P6_TA(2005)0413
Europos ombudsmeno veikla (2004)
A6-0276/2005
Europos Parlamento rezoliucija dėl metinio pranešimo apie Europos ombudsmeno veiklą 2004 m. ( 2005/2136(INI) )
Europos Parlamentas
, –
atsižvelgdamas į metinį pranešimą apie Europos ombudsmeno veiklą 2004 m.,
–
atsižvelgdamas į EB sutarties 195 straipsnį,
–
atsižvelgdamas į Pagrindinių teisių chartijos 43 straipsnį,
–
atsižvelgdamas į 1993 m. lapkričio 17 d. savo rezoliuciją dėl demokratijos, skaidrumo ir subsidiarumo bei į Tarpinstitucinį susitarimą dėl subsidiarumo principo įgyvendinimo tvarkos; taisykles ir bendrąsias sąlygas, kuriomis reglamentuojama, kaip ombudsmenas atlieka pareigas; tvarką, pagal kurią vyksta EB sutarties 189b straipsnyje numatytos Taikinimo komiteto procedūros OL C 329, 1993 12 6, p. 132.
,
–
atsižvelgdamas į savo ankstesnes rezoliucijas dėl Europos ombudsmeno veiklos,
–
atsižvelgdamas į Darbo tvarkos taisyklių 112 straipsnio 1 dalį ir 195 straipsnio 2 dalį,
–
atsižvelgdamas į Peticijų komiteto pranešimą ( A6-0276/2005 ),
A.
kadangi Nicoje 2000 m. gruodžio 7 d. buvo iškilmingai paskelbta Pagrindinių teisių chartija ir kadangi esama politinės valios suteikti jai teisinį privalomumą,
B.
kadangi Pagrindinių teisių chartijos 41 straipsnyje numatyta, jog kiekvienas asmuo turi teisę į tai, kad Sąjungos institucijos, įstaigos ir organai jo reikalus tvarkytų nešališkai, teisingai ir per kiek įmanoma trumpesnį laiką,
C.
kadangi Chartijos 43 straipsnyje numatyta, jog "kiekvienas Sąjungos pilietis ir kiekvienas fizinis asmuo, kuris gyvena bet kurioje valstybėje narėje, ar juridinis asmuo, kurio registruota buveinė yra valstybėje narėje, turi teisę kreiptis į Europos ombudsmeną su skundu dėl netinkamų Sąjungos institucijų, įstaigų ar organų administravimo veiksmų, išskyrus Europos Sąjungos Teisingumo Teismo ir Pirmosios instancijos teismo vykdomas teismo funkcijas",
D.
kadangi šiais metais prasidėjo antroji dabartinio ombudsmeno Nikiforos Diamandouros kadencija, o rugsėjo mėn. buvo minimos dešimtosios Europos ombudsmeno institucijos steigimo metinės,
E.
kadangi Europos Parlamento Pirmininkui 2005 m. kovo 8 d. buvo pateiktas ombudsmeno metinis pranešimas, ir ombudsmenas Nikiforos Diamandouros 2005 m. gegužės 10 d. Strasbūre su minėtu pranešimu supažindino Peticijų komitetą,
F.
kadangi, palyginti su ankstesniais metais, 2004 m. labai padaugėjo (53 %) ombudsmenui pateiktų skundų, ir tik pusę (51 %) šio padidėjimo lėmė tai, kad dabar Europos piliečiais tapo dešimties naujųjų valstybių narių piliečiai,
G.
kadangi Europos ombudsmenas yra nešališka institucija ir tuo pat metu užtikrina Sąjungos piliečiams neteismines teisių gynimo priemones, ir kadangi 2004 m. ombudsmenas suteikė realią paramą nagrinėjant beveik 70 % jam pateiktų bylų, įskaitant nepriimtinus skundus,
H.
kadangi 2004 m. ombudsmenas baigė 251 tyrimą, iš kurių 247 buvo susiję su skundais, o 4 atlikti savo iniciatyva; kadangi 65 atvejai išspręsti pačių institucijų arba įstaigų po to, kai buvo pateiktas skundas ombudsmenui, ir buvo pasiūlyta 12 draugiškų sprendimų,
I.
kadangi ombudsmenas nusprendė pateikti Europos Parlamentui specialų pranešimą (OI/2/2003/GG), reaguodamas į skundą, susijusį su atveju, kurį nagrinėdamas padarė išvadą, jog skundo pareiškėjas dirbo Komisijoje diskriminuojančiomis darbo sąlygomis, ir dėl kurio nebuvo rasta draugiško sprendimo, o Komisija nepritarė ombudsmeno pateiktos rekomendacijos projektui,
J.
kadangi ombudsmenas, pateikdamas specialų pranešimą Europos Parlamentui, turi išskirtinę galimybę siekti Europos Parlamento ir jo Peticijų komiteto paramos, norėdamas patenkinti piliečių, kurių teisės buvo pažeistos, reikalavimus ir skatinti geresnę Europos administravimo kokybę,
K.
kadangi ombudsmeno tyrimai dažnai duoda teigiamų rezultatų skundo pareiškėjams ir gali padėti pagerinti administravimo paslaugų kokybę,
L.
kadangi daugelis su netinkamu administravimu susijusių kritinių pastabų, kurias ombudsmenas išdėstė savo 2004 m. pranešime, gali padėti ateityje užkirsti kelią klaidoms ar funkcijų sutrikimui, taip pat ES institucijose ir kitose įstaigose priimti ir įgyvendinti tinkamas priemones,
M.
kadangi Europos Parlamentui buvo pateikta kritinė pastaba, nes jis nesiėmė tinkamų priemonių, kad įgyvendintų savo taisykles dėl rūkymo Parlamento patalpose,
N.
kadangi dalyvaudamas susitikimuose ir bendruose renginiuose, skirtuose užtikrinti teigiamą sąveiką, kuri padėtų siekti bendrų tikslų, ombudsmenas ir toliau plėtoja dalykiškus darbinius ryšius su Europos Sąjungos institucijomis ir įstaigomis,
O.
kadangi metiniame pranešime paaiškinama ombudsmeno veikla, kuria Sąjungoje, šalyse kandidatėse, Norvegijoje ir Islandijoje siekiama išplėsti ir sutelkti šalių ir regionų ombudsmenų tinklą sukuriant keitimosi informacija sistemą ir keičiantis pažangiąja patirtimi, tinkamai atsižvelgiant į tai, kad daugeliu atvejų labai skiriasi ombudsmenų turimi įgaliojimai ir jų veiklos bei atsakomybės sritys,
P.
kadangi minėto tinklo veikloje dalyvaujant Europos Parlamento Peticijų komitetui, Europos institucijoms ir šalių bei regionų ombudsmenams galėtų būti lengviau praktiškai bendradarbiauti, turint mintyje įvairų ombudsmenų atsakomybės lygį,
Q.
kadangi 2004 m. ombudsmenas išplėtė su bendravimu, ypač su informacinėmis kelionėmis, viešais renginiais, konferencijomis, spaudai duotais interviu, susijusią savo veiklą, siekdamas padidinti piliečių supratimą apie jų teises Bendrijos administravimo įstaigų atžvilgiu,
R.
kadangi Europos Parlamentas 2001 m. rugsėjo 6 d. OL C 72 E, 2002 3 21, p. 331.
vienbalsiai priėmė Tinkamo administravimo elgesio kodeksą, kurį rekomenduota priimti ombudsmeno 2000 m. balandžio mėn. specialiame pranešime, tačiau kurio dar nepriėmė Komisija,
S.
kadangi laiške Europos Parlamento Pirmininkui ir per susitikimą su Komisijos Pirmininku ir Komisijos nariais N. Diamandouros neseniai teigė, kad visos institucijos ir įstaigos turėtų priimti bendrą poziciją dėl tinkamo administravimo elgesio kodekso,
T.
kadangi ombudsmenas savo pranešime dar kartą paprašė peržiūrėti statutą, kuriuo reglamentuojama ombudsmeno veikla,
1.
patvirtina Europos ombudsmeno pateiktą 2004 m. pranešimą ir džiaugiasi naujais būdais, kuriais pranešime pateikiama ir išdėstoma informacija, nes jame ne tik išsamiai apžvelgiami minėtais metais išnagrinėti atvejai ir atlikti tyrimai, bet ir pateikiama paprasta ir aiški teminė analizė;
2.
džiaugiasi tuo, kad ombudsmeno institucija paįvairino ir atnaujino savo metinius leidinius, siekdama, kad jie patenkintų skirtingus skundų pareiškėjų, Parlamento narių, specialistų ir plačiosios visuomenės poreikius;
3.
džiaugiasi tuo, kad ombudsmenui pavyko atkreipti visuomenės dėmesį į savo pastangas ją informuoti, ir mano, kad kokybiškesnė informacija gali padėti sumažinti į ombudsmeno kompetencijos sritį nepatenkančių skundų skaičių;
4.
ragina Europos ombudsmeną ir toliau dėti pastangas bei veiksmingai ir lanksčiai plėtoti savo veiklą siekiant, kad piliečiai laikytų ombudsmeną tinkamo Europos institucijų administravimo sergėtoju;
5.
pažymi, kad nors ir padidėjo ombudsmeno gaunamų skundų skaičius, apie 75 % šių skundų nepatenka į ombudsmeno kompetencijos sritį, kadangi daugeliu atvejų skundai yra susiję su nacionalinėmis institucijomis, kurios yra atsakingos už Bendrijos teisės aktų taikymą;
6.
ragina ombudsmeną apibrėžti netinkamo administravimo sąvoką 1997 m. pranešime Ombudsmenas pasiūlė tokį apibrėžimą: netinkamo administravimo atvejais laikomi tokie atvejai, kai viešųjų įstaigų veiksmai neatitinka jas teisiškai įpareigojančių taisyklių arba principų.
, kad sudarant tikslų baigtinį sąrašą būtų nurodomos ir institucijos, ir įstaigos, kurioms ši sąvoka taikoma, bei atvejai, kurie gali būti skundų tema (kategoriškai atskiriant atvejus, kurie patenka į valstybių narių valdžios institucijų kompetencijos sritį);
7.
ragina ombudsmeną ir toliau tiesiogiai perduoti į ombudsmeno kompetencijos sritį nepatenkančius skundus per minėtą tinklą laikantis subsidiarumo principo tinkamiausioms nacionalinėms arba vietos institucijoms;
8.
pritaria ombudsmeno tikslui, jei tik įmanoma, siekti draugiškų sprendimų;
9.
ragina ombudsmeną perduoti klausimus Peticijų komitetui, kad viename iš savo posėdžių, jei reikia, išklausius skundo pareiškėjo nuomonę, komitetas galėtų diskutuoti apie kiekvieną atvejį, kai atitinkama institucija arba įstaiga atmetė draugišką sprendimą arba rekomendacijos projektą;
10.
pažymi, kad septyni atvejai buvo išspręsti atitinkamoms institucijoms pritarus rekomendacijos projektui, ir vienas atvejis paskatino pateikti specialų pranešimą (OI/2/2003/GG);
11.
džiaugiasi ombudsmeno specialiu pranešimu (OI/2/2003/GG) ir rekomenduoja Komisijai gerbiant Europos piliečių teises ir siekiant gerinti Europos administravimo įstaigų darbo kokybę dar kartą apsvarstyti atstovybių trečiosiose šalyse atstovų spaudai įdarbinimo taisykles;
12.
ragina ombudsmeną dalyvauti Peticijų komiteto posėdžiuose visuomet, kai ombudsmenas pagal Parlamento darbo tvarkos taisyklių 195 straipsnį pateikia specialų pranešimą Parlamentui, ir mano, kad apskritai Parlamentas turėtų priimti poziciją dėl tokių pranešimų ir patvirtinti atskirus pranešimus rezoliucijomis;
13.
pritaria ombudsmeno pastangoms užtikrinti, kad Europos institucijos sutiktų, jog skundų, susijusių su atsisakymu suteikti galimybę susipažinti su dokumentais, nagrinėjimo terminas būtų trumpesnis, ir ragina Tarybą pritarti šiam pasiūlymui;
14.
ragina Bendrijos institucijas ir įstaigas kiek įmanoma labiau taikyti 2001 m. gegužės 30 d. Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais OL L 145, 2001 5 31, p. 43.
nuostatas; ypač ragina Komisiją neatsisakyti leisti susipažinti su jos dokumentais argumentuojant tuo, kad dokumentai skirti vidaus reikmėms;
15.
ragina Komisiją per kuo trumpesnį laiką išnagrinėti su pažeidimais susijusius skundus;
16.
ragina Komisiją imtis priemonių, kad būtų pakeista dabartinė padėtis, kai institucijos ir įstaigos vadovaujasi skirtingais elgesio kodeksais, ir ragina Komisiją priimti Europos tinkamo administravimo elgesio kodeksą;
17.
kviečia ombudsmeno tyrimų šalis savo korespondencijoje nurodyti atitinkamą minėto Europos kodekso straipsnį ir ragina visas Bendrijos institucijas bei įstaigas prisidėti prie kodekso peržiūros ir pagal jo 27 straipsnį pranešti ombudsmenui apie tai, kaip jos kodeksą įgyvendina;
18.
atkreipia dėmesį tai, kad Komisija turėtų pradėti parengiamuosius veiksmus, skirtus tinkamo administravimo teisės aktui pasiūlyti;
19.
pritaria požiūriui, kad reikia peržiūrėti 1994 m. kovo 9 d. Europos ombudsmeno sprendimu 94/262/ EB, EAPB, Euratomas patvirtintą ombudsmeno statutą OL L 113, 1994 5 4, p. 15. Sprendimas su pakeitimais, padarytais Sprendimu 2002/262/EB, EAPB/Euratomas (OL L 92, 2002 4 9, p. 13).
atsižvelgiant į pastarojo dešimtmečio pokyčius, įskaitant tai, kad Europos kovos su sukčiavimu tarnybai (OLAF) buvo suteikti tyrimo įgaliojimai ir buvo priimtas Reglamentas (EB) Nr. 1049/2001;
20.
skatina išplėsti ir sustiprinti neteisminės apeliacijos sistemą, kuri leidžia piliečiams užsitikrinti teisiškai neįpareigojančio ir nepriverstinio pobūdžio sprendimus bei rekomendacijas užuot kreipusis į teismą;
21.
ragina ombudsmeną pasinaudoti su rekomendacijomis susijusiais savo įgaliojimais ir, jei reikia, pagal EB sutarties 195 straipsnio 1 dalies antrąją pastraipą parengti specialų pranešimą, kai gaunama skundų, susijusių su Pagrindinių teisių chartijoje įtvirtintų teisių pažeidimu, ir glaudžiai bendradarbiauti su Europos Parlamentu bei būsima Pagrindinių teisių agentūra siekiant rasti tinkamiausias teisių gynimo priemones;
22.
džiaugiasi glaudžiu Europos ombudsmeno ir jo kolegų, veikiančių nacionaliniu, regioniniu ar vietiniu lygiu, bendradarbiavimu, būtent, bendradarbiavimu pasinaudojant Europos ombudsmenų tinklu, kuris tapo veiksmingu mechanizmu, padedančiu greitai ir efektyviai nagrinėti piliečių skundus;
23.
mano, kad įtrauktas į minėto tinklo veiklą Europos Parlamento Peticijų komitetas galėtų išplėsti ir sustiprinti nuolatinius ryšius su valstybių narių nacionalinių parlamentų peticijų komitetais ir ombudsmenais;
24.
teigiamai vertina ombudsmeno pastangas viešai skelbti piliečiams informaciją apie savo vaidmenį ir jų teises, lankantis valstybėse narėse ir dalyvaujant konferencijose;
25.
ragina Europos personalo atrankos tarnybą (EPSO) vadovautis taisyklėmis ir praktiniais pavyzdžiais, susijusiais su įdarbinimo tvarkos atvirumu ir skaidrumu, ypač laikytis Europos tinkamo administravimo elgesio kodekso 4 straipsnio nuostatų nurodant savo sprendimų priežastis;
26.
teigiamai vertina gerus darbinius ryšius, užmegztus tarp ombudsmeno tarnybos ir Peticijų komiteto, įskaitant abipusį bylų perdavimą;
27.
paveda Pirmininkui perduoti šią rezoliuciją ir Peticijų komiteto pranešimą Tarybai, Komisijai, Europos ombudsmenui, valstybių narių vyriausybėms, parlamentams ir ombudsmenams arba atitinkamoms valstybių narių institucijoms.
