P. Sameckio atsakymas Komisijos vardu
(2010 m. vasario 3 d.)
Europos sanglaudos politika – viena iš pagrindinių ES priemonių, skirta padėti valstybėms narėms ir regionams įveikti su dabartine ekonomine krize susijusius sunkumus. Itin svarbu, kad struktūrinių fondų ir Sanglaudos fondo lėšų paskirstymą reglamentuojančios taisyklės būtų kuo paprastesnės, ir kartu būtų laikomasi patikimų finansų valdymo principų. Tik jei taisyklės yra paprastos, galimiems naudos gavėjams politika gali tapti patraukli, taigi – taip gali būti padarytas realus poveikis ir gauta vertė.
Šiuo programavimo laikotarpiu Komisija pripažino dabartinės teisės aktų sistemos ribas ir pasiūlė keletą paprastinimo priemonių su struktūrinių fondų naudojimu susijusioms problemoms spręsti. Pirmoji paprastinimo priemonė, įsigaliojusi 2008 m. pabaigoje, yra susijusi su taisyklėmis, reglamentuojančiomis projektus, iš kurių gaunamos pajamos.
Antras dalinis Tarybos reglamento Nr. 1083/2006 2006 m. liepos 11 d. Tarybos reglamentas (EB) Nr. 1083/2006, nustatantis bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo bei panaikinantis Reglamentą (EB) Nr. 1260/1999 (OL L 210, 2006 7 31). pakeitimas – Europos ekonomikos atkūrimo plano dalis – susijęs su papildomais išankstiniais mokėjimais programoms, skirtoms krizės metu kilusioms likvidumo problemoms spręsti, ir su supaprastintu didelių projektų ir valstybės pagalbos teikimo sistemų išlaidų atlyginimu. Dėl papildomų išankstinių mokėjimų 2009 m. suteikta skubi 6,25 mlrd. EUR finansinė parama išankstiniam finansavimui. Be to, iš dalies pakeitus reglamentus dėl Europos regioninės plėtros fondo (ERPF) ir Europos socialinio fondo (ESF) pavyko iš esmės supaprastinti tinkamų finansuoti išlaidų apskaičiavimo metodą suteikiant valstybėms narėms galimybę dotacijoms naudoti vienkartines sumas bei standartinius vieneto įkainius ir išplečiant nustatytos netiesioginių išlaidų normos taikymą netiesioginėms ERPF išlaidoms. Siekiant remti socialinę sanglaudą visose valstybėse narėse išplėstas nuostatų, susijusių su energijos vartojimo efektyvumo ir atsinaujinančių išteklių energijos naudojimo būstuose projektų tinkamumu finansuoti, taikymas.
Trečią Komisijos paprastinimo pasiūlymą, kurį ji priėmė 2009 m. birželio mėn., turi priimti Taryba ir Europos Parlamentas pagal bendro sprendimo procedūrą. Jis paremtas specialios tam tikslui skirtos darbo grupės, kurią sudarė Komisijos ir valstybių narių ekspertai, išvadomis. Pavyzdžiui, pakete numatytos priemonės didelių projektų valdymui paprastinti, finansų inžinerijos priemonių naudojimui skatinti arba veiksmų programų peržiūrai palengvinti ir kt. Be to, jame numatytas finansinis paketas, skirtas tiems, kurie nuo ekonominės krizės nukentėjo labiausiai, kuriame nagrinėjamos su politikos įgyvendinimo tempais susijusios problemos.
Pasibaigus trims teisės aktų pakeitimų, skirtų sanglaudos politikos taisyklėms paprastinti, etapams Komisija mano, kad dabar būtina visą dėmesį skirti įgyvendinimui, norint kuo geriau panaudoti šiuo programavimo laikotarpiu turimas lėšas. Komisija taip pat mano, kad paprastinimas ir politikos efektyvumas yra aiškiai susiję. Todėl tolesnis paprastinimas ir labiau į rezultatus nukreiptas metodas yra diskusijų apie būsimą sanglaudos politiką po 2013 m. klausimai.
Komisija toliau skatins efektyviai ir veiksmingai naudoti lėšas teikdama paramą valstybėms narėms, grįsdama savo darbą tyrimų ir vertinimų rezultatais ir ragindama valstybes nares dalytis gerąja patirtimi.
