P6_TA(2006)0206
Teisės aktų leidėjams pateiktų pasiūlymų dėl teisės aktų atrankos rezultatai
A6-0143/2006
Europos Parlamento rezoliucija dėl teisės aktų leidėjams pateiktų pasiūlymų dėl teisės aktų atrankos rezultatų ( 2005/2214(INI) )
Europos Parlamentas
, –
atsižvelgdamas į 2005 m. rugsėjo 27 d. Komisijos komunikatą Tarybai ir Europos Parlamentui dėl teisės aktų leidėjams pateiktų teisės aktų pasiūlymų atrankos rezultatų ( KOM(2005)0462 ),
–
atsižvelgdamas į 2006 m. sausio 23 d. Europos Parlamento Pirmininko raštą Europos Komisijos Pirmininkui Ref. Pres-A-Courrier D(2006)300689).
,
–
atsižvelgdamas į 2006 m. kovo 8 d. Komisijos Pirmininko raštą Parlamento Pirmininkui,
–
atsižvelgdamas į Darbo tvarkos taisyklių 45 straipsnį,
–
atsižvelgdamas į Konstitucinių reikalų komiteto pranešimą ir Teisės reikalų komiteto nuomonę ( A6-0143/2006 ), Kadangi
A.
anksčiau minėtame komunikate Komisija pranešė apie savo ketinimus atšaukti 68 pasiūlymus, kurie, jos nuomone, yra nesuderinami su Lisabonos strategijos tikslais ir geresnio reglamentavimo principais, o kitų pasiūlymų atžvilgiu – atlikti peržiūrėtą ekonominio poveikio įvertinimą ir galiausiai, jei būtina, iš dalies pakeisti,
B.
Parlamento Pirmininko rašte Komisijos Pirmininkui, parašytame po to, kai Parlamento komitetai išanalizavo šį komunikatą, iš esmės pritariama Komisijos ketinimams, tačiau ypatingai prašoma Komisijos palikti kelis iš siūlomų naikinti pasiūlymų ir prieštaraujama galimam kai kurių kitų pasiūlymų pakeitimui,
C.
Komisijos Pirmininko atsakyme Parlamento Pirmininkui išdėstyta, kad Komisija prieš priimdama savo galutinę poziciją deramai atsižvelgė į Europos Parlamento poziciją, ir taip pat nurodomos priežastys, kodėl Komisija neatsižvelgė į tam tikrus Parlamento reikalavimus, taip pat atsakyme nurodoma, kokios galimos iniciatyvos Komisija ketina imtis, siekdama patenkinti kai kuriuos iš šių reikalavimų,
D.
D komunikatas suteikia puikią galimybę nuodugniau išnagrinėti problemas, susijusias su Komisijos pateiktu pasiūlymu dėl teisės aktų panaikinimo arba pakeitimo,
E.
nepaisant kelių išimčių, dauguma Bendrijos teisės aktų gali būti priimti tik remiantis Komisijos, kuriai praktiškai priklauso išskirtinė teisės aktų leidybos iniciatyvos kompetencija, pasiūlymu,
F.
EB sutarties 250 straipsnio 2 dalyje numatyta, kad Komisija "savo pasiūlymą gali keisti" bet kuriuo Bendrijos akto priėmimo procedūros metu, "kol Taryba nėra nusprendusi",
G.
nors dėl istorinių priežasčių Parlamento vaidmuo nėra paminėtas 250 straipsnio 2 dalyje, ši nuostata, kai ji taikoma bendro sprendimo priėmimo procedūrai, turi būti aiškinama kartu su 251 straipsnio nuostata, o kai ji taikoma bendradarbiavimo procedūrai – kartu su 252 straipsniu,
H.
visais atvejais, kai bendroji pozicija patvirtinama pirmuoju svarstymu, EB sutarties 251 straipsnio antros dalies trečia įtrauka Komisijai leidžia tik informuoti Europos Parlamentą apie savo poziciją, ir jei Parlamentas po to pakeičia bendrąją poziciją, 251 straipsnio 2 dalies trečios pastraipos c punktas Komisijai leidžia tik pateikti nuomonę, ir tokiu būdu aiškiai nustatoma, kad Komisija jau nėra pasiūlymų "savininkė",
I.
sutartyse nieko nepasakyta apie galimybę Komisijai atšaukti pasiūlymą dėl teisės akto,
J.
nors nuostatų dėl teisės aktų pasiūlymų atšaukimo nėra, tai nekliudė Komisijai nuolat atšaukti pasiūlymus dėl teisės aktų,
K.
Parlamentas, Taryba ir Komisija nesutaria dėl Komisijos teisės atšaukti pasiūlymus dėl teisės aktų tikslių ribų,
L.
nepaisant šių nesutarimų, Komisija nuolat atšaukdavo pasiūlymus dėl teisės aktų, niekada nesudarydama priežasties iškelti bylą teisme,
M.
pats Parlamentas anksčiau yra kelis kartus prašęs Komisijos atšaukti pasiūlymus,
N.
2005 m. gegužės 26 d. pagrindų susitarime Priimti tekstai, P6_TA(2005)0194 , priedas.
dėl Europos Parlamento ir Komisijos santykių numatoma, kad:
–
visų teisėkūros procedūrų metu "Komisija įsipareigoja atidžiai išnagrinėti Parlamento priimtus jos pasiūlymų dėl teisės aktų pakeitimus, siekdama atsižvelgti į minėtus pakeitimus visuose pakeistuose pasiūlymuose" (31 punktas),
–
visų teisėkūros procedūrų metu "prieš atšaukdama savo pasiūlymus Komisija praneša apie tai Parlamentui ir Tarybai" (32 punktas),
–
teisėkūros procedūrų, kurios neapima bendro sprendimo procedūros, metu "jei įmanoma", Komisija įsipareigoja atšaukti, "jei reikia", pasiūlymus dėl teisės aktų, kuriuos atmetė Parlamentas, ir paaiškinti priežastis, jei taip nedaro, nusprendusi palikti pasiūlymą (33 punktas),
O.
supratimas, kuris pasiekiamas remiantis trijų institucijų bendromis gairėmis dėl Komisijos rengiamų pasiūlymų dėl teisės aktų panaikinimo ar, jei būtina, pakeitimo, prisidės prie sklandžios teisėkūros proceso eigos,
1.
palankiai vertina anksčiau minėtą Komisijos komunikatą ir mano, kad daugelio šiame komunikate išvardytų pasiūlymų panaikinimas ar pakeitimas supaprastintų Bendrijos teisėkūros aplinką, bet reikalauja, kad Komisija deramai atsižvelgtų į prieštaravimus, išdėstytus Europos Parlamento Pirmininko 2006 m. sausio 23 d. rašte;
2.
pritaria, kad Komisija patvirtindama galutinę poziciją dar kartą peržiūrėjo savo pasiūlymus, atsižvelgdama į Parlamento išdėstytus prieštaravimus; pripažįsta, kad Komisija visais atvejais atmetusi minėtus prieštaravimus nurodė priežastis ir netgi kai kuriais atvejais išvardijo priemones, kuriomis galima būtų įgyvendinti Parlamento pastabas;
3.
pabrėžia, kad ateityje vykdydama tokio pobūdžio veiksmus Komisija turėtų pateikti konkrečias kiekvieno pasiūlymo panaikinimo ar pakeitimo priežastis ir neapsiriboti bendrais principais, kurie aiškiai nepaaiškina, kodėl Komisija mano, kad tam tikrą pasiūlymą reikia panaikinti arba pakeisti;
4.
palankiai vertina faktą, kad Komisija atsižvelgia į Lisabonos darbotvarkės tikslus prieš siūlydama atšaukti pasiūlymą dėl teisės akto; todėl apgailestauja, kad Komisija atšaukė pasiūlymą dėl direktyvos dėl Europos savidraudos draugijos statuto, nors jis yra vienas iš pagrindinių Lisabonos strategijos elementų; stebisi, kad Komisija pateikia argumentą, kad valstybių narių teisės normų įvairovė yra kliūtis Bendrijos iniciatyvoms; taigi ragina Komisiją imtis iniciatyvos ir iki metų pabaigos parengti Europos savidraudos draugijos ir Europos asociacijos statutą;
5.
ragina Komisiją, kai tik ji bus patvirtinta, sudaryti ir pateikti Parlamentui ir Tarybai sąrašą, kuriame būtų išvardyti jos pirmtakės pasiūlymai dėl teisės aktų, kuriuos ji ketina išsaugoti;
6.
prašo Komisijos į savo metinę teisėkūros ir darbo programą įtraukti sąrašą pasiūlymų, kuriuos ji ketina atšaukti arba iš dalies pakeisti, kad Parlamentas galėtų pareikšti savo nuomonę naudodamasis sutartyse numatyta savo išimtine teise ir anksčiau minėtame pagrindų susitarime išdėstytomis procedūromis;
7.
atsižvelgia į faktą, kad galimybė Komisijai atšaukti pasiūlymą dėl teisės akto nėra paminėta jokiose esamų sutarčių nuostatose, o galimybė iš dalies keisti pasiūlymus dėl teisės aktų grindžiama principu, kad Komisija gali keisti savo pasiūlymą, kol vyksta Bendrijos akto priėmimo procedūra, kaip tai yra aiškiai nurodyta EB sutarties 250 straipsnio 2 dalyje; pripažįsta, kad šis principas taip pat taikomas ir 251 straipsnyje numatytai bendro sprendimo procedūrai, ir 252 straipsnyje numatytai bendradarbiavimo procedūrai;
8.
tačiau pripažįsta, kad esant aiškioms riboms galimybė Komisijai atšaukti pasiūlymą dėl teisės akto procedūros, pagal kurią priimamas teisės aktas, metu:
–
atsiranda iš Komisijos teisėkūros iniciatyvos teisės ir logiškai papildo jos galimybę keisti pasiūlymą,
–
gali padėti stiprinti Komisijos vaidmenį teisėkūros procedūros metu, ir
–
gali būti laikoma teigiamu dalyku užtikrinant, kad Bendrijos teisės aktų priėmimo procedūra ir tarpinstituciniu dialogu siekiama remti "Bendrijos interesą";
9.
tačiau teigia, kad šią galimybę reikia svarstyti atsižvelgiant į įvairių teisėkūros procese dalyvaujančių institucijų prerogatyvas, kaip numatyta sutartyse, ir laikantis lojalaus institucijų bendradarbiavimo principo;
10.
pabrėžia, kad galimybės atšaukti ar iš dalies pakeisti teisės aktų pasiūlymus neturėtų keisti institucijų vaidmenų teisėkūros procese tokių būdu, kad būtų pažeista institucinė pusiausvyra, ir kad galimybė atšaukti pasiūlymus nereiškia, kad Komisijai pripažįstama kokia nors "veto teisė";
11.
pabrėžia, kad atšaukiant ar keičiant tam tikrus pasiūlymus dėl teisės aktų reikia laikytis bendrųjų principų, pagal kuriuos Komisija teikia pasiūlymus, t. y. Komisijos pasiūlymai turi būti paremti Bendrijos interesais ir būti tinkamai pagrįsti;
12.
nespręsdamas dėl Teisingumo Teismo kompetencijos nustatyti tikslią sutartimis institucijoms priskirtų išimtinių teisių taikymo sritį ir ribas, mano, kad institucijoms nustačius bendrąsias gaires dėl Komisijos pateiktų pasiūlymų dėl teisės aktų atšaukimo ir keitimo iš dalies, papildančias jau esamus atitinkamus principus, išdėstytus Pagrindų susitarime dėl Europos Parlamento ir Komisijos santykių ir Tarpinstituciniame susitarime dėl geresnės teisės aktų leidybos, tai būtų teigiamas poslinkis, palengvinantis teisėkūros procesą ir institucijų dialogą;
13.
pateikia šias Komisijos pasiūlymų dėl teisės aktų atšaukimo ar pakeitimo iš dalies gaires:
a)
Komisija gali, iš esmės, atšaukti arba iš dalies pakeisti pasiūlymą dėl teisės akto bet kuriuo jo priėmimo procedūros metu, kol Taryba nesiėmė veiksmų. Tai reiškia, kad vykstant bendro sprendimo ir bendradarbiavimo procedūroms Komisija nebegali taip elgtis, kai Taryba priima bendrą sprendimą, nebent Taryba priimdama bendrąją poziciją viršijo savo įgaliojimus keisti Komisijos pasiūlymą taip, kad Tarybos sprendimas faktiškai tampa Tarybos teisėkūros iniciatyva, kurios Sutartis nenumato,
b)
jei Parlamentas atmetė pasiūlymą dėl teisės akto arba pasiūlė esminių pakeitimų, arba kai Parlamentas kitokiu būdu paprašė Komisijos atšaukti arba iš esmės pakeisti pasiūlymą dėl teisės akto, Komisija į šią poziciją tinkamai atsižvelgia. Jeigu dėl svarbių priežasčių Komisija nusprendžia nesilaikyti Parlamento pozicijos, ji tokio sprendimo priežastis paaiškina pranešime Europos Parlamentui,
c)
kai Komisija ketina atšaukti arba iš dalies pakeisti pasiūlymą dėl teisės akto savo iniciatyva, ji iš anksto pateikia Parlamentui pranešimą apie savo ketinimus. Toks pranešimas yra pateikiamas laiku, suteikiant Europos Parlamentui galimybę pateikti savo nuomonę tuo klausimu, ir jame yra aiškiai paaiškinamos priežastys, dėl kurių, Komisijos manymu, tam tikras pasiūlymas turi būti atšauktas arba iš dalies pakeistas. Komisija tinkamai atsižvelgia į Europos Parlamento nuomonę. Jeigu dėl svarbių priežasčių prieš Europos Parlamento valią Komisija nusprendžia atšaukti arba iš dalies pakeisti pasiūlymą, ji tokio sprendimo priežastis paaiškina pranešime Europos Parlamentui;
14.
pabrėžia, kad tai, kiek Komisija atsižvelgia į Europos Parlamento nuomonę dėl pasiūlymo dėl teisės akto atšaukimo ar pakeitimo iš dalies, yra esminė politinio pasitikėjimo dalis, kuri yra darnaus abiejų institucijų bendradarbiavimo pagrindas;
15.
mano, kad jei Komisija atšaukia ar iš esmės pakeičia pasiūlymą dėl teisės akto, ir jis nebeatitinka Parlamento prerogatyvų teisėkūros srityje, šis klausimas turėtų būti perduodamas atitinkamiems Parlamento politiniams organams svarstyti; be to, jei Komisija atšaukia pasiūlymą dėl teisės akto tokiu būdu, kad padaromas poveikis abiejų teisėkūros institucijų prerogatyvoms, tai institucijos gali laikyti šį atšaukimą negaliojančiu ir toliau tęsti procedūrą, kaip numatyta Sutartyse, tol, kol galiausiai bus priimtas atitinkamas teisės aktas;
16.
mano, kad jei pasiūlymas dėl teisės akto buvo sudarytas remiantis Sutarties 138 straipsniu, Komisija turi deramai informuoti Europos socialinius partnerius apie savo ketinimus panaikinti ar iš esmės pakeiti pasiūlymą dėl teisės akto;
17.
paveda Pirmininkui perduoti Parlamento rezoliuciją Tarybai ir Komisijai.
