Atsakymą parengė Benita Ferrero-Waldner Komisijos vardu
(2009 m. birželio 12 d.)
Jau daugelį metų informacijai tvarkyti ir išorės bendradarbiavimo projektų ir programų, įskaitant veiksmus infrastruktūros sektoriuje (kuriems skiriama apie 20 % EuropeAid valdomos oficialios paramos vystymuisi), eigai stebėti Komisija naudoja informacines technologijas. Kaip ir kituose bendradarbiavimo sektoriuose, infrastruktūros projektų ir programų duomenys suteikia galimybę susipažinti su tikslia ir skaidria informacija skirtingais projekto vykdymo etapais: programavimo, veiksmų nustatymo, sutarčių sudarymo procedūros, projektų ir (arba) programų vykdymo eigos ir galutinio veiksmų vertinimo.
Visų dvišalių ir regioninių projektų ir programų, įskaitant infrastruktūros sektoriuje (šalių strateginiai dokumentai ir orientacinės nacionalinės bei regioninės programos), dvišalio ir regioninio programavimo informacinius dokumentus ir pagal regionus nesuskirstytas temines priemones galima rasti EuropeAid svetainėje pagal regionų ir (arba) šalių nuorodas arba dekoncentruotų delegacijų svetainėje.
Dėl projektų vertinimo kasmet Komisijos tvirtinamas metines veiksmų programas ir prie kiekvieno bendradarbiavimo projekto pridėtus veiksmų planus paprastai galima rasti EuropeAid ir kiekvienos delegacijos svetainėje. Šiuose dokumentuose galima rasti išsamios informacijos apie kiekvienoje šalyje vykdomų projektų turinį, kiekvieno sektoriaus komponento orientacinį biudžetą, techninę pagalbą, galimas studijas ir įgyvendinimo laikotarpį.
Šiuo tikslu viešųjų konkursų ir viešųjų pirkimų konkursų (darbų, tiekimo ir paslaugų) datas ir sąlygas, sutarčių dokumentų ir kitų standartinių dokumentų pavyzdžius taip pat galima rasti EuropeAid svetainės skyreliuose Finansavimas, Procedūros ir Dokumentai ir iš ten juos parsisiųsdinti.
Bendradarbiavimo veiksmų įgyvendinimo šalyse pagalbos gavėjose stebėseną decentralizuotai atlieka Komisijos delegacijos, kurios reguliariai rengia išsamias ataskaitas, kurių santrauka kasmet skelbiama išorės pagalbos įgyvendinimo metinėje ataskaitoje. Šią ataskaitą ir statistikos priedus galima rasti EuropeAid svetainėje. EIC (Europos tarptautiniai rangovai) ir (arba) EFCA (Inžinerijos konsultacinių asociacijų Europos federacija) organizuojamose apskritojo stalo diskusijose su statybos ir (arba) viešųjų darbų įmonėmis, tyrimų ir stebėjimų centrais reguliariai keisdamasi nuomonėmis ir informacija apie veiklos stebėjimo ir tyrimų kontrolės, viešųjų konkursų ir darbų stebėjimo tvarką, Komisija atlieka infrastruktūros programų stebėseną.
Nuo 2008 m. Komisija planuoja ir atlieka reguliarius infrastruktūros projektų techninio pobūdžio auditus darbams stebėti ir tikrinti. Šių auditų tikslas – nustatyti, ar statant (pvz., tiltus, kelių infrastruktūrą ir pan.) laikomasi techninių reikalavimų, taip pat tikrinti, ar skirtingo lygmens šalių (tyrimo centrų, užsakovo, rangovo, įmonių, darbų priežiūros) santykiai atitinka galiojančias Bendrijos taisykles.
Galiausiai programų ir projektų vertinimo ataskaitas, taip pat vertinimus pagal sektorius ir pagal šalis (įskaitant vertinimus infrastruktūros srityje ir poveikio Bendrijos pagalbą gaunančių šalių transporto sektoriui vertinimus) taip pat galima rasti EuropeAid svetainėje.
