24.10.2005
PASIŪLYMAS DĖL REZOLIUCIJOS
pateiktas prašant į darbotvarkę įtraukti diskusijas dėl žmogaus teisių, demokratijos ir teisinės valstybės pažeidimo atvejų
pagal Darbo tvarkos taisyklių 115 straipsnį
pateikė Cecilia Malmström ir Anneli Jäätteenmäki
ALDE frakcijos vardu
dėl Vakarų Sacharos
Europos Parlamento rezoliucija dėl Vakarų Sacharos
Europos Parlamentas ,
-
atsižvelgdamas į Jungtinių Tautų 1951 m. konvenciją ir Jungtinių Tautų 1967 m. protokolą dėl pabėgėlių statuso,
-
atsižvelgdamas į Jungtinių Tautų Saugumo Tarybos rezoliucijas dėl Vakarų Sacharos,
-
atsižvelgdamas į savo ankstesnę rezoliuciją dėl Vakarų Sacharos, priimtą 2000 m. kovo 15 d.,
-
atsižvelgdamas į Techninės misijos Maroke 2005 m. spalio 7–11 d. misijos ataskaitą dėl nelegalios imigracijos,
-
atsižvelgdamas į 2005 m. spalio 12 d. Tarybos ir Komisijos pareiškimus dėl dabartinių imigracijos problemų,
-
atsižvelgdamas į Darbo tvarkos taisyklių 115 straipsnį,
A.
išreiškia didelį susirūpinimą dėl to, kad Maroko pajėgos sugavo didelę iš Vakarų Afrikos šalių kilusių migrantų, tarp kurių galėjo būti ir pabėgėlių, grupę ir arba šiuos žmones iš karto deportavo, arba paliko dykumoje netoli sienos su Mauritanija,
B.
kadangi Maroko valdžios organai, stengdamiesi išvyti migrantus iš šalia Ispanijos enklavų Seutos ir Melilos esančių teritorijų, neseniai sugavo šimtus iš į pietus nuo Sacharos esančių šalių kilusių asmenų ir dalis migrantų žuvo arba buvo sužeisti, kai mėgino patekti į ES teritoriją,
C.
kadangi pranešta, kad daugelis jų buvo nuvežti autobusu toli ir palikti su mažomis maisto ir vandens atsargomis arba visai be jų dykumoje prie Maroko sienų su Alžyru ir Mauritanija; kadangi pranešta, kad dėl to kai kurie migrantai mirė,
D.
būdamas įsitikinęs, kad vežti žmones į dykumos sritis, kuriose nėra prieigos prie maisto arba vandens, yra labai rimtas žmogaus teisių pažeidimas,
E.
kadangi specialiajai Jungtinių Tautų žmogaus teisių komisijos grupei, nusiųstai spalio 11 d., vis dar nesuteiktas leidimas keliauti už Maroko sostinės Rabato ribų,
F.
susirūpinęs dėl to, kad nėra pastebimos pažangos ieškant ilgalaikio ir tvaraus politinio ginčo dėl Vakarų Sacharos sprendimo, kuris būtų priimtinas įvairioms ginčo šalims,
G.
kadangi dėl šio konflikto nekalti žmonės patiria nepageidautinų sunkumų ir kančių ir dėl šio konflikto susidarė nepakenčiama humanitarinė padėtis, kurios toliau negalima leisti,
H.
kadangi kovojant su nelegalia imigracija negalima aukoti žmogaus teisių ir pabėgėlių apsaugos,
I.
kadangi vienintelis efektyvus ir principingas būdas išspręsti migrantų antplūdžio į Europą problemą yra nuosekli politika, kurioje išlaikoma pusiausvyra tarp migracijos kontrolės ir pagarbos tarptautiniams įsipareigojimams,
1.
mano, kad šiais deportavimais pažeidžiamos pagrindinės tarptautine pabėgėlių ir žmogaus teisių teise suteikiamos garantijos, ir išreiškia susirūpinimą dėl gyvybės ir saugumo tų žmonių, kurie buvo palikti pasienio regionuose;
2.
išreiškia įsitikinimą, kad valstybių narių pareiga yra užtikrinti, kad nė vienas asmuo nebūtų ištremtas iš Sąjungos teritorijos išsamiai neapsvarsčius jo tarptautinės apsaugos prašymo;
3.
iš esmės sveikina Komisijos pasiūlymą tobulinti šalių gebėjimą apsaugoti pabėgėlius jų kilmės ir tranzito regionuose, kurio tikslas – sukurti sąlygas rasti ilgalaikius perkėlimo, vietinės integracijos ir savanoriško grąžinimo klausimų sprendimus;
4.
yra tvirtai įsitikinęs, kad gauti maisto, vandens ir naudotis medicinos priežiūra yra pagrindinės teisės, kurios turi būti visada prieinamos kiekvienam, nepriklausomai nuo jo pilietybės arba buvimo šalyje legalumo;
5.
pripažįsta valstybių teisę kontroliuoti savo sienas ir reguliuoti kitų šalių piliečių atvykimą į savo teritoriją, bet primygtinai reikalauja, kad Marokas įsipareigotų laikytis tarptautinių įstatymų, reikalaujančių ginti pagrindines visų jo teritorijoje esančių asmenų žmogaus teises, įskaitant ir neteisėtus migrantus;
6.
ragina Maroko vyriausybę ilgiau nevilkinant suteikti JT žmogaus teisių komisijos grupei nuvykti pas tuos, dėl kurių likimo ji susirūpinusi;
7.
džiaugiasi tuo, kad Europos Parlamentas 2005 m. gruodžio 7–10 d. siunčia delegaciją į Seutą ir Melilą ir tikisi, kad Ispanijos ir Maroko vyriausybės aktyviai bendradarbiaus;
8.
ragina ES sustiprinti savo partnerystę su Maroku sprendžiant migracijos, kuri yra didžiulė visų aptariamų šalių problema, klausimus ir padėti Marokui, besistengiančiam vykdyti savo įsipareigojimus pagal 1951 m. Ženevos konvenciją;
9.
primygtinai reikalauja, kad 10-mečio jubiliejaus proga vykstantis vadovų susitikimas, rengiamas 2005 m. lapkričio 27–28 d. kaip Barselonos proceso politikos dalis, turėtų svarstyti ir migracijos klausimus, kad būtų priimtos iniciatyvos išplėsti Euromed bendradarbiavimą migracijos srityje ir susitarti dėl konkrečių veiksmų, užtikrinančių tokį požiūrį į migraciją, kuris tinkamai atspindėtų problemą kaip būdingą visai Afrikai;
10.
yra įsitikinęs, kad migracijos klausimai turėtų būti svarstomi būsimame ES ir Afrikos Sąjungos (AS) susitikime; būtina parengti bendrą ES ir AS programą, nes 2005 m. gruodžio 1–2 d. organizuojamas ES ir AS Troikos susitikimas;
11.
ragina ES ir AS Trojką nustatyti konkrečias priemones, skirtas pagerinti migracijos valdymą ir išspręsti nelegalios migracijos, prekybos ir kontrabandos žmonėmis problemas;
12.
ragina visas suinteresuotas šalis pradėti politinį dialogą dėl viso regiono ateities, kuris galėtų vykti nesiekiant susitarimų dėl privertimo vykdyti tarptautines rezoliucijas;
13.
ryžtingai remia JT generalinio sekretoriaus ir jo specialiojo pasiuntinio pastangas pasiekti abipusiai priimtino politinio sprendimo dėl Vakarų Sacharos konflikto;
14.
ragina visas suinteresuotas šalis ir ES kaimynines valstybes aktyviau bendradarbiauti su Jungtinėmis Tautomis ieškant ilgalaikio ir tvaraus konflikto sprendimo;
15.
ragina Tarybą ir Komisiją tinkamai skatinti suinteresuotas šalis dirbti su Jungtinėmis Tautomis siekiant, kad būtų priimtas ir įgyvendintas Taikos planas;
16.
prašo Komisiją kuo greičiau suteikti paramą Saharawi pabėgėliams ir ypač ragina padidinti humanitarinę pagalbą Saharawi žmonėms, ypač vandens, maisto, sveikatos apsaugos ir švietimo srityse;
17.
dar kartą pabrėžia sprendimą nusiųsti į Vakarų Sacharą Europos Parlamento delegaciją, kad ji iš esmės įvertintų pasiektą pažangą;
18.
prašo delegacijos prie Viduržemio jūros parlamentinės asamblėjos (angl. EMPA), kuri 2005 m. lapkričio 20–21 d. susitiks Rabate, svarstyti migracijos ir Vakarų Sacharos klausimus EMPA plenariniame posėdyje;
19.
paveda Pirmininkui perduoti šią rezoliuciją Tarybai, Komisijai, JT Generaliniam Sekretoriui, Afrikos Sąjungos generaliniam sekretoriui, Maroko parlamentui ir vyriausybei ir Frente Polisario.
