28.5.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė José Ignacio Salafranca Sánchez-Neyra, Charles Tannock, Jacek Saryusz-Wolski, Elmar Brok, Árpád Duka-Zólyomi, Urszula Gacek, Michael Gahler, Ria Oomen-Ruijten ir Corien Wortmann-Kool
PPE-DE frakcijos vardu
dėl padėties Gruzijoje
Europos Parlamento rezoliucija dėl padėties Gruzijoje
Europos Parlamentas ,
–
atsižvelgdamas į ankstesnes savo rezoliucijas dėl Gruzijos, ypač 2006 m. spalio 26 d. rezoliuciją dėl padėties Pietų Osetijoje ir 2007 m. lapkričio 29 d. rezoliuciją dėl padėties Gruzijoje,
–
atsižvelgdamas į savo 2007 m. lapkričio 15 d. rezoliuciją dėl Europos kaimynystės politikos (EKP) stiprinimo,
–
atsižvelgdamas į Europos Bendrijų bei jų valstybių narių ir Gruzijos partnerystės ir bendradarbiavimo susitarimą, kuris įsigaliojo 1999 m. liepos 1 d.,
–
atsižvelgdamas į Europos kaimynystės politikos (EKP) veiksmų planą, kuriam 2006 m. lapkričio 14 d. pritarė ES ir Gruzijos bendradarbiavimo taryba,
–
atsižvelgdamas į rekomendacijas, kurias ES ir Gruzijos parlamentinio bendradarbiavimo komitetas patvirtino 2008 m. balandžio 29–30 d.,
–
atsižvelgdamas į ES pirmininkaujančios valstybės 2008 m. gegužės 5 d. ES vardu padarytą pareiškimą dėl įtampos tarp Gruzijos ir Rusijos didinimo,
–
atsižvelgdamas į Europos saugumo ir bendradarbiavimo organizacijos vadovaujamos rinkimų stebėjimo misijos 2008 m. gegužės 22 d. preliminarią ataskaitą,
–
atsižvelgdamas į JT stebėjimo misijos Gruzijoje (angl. UNOMIG) 2008 m. gegužės 26 d. pranešimą dėl incidento, susijusio su Gruzijos nepilotuojamo orlaivio numušimu virš Abchazijos,
–
atsižvelgdamas į 2008 m. gegužės 26 d. Tarybos išvadas dėl Gruzijos,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi atsirado naujos įtampos Abchazijoje ir Pietų Osetijoje, kur padėtis blogėja dėl veiksmų, kurių ėmėsi Rusijos Federacija,
B.
kadangi Rusijos Federacija atsisakė laikytis 1996 m. sausio 19 d. NVS valstybių vadovų tarybos sprendimo, pagal kurį susitariančioms šalims draudžiama vykdyti bet kokį karinį bendradarbiavimą su separatistine Abchazijos vyriausybe,
C.
kadangi 2008 m. balandžio 16 d. Rusijos užsienio reikalų ministerija paskelbė užmezganti oficialius santykius su de facto valdžios institucijomis Pietų Osetijoje ir Abchazijoje,
D.
kadangi 2008 m. balandžio 29 d. Rusijos gynybos ministerija paskelbė apie Rusijos NVS taikdarių skaičiaus didinimą Abchazijoje,
E.
kadangi 2008 m. balandžio 21 d. Gruzija apkaltino Rusiją, kad ji virš Abchazijos numušė nepilotuojamą žvalgybos lėktuvą, priklausantį Gruzijos vidaus reikalų ministerijai, kadangi JT stebėjimo misijos Gruzijoje gegužės 26 d. paskelbta ataskaita, kurioje teigiama, kad orlaivis numušęs Gruzijos žvalgybinį lėktuvą „priklausė Rusijos oro pajėgoms“, patvirtino Tbilisio kaltinimus,
F.
kadangi 2008 m. gegužės 21 d. prie Abchazijos sienos įvyko Gruzijos saugumo pajėgų ir nenustatytų kovotojų susišaudymas; kadangi, Gruzijos vidaus reikalų ministerijos nuomone, šis incidentas buvo Abchazijos pajėgų bandymas užkirsti kelią Abchazijos Galio rajono gyventojams pereiti sieną ir balsuoti Gruzijos Zugdidžio rajone; kadangi pagal turimas žinias susišaudymo metu buvo sužeista keletas civilių ir susprogdintas autobusas,
G.
kadangi Gruzijos prezidentas Mikheil Saakashvili pateikė naujų konflikto sprendimo Abchazijoje pasiūlymų, kuriais remiantis numatytas platus politinis atstovavimas aukščiausiuoju Gruzijos vyriausybės lygmeniu, veto teisės suteikimas visų svarbių teisės aktų, susijusių su Abchazija, atveju ir tarptautinių garantijų suteikimas, siekiant užtikrinti plataus masto federalizmą, neribotą autonomiją ir saugumą,
H.
kadangi balandžio 2–4 d. Bukarešte įvykusio NATO aukščiausiojo lygio susitikime Gruzijai nebuvo pasiūlyta narystės veiksmų plano, o buvo prisiimtas politinis įsipareigojimas dėl galimos narytės,
I.
kadangi balandžio 15 d. JT Saugumo Taryba pratęsė JT stebėjimo misijos Gruzijoje įgaliojimus šešiems mėnesiams,
J.
kadangi JT Generalinė Asamblėja gegužės 15 d. priėmė rezoliuciją, kurioje pripažįstama pabėgėlių ir šalies viduje perkeltų asmenų bei jų palikuonių, neatsižvelgiant į etninę kilmę, teisė grįžti į Abchaziją ir pabrėžiama pabėgėlių ir šalies viduje perkeltų asmenų, įskaitant vadinamojo etninio valymo (apie kurį pranešta) aukų, nuosavybės teisių išsaugojimo svarba,
K.
kadangi 2008 m. gegužės 21 d. Gruzijoje įvyko parlamento rinkimai, ir tai buvo svarbus demokratijos išbandymas,
1.
reiškia savo griežtą nepritarimą Rusijos pareiškimui, kad ji užmegs oficialius santykius su separatistinėmis valdžios institucijomis Pietų Osetijoje ir Abchazijoje, dar kartą patvirtina savo visokeriopą paramą Gruzijos suverenitetui ir pritaria teritoriniam vientisumui, atsižvelgdamas į tarptautiniu mastu pripažintų sienų ribas, ir ragina Rusiją panaikinti šį sprendimą, kuris kenkia tarptautinėms pastangoms palaikyti taiką, prie kurių prisideda ir Rusijos Federacija;
2.
griežtai smerkia Rusijos karinių pajėgų didinimą Abchazijoje ir ragina Rusijos Federaciją nedelsiant atitraukti papildomas pajėgas; mano, kad nors padidintas Rusijos karinių pajėgų skaičius neviršija bendro NVS taikdarių kontingento dydžio, kurį nustatė NVS valstybių vadovų taryba, atsižvelgiant į šiandieninę politinę padėtį, tai didina įtampą, o ne ją mažina;
3.
ragina visas susijusias šalis susilaikyti nuo bet kokių veiksmų, kurie galėtų pabloginti padėtį regione; dar kartą patvirtina, kad remia tarptautiniu mastu dedamas pastangas siekiant taikiai išspręsti Abchazijos ir Pietų Osetijos konfliktą ir pritaria naujausiems specialiems Gruzijos prezidento Mikheilo Saakashvilio pasiūlymams dėl konflikto Pietų Abchazijoje sprendimo;
4.
ragina Tarybą ir Komisiją aktyviau dalyvauti ieškant taikaus konflikto sprendimo, būti tarpininkėmis ir pasiūlyti konkrečią paramą, susijusią su Prezidento M. Saakashvilio pateiktais pasiūlymais; pabrėžia, kad ES turi imtis aktyvaus vaidmens ir prisidėti prie dialogo ir supratimo kultūros plėtojimo regione, ypač pasinaudodama tarpvalstybinėmis programomis ir pilietinės visuomenės dialogu kaip priemonėmis konfliktams spręsti ir pasitikėjimui tarp nesutariančių šalių kurti;
5.
ragina Tarybą apsvarstyti tarptautinių pajėgų didinimą konflikto zonoje ir ESGP pasienio misijos išsiuntimą remiantis teigiama ES pasienio pagalbos misijos Padniestrės regione prie Moldovos ir Ukrainos sienos patirtimi ir kartu pataria valstybėms narėms aktyviau dalyvauti JT stebėjimo misijos Gruzijoje veikloje; ragina Jungtines Tautas padidinti JT stebėjimo misijos Gruzijoje įgaliojimus ir išteklius;
6.
ragina JT ištirti ir patikrinti, ar visi susiję dalyviai konflikto zonoje tiksliai laikosi visų atitinkamų JT Saugumo tarybos rezoliucijų, taip pat ar esama sunkiosios ginkluotės;
7.
sveikina Gruzijos gyventojus, kad parlamento rinkimai vyko taikiai, pritaria pastangoms, kurias nuo sausio mėn. įvykusių prezidento rinkimų deda Gruzijos valdžios institucijos siekdamos pagerinti rinkimų procesą, ir raginas jas imtis visų reikalingų veiksmų, kad būtų galima išspręsti likusius sunkumus ir problemas, kurias nustatė ESBO vadovaujama rinkimų stebėjimo misija; ragina Gruzijos valdžios institucijas skaidriai nagrinėti visus su rinkimų procesu susijusius skundus ir tęsti rinkimų proceso tobulinimą, kad toliau stiprėtų pasitikėjimas rinkimais;
8.
ragina visas Gruzijos politines jėgas gerbti teisinės valstybės principus, įsipareigoti vykdyti konstruktyvų dialogą ir daryti kompromisus bei daugiau neskaldyti Gruzijos visuomenės; pripažįsta, kad pasitikėjimo tarp vyriausybės ir opozicinių partijų trūkumas – tai kliūtis tolesniam demokratiniam vystymuisi, ir tikisi, kad visos politinės jėgos dės pastangas siekdamos demokratinės politinės kultūros, kai politiniai debatai vyksta parlamente, politiniai oponentai yra gerbiami ir konstruktyviu dialogu siekiama paremti ir tvirtinti trapias demokratijos institucijas Gruzijoje;
9.
remia Gruzijos siekius euroatlantinės integracijos atžvilgiu ir atsižvelgia į 2005 m. sausio 5 d. vykusio nacionalinio visuotinio balsavimo dėl NATO rezultatus;
10.
ragina valstybes nares ir Komisiją kuo greičiau pradėti derybas dėl ES ir Gruzijos readmisijos ir supaprastinto vizų režimo susitarimų siekiant užtikrinti, kad Gruzijos gyventojai nebūtų nepalankesnėje padėtyje nei Rusijos pasus turintys separatistinių Abchazijos ir Pietų Osetijos regionų gyventojai; todėl pritaria ES ir Gruzijos TVR pakomitečio įsteigimui vykdant Europos kaimynystės politiką;
11.
mano, kad iš ES ir Gruzijos laisvosios prekybos susitarimo naudos turės abi šalys; pritaria Tarybos 2008 m. vasario 18 išvadoms dėl Europos kaimynystės politikos, kuriose pabrėžiama, kad reikia apsvarstyti, kaip pradėti derybas dėl plataus masto laisvosios prekybos susitarimų su EKP partneriais, kai tai įmanoma, ir ragina Komisiją pradėti konsultacijas su Gruzija dėl jos siekių, susijusių su laisvosios prekybos susitarimu, ir kartu siekti derybų įgaliojimų iš valstybių narių;
12.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, Gruzijos prezidentui ir parlamentui, ESBO, Europos Tarybai, NATO, Rusijos Federacijos prezidentui ir parlamentui.
