13.6.2008
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Dimitrios Papadimoulis
Aplinkos, visuomenės sveikatos ir maisto saugos komiteto vardu
dėl ES pajėgumo reaguoti į nelaimes didinimo
Europos Parlamento rezoliucija dėl ES pajėgumo reaguoti į nelaimes didinimo
Europos Parlamentas ,
–
atsižvelgdamas į ES sutarties 174 straipsnį,
–
atsižvelgdamas į Komisijos komunikatą Europos Parlamentui ir Tarybai dėl ES pajėgumo reaguoti į nelaimes didinimo (COM(2008)130 galutinis),
–
atsižvelgdamas į M. Barniero pranešimą „Europos civilinės saugos pajėgos: Europos pagalba“,
–
atsižvelgdamas į 2006 m. birželio 15–16 d. Briuselyje vykusiam Europos Vadovų Tarybos susitikimui pirmininkavusios valstybės išvadų 12 punktą dėl ES gebėjimo reaguoti ekstremalių situacijų, krizių ir nelaimių sąlygomis,
–
atsižvelgdamas į 2007 m. gruodžio mėn. Tarybos išvadas dėl išankstinio įspėjimo sistemų apskritai ir išankstinio įspėjimo apie cunamius Šiaurės Rytų Atlanto vandenyno dalyje ir Viduržemio jūros regione sistemos kūrimo ir diegimo,
–
atsižvelgdamas į savo ankstesnes rezoliucijas dėl gaivalinių ir žmogaus sukeltų nelaimių Europos Sąjungoje ir už jos ribų, kuriose ragino Komisiją ir valstybes nares siekti glaudesnio su civilinės saugos priemonėmis susijusio bendradarbiavimo, kai įvyksta gaivalinių nelaimių, kad būtų išvengta jų griaunamojo poveikio arba kad jis būtų sumažintas visų pirma užtikrinant papildomus civilinės saugos išteklius,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi gaivalinių ir žmogaus sukeltų nelaimių, dėl kurių nukenčia žmonės bei patiriama ekonominė ir aplinkosaugos žala, skaičius didėja ir todėl reikia stiprinti ne tik ES gebėjimą reaguoti, bet ir gebėjimą išvengti šių nelaimių ir šalinti jų padarinius,
B.
kadangi su miškų gaisrais ir sausromis susijusios problemos vis aktualesnės, nes daugėja itin sausų vasarų, ir kadangi ankstesnių bei pastarųjų metų patirtis rodo, jog reikia stiprinti Bendrijos civilinės saugos prevencijos, pasirengimo ir reagavimo priemones, susijusias su miškų ir kitais gaisrais,
C.
kadangi žaliojoje knygoje dėl prisitaikymo prie klimato kaitos Europoje pabrėžiama, kad dėl klimato kaitos Europoje oro sąlygos vis dažniau bus neįprastos, ir todėl didės žalos žmonėms, infrastruktūrai ir aplinkai pavojus,
D.
kadangi norint stiprinti ES pajėgumus nelaimių keliamoms problemoms spręsti reikia strategijos, kuri apimtų nelaimių prevenciją, pasirengimą joms, reagavimą į jas ir jų padarinių šalinimą nacionaliniu, Europos ir tarptautiniu lygmenimis,
E.
kadangi reikia užtikrinti geresnį Tarybos, Komisijos ir valstybių narių veiklos, apimančios visą reakcijos į nelaimę ciklą nuo prevencijos iki padarinių šalinimo, koordinavimą, kurį vykdant nuolat dalyvautų Europos Parlamentas,
F.
kadangi nūdienos nelaimės dažnai yra tarpvalstybinio pobūdžio ir į jas būtina reaguoti daugiašaliais ir darniais veiksmais,
G.
kadangi, atsižvelgiant į nuolat didėjantį piliečių judumą Europoje ir trečiosiose šalyse, bendrų įspėjimo signalų ir protokolų trūkumas taip pat yra didelė problema,
1.
pritaria Komisijos komunikatui dėl ES pajėgumo reaguoti į gaivalines nelaimes didinimo ir bendram tikslui didinti ES reagavimo į nelaimes nuoseklumą, veiksmingumą ir matomumą;
2.
mano, kad didinti Sąjungos reagavimo į nelaimes pajėgumus yra itin svarbus Europos Sąjungos politikos tikslas ir kad reikėtų panaudoti visas priemones šiam tikslui pasiekti;
3.
pabrėžia, kad dėl to, jog Komisija planuoja sukurti žinių bazę, kurioje būtų sukaupta informacija apie galimas nelaimes, reikiamus ir turimus pajėgumus bei poveikį įvairiais atvejais, siekiant pašalinti esamas spragas, neturėtų būti vilkinami svarbūs pasiūlymai dėl žmonių, turto arba aplinkos apsaugos nuo nelaimių;
4.
pabrėžia, kad į Komisijos strategiją turėtų būti įtrauktas visas reagavimo į nelaimę ciklas nuo prevencijos iki padarinių šalinimo, taip pat ji turėtų aprėpti gaivalines bei žmogaus sukeltas nelaimes ES arba trečiosiose šalyse, ir kad reikia daugiau nuveikti Komisijos komunikate numatytose srityse;
5.
ragina Komisiją ir valstybes nares, rengiantis nepaprastajai padėčiai, sutelkti dėmesį ne tik į rizika grindžiamas strategijas, bet ir svarstyti, kaip būtų galima mažinti pažeidžiamumą ES lygmeniu, tinkamai planuojant ir laiku numatant riziką mažinančias priemones;
6.
ragina Komisiją skubiai, ne vėliau kaip iki 2008 m. pabaigos, pateikti pasiūlymų dėl nelaimių prevencijos Europos Sąjungoje ir ES nelaimių rizikos mažinimo besivystančiose šalyse strategiją;
7.
apgailestauja, kad nebuvo atsižvelgta į buvusio Europos Komisijos nario M. Barnierio pasiūlymą sukurti Europos civilinės saugos pajėgas, ir pabrėžia, kad dėl to būtina siekti vystyti greito reagavimo pajėgumus, grindžiamus valstybių narių civilinės saugos modeliais, laikantis 2006 m. birželio 15 ir 16 d. Europos Vadovų Tarybos suteiktų įgaliojimų, ir ragina Komisiją parengti konkretų pasiūlymą šiuo klausimu;
8.
ragina Komisiją pateikti teisiškai įpareigojančių priemonių rinkinį, pvz., pagrindų direktyvą, kurioje būtų panaikinamos taikomų ES teisės aktų, politikos ir nelaimių prevencijos ir reagavimo į jas programų spragos;
9.
rekomenduoja, kad šiame išsamiame pagrindų dokumente būtų numatyti trys su prevencija susiję ramsčiai: prevencijos stiprinimas atsižvelgiant į esamas ES priemones ir valstybių narių strategijas, naujos bendros nelaimių prevencijos strategijos rengimas ir parama tolesniam prevencijos žinių ir technologijų vystymui rengiant ES mokslinių tyrimų ir technologinės plėtros programas;
10.
rekomenduoja, kad pasiūlymuose dėl bendrų ES reagavimo į nelaimes pajėgumų stiprinimo būtų numatyta sutelkti pagrindinius išteklius, kuriais būtų galima bet kuriuo metu iš tiesų pasinaudoti dalyvaujant Europos civilinės saugos operacijose; teigia, kad tai visų pirma turėtų būti grindžiama nacionaliniais pajėgumais ir, jei reikia, numatoma sudarant susitarimus su kitomis šalimis;
11.
ragina Komisiją kuo geriau pasinaudoti 2008 m. bandomuoju miškų gaisrų ir greito reagavimo parengiamųjų veiksmų projektu ir kartu su valstybėmis narėmis bei kitomis šalimis, kurios visais atvejais suteikia galimybę pasinaudoti reagavimo pajėgumais vykstant Europos civilinės saugos operacijoms, eksperimentuoti taikant veiklos tvarką ir mano, kad tai padėtų įgyti svarbios patirties, kurios reikia būsimiems teisėkūros pasiūlymams parengti;
12.
mano, kad siekiant užtikrinti, jog prevencijos ir nelaimių rizikos mažinimo priemonės būtų integruotos į struktūrinius fondus ir sanglaudos programas, reikėtų tobulinti esamas ir parengti naujas gaires;
13.
pabrėžia, kad itin svarbu stiprinti Stebėsenos ir informacijos centro pajėgumus ir numatyti reikiamų žmogiškųjų ir materialiųjų išteklių siekiant, kad centras galėtų aktyviai remti valstybių narių pagal šią priemonę vykdomą veiklą;
14.
ragina Komisiją įvertinti įvairias galimybes įsteigti tvirtą Europos reagavimo į nelaimes mokymo tinklą -ir nedelsiant pateikti pasiūlymų dėl tokios organizacijos;
15.
ragina Komisiją užtikrinti bendro Europos skubios pagalbos numerio 112 veiksmingumą;
16.
paveda Pirmininkui perduoti šią rezoliuciją Komisijai, Tarybai ir valstybių narių parlamentams.
