ES reglamentuos teiginius apie maisto sveikumą, taip pat vitaminų ir mineralų kiekį
Maisto sauga
2006-05-18 - 13:03
Teiginiai apie maisto gaminių savybes turės būti pagrįsti
Kadangi maitinimasis labai veikia žmonių sveikatą, ES siekia užtikrinti maisto saugą. Antradienį Europos Parlamentas antruoju svarstymu patvirtino du reglamentus šia tema, dėl kurių pasiektas kompromisas su ES Taryba.
Šie reglamentai jau buvo svarstomi praėjusiųjų metų gegužės mėn. ES Taryba iš pradžių nesutiko su Europos Parlamento pataisomis, tačiau po ilgų derybų pavyko pasiekti Parlamento ir Tarybos kompromisą. Pirmasis reglamentas skirtas teiginiams apie maisto produktų sveikumą ir maistingumą. Teiginiai apie produkto maistingumą, poveikį lieknėjimui ir panašūs turės būti moksliškai pagrįsti. Be to, reglamentas numato konkrečius reikalavimus tokiems teiginiams kaip „mažai riebalų“ (ne daugiau kaip 3 g riebalų 100 g kieto gaminio ar 1,5 g riebalų 100 ml skysto produkto), „daug proteinų“ ir panašiems. Daugumai teiginių apie maisto produkto naudingumą sveikatai turės būti suteiktas Europos maisto saugos agentūros leidimas. Agentūra turės suteikti tokį leidimą arba jo nesuteikti remdamasi Europos Komisijos nustatytais konkrečių gaminių „maistingumo profiliais“, kuriuose bus nurodyti optimalūs druskos, cukraus ir riebalų kiekiai. Leidimo išdavimas galės užtrukti iki pusantrų metų, tačiau kai kuriems gaminiams galės būti taikoma greitesnė procedūra (užtruksianti iki 7 mėnesių). Greitesnė procedūra negalės būti taikoma vaikams skirtiems gaminiams. Pagal Parlamento ir ES Tarybos kompromisą Europos Komisija, atsižvelgusi į valstybių siūlymus, per dvejus metus turės nustatyti sąrašą teiginių, kurie galės būti vartojami be leidimo. Gėrimai, kuriuose yra daugiau kaip 1,2 proc. alkoholio, negalės būti žymimi vien tik teiginiais apie jų ribotą energetinę vertę ar alkoholio kiekį. Reglamentas kol kas nebus taikomas šviežiems gaminiams, tokiems kaip vaisiai, daržovės ar duona, taip pat gaminiams, kurie parduodami nesupakuoti (pavyzdžiui, turguje). Be to, esami prekių pavadinimai, iš kurių galima suprasti, jog jos naudingos sveikatai, dar penkiolika metų galės būti naudojami be leidimo. Europarlamentarų siūlymu reglamente atsižvelgta į šalių bei jų regionų gastronomines tradicijas, taip pat į mažesniųjų įmonių poreikius. Siekiant neiškraipyti konkurencijos, reglamento reikalavimai bus taikomi ir importuojamiems gaminiams. Kitas reglamentas skirtas vitaminizuotiems ar mineralizuotiems maisto produktams. Pernelyg gausus vitaminų ar mineralų vartojimas gali pakenkti sveikatai. Be to, nevienodi ES šalių įstatymai šioje srityje kliudo laisvai maisto produktų rinkai. Reglamento priede išvardijama daugiau kaip 100 vitaminų bei mineralų, kuriais leidžiama sustiprinti maisto produktus. Bus draudžiama vitaminais ar mineralais sustiprinti šviežius neperdirbtus produktus, tokius kaip vaisiai, daržovės, mėsa ar žuvis, taip pat stipresnius alkoholinius gėrimus. Reglamentas neapima maisto papildų – juos reguliuoja 2002 m. priimta direktyva. Europos Komisija turės per dvejus metus nustatyti, kiek daugiausia vitaminų ar mineralų galima pridėti į tam tikrus gaminius. Vitaminizuotų ar mineralizuotų maisto produktų gamintojai turės etiketėmis informuoti pirkėją apie pridėtų medžiagų kiekį. Etiketėse taip pat turės būti nurodoma, kokį gaminio kiekį rekomenduojama suvalgyti per dieną, bei įspėjama jo neviršyti. Pagal Parlamento ir Tarybos pasiektą kompromisą dauguma gaminių, pateiktų rinkai iki šių metų sausio 1 dienos, galės dar trejus metus būti parduodami be leidimo. Adriana POLI BORTONE (UEN, IT) A6-0122/2006 Dėl teiginių apie maisto produktų maistingumą ir sveikatingumą Karin SCHEELE (PSE, AT) A6-0078/2006 Dėl maisto produktų papildymo vitaminais ir mineralais bei tam tikromis kitomis medžiagomis Bendro sprendimo procedūra. Antrasis svarstymas: 2006-05-15. Balsavimas: 2006-05-16
20060516STO08282
LT
1
PHOTO
20060516PHT08260.jpg
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
