15.12.2009 B7-0277/2009 PASIŪLYMAS DĖL REZOLIUCIJOS Pateiktas uždavus klausimą, į kurį atsakoma žodžiu B7‑0238/2009
pagal Darbo tvarkos taisyklių 115 straipsnio 5 dalį
dėl subsidiarumo principo gynimo
Rui Tavares
,
Cornelis de Jong
,
Nikolaos Chountis
GUE/NGL frakcijos vardu
PE432.861v01-00 B7‑0277/2009 Europos Parlamento rezoliucija dėl subsidiarumo principo gynimo
Europos Parlamentas ,
– atsižvelgdamas į Europos žmogaus teisių teismo sprendimą byloje Lautsi prieš Italiją,
– atsižvelgdamas į būsimą ES prisijungimą prie Europos žmogaus teisių konvencijos,
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi Europos žmogaus teisių teismas sprendimą byloje Lautsi prieš Italiją priėmė remdamasis Europos žmogaus teisių konvencija, prie kurio savo noru yra prisijungusios visos ES valstybės narės, įskaitant Italiją,
B. kadangi prisijungimas prie Europos žmogaus teisių konvencijos pagal Kopenhagos kriterijus yra sąlyga siekiant įstoti į ES,
C. kadangi Europos žmogaus teisių konvencija visiškai atitinka subsidiarumo principą, nes Europos žmogaus teisių teismas įsikiša tik tuomet, kai atliktos visos galimos vidinės skundo pateikimo procedūros, ir tik tada, kai valstybė, kuri yra Konvencijos šalis, pažeidžia žmogaus teises ir pagrindines laisves pagal Konvenciją, kurią valstybė pasirašė,
D. kadangi pagal Europos Sąjungos sutarties 6 straipsnio 2 dalį ES pripažįsta Europos žmogaus teisių konvencijos svarbą ir Europos žmogaus teisių teismo teisminę praktiką ir kadangi šiame straipsnyje sakoma, kad „Sąjunga prisijungia prie Europos žmogaus teisių ir pagrindinių laisvių apsaugos konvencijos“, taip užtikrinant, kad ES savo kompetencijos srityje nepažeistų Europos žmogaus teisių konvencijos,
E. kadangi viešųjų institucijų neutralumas nevaržo religijos laisvės, tačiau yra būtina pliuralizmo sąlyga,
1. patvirtina savo pasiryžimą laikytis bažnyčios ir valstybės atskyrimo principo, užtikrinti minties, sąžinės ir religijos laisves, teisę į švietimą ir diskriminacijos draudimą;
2. mano, jog viešosios institucijos nacionaliniu ir ES lygmeniu turėtų atstovauti visiems piliečiams ir į visus kreiptis jų nediskriminuodamos, nepaisant jų religijos ar filosofinių įsitikinimų, ir imtis veiksmų siekiant apginti kiekvieno asmens teises; ypač valstybinėse mokyklose mokiniai nusipelno teisingo ir lygaus elgesio su jais nepaisant jų religijos ar filosofinių įsitikinimų;
3. mano, kad neturi būti privaloma eksponuoti religinius simbolius viešųjų institucijų patalpose, o šių simbolių naudojimas, nešiojimas ir demonstravimas turėtų būti visiškai leidžiamas privačiose vietose, pvz., namuose, šventyklose ir religinėse mokyklose; taip pat turimi mintyje minėtųjų privačių vietų architektūrinės konstrukcijos, pvz., varpinės ir minaretai;
4. primena, kad ES valstybės narės yra vidaus, tarptautiniu ir europiniu lygmeniu teisiškai įsipareigojusios taikyti Europos žmogaus teisių teismo sprendimus, ir ragina valstybes nares tvirtai laikytis šio teismo sprendimų ir užtikrinti, kad religiniai simboliai nebūtų eksponuojami viešųjų institucijų patalpose;
5. paveda Pirmininkui perduoti šią rezoliuciją valstybėms narėms.
