KLAUSIMAS ŽODŽIU SU DEBATAIS O-0072/10
pagal 115 Darbo tvarkos taisyklių straipsnį
pateikė
Udo Bullmann
S&D vardu
Komisijai
Tema: Kredito reitingų agentūros
Vis dažniau išreiškiama nuomonė dėl neigiamos kredito reitingų agentūrų įtakos dabartinės krizės metu, tačiau beveik nesiimama veiksmų padėčiai taisyti ir nesiekiama užkirsti kelio pernelyg didelei įtakai, kurią šios agentūros daro vertindamos ne tik įmonių, bet ir ekonomikų, įskaitant valstybių narių ekonomikas, rizikingumą. Dabar visi sutinka, kad kredito reitingų agentūros nenumatė rizikingų paskolų krizės ir objektyviai nenustatė kredito rizikos, susijusios su įvairiais skandalais finansų sektoriuje. Jų vaidmuo didinant dabartinę itin gilią skolų krizę turėtų būti rimtai įvertintas.
Neseniai patvirtintame reglamente, kuriuo siekiama spręsti priežiūros, skaidrumo ir interesų konfliktų klausimus, nebuvo aptariami ES teisės aktuose išdėstyti reikalavimai naudoti jų reitingus.
Turint mintyje tai, kad laikantis demokratinių atskaitomybės reikalavimų valstybėms narėms ir privačiajam sektoriui politiškai nepriimtina ir ekonomiškai rizikinga pasitikėti kredito vertinimais, už kuriuos moka tie, kurie yra vertinami, taip pat vertinimais, kurie gali padidinti neramumus finansų rinkose, kokių neatidėliotinų veiksmų ketina imtis Komisija, kad šiame sektoriuje būtų daugiau skaidrumo, tikros konkurencijos ir pereinama prie tvarkos, pagal kurią teisiškai nebūtų privaloma pasikliauti reitingais? Ar Komisija rengiasi atlikti sektorių apklausą siekdama, be kitų aspektų, atkreipti dėmesį į mokesčių klausimą?
Ar Komisija svarsto galimybę įsteigti viešąją Europos kreditų reitingų agentūrą, ne tik tam, kad ji konkuruotų su esamomis, bet ir tam, kad būtų išspręstos šių agentūrų verslo modelių problemos? Ar Komisija svarsto galimybę kredito reitingus suteikiančioms nacionalinėms viešosioms įstaigoms leisti vertinti valstybių narių ekonominę padėtį?
