Europos Parlamentas pritarė milijardo eurų pagalbai badaujantiems
Plėtra ir bendradarbiavimas
2008-12-04 - 14:17
Ketvirtadienį Europos Parlamentas pritarė siūlymui skirti milijardą eurų ES pagalbai besivystančioms šalims, siekiant padėti joms įveikti maisto krizę padidėjus kainoms. Tokia parama leis šių šalių ūkininkams įsigyti reikalingų žaliavų bei išlaikyti žemės ūkio gamybos pajėgumus. Jos taip pat padės patenkinti pagrindinius badaujančių gyventojų maisto poreikius. Ataskaitai šiuo klausimu pritarė 561 EP narys, nepritarė 24, o susilaikė 34.
Dėl didėjančių maisto kainų kyla rimta grėsmė 2,1 mlrd. pasaulio žmonių, kurie stengiasi išgyventi turėdami mažiau kaip 2 JAV dolerius per dieną ir maistui išleidžia maždaug pusę savo pajamų. Rekordinės pagrindinių grūdinių kultūrų – ryžių, kukurūzų ir kviečių – kainos tiesiogiai veikia daugybę alkstančių žmonių pasaulyje. Maisto ir žemės ūkio organizacijos (FAO) duomenimis, vien tik pernai tokių žmonių skaičius padidėjo dar 50 mln.
Krizės priežastys daugialypės – padidėjęs mėsos, o ne grūdų vartojimas Kinijoje ir Indijoje, su klimato kaita susiję gamtos kataklizmai, maistinių kultūrų naudojimas biokuro gamybai, taip pat menkos pasaulio grūdų atsargos. Manoma, jog artimiausioje ateityje maisto kainos tebebus didelės, o dėl spekuliacijos žemės ūkio prekių rinkose jos gali dar labiau padidėti. Šių metų kovą EP Vystymosi komitete kalbėjusi Pasaulio maisto programos vykdomoji direktorė Josette Sheeran teigė, kad maistas pabrango būtent tada, kai jo reikia vis didesniam skaičiui žmonių, o dėl kuro kainų šuolio problema dar labiau paaštrėjo. Prelegentė paragino ES skirti daugiau lėšų šiai problemai įveikti. Tuo tarpu gegužę garsus ekonomistas ir Jungtinių Tautų Generalinio sekretoriaus patarėjas Jeffrey Sachs EP Vystymosi komitete ragino sparčiai atnaujinti žemės ūkį ir teikti besivystančių šalių ūkininkams reikalingų pagrindinių žaliavų, kad būtų galima skatinti gamybą ir užtikrinti tvaresnį krizės sprendimą. Spręsdama šią neatidėliotiną problemą, Europos Komisija pasiūlė sukurti 1 mlrd. eurų fondą, skirtą įveikti maisto krizę besivystančiose šalyse. Jo lėšomis numatoma gerinti galimybes gauti žemės ūkio gamybai reikalingų žaliavų, įskaitant trąšas ir sėklas, taip pat remti priemones, skirtas žemės ūkio gamybos pajėgumams išlaikyti arba pagerinti bei pagrindiniams labiausiai pažeidžiamų gyventojų maisto poreikiams patenkinti. Reglamente numatytas 1 mlrd. eurų bus atskaičiuotas iš lėšų, kurios pagal bendrąją žemės ūkio politiką nebus reikalingos 2008 m. ir kurių tikriausiai nereikės 2009 m. Lėšos numatytos žemės ūkio kainoms Bendrijoje palaikyti, bet nenaudojamos dėl to, kad kainos ir taip didelės. Europarlamentarai iš esmės pritaria šiam siūlymui. Jie siekia išplėsti sąrašą organizacijų, per kurias bus skirstoma fondo pagalba, taip pat numatyti, kaip bus vertinamas pagalbos veiksmingumas. Dėl šio reglamento pasiektas sutarimas su ES Taryba.
Gay MITCHELL (PPE-DE, IE) A6-0396/2008 Dėl greito reagavimo į sparčiai didėjančias maisto kainas besivystančiose šalyse priemonių
Bendro sprendimo procedūra, pirmasis svarstymas.
Svarstymas: 2008-12-03.
Balsavimas: 2008-12-04 20081203IPR43645
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
