KLAUSIMAS ŽODŽIU SU DEBATAIS O-0019/06
pagal 108 Darbo tvarkos taisyklių straipsnį
pateikė
Lissy Gröner
PSE vardu
Komisijai
Tema: ES kovos su prekyba žmonėmis priemonės ir kovos su prekyba žmonėmis dienos nustatymas
Kova su prekyba žmonėmis tikrai yra vienas iš ES prioritetų. Kovojant su šiuo nusikaltimu imamasi nemažai priemonių. Pagrindinės iš jų – tai Tarybos direktyva 2004/81/EB dėl leidimo gyventi šalyje išdavimo trečiųjų šalių piliečiams, kurie yra prekybos žmonėmis aukos, Tarybos pagrindų sprendimas 2002/629/TVR dėl kovos su prekyba žmonėmis, programa Daphne ir kovos su nelegalia prekyba ir organizuotu nusikalstamumu priemonės.
Ar Komisija gali nurodyti, kurios valstybės narės jau įgyvendino Tarybos direktyvą 2004/81/EB dėl leidimo gyventi šalyje išdavimo nuo prekybos žmonėmis nukentėjusiems asmenims? Ar Komisija sutinka, kad reikia patobulinti leidimų gyventi šalyje išdavimo – ypač nuo prekybos žmonėmis nukentėjusiems asmenims, kurie bijo bendradarbiauti su valdžios institucijomis, – tvarką?
Neseniai priimtame pranešime dėl prekybos žmonėmis EP ragino valstybes nares persekioti baudžiamąja tvarka asmenis, kurie naudojasi užsiimti prostitucija verčiamų asmenų paslaugomis. Kaip Komisija ketina paremti šį raginimą?
2005 m. spalio mėn. komunikate dėl prekybos žmonėmis prevencijos ir kovos su ja Komisija išskyrė žmogaus teisėmis grindžiamą daugiadisciplinį metodą. Komunikate taip pat pabrėžiama vyrams ir moterims atskirai taikomų prevencijos strategijų svarba. Kaip Komisija ketina atsižvelgti į šiuos sumanymus ir juos įgyvendinti? Kaip ji skatins valstybes nares taip pat tai padaryti?
Neseniai priimtame pranešime dėl prekybos žmonėmis EP, siekdamas išsamiau informuoti apie nelegalią prekybą žmonėmis, siūlo numatyti kovos su ja dieną. Ar Komisija sutiktų šias iniciatyvas įgyvendinti šiais metais?
Be to, EP paragino Komisiją bendradarbiauti su Europos Taryba ir kitomis tarptautinėmis organizacijomis, pvz., Tarptautine migracijos organizacija, ir parengti bendras duomenų kaupimo gaires ir patarė kuo greičiau įsteigti bendrą centrą, kuriame būtų apibrėžtos sąvokos (prekyba žmonėmis, auka ir kt.). Kokių priemonių imsis Komisija šiuo klausimu?
OL L 261, 2004 8 6, p. 19. OL L 203, 2002 8 1, p. 1.