ES mažins energetinę priklausomybę nuo Rusijos
Energetika
2006-01-17 - 16:55
Neseniai kilęs Rusijos ir Ukrainos nesutarimas, kai Rusija buvo laikinai nutraukusi dujų tiekimą Ukrainai, atkreipė dėmesį į ES ir kai kurių kitų Europos šalių priklausomybę nuo importuojamų gamtinių dujų. Sausio 17 d. Parlamentas aptarė šį klausimą bei išklausė Tarybos ir Komisijos pareiškimų apie energijos tiekimo saugumo užtikrinimą.
Tarybos atstovas, Austrijos ekonominių reikalų ir darbo ministras Martin BARTENSTEIN (Martinas Bartenštainas) plenariniame posėdyje sakė, jog pirmininkaudama ES Austrija skirs ypač daug dėmesio energijos saugumo užtikrinimui. Jis pažadėjo siekti, kad ES šalys nuolat būtų sukaupusios gamtinių dujų bent dviem mėnesiams. Ministras taip pat paragino taupiau vartoti energiją bei daugiau naudotis nesenkančiais energijos šaltiniais. „Branduolinė energija yra viena iš galimybių“, – teigė Tarybos atstovas.
Tuo tarpu ES energetikos komisaras Andris PIELBAGS (Pielbagas) paragino „pasimokyti“ iš Rusijos ir Ukrainos dujų krizės ir „imtis skubių veiksmų“ energijos tiekimo saugumui užtikrinti. Komisaras pažadėjo imtis priemonių įvairinti ES gamtinių dujų tiekimo šaltinius bei maršrutus. Prelegentas taip pat ragino veiksmingiau įgyvendinti galiojančius ES teisės aktus bei imtis veiksmų, „kad bendroji ES energetikos politika taptų realybe“. Artimiausiu metu Komisija parengs Žaliąją knygą energetikos klausimais.
Liberalų ir demokratų aljanso vardu kalbėjusi Lietuvos deputatė Danutė BUDREIKAITĖ teigė, jog Rusija „skaldo ES“ naudodamasi dabartine padėtimi, kai Sąjungos šalys apsirūpina energetiniais resursais dvišalių susitarimų pagrindu. „Suskaldytoms valstybėms lengviau daryti įtaką negu visai ES“, – teigė deputatė ir pridūrė, jog dėl energetinės priklausomybės nuo Rusijos ES „daro jai nuolaidas“. „Ar ne pats laikas būtų prisiminti branduolinę energetiką?“ – svarstė D. Budreikaitė. Ji taip pat paragino kurti bendrą ES energetikos sistemą ir bendrąją energetikos politiką, kuri priverstų Rusiją derėtis su Europos Komisija, o ne su atskiromis šalimis. Pasak deputatės, su tokiu partneriu Rusija elgtųsi pagarbiau: „ji negalės visai ES netiekti dujų – ji tiesiog neturės kur jų dėti“.
Kita Lietuvos deputatė Margarita STARKEVIČIŪTĖ (Liberalų ir demokratų aljansas) siūlė efektyvesnį energijos vartojimą numatyti tarp Europos kaimynystės politikos prioritetų. „Galbūt net vertėtų energijos taupymo kriterijus įteisinti kaip vieną iš ES paramos teikimo sąlygų“, – svarstė deputatė ir pridūrė: „Iš Lietuvos reformų patirties žinome, kad ekonomikos modernizavimas sukuria stabilų pagrindą demokratinių procesų plėtrai“. M. Starkevičiūtė taip pat paragino įkurti „inovacijų centrą, skirtą naujos kartos nedidelių atominių ir panašių technologijų elektrinių sukūrimui ir įdiegimui“. „Šis centras galėtų veikti šalyse, kuriose priklausomybė nuo vienintelio energetikos šaltinio yra didžiausia“, – siūlė Lietuvos deputatė.
Svarstymas: 2006-01-17
20060113IPR04277
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
