8.3.2010 B7-0177/2010 PASIŪLYMAS DĖL REZOLIUCIJOS siekiant užbaigti diskusijas dėl Tarybos ir Komisijos pareiškimų
pagal Darbo tvarkos taisyklių 110 straipsnio 2 dalį
dėl Orlando Zapatos Tamayo mirties Kuboje
Willy Meyer
,
Jacky Hénin
,
Ilda Figueiredo
,
Patrick Le Hyaric
,
Marie-Christine Vergiat
,
Sabine Lösing
,
Jürgen Klute
GUE/NGL frakcijos vardu
PE439.693v01-00 B7‑0177/2010 Europos Parlamento rezoliucija dėl Orlando Zapatos Tamayo mirties Kuboje
Europos Parlamentas ,
– atsižvelgdamas į 1996 m. gruodžio 2 d. Tarybos bendrąją poziciją dėl Kubos, parengtą buvusio Ispanijos ministro pirmininko José Maríos Aznaro prašymu,
– atsižvelgdamas į 2009 m. Europos Sąjungos taikytas sankcijas, kurios buvo laikinai nutrauktos 2005 m. ir galutinai panaikintos 2008 m. birželio mėn.,
– atsižvelgdamas į 2008 m. birželio 24 d. Tarybos išvadas, kuriose tvirtinama, kad „ES yra pasirengusi atnaujinti visa apimantį ir atvirą dialogą su Kubos valdžios institucijomis visais abiem pusėms svarbiais klausimais. (...) Šis dialogo procesas turėtų apimti įvairiausias galimo bendradarbiavimo sritis, įskaitant politikos, žmogaus teisių, ekonomikos, mokslo bei kultūros sektorius, ir turėtų vykti abipusišku bei nediskriminaciniu pagrindu nekeliant jokių išankstinių sąlygų ir siekiant konkrečių rezultatų.“,
– atsižvelgdamas į Visuotinę žmogaus teisių deklaraciją,
– atsižvelgdamas į Darbo tvarkos taisyklių 110 straipsnio 2 dalį,
A. kadangi po užsitęsusio bado streiko Kubos kalėjime Kubos pilietis Orlando Zapata Tamayo, nelaimei, mirė Kubos ligoninėje nepaisant to, kad jam buvo suteikta tinkama medicinos pagalba,
B. kadangi pagal bendrąją poziciją ES neleidžiama palaikyti visa apimančių, atvirų, dvišaliais interesais grindžiamų santykių su Kubos vyriausybe ir kadangi Kuba yra vienintelė valstybė pasaulyje, kurios atžvilgiu ES laikosi šio išskirtinio požiūrio,
C. kadangi ES pirmininkaujanti Ispanija yra pareiškusi, jog yra suinteresuota pradėti diskusiją dėl tikslingumo mėginti susitarti, kad ES santykiai su Kuba galėtų būti grindžiami dvišale teisine priemone,
D. kadangi siekdamos normalizuoti santykius su ES Kubos valdžios institucijos ne kartą pasisakė esančios pasirengusios išsamioms deryboms bet kuriuo abiem pusėms svarbiu klausimu, įskaitant žmogaus teises, remiantis abipuse pagarba ir lygių šalių dialogo principu,
E. atsižvelgdamas į sunkius ekonominio, prekybos ir finansinio embargo, kurį daugiau kaip 50 metų neleistinai pažeisdama tarptautinę teisę Kubai taiko JAV, padarinius ir į visokius grasinimus ir išpuolius - net teroristinio pobūdžio - prieš Kubą ir dažnus mėginimus destabilizuoti Kubą, kurių dauguma vykdomi iš JAV,
F. kadangi embargas daro žalą Kubos ekonomikai ir gyvenimo sąlygoms Kuboje; kadangi, nepaisant to, Kubos vyriausybė ir toliau užtikrina savo piliečiams galimybę laisvai gauti sveikatos priežiūros ir švietimo paslaugas,
G. kadangi nuo 1998 m. penki Kubos piliečiai buvo įkalinti JAV be teisingo teismo ir kadangi, priešingai, JAV administracija iki šiol yra suteikusi prieglobstį Kubos piliečiui, kuris sukurstė civilinio lėktuvo sprogdinimą, kurio metu žuvo 76 žmonės,
1. apgailestauja dėl to, kad Kubos ligoninėje po bado streiko mirė Kubos pilietis Orlando Zapata Tamayo;
2. ragina ES atšaukti bendrąją poziciją ir pradėti su Kubos vyriausybe visą apimantį politinį dialogą taikant tuos pačius kriterijus, kuriuos ji taiko visoms šalims, su kuriomis ji palaiko santykius;
3. šiuo klausimu teigiamai vertina 2008 m. Tarybos sprendimą panaikinti sankcijas Kubai ir prašo Tarybą laikytis šio sprendimo;
4. dar kartą smerkia embargą ir ragina nedelsiant jį panaikinti, kaip jau 18 kartų Generalinėje Asamblėjoje reikalavo daugelis JT narių;
5. pritaria ES pirmininkaujančios Ispanijos pastangoms normalizuoti ES ir Kubos santykius - šis procesas galėtų baigtis visišku bendrosios pozicijos atšaukimu - ir tikisi, kad Orlando Zapatos Tamayo mirtis nesukliudys šiam procesui;
6. ragina pradėti glaudesnį ES ir Kubos dialogą ir užtikrinti ilgalaikį pagrindą tikrai jų partnerystei sprendžiant bendrai rūpimus klausimus, įskaitant ir klausimus, susijusius su žmogaus teisėmis;
7. paveda Pirmininkui perduoti šią rezoliuciją Tarybai, Komisijai, valstybių narių ir šalių kandidačių vyriausybėms ir parlamentams, AKR ir ES Ministrų Tarybai, AKR ir ES jungtinei parlamentinei asamblėjai, EUROLAT asamblėjai ir Kubos Respublikos vyriausybei ir nacionalinei asamblėjai.
