Padaugės sričių, kuriose valstybės galės taikyti PVM lengvatas
Mokesčiai
2009-02-19 - 11:20
ES teisės aktai jau dabar leidžia valstybėms taikyti mažesnius pridėtinės vertės mokesčius (PVM) kai kurioms prekėms ir paslaugoms. Dar kitose srityse ES leidžia taikyti PVM lengvatą tik kai kurioms šalims. Štai 11 Sąjungos šalių gali taikyti mažesnį PVM restoranams, o kitos – ne. Ketvirtadienį Europos Parlamentas pritarė siūlymui išplėsti sąrašą sričių, kuriose visoms ES šalims bus leidžiama taikyti mažesnius PVM. Ataskaitai pritarė 636 EP nariai, nepritarė 14, o susilaikė 18.
Visoms ES valstybėms bus leista taikyti mažesnius PVM (tačiau ne mažesnius kaip 5 proc.) šioms prekėms ir paslaugoms: - restoranams (išskyrus alkoholinių gėrimų prekybą); - grožio salonams (iki šiol mažesnį PVM buvo leidžiama taikyti tik kirpykloms); - gyvenamųjų namų statybai (iki šiol mažesnis PVM galėjo būti taikomas tik susijusioms socialinėms paslaugoms); - gyvenamųjų namų ir butų, bažnyčių, kultūros paveldo ir istorinių paminklų renovavimui, remontui, perstatymui, priežiūrai ir valymui; - vaikų, ligonių, neįgaliųjų ir senelių priežiūrai namuose; - sodininkystei, sodų priežiūrai ir landšafto tvarkymui; - higienos produktams (iki šiol lengvatą buvo galima taikyti tik vaistams); - neįgaliesiems skirtai medicinos įrangai; - laidojimo ir kremavimo verslui; - garso knygoms; - vaikų saugos sėdynėms; - dviračių taisymui; - smulkiam kompiuterių ir laikrodžių taisymui; - kai kurioms kitoms prekėms ir paslaugoms. Valstybės galės nutarti šioms prekėms ir paslaugoms taikyti mažesnius PVM, tačiau neprivalės to daryti. Taikant PVM lengvatas negalės būti iškraipoma rinka. Europarlamentarai pritaria šiems siūlymams. Jie pažymi, jog tikslinga darbui imlioms ir vietos rinkoje teikiamoms paslaugoms taikyti mažesnius PVM, nes tai neiškraipo rinkos. Mokesčių srityje Parlamento vaidmuo yra patariamasis, taigi galutinį sprendimą priims ES Taryba. Tikėtina, jog jo esmė nesikeis. EP pranešėja šiuo klausimu Ieke Van den Burg (Socialistų frakcija, Nyderlandai) teigė: „Vertinant grynai ekonominiu požiūriu, bendra PVM tarifų struktūra turi svarių privalumų. Vis dėlto apgalvotai tam tikrose srityse sumažinti PVM tarifai gali suteikti specifinių privalumų, ypač skatinant ekonomikos augimą: jie gali paskatinti vartotojus pereiti nuo „naminės“ ar šešėlinės ekonomikos prie formaliosios. Juolab kad sumažinus PVM vietoje teikiamoms paslaugoms, tai negresia sutrikdyti vidaus rinkos.“
Diskusijoje šiuo klausimu kalbėjusi Danutė Budreikaitė (Liberalų ir demokratų aljansas) teigė, jog PVM lengvatomis turėtų būti leidžiama naudotis visoms ES šalis, o ne tik toms, kurios išsikovojo tokią teisę. EP narė pritarė tam, kad PVM lengvatos būtų taikomos „ekonominiais ir socialiniais sumetimais, kad kiekvienas pilietis galėtų įsigyti būtiniausių prekių ir paslaugų, taip pat siekiant sustiprinti ir palaikyti vietoje teikiamas paslaugas“. Vis dėlto europarlamentarė suabejojo dėl lengvatų restoranams – ar jos „nepaskatins skirtingų konkurencinių sąlygų pasienio regionuose ir nedarys įtakos turizmui“. D. Budreikaitė tęsė: „Mano šalis, Lietuva, kovodama su ekonomine krize, panaikino PVM lengvatas. Vyriausybė rėmėsi Valstybės kontrolės įvertinimu, jog didžiausią naudą dėl PVM sumažinimo gauna gamintojai, tačiau kas gauna naudą dėl PVM padidinimo? Kainų išaugimas neproporcingai PVM padidėjimui rodo aiškų naudos gavėją. Tokia pat mintis buvo išsakyta Europos Parlamente diskutuojant akcizo kurui sumažinimą.“ D. Budreikaitė ragino Europos Komisiją paaiškinti PVM įtaką verslui ir vartotojui, taip pat nurodyti priemones „apginti vartotoją nuo gamintojo“.
Tuo tarpu Margarita Starkevičiūtė (Liberalų ir demokratų aljansas) kalbėjo: „Socialinio teisingumo požiūriu pridėtinės vertės mokestis yra regresyvus – tai yra, sunkesnė našta tenka mažesnes pajamas turintiems žmonėms ir todėl mes po to turime didinti socialines subsidijas. Galbūt reikėtų elgtis atvirkščiai? Konkurencingumo požiūriu Europa yra paslaugų ekonomika. Mes pasaulyje galime konkuruoti savo paslaugomis pritraukdami turistus, ir, be abejo, svarbu, kad tos paslaugos būtų pigios. Palyginti su JAV, mūsų pardavimo mokestis, arba pridėtinės vertės mokestis yra daug didesnis. Galbūt šią perspektyvą reikėtų įvertinti kalbant apie labiau koordinuotą mokesčių politiką – nors, aišku, visa tai yra valstybių narių sprendimas.“
Ieke VAN DEN BURG (PSE, NL) A6-0047/2009 Dėl lengvatinių pridėtinės vertės mokesčio tarifų
Konsultavimosi procedūra.
Svarstymas ir balsavimas: 2009-02-19 20090218IPR49869
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
