21.4.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Pasqualino Napoletano, Glenys Kinnock, Thijs Berman, Alain Hutchinson, Ana Maria Gomes ir Emilio Menéndez del Valle
PSE frakcijos vardu
dėl padėties Birmoje
Europos Parlamento rezoliucija dėl padėties Birmoje
Europos Parlamentas ,
–
atsižvelgdamas į savo 2006 m. gruodžio 14 d. ir į 2007 m. birželio 21 d. rezoliucijas dėl Birmos,
–
atsižvelgdamas į 2007 m. lapkričio 19 d. Tarybos išvadas, pagal kurias patvirtinamos griežtesnės papildomos ribojamosios priemonės, taikomos Birmai,
–
atsižvelgdamas į 2008 m. vasario 25 d. Tarybos reglamentą (EB) Nr. 194/2008 dėl ribojančių priemonių Birmai atnaujinimo ir sustiprinimo, panaikinantį Reglamentą (EB) Nr. 817/2006,
–
atsižvelgdamas į Darbo taisyklių 103 straipsnio 2 dalį,
A.
kadangi Birmos valstybės taikos ir vystymo taryba ir toliau šiurkščiai pažeidinėja Birmos gyventojų žmogaus teises, imdamasi tokių priemonių kaip prievartinis darbas, disidentų persekiojimas, vaikų šaukimas į kariuomenę ir prievartinis iškėlimas gyventi kitur,
B.
kadangi žiaurus protestų, kuriems vadovavo budistų vienuoliai ir kovotojai už demokratiją, sutriuškinimas Birmoje 2007 m. pabaigoje privertė suabejoti politiniu status-quo ir tarptautinė bendruomenė buvo sutelkta negirdėtu mastu,
C.
kadangi Valstybės taikos ir vystymo taryba paskelbė, kad 2008 m. gegužės mėn. planuojamas referendumas dėl naujosios konstitucijos, o 2010 m. ketinama rengti daugiapartinius rinkimus,
D.
kadangi Birmos vyriausybė atmetė JT specialiojo pasiuntinio Ibrahimo Gambario pateiktus pasiūlymus, skirtus užtikrinti, kad referendumas vyktų laisvai ir sąžiningai, dalyvaujant tarptautiniams stebėtojams,
E.
kadangi Birmos vyriausybė į konstitucijos projektą įtraukė nuostatas, pagal kurias kandidatams užkertamas kelias dalyvauti prezidento rinkimuose, jeigu jų sutuoktinis, sutuoktinė ar vaikai yra užsieniečiai (tai būtų taikoma ir sulaikytosios opozicijos lyderės Aung San Suu Kyi atveju), ir ketvirtadalį parlamento vietų numatoma rezervuoti tarnaujantiems karininkams,
F.
kadangi paskelbusi apie referendumą vyriausybė priėmė Įstatymą Nr. 1/2008, pagal kurį balsavimo teisė nesuteikiama religinių bendruomenių nariams,
G.
kadangi didžioji dalis Birmos opozicijos nusprendė boikotuoti referendumą,
H.
kadangi Birmoje iki šiol laikoma apie 1 800 politinių kalinių, įskaitant Nacionalinės demokratijos lygos vadovę, Nobelio taikos ir Sacharovo premijų laureatę Aung San Suu Kyi,
I.
kadangi Birmos vyriausybė nesugebėjo iš esmės spręsti vaikų verbavimo į armiją ir jų išnaudojimo per ginkluotus konfliktus problemos,
J.
kadangi ES patvirtintos sankcijos Birmos vyriausybei kol kas nebuvo veiksmingos,
K.
kadangi Birmos vyriausybė ir toliau palaiko artimus politinius ir ekonominius santykius su kaimyninėmis šalimis ir Pietryčių Azijos valstybių asociacija (angl. ASEAN),
L.
kadangi 30 proc. (apie 15 mln.) Birmos gyventojų gyvena žemiau skurdo ribos,
1.
smerkia tai, kad neužtikrinamas referendumo dėl konstitucijos proceso demokratinis teisėtumas, kadangi Birmos piliečiams nesuteikiamos pagrindinės demokratinės teisės, kurios jiems leistų atvirai diskutuoti dėl konstitucijos teksto, jį keisti ir vėliau laisvai pareikšti savo valią referendumo metu;
2.
smerkia tai, kad Birmos vyriausybė atmetė JT specialiojo pasiuntinio Ibrahimo Gambario pateiktus pasiūlymus, skirtus užtikrinti, kad prieš referendumą dėl konstitucijos vyktų atvira kampanija, kurioje dalyvautų visi visuomenės nariai; ragina Birmos vyriausybę elgtis pagal geros valios principus ir konstruktyviai dirbti kartu su JT specialiuoju pasiuntiniu;
3.
pabrėžia, kad pagrindinis ES strategijos, skirtos Birmai, tikslas – užtikrinti nacionalinio susitaikymo ir dialogo procesą bei perėjimą prie demokratinės sistemos; yra įsitikinęs, kad tvarus Birmos vystymasis, įskaitant ilgalaikės stabilios aplinkos sukūrimą, įmanomas tik gerbiant demokratines vertybes, žmogaus teises ir teisinę valstybę;
4.
siekia, kad Birmos vyriausybė sudarytų nepriklausomą rinkimų komisiją ir tinkamą rinkėjų sąrašą, panaikintų seniai taikomus žiniasklaidos apribojimus, užtikrintų Birmoje asociacijų, žodžio ir susirinkimų laisves, panaikintų naujas taisykles, pagal kurias teisėtos diskusijos dėl referendumo laikomos nusikaltimu, ir leistų dalyvauti tarptautiniams stebėtojams;
5.
pritaria Birmos opozicijos pajėgoms ir yra įsitikinęs, kad šios grupės turi pačios nuspręsti dėl savo pozicijos referendumo klausimu;
6.
ragina nedelsiant ir be jokių sąlygų paleisti politinius režimo oponentus ir daugiau kaip 1,8 tūkst. politinių kalinių, įskaitant Aung San Suu Kyi, organizacijos „1988-ųjų studentų karta“ lyderius ir 2005 m. suimtus Šanų tautų demokratijos lygos lyderius;
7.
reikalauja pateikti duomenis apie visas aukas ir asmenis, dingusius po to, kai praėjusių metų rugsėjo mėn. buvo numalšinti budistų vienuolių ir demokratijos šalininkų protestai, taip pat nustatyti dingusių vienuolių buvimo vietą;
8.
ragina ES pasinaudoti visomis tarptautinėje arenoje prieinamomis galimybės pasisakyti prieš nenutrūkstamą vaikų išnaudojimą Birmoje, ypač prieš vaikų verbavimą į karines pajėgas; griežčiausiai smerkia tai, kad Birmoje vaikai imami į karines pajėgas, ir ragina JT Saugumo Tarybą nuodugniai ištirti su tuo susijusią padėtį Birmoje;
9.
ragina ES pasitelkti Kiniją, kuri yra JT Saugumo Tarybos narė ir JT Vaiko teisių konvencijos fakultatyvinio protokolo dėl vaikų dalyvavimo ginkluotuose konfliktuose šalis, siekiant užtikrinti apčiuopiamą pažangą sprendžiant Birmoje vykdomų pažeidimų, susijusių su atitinkamomis vaikų teisėmis, klausimą;
10.
pritaria JT Generalinio Sekretoriaus tarpininkavimo įgaliojimams ir Ibrahimo Gambario pastangoms derėtis su Birmos valdžios institucijomis; ragina ES valstybes nares glaudžiai bendradarbiauti su JT specialiuoju pasiuntiniu siekiant užtikrinti tarptautinės bendruomenės dalyvavimo Birmoje darną;
11.
ragina Vakarų šalis visuose svarbiausiuose forumuose, įskaitant JT Saugumo Tarybą, didžiausią dėmesį skirti pagrindiniams žmogaus teisių klausimams, taip pat remti specialiojo pranešėjo ir kitų susijusių žmogaus teisių institucijų atstovų aktyvų dalyvavimą ir lankymąsi Birmoje;
12.
remia ES specialiojo pasiuntinio Birmoje Piero Fassino pastangas skatinti dialogą su Pietryčių Azijos valstybių asociacijos (ASEAN) šalimis, kurios labiausiai suinteresuotos stabilumu regione; pabrėžia, kad svarbu toliau ieškoti bendros pozicijos su ASEAN šalimis; tačiau pažymi, kad bendros pozicijos negali būti siekiama ES žmogaus teisių politikos sąskaita;
13 . ragina regiono šalis tvirtai remti JT Generalinio Sekretoriaus tarpininkavimą ir pastangas, norint paskatinti Birmą siekti nacionalinio susitaikymo ir gerinti žmogaus teisių padėtį; taip pat ragina rengti daugiašales regionines Birmos, Kinijos ir svarbiausių ASEAN šalių derybas, siekiant spręsti bendrai rūpimus klausimus; ragina sukurti forumą, kuriame pirmenybė būtų teikiama Birmos vystymosi tikslams;
14.
ragina Tarybą išplėsti sankcijų taikymo sritį, visų pirma apriboti kariškių valdomų įmonių ir konglomeratų, kurie glaudžiai susiję su kariuomene ar kurių pelnas tenka kariuomenei, galimybes naudotis tarptautinės bankininkystės paslaugomis, taip pat apriboti tam tikrų generolų ir artimiausių jų šeimos narių asmenines verslo galimybes ir galimybes naudotis sveikatos priežiūros paslaugomis, apsipirkti ir suteikti savo vaikams išsilavinimą užsienyje; ragina Tarybą nuosekliai iš aiškiai uždrausti tam tikriems asmenims ir subjektams atlikti bet kokias finansines operacijas, kurias vykdo ES jurisdikcijai priklausantys tarpuskaitos bankai ar kurias vykdant kitaip naudojamasi ES jurisdikcijai priklausančiomis finansinėmis paslaugomis;
15.
ragina Tarybą užtikrinti, kad būtų veiksmingai taikomos tikslingos sankcijos, tinkamai tirti subjektų, kurių atveju reikėtų svarstyti galimybę taikyti sankcijas, veiksmus, sudaryti sąlygas peržiūrėti sprendimus ir vykdyti nuolatinę stebėseną, taip pat užtikrinti, kad patvirtintos priemonės būtų įgyvendinamos;
16.
ragina Tarybą ir toliau koreguoti sankcijas vadovaujantis konkrečiais žmogaus teisių rodikliais, įskaitant šiuos rodiklius: politinių kalinių ir visų kitų asmenų, savavališkai sulaikytų už tai, kad pasinaudojo pagrindinėmis žmogaus teisėmis (žodžio, asociacijų ir susirinkimų laisvės), paleidimą; tikslius oficialius duomenis apie asmenų, kuriuos nužudė, suėmė ir įkalino saugumo pajėgos (taip pat ir malšinant pastaruosius protestus), skaičių, buvimo vietą ir būklę; karinių puolimų prieš civilius gyventojus nutraukimą; perėjimą prie demokratijos;
17.
atkreipia dėmesį į tai, kad ES ginklų embargas Birmai neveiksmingas, nes karinė vyriausybė perka karines prekes Kinijoje, Rusijoje ir Indijoje; taigi ragina ES vykdyti aktyvią kampaniją, kad Birmai būtų paskelbtas pasaulinis ginklų embargas;
18.
pabrėžia, kad dabartinėse ES ir ASEAN derybose dėl laisvosios prekybos susitarimo turėtų būti iškeltas prekybos su Birma klausimas; primygtinai reikalauja griežtos kontrolės siekiant užtikrinti, kad importas iš Birmos bendrovių nebūtų nukreipiamas per kaimynines šalis;
19.
ragina ES valstybes nares ir kitas Vakarų šalis pasiūlyti reformos paskatų, kad būtų pasiekta grėsmės ir (arba) sankcijų nustatymo pusiausvyra ir kad karinė vadovybė turėtų teigiamą stimulą siekti pokyčių;
20.
ragina Tarybą ir Komisiją pradėti aktyvų dialogą su bendrovėmis siekiant jų paramos dėl įsipareigojimo dėl įmonių socialinės atsakomybės, susijusios su Birma; pabrėžia, kad bankai, finansinės institucijos ir įmonės turėtų rodyti, jog laikosi tvarios ekonomikos plėtros standartų, pagal kuriuos žmogaus teisių pažeidimai yra nepriimtini;
21.
ragina Tarybą ir Komisiją teikti didesnę paramą aktyviems kovotojams už žmogaus teises ir opozicinėms jėgoms Birmoje;
22.
ragina tarptautinę bendruomenę, Vakarų šalių vyriausybes ir kampanijas vykdančias grupes suintensyvinti humanitarinę veiklą, ypač intensyviau vykdant esamas programas sveikatos sektoriuje, taip pat pradėti naujas ir platesnes programas, skirtas pagrindiniam išsilavinimui remti, kurios apimtų ir šalies viduje perkeltuosius bei kitus konfliktų zonose esančius asmenis, daugiausia Tailando pasienyje; atsižvelgdamas į tai ragina Komisiją papildyti humanitarinei pagalbai numatytą biudžetą, pagal vystomojo bendradarbiavimo finansinę priemonę (VBFP) skirtą Birmai (šiuo metu sudarantį 32 mln. EUR 2007–2010 m.), ir daugiau investuoti į humanitarinę pagalbą šalies viduje perkeltiems asmenims, pristatomą tarptautiniu mastu;
23.
ragina Komisiją parengti ir išplėsti paramos programas, kuriomis siekiama suteikti galios žmonių, kuriems atimtos pilietinės teisės, grupėms, įskaitant moteris ir tautines bei religines mažumas, taip pat mažinti politinį, tautinį, religinį ir kitokį susiskaldymą;
24.
ragina Komisiją padidinti paramą birmiečiams, gyvenantiems užsienyje, pasitelkus vystomojo bendradarbiavimo priemonę, skirtą iškeldintiems žmonėms, taip pat apsvarstyti kitas paramos teikimo galimybes;
25.
pabrėžia, kad teikiama parama turi būti susijusi su gairėmis ir tvarkaraščiais, siekiant veiksmingiau kovoti su korupcijos pavojais;
26.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, ASEAN grupės šalių vyriausybėms ir parlamentams, Birmos nacionalinei demokratijos lygai, Birmos valstybės taikos ir vystymo tarybai, Kinijos Liaudies Respublikos vyriausybei, Indijos vyriausybei ir parlamentui, Rusijos vyriausybei ir Jungtinių Tautų Generaliniam Sekretoriui.
