23.1.2008
PASIŪLYMAS DĖL REZOLIUCIJOS
pateiktas uždavus klausimus, į kuriuos atsakoma žodžiu B6‑0389/2007 , B6-0003/2008 , B6-0004/2008 ir B6‑0005/2008
pagal Darbo tvarkos taisyklių 108 straipsnio 5 dalį
pateikė Giusto Catania, Vittorio Agnoletto, Mary Lou McDonald ir Dimitrios Papadimoulis
GUE/NGL frakcijos vardu
dėl Europos strategijos romų klausimais
Europos Parlamento rezoliucija dėl Europos strategijos romų klausimais
Europos Parlamentas ,
–
atsižvelgdamas į EB sutarties 13 straipsnį, pagal kurį Europos bendrija gali imtis atitinkamų veiksmų, siekdama kovoti su diskriminacija dėl rasinės arba etninės kilmės,
–
atsižvelgdamas į savo 2005 m. sausio 27 d. rezoliuciją dėl holokausto, antisemitizmo ir rasizmo atminimo,
–
atsižvelgdamas į savo 2005 m. balandžio 28 d. rezoliuciją dėl romų padėties Europos Sąjungoje,
–
atsižvelgdamas į savo 2006 m. birželio 1 d. rezoliuciją dėl romų tautybės moterų padėties Europos Sąjungoje,
–
atsižvelgdamas į savo 2007 m. lapkričio 15 d. rezoliuciją dėl Direktyvos 2004/38/EB dėl Sąjungos piliečių ir jų šeimos narių teisės laisvai judėti ir gyventi valstybių narių teritorijoje taikymo,
–
atsižvelgdamas į savo 2007 m. lapkričio 29 d. teisėkūros rezoliuciją dėl pasiūlymo dėl Tarybos pamatinio sprendimo dėl kovos su tam tikromis rasizmo ir ksenofobijos formomis ir apraiškomis baudžiamosios teisės priemonėmis,
–
atsižvelgdamas į Europos Sąjungos sutarties 6, 7 ir 29 straipsnius ir į EB sutarties 13 straipsnį, pagal kuriuos ES ir valstybės narės įpareigojamos gerbti žmogaus teises ir pagrindines laisves ir pagal kuriuos nustatomos Europos kovos su rasizmu, ksenofobija ir diskriminacija priemonės, taip pat į Europos Sąjungos pagrindinių teisių chartiją ir į Pagrindinių teisių agentūros statutą,
–
atsižvelgdamas į tarptautines žmogaus teisių konvencijas, pagal kurias draudžiama diskriminacija dėl rasinės ir etninės kilmės, ypač į Tarptautinę konvenciją dėl visų formų rasinės diskriminacijos panaikinimo ir Europos žmogaus teisių ir pagrindinių laisvių konvenciją (EŽTK), kurias abi pasirašė visos ES valstybės narės,
–
atsižvelgdamas į Direktyvą 2000/43/EB, įgyvendinančią vienodo požiūrio principą asmenims nepriklausomai nuo jų rasės arba etninės priklausomybės, ir į Direktyvą 2000/78/EB, pagal kurią nustatomi vienodo požiūrio užimtumo ir profesinėje srityje bendrieji pagrindai, ir taip pat atsižvelgdamas į pamatinį sprendimą dėl kovos su rasizmu ir ksenofobija,
–
atsižvelgdamas į Pagrindinių teisių agentūros paskelbtą pranešimą dėl rasizmo ir ksenofobijos ES valstybėse narėse 2007 m.,
–
atsižvelgdamas į tai, kad pastaraisiais metais parengta iniciatyva „Romų integracijos dešimtmetis“ ir Romų švietimo fondas, kurių tikslas – padidinti su romais susijusios politikos ir finansavimo efektyvumą ir kurios pastaruoju metu skirtos keletui Europos valstybių, įskaitant ES valstybes nares, šalis kandidates ir kitas šalis, kuriose Europos Sąjunga vykdo labai svarbią veiklą,
–
atsižvelgdamas į Darbo tvarkos taisyklių 108 straipsnio 5 dalį,
A.
kadangi EB sutarties 13 straipsnis draudžia visų formų diskriminaciją, ypač diskriminaciją pagal rasinę ar etninę kilmę, religiją ar tikėjimą,
B.
kadangi Europos Sąjungoje gyvenantys romai patiria rasinę diskriminaciją ir daugeliu atvejų patiria didžiulę struktūrinę diskriminaciją, skurdą ir socialinę atskirtį,
C.
pripažindamas, kad buvo pasiekta nedaug pažangos kovojant su romų rasine diskriminacija, susijusia su jų teisėmis į švietimą, darbą, sveikatos priežiūrą ir aprūpinimu būstu valstybėse narėse ir šalyse kandidatėse,
D.
kadangi valstybėse narėse ir toliau toleruojama segregacija švietimo srityje ir pripažindamas, kad siekiant padidinti romų bendruomenių perspektyvas labai svarbu romams suteikti daugiau galimybių mokytis ir siekti pažangos akademinėje srityje; kadangi didžioji romų gyventojų dalis turi ribotas galimybes mokytis, o jų teisei pasinaudoti kultūrine laisve ir moksline pažanga gresia pavojus,
E.
kadangi romų mažuma kasdien susiduria su diskriminacija darbo rinkoje, o jų teisės į darbą nevisada gerbiamos,
F.
kadangi dauguma romų gyvena skurde ir yra socialiai atskirti, o kai kuriose ES valstybėse narėse turi gyventi gaudami labai mažas socialinės apsaugos pašalpas,
G.
kadangi ES yra daug mechanizmų ir priemonių, kuriomis galima pasinaudoti siekiant padidinti romų galimybes gauti gerą išsilavinimą, darbą, būstą ir naudotis sveikatos priežiūros paslaugomis, ypatingai pasinaudojant socialinės integracijos, regionine ir užimtumo politika,
H.
pripažindamas, kad romų bendruomenių socialinė integracija yra tikslas, kurį dar reikia pasiekti, ir kad ES priemones reikia parengti taip, kad būtų pasiekta veiksmingų ir matomų pokyčių šioje srityje,
I.
smerkdamas tai, kad Europos Sąjungos romų tautybės piliečiai dažnai susiduria su rasine diskriminacija, kai kaip Europos Sąjungos piliečiai naudojasi savo pagrindinėmis teisėmis, t. y. judėjimo ir įsisteigimo laisvėmis,
J.
pripažindamas, kad būtina užtikrinti veiksmingą romų dalyvavimą politiniame gyvenime, ypač romų bendruomenių gyvenimui ir gerovei įtakos turinčių sprendimų priėmime,
K.
atkreipdamas ypatingą dėmesį į itin blogą daugelio romų tautybės asmenų ir romų bendruomenių padėtį naujosiose valstybėse narėse, taip pat į didelį romų, kurie atvyko iš naujųjų valstybių narių į senąsias Europos Sąjungos valstybes, pažeidžiamumą,
L.
kadangi Kosovas išlieka nesaugia vieta visiems ne albanų tautybės asmenims, įskaitant romus, o kai kurios valstybės narės prievarta grąžino pabėgėlius, iš kurių daugelis buvo romų kilmės, į Kosovą, net neužtikrinus tokio grąžinimo sąlygų,
1.
teigiamai vertina 2007 m. gruodžio 14 d. Europos Vadovų Tarybos išvadas, kuriose teigiama, kad, atsižvelgiant į labai specifinę romų padėtį Sąjungoje, valstybės narės ir Sąjunga raginamos imtis visų priemonių, kad būtų pagerinta jų integracija, Komisija taip pat raginama persvarstyti dabartinę politiką ir priemones bei atsiskaityti Tarybai už padarytą pažangą iki 2008 m. birželio pabaigos;
2.
griežtai smerkia visų formų sistemingą diskriminaciją, kurią romai patiria tam tikrose pagrindinėse srityse, pvz., švietimo, užimtumo, sveikatos priežiūros ir būsto, daugelyje ES valstybių narių ir šalių kandidačių; pabrėžia, kad visos priemonės, skirtos romų diskriminacijai panaikinti, turėtų būti planuojamos, vykdomos ir įvertinamos tiesiogiai dalyvaujant susijusioms romų bendruomenėms;
3.
dar kartą pabrėžia svarbų ES vaidmenį kovojant su romų diskriminacija, kuri dažnai būna struktūrinė ir todėl reikia išsamaus požiūrio Europos lygmeniu, ir kartu pripažįsta, kad valstybių narių nacionalinės vyriausybės pirmiausiai yra atsakingos už tai, kad būtų skirta politinės valios, laiko ir išteklių romams ginti, juos skatinti ir užtikrinti jų padėti;
4.
ragina Europos Komisiją parengti Europos romų integracijos pagrindų strategiją, kurioje būtų numatyta, kaip ES lygmeniu suderinti politiką romų integracijos klausimu;
5.
ragina Komisiją išnagrinėti galimus būdus teisės aktams, reglamentuojantiems kovą su diskriminacija švietimo srityje, ypač segregacijos panaikinimą, stiprinti ir pranešti apie savo išvadas Parlamentui per vienerius kalendorinius metus nuo šios rezoliucijos priėmimo dienos;
6.
ragina vyriausybes imtis priemonių ir padidinti romų pedagogų ir mokytojų padėjėjų skaičių bei užtikrinti, kad šviečiamieji tekstai apimtų romų istoriją ir kultūrą, ypač regionuose ir vietovėse, kuriose didelę gyventojų dalį sudaro romai;
7.
ragina valstybes nares ir šalis kandidates užtikrinti romų mažumai teisę dirbti ir patekti į darbo rinką taikant lygias ir patenkinamas sąlygas bei teisę naudotis socialinės apsaugos sistema, garantuojančia tinkamą pragyvenimo lygį;
8.
ragina Komisiją remti romų integraciją į darbo rinką ir naudoti priemones, įskaitant finansinę paramą mokymams ir pakartotiniams mokymams, taip pat priemones, kuriomis būtų skatinami teigiami veiksmai darbo rinkoje ir užtikrinama griežtai kovai su diskriminacija skirtos politikos vykdymas užimtumo srityje;
9.
ragina Tarybą, Komisiją ir valstybes nares remti sistemines nacionalines programas, kuriomis siekiama gerinti sveikatos padėtį romų bendruomenėse;
10.
ragina valstybes nares aptariant naują ES sveikatos strategiją teikti prioritetą būtinybei pagerinti romų sveikatos priežiūros sąlygas visose valstybėse narėse, šalyse kandidatėse ir potencialiose šalyse kandidatėse. Naujojoje ES sveikatos strategijoje prioritetinėmis sritimis turėtų būti tvirtai nustatyta tinkama romų sveikatos priežiūra ir romų galimybės naudotis tomis pačiomis sveikatos priežiūros sąlygomis kaip ir daugumos bendruomenės;
11.
ragina visas valstybes nares nedelsiant panaikinti: i) sistemingą tam tikrų romų bendruomenių atskirtį nuo sveikatos priežiūros, įskaitant bendruomenes izoliuotose geografinėse vietose; ii) itin didelius žmogaus teisių pažeidimus, kurie buvo padaryti ar yra daromi sveikatos priežiūros sistemoje, įskaitant rasinę segregaciją teikiant sveikatos priežiūros paslaugas ir prievartinę romų tautybės moterų sterilizaciją, bei tinkamai atlyginti žalą;
12.
ragina valstybes nares į diskusijas dėl bendros miesto politikos įtraukti klausimą dėl romų aprūpinimo būstais sąlygų pagerinimo (nuskurdusių rajonų, kuriuose gyvena romai, planai turėtų būti išsamesni ir apimti švietimą, mokymus, sveikatos priežiūrą, užimtumą ir laisvalaikį) ir atsižvelgti į perkėlimo į kitą vietą priemones siekiant suteikti romams tinkamas aprūpinimo būstu sąlygas (aprūpinimo būstu politika, ypač perkėlimo į kitą vietą priemonės, turėtų būti gyvendinamos konsultuojantis ir bendradarbiaujant su susijusiomis romų bendruomenėmis);
13.
reikalauja, kad valstybės narės baigtų griauti romų gyvenvietes miesto modernizavimo programų dingstimi. Tokios programos turėtų būti įgyvendinamos tik atitinkamai atsižvelgus į gyventojus, kuriems šios programos turės įtakos. Šeimos turėtų būti perkeliamos į kitą vietą ir aprūpinamos tinkamais būstais. Taip pat turėtų būti įgyvendinama kompensacijų šeimoms, kurioms programos turėjo įtakos, programa.
14.
džiaugiasi, kad ES buvo sukurtos svarbios sąlygos romų keliautojams ir ragina valstybes nares ir toliau tęsti šiuos darbus;
15.
ragina Europos Komisiją įsteigti darbo grupę, kuri koordinuotų Europos romų integracijos pagrindų strategijos įgyvendinimą, sudarytų sąlygas valstybių narių bendradarbiavimui, koordinuotų bendrus valstybių narių veiksmus ir užtikrintų romų klausimų įtraukimą visose susijusiose institucijose;
16.
ragina Europos Komisiją parengti pasiūlymą dėl Bendrijos romų integracijos veiksmų plano parengimo siekiant suteikti finansinę paramą Europos romų integracijos pagrindų strategijos tikslams įgyvendinti;
17.
ragina valstybes nares parengti nacionalines romų integracijos strategijas, jei jos dar nėra jų parengusios, ir visas ES valstybes nares užtikrinti, kad būtų sukurta tinkama institucinė sistema, kad būtų užtikrintas tokių nacionalinių strategijų įgyvendinimas ir kad tokios institucijos bei strategijos būtų tinkamai finansuojamos;
18.
ragina ES valstybes nares nevykdyti prievartinio romų, kilusių iš Kosovo, grąžinimo tol, kol nebus užtikrintas jų saugumas šioje šalyje; Kosovo romams turėtų būti užtikrinta saugi repatriacija. Jiems taip pat turėtų būti suteikta galimybė likti priimančioje šalyje, jei jie to pageidauja, ir suteiktos galimybės integruotis į priimančios šalies visuomenę;
19.
ragina naująją Europos Sąjungos pagrindinių teisių agentūrą priskirti romų integracijos, taip pat kovos su romų rasine diskriminacija ir prieš romus nukreiptu rasizmu klausimus svarbiausiems savo darbo programos prioritetams;
20.
ragina Komisiją ir Tarybą pasitelkti esančias iniciatyvas, pvz., iniciatyvą „Romų integracijos dešimtmetis“ ir Romų švietimo fondą, siekiant padidinti jų veiksmų efektyvumą šioje srityje;
21.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir Europos tarybai.
