EP siekia daugiau teisių darbuotojams iš užsienio
Imigracija
Plenarinė sesija
2011-03-24 - 14:04
Ketvirtadienį Europos Parlamentas balsavo dėl to, kad darbuotojai iš ES nepriklausančių šalių turėtų tokias pačias įsidarbinimo, darbo užmokesčio ir laiko, atostogų, sveikatos bei kitas socialines garantijas kaip ir ES piliečiai. Pritarta ir vienai bendrai procedūrai užsieniečiui gauti leidimus apsigyventi ir dirbti. Tikėtinas antrasis svarstymas.
Europos Komisija pasiūlė suvienodinti leidimą apsigyventi ir dirbti gavusių užsieniečių ir ES piliečių teises įdarbinimo ir atleidimo iš darbo, sveikatos priežiūros ir darbo saugos srityse, taip pat reglamentuojant narystę profesinėse sąjungose. Tuo tarpu Parlamentas siūlo papildomai suvienodinti darbo laiko bei atostogų teises, taip pat geriau išaiškinti jų socialines garantijas bei jiems priklausančias mokesčių lengvatas. Vis dėlto valstybės galėtų riboti teisę į šeimos bei nedarbo pašalpas užsieniečiams, kurie šalyje dirba (ar dirbo) trumpiau negu pusmetį, mano Parlamentas. Savo darbą baigę ir iš ES išvykę užsieniečiai galėtų gauti pensiją tokiomis pačiomis sąlygomis kaip ir ES piliečiai.
Pernai gruodį balsavimas dėl šios direktyvos EP plenarinėje sesijoje buvo atidėtas, didelei daliai europarlamentarų nesutikus su siūlymu leisti to pageidaujančioms ES šalims reikalauti iš užsieniečių gauti papildomus leidimus. Ketvirtadienį Parlamento patvirtintame direktyvos projekte valstybėms neleidžiama reikalauti iš užsieniečių jokių papildomų dokumentų.
Direktyva neįpareigos valstybių įdarbinti užsieniečių – jos pačios ir toliau galės spręsti, kokiam skaičiui užsieniečių iš ES nepriklausančių šalių jos leis įsidarbinti. Svarstomas dokumentas neapims ilgalaikio gyventojo statusą turinčių užsieniečių, laikinai atsiųstų užsienio įmonių darbuotojų, sezoninių darbuotojų bei pabėgėlių – šių asmenų socialines teises reglamentuoja kiti esami arba siūlomi ES teisės aktai.
Pataisytam direktyvos projektui pritarė 311 EP narių, nepritarė 216, o susilaikė 81. Pagal įprastą teisėkūros procedūrą šią direktyvą toliau svarstys ES Taryba. Tikėtinas antrasis svarstymas.
Įprasta teisėkūros procedūra, pirmasis svarstymas. Balsavimas: 2011-03-24 20110323IPR16161 Priimtas tekstas bus paskelbtas čia (spausti kovo 24 d.)
LT
1
LINK
/activities/plenary/ta/calendar.do?language=LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
