4.3.2010 B7-0162/2010 PASIŪLYMAS DĖL REZOLIUCIJOS siekiant užbaigti diskusijas dėl Europos Tarybos ir Komisijos pareiškimų
pagal Darbo tvarkos taisyklių 110 straipsnio 2 dalį
dėl pilietinės visuomenės ir tautinių mažumų padėties Baltarusijoje
Helmut Scholz
,
Jiří Maštálka
GUE/NGL frakcijos vardu
PE433.024v01-00 B7‑0162/2010 Europos Parlamento rezoliucija dėl pilietinės visuomenės ir tautinių mažumų padėties Baltarusijoje
Europos Parlamentas ,
– atsižvelgdamas į savo ankstesnę rezoliuciją dėl Baltarusijos,
– atsižvelgdamas į Darbo tvarkos taisyklių 110 straipsnio 2 dalį,
A. kadangi penktadalį Baltarusijos gyventojų sudaro 130 įvairių tautybių atstovų, įskaitant rusus (11 proc.), lenkus (3,9 proc.), ukrainiečius (2,4 proc.), taip pat armėnus, totorius, romus, lietuvius, azerbaidžaniečius, moldavus, vokiečius, gruzinus ir kitus; kadangi kiekvienai tautybei teisėtai priklauso teisės saugoti ir plėtoti savo kalbą, kultūrą, papročius ir tradicijas,
B. kadangi Baltarusijos lenkų sąjunga (BLS) buvo įkurta 1990 m.; kadangi Baltarusijoje yra ne tik ši lenkų asociacija; kadangi yra 12 lenkiškų laikraščių ir dvi lenkų mokyklos (Gardine ir Valkaviske),
C. kadangi 2005 m. konfliktas, susijęs su Baltarusijos lenkų sąjungos vadovybės rinkimais, lėmė, kad ši organizacija skilo į dvi atšakas: pradinę sąjungą, kuriai vadovavo A. Borys (BLS-B) ir kitą, kuriai vadovavo Stanislav Semashko (BLS-S); kadangi Baltarusijos valdžios institucijos užregistravo tik BLS-S; kadangi Lenkijos vyriausybė pripažįsta vienintelę teisėtą lenkų tautinės mažumos atstovę Baltarusijoje – BLS-B. D. kadangi vasario 8 d. Baltarusijos teisėsaugos pareigūnai atėmė Ivenčiaus Lenkų namus teigdami, kad Baltarusijos lenkų sąjunga juos užėmė neteisėtai; kadangi vos po kelių dienų teismas Baltarusijoje nusprendė, kad sąjungos administracijos patalpos turi būti perduotos BLS-S; kadangi Baltarusijos lenkų sąjungos vadovė, Andželika Borys ir apie 40 kitų aktyvistų buvo sulaikyti pakeliui į sambūrį Valažine, vėliau paleisti,
E. kadangi šie įvykiai lėmė Lenkijos ir Baltarusijos santykių įtampą; kadangi 2010 m. vasario 9 d. Lenkija atšaukė savo ambasadorių ir nuo to laiko grasina sustabdyti ES ir Baltarusijos santykių pažangą, dėti lobistines pastangas TVF ir siekti nutraukti jo teikiamą pagalbą, motyvuodama lenkų mažumai daromu spaudimu,
F. kadangi pilietinių ir demokratinių žmogaus teisių padėtis Baltarusijoje ir toliau nepatenkinama; kadangi 2009 m. buvo teigiamų postūmių, įskaitant trijų nepriklausomų leidinių platinimo atnaujinimą, vienos radijo stoties ir vienos nevyriausybinės organizacijos registraciją, taip pat tai, kad 2008 m. buvo paleisti visi politiniai kaliniai,
G. kadangi Baltarusija – vienintelė šalis Europoje, kurioje taikoma mirties bausmė; kadangi 2009 m. bent du asmenys buvo nuteisti mirties bausme,
1. labai apgailestauja, kad Baltarusijos lenkų sąjungos konfliktas tapo politizuotu ir iškilo iki tarptautinio lygmens; mano, kad tai ne tautinės mažumos problema, o vienos iš Baltarusijos tautinių mažumų organizacijų vidaus problema, kurią pati organizacija gali ir išspręsti;
2. yra labai susirūpinęs dėl įtampos tarp Lenkijos ir Baltarusijos ir ragina abi šalis nedelsiant pradėti dialogą visais dvišaliais klausimais;
3. primygtinai teigia, kad 2009 m. reikia tęsti ir plėtoti konstruktyvius ES ir Baltarusijos santykius; mano, kad Europos Parlamentas turėtų remti šią politikos kryptį ir sukurti normalius parlamentinius santykius; laikosi nuomonės, kad tai būtų tinkamas pagrindas išsamiam dialogui klausimais, susijusiais su bendrais interesais, net ir tuo atveju, kai partneriai iš esmės skiriasi;
4. tikisi, kad Rytų partnerystė taps lygiaverčių partnerių vykdomu projektu; primygtinai ragina, kad kiekvienas dalyvaujantis parlamentas be jokios diskriminacijos turėtų pasiekti susitarimą dėl dalyvavimo EURONEST parlamentinėje asamblėjoje;
5. pažymi, kad siekiant atitikti demokratijos standartus ir ESBO rinkimų kriterijus, būtina imtis šių priemonių:
- gerbti saviraiškos laisvę, teisę laisvai burtis į asociacijas ir susirinkimų laisvę,
- paleisti visus likusius politinius kalinius,
- kurti palankias sąlygas politinių partijų, NVO ir nepriklausomos žiniasklaidos veiklai,
- reikšmingas rinkimų įstatytų pakeitimas vadovaujantis ESBO/Demokratinių institucijų ir žmogaus teisių tarnybos rekomendacijomis;
6. ryžtingai smerkia ir toliau taikomą mirties bausmę Baltarusijoje ir pažymi, kad tai prieštarauja pastarųjų metų Baltarusijos valdžios institucijų pareiškimams palaipsniui riboti mirties bausmės taikymą; ragina Baltarusiją pradėti mirties bausmės taikymo moratoriumą siekiant ją panaikinti; tikisi, kad šis klausimas bus veiksmingai išspręstas remiantis neseniai užmegztu Baltarusijos ir ES dialogu žmogaus teisių klausimais;
7. paveda Pirmininkui perduoti šią rezoliuciją Tarybai, Komisijai, valstybių narių parlamentams ir vyriausybėms, Jungtinių Tautų Generaliniam Sekretoriui, Europos saugumo ir bendradarbiavimo organizacijos (ESBO) ir Europos Tarybos parlamentinėms asamblėjoms, Nepriklausomų valstybių sandraugos (NVS) sekretoriatui bei Baltarusijos parlamentui ir vyriausybei.
