5.7.2005
PASIŪLYMAS DĖL REZOLIUCIJOS
pateiktas siekiant baigti diskusijas dėl Europos Vadovų Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė André Brie
GUE/NGL frakcijos vardu
dėl Bulgarijos ir Rumunijos prisijungimo proceso
Europos Parlamento rezoliucija dėl Bulgarijos ir Rumunijos prisijungimo proceso
Europos Parlamentas ,
–
atsižvelgdamas į 2004 m. gruodžio 16 d. ir 17 d. Briuselyje susirinkusios Europos Vadovų Tarybos išvadas,
–
atsižvelgdamas į savo ankstesnės rezoliucijas ir pranešimus, priimtus prasidėjus plėtros procesui, ypač 2005 m. balandžio 13 d. priimtas rezoliucijas dėl Bulgarijos ir Rumunijos paraiškų tapti Europos Sąjungos narėmis ir P. Moscovici bei G. Van Orden pateiktus pranešimus,
–
atsižvelgdamas į 2005 m. balandžio 25 d. pasirašytas Bulgarijos ir Rumunijos stojimo į Europos Sąjungą sutartis;
–
atsižvelgdamas į Pirmininkų sueigos sprendimą pakviesti stebėtojus iš Bulgarijos ir Rumunijos parlamentų ir Europos Parlamento Pirmininko atliktą šio sprendimo įgyvendinimą;
–
atsižvelgdamas į Darbo tvarkos taisyklių 103 straipsnio 2 dalį,
A. kadangi Europos Parlamentas, priimdamas stebėtojus iš Bulgarijos ir Rumunijos parlamentų, turėjo padėti Bulgarijai ir Rumunijai kuo geriau pasiruošti stojimui į Europos Sąjungą;
B. kadangi dėl Bulgarijos ir Rumunijos pasiektos pažangos buvo įmanoma užbaigti derybas dėl stojimo, tačiau kadangi Komisijos 2004 m. pažangos ataskaitoje ir naujausioje Parlamento rezoliucijoje nurodytus trūkumus reikia stengtis ištaisyti tiek prieš įstojant į ES, tiek jau įstojus,
1. pažymi, kad 2005 m. balandžio 15 d. Parlamentas pritarė Bulgarijos ir Rumunijos stojimui ir kad 2005 m. balandžio 25 d. buvo pasirašytos Stojimo sutartys;
2. nurodo, kad siekiant išlaikyti numatytą stojimo terminą 2007 m. Bulgarija ir Rumunija turi visomis išgalėmis stengtis panaikinti trūkumus, nurodytus naujausioje Komisijos ataskaitoje dėl pažangos ir 2004 m. balandžio 13 d. Parlamento priimtoje rezoliucijoje;
3. pabrėžia, kad Parlamentas ir toliau atidžiai stebės pasiektą pažangą šalinant dabartinius Bulgarijos ir Rumunijos trūkumus, kad galėtų išreikšti savo nuomonę priimant bet kokį sprendimą dėl stojimo sutartyje numatytų apsaugos nuostatų taikymo;
4. paveda Pirmininkui perduoti šią rezoliuciją Komisijai, Tarybai, Bulgarijos ir Rumunijos vyriausybėms bei parlamentams.
