Komisijos nario Olli Rehno atsakymas Komisijos vardu
(2010 m. rugpjūčio 4 d.)
Net ir dabartinės krizės sąlygomis nekilo abejonių dėl Europos pinigų sąjungos esminės naudos, tačiau atsiskleidė trūkumai, kuriuos reikia pašalinti, kad ji geriau veiktų.
Svarbiausia per krizę išmokta pamoka yra ta, kad reikia geriau koordinuoti ekonominę politiką ir tobulinti krizių prevencijos sistemą. Komisija 2010 m. gegužės 12 d. komunikate COM(2010)250 galutinis. dėl ekonominės politikos koordinavimo stiprinimo pateikė pasiūlymų šiuo klausimu.
Komunikatu diskusijų dėl reformų temos suskirstytos į tris grupes.
Pirmiausia, būtina griežčiau prižiūrėti valstybės skolą ir geriau ex ante koordinuoti fiskalinę politiką, kad nacionalinės vyriausybės, priimdamos sprendimus dėl šalies biudžeto, tinkamai atsižvelgtų į ES matmenį. Todėl siūloma sukurti ekonomikos politikos koordinavimo Europos semestrą, kad valstybės narės, rengdamos stabilumo ir konvergencijos programas, įskaitant nacionalinius biudžetus ir nacionalines reformų programas, galėtų pasinaudoti išankstinio ES lygmens koordinavimo privalumais.
Antra, esamą fiskalinę sistemą papildytų nauja priežiūros sistema, pirmiausia skirta platesnio masto makroekonomikos disbalansui ir konkurencingumo pokyčiams vertinti.
Trečia, reikėtų numatyti euro zonai taikytiną tvirtą nuolatinį krizės padarinių šalinimo mechanizmą.
Didžioji dalis pasiūlymų skirti visai Europos Sąjungai, tačiau euro zonai siūloma taikyti griežtesnį metodą.
Komisija paskelbė, kad, laikydamasi Sutartyje nustatytų įsipareigojimų, rengs gegužės 12 d. komunikate nurodytus reformų pasiūlymus.
