P6_TA-PROV(2009)0392
Madagaskaras
B6-0271 , 0272 , 0275 , 0278 , 0280 ir 0284/2009
2009 m. gegužės 7 d. Europos Parlamento rezoliucija dėl padėties Madagaskare
Europos Parlamentas
, –
atsižvelgdamas į Tarybai pirmininkaujančios valstybės narės pareiškimus ES vardu 2009 m. kovo 17 ir 20 d.,
–
atsižvelgdamas į pastarųjų mėnesių karinius perversmus Mauritanijoje ir Gvinėjoje Konakryje ir po jų nustatytas tarptautinės bendruomenės sankcijas,
–
atsižvelgdamas į Tarptautinės ryšių palaikymo su Madagaskaru grupės steigiamąjį konsultacinį posėdį, kuris įvyko 2009 m. balandžio 30 d. Adis Abeboje,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi po dviejų mėnesių nuožmios kovos 2009 m. kovo 17 d. buvęs Madagaskaro sostinės (Antananaryvo) meras Andry Rajoelina Madagaskare įvykdė kariuomenės remiamą valstybės perversmą,
B.
kadangi Andry Rajoelinos vadovaujama vyriausioji pereinamojo laikotarpio valdžia, pati save tokia paskelbusi, sustabdė Nacionalinės asamblėjos ir Senato veiklą ir dėl maištininkų spaudimo demokratiškai išrinktas Prezidentas Marc Ravalomanana buvo priverstas išvykti iš Madagaskaro,
C.
kadangi A. Rajoeliną, kuris 2007 m. gruodžio mėn. buvo išrinktas sostinės Antananaryvo meru, buvusioji vyriausybė jėga nušalino 2009 m. vasario mėn.,
D.
kadangi buvusios vyriausybės planai išnuomoti vieną milijoną akrų žemės šalies pietuose Korėjos įmonei intensyvaus ūkininkavimo tikslais padidino viešą pasipiktinimą,
E.
kadangi šis nekonstitucinis vyriausybės pakeitimas yra rimta kliūtis Afrikos žemyne vykstančiam demokratizacijos procesui, tai stiprina susirūpinimą dėl valstybės perversmų Afrikoje atsinaujinimo, kaip buvo pareikšta 12-ojoje eilinėje Afrikos Sąjungos asamblėjoje, vykusioje 2009 m. vasario 1–4 d. Adis Abeboje,
F.
kadangi ministras pirmininkas Manadofi-Rakotonirina, kurį paskyrė išrinktas prezidentas, ir kitas jo vyriausybės narys buvo savavališkai suimti,
G.
kadangi Jungtinių Tautų Saugumo Taryba ir tarptautinės organizacijos, kurių nare yra Madagaskaras, nepripažįsta šio
de facto
režimo ir ragina atkurti konstitucinį valdymą,
H.
kadangi Madagaskaro narystė regioninėse valstybių grupėse, kurioms ji priklauso – Afrikos Sąjungoje, Pietų Afrikos vystymosi bendrijoje (PAVB) – ir prancūzakalbių šalių tarptautinėje organizacijoje bei Tarpparlamentinėje sąjungoje yra sustabdyta; kadangi Europos Sąjunga, Jungtinės Amerikos Valstijos, Norvegija ir Prancūzija pasmerkė teisinės valstybės ir konstitucinės tvarkos principų pažeidimą įvykdžius valstybės perversmą ir sustabdė paramos teikimą,
I.
kadangi vykstant Afrikos ir ES dialogui 2009 m. balandžio 28 d. Liuksemburge įvyko 12-asis Afrikos ir ES trejeto ministrų susitikimas, kurio metu buvo raginama greitai surengti nacionalinius rinkimus ir atkurti konstitucinę tvarką,
J.
kadangi nuo tos dienos, kai Andry Rajoelina
de facto
tapo valstybės vadovu, taikios demonstracijos, kuriose dalyvavo dešimtys tūkstančių žmonių, toliau vyko sostinėje, bet buvo jėga nuslopintos malagasių karinių pajėgų,
K.
kadangi konstitucinės tvarkos atkūrimas turėtų būti paremtas šiais tikslais ir principais: aiškus laisvų, sąžiningų ir skaidrių rinkimų rengimo grafikas; visų šalies politinių ir socialinių veikėjų įtraukimas, įskaitant Prezidentą Marcą Ravalomananą ir kitus žinomus asmenis; malagasių partijų susitarimo skatinimas; Madagaskaro konstitucijos gerbimas; atitinkamų Afrikos Sąjungos priemonių ir Madagaskaro tarptautinių įsipareigojimų laikymasis,
L.
kadangi pirmiau minėtame Tarptautinės ryšių palaikymo su Madagaskaru grupės steigiamajame konsultaciniame posėdyje dalyvavo JT, Afrikos Sąjunga, ES ir daug regioninių organizacijų ir šalių, kurių tikslas – koordinuoti tarptautinės bendruomenės pastangas skatinti greitą konstitucinės tvarkos Madagaskare atkūrimą,
M.
kadangi JT paskelbė kreipimąsi dėl 35,7 mln. JAV dolerių humanitarinės pagalbos šaliai, numatant būsimą maisto trūkumą vėliau šiais metais, kurį gali paskatinti politinės krizės sukelta sumaištis,
N.
kadangi gyventojų daugumai gyvenant iš mažiau nei 1 JAV dolerio per dieną ir dėl mažų pajamų sumažėjo daugumos namų ūkių galimybė gauti maisto, vandens ir naudotis sanitarijos, sveikatos apsaugos ir švietimo paslaugomis,
O.
kadangi trejus metus iš eilės šalis kentėjo dėl sausros ir nepakankamo derliaus, sparčiai didėjančių maisto produktų kainų ir nuolatinio maisto nepakankamumo bei ciklonų,
1.
griežtai smerkia valstybės perversmą ir visas pastangas užgrobti valdžią panaudojant nedemokratines priemones;
2.
ragina nedelsiant atkurti šalyje teisinę ir konstitucinę tvarką ir ragina malagasių partijas sureguliuojant krizę visiškai laikytis Madagaskaro konstitucijos nuostatų;
3.
apgailestauja dėl Nacionalinės asamblėjos ir Senato veiklos nutraukimo ir ragina skubiai ją atnaujinti, taip pat ragina, kad būtų gerbiami parlamento narių įgaliojimai ir imunitetai, kol bus surengti nauji demokratiniai parlamento rinkimai;
4.
ragina tarptautinę bendruomenę didinti pastangas baigti politinį smurtą Madagaskare;
5.
mano, kad stabilumas, gerovė ir demokratinės laisvės gali būti užtikrintos tik vykdant dialogą, kurio metu būtų remiamasi sutarimu ir įtraukiamos visos šalys ir kartu šalinamos pagrindinės daugelio šalies problemų: ekonominių, socialinių, politinių ir aplinkos apsaugos, priežastys, kuriam pritartų visos partijos ir kuris turėtų paskatinti tiesiogines konsultacijas su Madagaskaro gyventojais;
6.
ragina visus politinius veikėjus gerą valdymą ir kovą su skurdu įtraukti į savo darbotvarkę kaip pagrindinį klausimą, siekiant gerinti turto paskirstymą ir kelti gyventojų gyvenimo lygį sukuriant patikimą tvarią vystymosi politiką, apimančią pagrindines sveikatos priežiūros paslaugas, švietimą, darbo vietų kūrimą ir t. t.;
7.
remia regioninių organizacijų priemones ir Afrikos Sąjungos sprendimą sukurti Ryšių su Madagaskaru grupės veikiantį padalinį Antananaryve, vadovaujant Afrikos Sąjungos komisijos pirmininko specialiajam pasiuntiniui Ablassé Ouedraogo;
8.
ragina Afrikos Sąjungos specialųjį pasiuntinį Madagaskare bendradarbiaujant su tarptautinės bendruomenės atstovais Antananaryve ir atsižvelgiant į diskusijas, kurios jau prasidėjo vadovaujant Afrikos Sąjungai ir JT, užmegzti ryšius su visomis malagasių partijomis, siekiant susitarti su jomis dėl greito konstitucinės tvarkos atkūrimo būdų ir priemonių;
9.
atkreipia dėmesį į humanitarinės padėties šalyje blogėjimą, kurį dar labiau paskatino dabartiniai politiniai įvykiai, ir ragina tarptautinę bendruomenę, ypač ES, teikti didesnę humanitarinę pagalbą, siekiant palengvinti Madagaskaro gyventojų kančias;
10.
paveda Pirmininkui perduoti šią rezoliuciją Tarybai, Komisijai, valstybėms narėms, Madagaskaro Respublikos teisėtoms valdžios institucijoms, vyriausiajai pereinamojo laikotarpio valdžiai, JT Generaliniam Sekretoriui, Afrikos Sąjungai, PAVB, Europos Komisijos Humanitarinės pagalbos biurui, JT Centrinio reagavimo į krizes fondui ir JT Humanitarinių reikalų koordinavimo biurui.
