Klausimas, į kurį atsakoma žodžiu, Nr. O-000110/2011
Komisijai
Darbo tvarkos taisyklių 115 straipsnis
Renate Weber
,
Sophia in 't Veld
,
Cecilia Wikström
,
Louis Michel
,
Sonia Alfano
, Baroness
Sarah Ludford
,
Nadja Hirsch
,
Jelko Kacin
,
Jens Rohde
,
Gianni Vattimo
,
Ramon Tremosa i Balcells
,
Stanimir Ilchev
,
Nathalie Griesbeck
ALDE frakcijos vardu Tema: Persvarstyta Vengrijos Konstitucija
2011 m. balandžio 18 d. Vengrijos parlamentas patvirtino naująjį Vengrijos Konstitucijos tekstą, kurį 2011 m. balandžio 25 d. pasirašė Respublikos prezidentas ir kuris įsigalios 2012 m. sausio 1 d. Vengrijos opozicijos partijos, Vengrijos, Europos ir tarptautinės NVO, Europos ir tarptautinės institucijos, pavyzdžiui, Venecijos komisija, JT specialieji pranešėjai, valstybių narių vyriausybių ir parlamentų atstovai ir net JT Generalinis Sekretorius išreiškė didelį susirūpinimą dėl šio proceso ir dėl to, ar Konstitucijos projekte paisoma pagrindinių teisių, teisinės valstybės principų ir demokratijos, grindžiamos tinkama valdžios galių pusiausvyra ir mažumų apsaugos daugumos atžvilgiu. Tai vertybės, kuriomis grindžiama Europos Sąjunga, nes jos yra bendri valstybių narių konstituciniai principai (ES sutarties 2 straipsnis), kuriuos ES privalo gerbti, saugoti ir populiarinti visoje Europoje. 2011 m. balandžio 5 d. Komisijos pirmininkas EP plenariniame posėdyje užtikrino, kad Komisija stebės šį procesą ir tikrins, ar naujame Vengrijos Konstitucijos projekte paisoma ES vertybių ir principų ir ar jis suderintas su Sutartimis ir teisės aktais. Vengrijos ministras pirmininkas Viktor Orban pareiškė, kad jis pritartų tokiam ES vertinimui. 2011 m. balandžio 20 d. ALDE frakcija paprašė Komisijos pirmininko toliau analizuoti ir vertinti Konstituciją, kad galima būtų apie ją išreikšti nuomonę, pateikti būtinas rekomendacijas ir imtis atitinkamų veiksmų. Artimiausiomis savaitėmis Venecijos komisija taip pat pareikš nuomonę šiuo klausimu.
Kokių veiksmų ėmėsi Komisija dėl Vengrijos Konstitucijos suderinamumo su ES sutarties 2, 6 ir 7 straipsniais ir dėl to, ar jame paisoma bendrų demokratijos konstitucinių principų ir taisyklių dėl balsavimo teisių EP rinkimuose? Ar šių veiksmų ji ėmėsi dar prieš patvirtinant ir pasirašant Konstituciją, ar vėliau? Kokių tolesnių veiksmų ji imsis dabar, kai Konstitucija jau patvirtinta ir pasirašyta? Ar ji atliks vertinimą, kurio buvo prašyta? Kada ir kaip ji jį atliks ir ar atsižvelgs į Venecijos komisijos pastabas? Ar ji stebės, kaip bus įgyvendinama Konstitucija, ir ar užtikrins, kad ES pagrindinės teisės ir principai nebūtų pažeidžiami? Ar naudos atitinkamus Sutartyse numatytus mechanizmus, jei bus nustatyta pažeidimų?
