KLAUSIMAS ŽODŽIU SU DEBATAIS O-0038/08
pagal 108 Darbo tvarkos taisyklių straipsnį
pateikė
Josep Borrell Fontelles
Vystymosi komiteto vardu,
Reimer Böge
Biudžeto komiteto vardu
Tarybai
Tema: Sparčiai didėjančios maisto produktų kainos ir pagalbos maistu operacijos besivystančiose šalyse
Itin smarkiai padidėjo maisto produktų kainos ir kuro bei transporto išlaidos, todėl stipriai sumažėjo besivystančių šalių svarbiausių visuomenės sektorių ir pagalbos maistu agentūrų perkamoji galia. Pasaulio maisto programos (PMP) apskaičiavimu, artimiausiomis savaitėmis reikės mažiausiai 500 mln. JAV dolerių papildomų lėšų siekiant užtikrinti, kad 2008 m. numatytos programos būtų įvykdytos. Atsižvelgiant į 2007 m. gruodžio 18 d. Europos konsensusą dėl humanitarinės pagalbos, Europos Sąjunga „siekia parodyti esanti įsipareigojusi vykdyti humanitarinę reagavimo veiklą, mobilizuojant atitinkamas lėšas humanitarinei pagalbai remiantis įvertintu poreikiu“ (Konsensuso 38 punktas).
Kaip Taryba ketina remti greitą lėšų mobilizavimą siekiant užtikrinti, kad pagalbos maistu operacijos 2008 m. nebūtų nutraukiamos ir kad būtų atsižvelgiama į papildomus pagalbos maistu reikalavimus, kuriuos lėmė sparčiai didėjančios maisto produktų kainos? Kokių konkrečių veiksmų imtasi siekiant mobilizuoti papildomas (Bendrijos) lėšas, pvz., Neatidėliotinos pagalbos rezervo lėšas, ypač teikiant skubią paramą PMP?
Ar Taryba mano, kad Komisijos planuojamas 2009 m. EB humanitarinės pagalbos biudžetas, ypač atsižvelgiant į pagalbą maistu, bus pakankamas siekiant 2009 m. vykdyti ES humanitarinius įsipareigojimus atsižvelgiant į tai, jog tikimasi, kad maisto produktų kainos išliks didelės ar netgi toliau didės? Kokie veiksmai numatyti siekiant užtikrinti, kad humanitarinės pagalbos operacijos, kurias remia ES, ypač jos pagalbos maistu operacijos besivystančiose šalyse, atitiktų atsirandančius poreikius?
Kaip Taryba, atsižvelgdama į 2007–2013 m. finansinės programos laikotarpio vidurio peržiūrą, vertina maisto saugumo ir humanitarinės pagalbos uždavinius?
