P6_TA(2007)0057
Gvinėja
B6-0049 , 0050 , 0055 , 0062 , 0063 ir 0064/2007
Europos Parlamento rezoliucija dėl Gvinėjos
Europos Parlamentas
, –
atsižvelgdamas į Darbo tvarkos taisyklių 115 straipsnio 5 dalį,
A.
itin susirūpinęs tuo, kad prezidentas Lansana Conté 2007 m. vasario 13 d. paskelbė nepaprastąją padėtį, Gvinėjos profesinėms sąjungoms ir pilietinės visuomenės atstovams 2007 m. sausio 10 d. pradėjus visuotinį streiką dėl ekonominių ir socialinių reikalavimų bei saugumo pajėgoms panaudojus jėgą taikios demonstracijos, surengtos 2007 m. sausio 17 d. Konakryje, metu,
B.
susirūpinęs neseniai vykusiais neramumais, kurių metu saugumo pajėgos susirėmė su protestuotojais, reikalavusiais, kad prezidentas L. Conté, kuris atėjo į valdžią po 1984 m. perversmo, paskirtų laikinąjį ministrą pirmininką ir perleistų visus savo įgaliojimus,
C.
kadangi prezidentas L. Conté paskelbė "apgulties padėtį", kurios metu įvedama 20 valandų per parą trunkanti komendanto valanda, draudžiamos eitynės, protesto žygiai ir demonstracijos, taip pat vieši ir privatūs susirinkimai, leidžiama ir dieną, ir naktį atlikti kratas ir kariuomenei suteikiami dideli įgaliojimai imtis "visų reikiamų priemonių",
D.
kadangi daug žmonių nukentėjo dėl to, kad specialiosios kariuomenės pajėgos, visų pirma mobiliosios intervencijos ir saugumo pajėgos bei autonominis prezidento apsaugos batalionas, panaudojo jėgą; kadangi įtariama, kad sukarintose vyriausybės pajėgose dirba samdiniai ir buvę partizaninio karo kovotojai,
E.
kadangi tai, kad prezidentas L. Conté 2007 m. vasario 9 d. paskyrė Eugene'ą Camarą ministru pirmininku, neatitiko vyriausybės ir profesinių sąjungų 2007 m. sausio 27 d. pasirašyto susitarimo, kuriame raginama trejų metų pereinamajam laikotarpiui, per kurį būtų surengti parlamento ir prezidento rinkimai, drauge sutarus paskirti ministrą pirmininką, turintį didelius vykdomosios valdžios įgaliojimus, ir šis paskyrimas paskatino tolesnius neramumus ir įstatymų nepaisymą visoje Gvinėjoje,
F.
kadangi nuo 2005 m. Gvinėjos saugumo pajėgos kelis kartus šaudė į beginklius demonstrantus, visų pirma 2006 m. birželio mėn., kai vyriausybė žiauriai numalšino demonstracijas, kilusias dėl didesnių svarbiausių prekių kainų, o policininkai ir kareiviai nušovė ne mažiau kaip 13 beginklių demonstrantų,
G.
kadangi Gvinėjoje yra aukso, geležies ir boksito, taip pat derlingos žemės ir vandens išteklių, įskaitant žuvų išteklius, o tai galėjo padėti pagerinti gyventojų gyvenimo lygį, jei šalyje būtų įtvirtinta demokratinė atskaitomybė,
1.
griežtai smerkia tai, kad neseniai vykusių demonstracijų įvairiose šalies dalyse metu Gvinėjos saugumo pajėgos neadekvačiai ir per daug naudojo jėgą, ir dėl to žuvo daug civilių gyventojų, buvo sužeisti keli demonstrantai, sulaikyti profesinių sąjungų lyderiai ir kiti asmenys;
2.
pabrėžia, kad remiantis prezidento L. Conté prisiimtais įsipareigojimais svarbu drauge sutarus paskirti ministrą pirmininką;
3.
ragina sudaryti Jungtinių Tautų prižiūrimą nepriklausomą tarptautinę tyrimo komisiją, kuri ištirtų neseniai vykusias žudynes ir ankstesnius žmogaus teisių pažeidimų atvejus, taip pat nustatytų kaltuosius ir patrauktų juos atsakomybėn, siekiant nutraukti tokį nebaudžiamumą;
4.
ragina Gvinėjos institucijas liepti nedelsiant paleisti į laisvę visus demonstracijų metu suimtus asmenis nepateikiant teisinių kaltinimų, ir, jei tokie kaltinimai pareikšti, užtikrinti, kad vyktų greitas ir nešališkas šių asmenų teismo procesas, kurio metu visuomet būtų paisoma jų procedūrinių teisių;
5.
ragina gerbti asmens ir profesinių sąjungų laisves bei jas atkurti, taip pat nutraukti autoritarinius pažeidimus, kurie jau 23 metus būdingi prezidento L. Conté režimui; ragina pradėti derybas su pilietinės visuomenės organizacijomis ir profesinėmis sąjungomis, siekiant derybomis išspręsti nesutarimus;
6.
ragina Gvinėjos institucijas nedelsiant nutraukti žudynes, taip pat pradėti demokratinį perėjimą prie sistemos, kuri atitiktų Gvinėjos žmonių siekius;
7.
ragina Komisiją apsvarstyti galimybę pradėti politinį dialogą, numatytą Kotonu susitarimo 96 straipsnyje ir tuo pat metu padidinti humanitarinę pagalbą aukoms;
8.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms, Afrikos Sąjungai, Vakarų Afrikos valstybių ekonominei bendrijai (angl. ECOWAS), Gvinėjos vyriausybei ir Jungtinių Tautų Generaliniam Sekretoriui.
