KLAUSIMAS ŽODŽIU SU DEBATAIS O-0104/08
pagal 108 Darbo tvarkos taisyklių straipsnį
pateikė
Neil Parish
Žemės ūkio ir kaimo plėtros komiteto vardu
Komisijai
Tema: Bitininkystės sektoriaus padėtis
Bitininkai visame pasaulyje ir Europoje susiduria su labai dideliais sunkumais siekdami išlaikyti sveikus bičių lizdus. Bitininkystės produktų gamybai kyla didelis pavojus.
Nors pati padėtis yra apgailėtina, taip pat reikėtų atkreipti dėmesį į tai, kad didėja pavojus, jog sumažės bičių populiacija ir dėl to nepakankamai bus apdulkinami augalai. Be naminių bičių, kurios apdulkina augalus, daugiau nebegalėsime auginti tokio pat kiekio tokios pačios kokybės augalų, vaisių ir daržovių, kurie yra taip svarbūs žmonių ir gyvūnų mitybai. Tai pavojus ne tik nuo bičių priklausomiems pasėliams, bet ir visai biologinei įvairovei.
Pagrindinė bičių nykimo priežastis yra labai sumažėję žiedadulkių ir nektaro šaltiniai, kuriuos iš dalies mažina modifikuotų ir beicuotų sėklų naudojimas. Dėl šių senkančių maisto šaltinių išsibalansuoja bičių mityba, o tai savo ruožtu silpnina jų imuninę apsaugą ir bitės tampa pažeidžiamos parazitų, ligų ir virusų. Dabartinę bičių sveikatos krizę lemia nenykstantys Varroa parazitai, vadinamasis bičių AIDS ir ligos sukėlėjo Nosema ceranae paplitimas. Virusinės ir grybelinės infekcijos taip pat kelia pavojų naminėms bitėms. Daugelis bitininkų žiemą praranda nuo 50 iki 80 lizdų.
Moksliniai patologijų ir jų gydymo tyrimai šiandien yra nepakankamai išvystyti.
Kokių veiksmų Komisija imsis siekdama:
– vystyti mokslinius parazitų ir ligų, kurios naikina bites, tyrimus;
– kurti ekologinio kompensavimo sritis (pvz., bitininkystės laukai), kuriose būtų pilna žiedadulkių ir nektaro, bei įrengti apsaugines zonas, pvz., šalia greitkelių;
– skatinti priemones, kurios būtinos siekiant išvengti nepakankamo apdulkinimo pavojaus, t. y. visiškai nustoti purkšti laukus chemikalais nuo parazitų žydint augalams ir mažiau naudoti modifikuotas sėklas;
– kontroliuoti ir stebėti paviršinio vandens kokybę, kadangi bitės jautriai reaguoja į bet kokį aplinkos pablogėjimą;
– finansiškai padėti bičių ūkiams, kurie susiduria su sunkumais?
