5.7.2006
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 103 straipsnio 4 dalį pateikė
– Martine Roure, PSE frakcijos vardu
– Alexander Alvaro, Sophia in ‘t Veld ir Margarita Starkevičiūtė, ALDE frakcijos vardu
– Monica Frassoni ir Daniel Marc Cohn-Bendit, Verts/ALE frakcijos vardu
– Francis Wurtz, Sahra Wagenknecht, Giusto Catania, Umberto Guidoni ir Sylvia-Yvonne Kaufmann, GUE/NGL frakcijos vardu
keičiantis šių frakcijų pasiūlymus dėl rezoliucijų:
– PSE ( B6‑0386/2006 )
– Verts/ALE ( B6‑0391/2006 )
– ALDE ( B6‑0393/2006 )
– GUE/NGL ( B6‑0395/2006 )
dėl JAV slaptųjų tarnybų naudojimosi SWIFT sistemos bankų operacijų duomenimis
Europos Parlamento rezoliucija dėl JAV slaptųjų tarnybų naudojimosi SWIFT sistemos bankų operacijų duomenimis
Europos Parlamentas ,
–
atsižvelgdamas į Europos žmogaus teisių konvenciją, ypač į jos 8 straipsnį,
–
atsižvelgdamas į Europos Sąjungos Pagrindinių teisių chartiją, ypač į jos 7 ir 8 straipsnius,
–
atsižvelgdamas į Europos Tarybos konvenciją Nr. 108 dėl asmenų apsaugos, susijusios su automatiniu asmens duomenų taikymu,
–
atsižvelgdamas į Europos Sąjungos sutarties 6 straipsnį ir į EB sutarties 286 straipsnį,
–
atsižvelgdamas į 1995 m. spalio 24 d. Direktyvą 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo OL L 281, 2000 12 15, p. 31.
–
atsižvelgdamas į 2000 m. gruodžio 18 d. Reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo OL L 8, 2000 12 15, p. 1.
–
atsižvelgdamas į pasiūlymą dėl reglamento (KOM(2005)343) dėl lėšų pervedimo,
–
atsižvelgdamas į organizacijos Privacy International užfiksuotus skundus 33 šalių duomenų apsaugos ir privatumo reguliavimo institucijoms dėl įtarimų, kad SWIFT pervedimai buvo atlikti nesilaikant procedūrų, numatytų duomenų apsaugą reglamentuojančiuose teisės aktuose, ir kad duomenys buvo atskleisti be jokio teisinio pagrindo arba įgaliojimo,
–
atsižvelgdamas į savo Darbo tvarkos taisyklių 103 straipsnio 2 dalį,
A.
kadangi neseniai Europos ir JAV žiniasklaida atskleidė, kad JAV administracija pradėjo naudoti terorizmo finansavimo atskleidimo programą (angl. Terrorist Finance Tracking Program ), kuri suteikia galimybių JAV institucijoms naudotis visais finansiniais SWIFT (angl. Society for Worldwide Interbank Financial Telecommunications ) duomenimis; SWIFT yra Belgijos įmonė, kuriai priklauso daugiau nei 8 000 komercinių bankų ir įstaigų, įskaitant keletą centrinių bankų, 200 šalių;
B.
kadangi SWIFT sistemoje saugoma informacija, prie kurios turėjo prieigą JAV valdžios institucijos, yra susijusi su šimtais tūkstančių Europos Sąjungos piliečių, nes Europos bankai, pervesdami lėšas pasaulinio mastu, naudojasi SWIFT sistema ir kadangi naudojant SWIFT sistemą kasdien valdomi duomenys, susiję su milijonais pervedimų ir banko operacijų;
C.
kadangi, atsižvelgiant į Direktyvą 95/46/EB dėl duomenų apsaugos, ES teritorijoje atliekant duomenų pervedimą už ES teritorijos ribų turi būti laikomasi tinkamumo įvertinimo;
D.
kadangi naudojant SWIFT sistemą galima gauti duomenis ne tik apie pervedimus, susijusius su nelegalia veikla, bet ir informaciją apie privačių asmenų ir tam tikrų šalių ekonominę veiklą, o tai galėtų padėti pamatus plataus masto ekonomikos ir pramonės šnipinėjimui,
1.
primena, kad yra pasiryžęs kovoti su terorizmu ir mano, kad reikia kovoti siekiant išlaikyti tinkamą pusiausvyrą tarp saugumo priemonių ir pilietinių laisvių bei pagrindinių teisių apsaugos; išreiškia gilų susirūpinimą dėl to, kad buvo sukurtos sąlygos blogėti pagarbai privatumui ir duomenų apsaugai;
2.
pabrėžia, kad Europos Sąjunga grindžiama teisės viršenybės principu ir kad perduodant asmeninius duomenis trečiosioms šalims nacionaliniu ir Europos lygiu būtina laikytis duomenų apsaugą reglamentuojančių teisės aktų, pagal kuriuos leidimą atlikti kiekvieną pervedimą turi suteikti teismas, ir kad kiekvienas nukrypimo nuo šio principo atvejis turi būti proporcingas, pagrįstas įstatymais arba tarptautiniais susitarimais;
3.
mano, kad tik laikydamosi Žmogaus teisių konvencijos 8 straipsnio nuostatų, veikdamos pagal Bendrijos teisės aktus bei atsižvelgdamos į Direktyvos 95/46/EB 13 straipsnį valstybės narės, siekdamos valstybės saugumo, viešosios tvarkos ir saugos, gali nesilaikyti komercinių duomenų perdavimo principo, kuris yra vienintelis teisėtas pagrindas saugoti duomenis privatiems asmenims, ir sumažinti duomenų apsaugos lygį tik esant būtinybei, proporcingai ir laikantis demokratinės visuomenės principų;
4.
atkreipia dėmesį į pasiūlymą dėl reglamento dėl mokėtojo informacijos, pateikiamos pervedant lėšas (KOM(2005) 343), kuris gali padėti sukuriant teisinį pagrindą, reglamentuojantį šios informacijos perdavimą; apgailestauja, kad Europos Parlamentas, skirtingai nei reikalaujama pagal lojalaus ir nuolatinio Bendrijos institucijų bendradarbiavimo principą, derybų ir kitų institucijų, ypač Europos centrinio banko, trišalių svarstymų metu nebuvo informuotas apie SWIFT pervedimus;
5.
reikalauja, kad Europos Komisija, Taryba ir Europos centrinis bankas išsamiai paaiškintų, kiek jiems buvo žinoma apie slaptą susitarimą tarp SWIFT ir JAV vyriausybės;
6.
reikalauja apibrėžti Europos centrinio banko vaidmenį ir funkcijas ir prašo Europos duomenų apsaugos priežiūros tarnybos kaip įmanoma greičiau patvirtinti, ar, remiantis 2000 m. gruodžio 18 d. Reglamentu (EB) Nr. 45/2001 dėl asmenų apsaugos tvarkant asmens duomenis, Europos centrinis bankas, sužinojęs apie duomenų apsaugos pažeidimą, turėjo kaip nors reaguoti;
7.
primena, kad Europos centrinio banko pareiga yra užtikrinti, jog centriniai bankai gali prieiti prie SWIFT tik laikydamiesi teisės aktų nuostatų;
8.
reikalauja, kad valstybės narės užtikrintų ir patvirtintų, jog nacionaliniu lygiu nėra teisinių spragų ir kad Bendrijos duomenų apsaugą reglamentuojantys teisės aktai apima centrinius bankus; prašo valstybių narių perduoti patikrinimų rezultatus Europos Komisijai, Tarybai ir Europos Parlamentui;
9.
reikalauja, kad Taryba skubiai ištirtų ir priimtų pagrindų sprendimą dėl duomenų apsaugos bendradarbiaujant policijai ir teismams, kad Europos Sąjungos piliečiams visoje Europos Sąjungos teritorijoje būtų galima užtikrinti bendrą aukšto lygio duomenų apsaugą;
10.
atkreipia Tarybos dėmesį į 2006 m. birželio 14 d. priimto Parlamento pranešimo dėl pamatinio sprendimo dėl duomenų apsaugos 26 ir 58 pakeitimus Šios datos posėdžių protokolai P6_PROV(2006)0258. , kuriais buvo siekiama kontroliuoti privatiems asmenims perduotų duomenų tvarkymą siekiant visuomenės interesų;
11.
dar kartą pabrėžia esąs labai nusivylęs, kad Taryba nenori įveikti esamos teisinės aklavietės; dvi skirtingos procedūros taikomos pagrindinių teisių apsaugai atsižvelgiant į tai, ar teisės priskiriamos pirmajam, ar trečiajam ramsčiui; pakartotinai reikalauja panaikinti šią dvigubą sistemą didesnį dėmesį atkreipiant į Europos Sąjungos sutarties 42 straipsnio sakinį;
12.
ragina Komisiją veiksmingumo, būtinumo, proporcingumo ir pagrindinių teisių požiūriu įvertinti visus priimtus ES teisės aktus, skirtus kovai su terorizmu; primygtinai reikalauja, kad Komisija ir Taryba apsvarstytų, kokių priemonių reikėtų imtis siekiant išvengti didelių privatumo teisių pažeidimų ateityje;
13.
griežtai prieštarauja tam, kad ES teritorijoje būtų atliekamos bet kokios slaptos operacijos, kurių metu pažeidžiamas ES piliečių privatumas; yra labai susirūpinęs dėl to, kad tokios operacijos atliekamos nedalyvaujant ES piliečiams ir nepranešant jų atstovams parlamentuose; ragina JAV, jos žvalgybą ir saugumo tarnybas bendradarbiauti ir pranešti savo sąjungininkams apie bet kokias saugumo operacijas, kurias jie ketina atlikti ES teritorijoje;
14.
prašo savo Piliečių laisvių, teisingumo ir vidaus reikalų komitetą ir Ekonomikos ir pinigų politikos komitetą kaip įmanoma greičiau surengti bendrą Europos centrinio banko, Komisijos, Tarybos, Europos duomenų apsaugos priežiūros tarnybos ir kitų atitinkamų privataus ir viešo sektoriaus atstovų klausymą siekiant nustatyti, kokią informaciją jie galėjo žinoti;
15.
paveda Pirmininkui perduoti šią rezoliuciją Tarybai, Komisijai, Europos centriniam bankui, valstybių narių ir šalių kandidačių vyriausybėms bei parlamentams, JAV vyriausybei ir dvejiems Kongreso rūmams.
