Klausimas, į kurį atsakoma žodžiu, Nr. O-000308/2011
Tarybai
Darbo tvarkos taisyklių 115 straipsnis
Carmen Fraga Estévez
,
Pat the Cope Gallagher
Žuvininkystės komiteto vadu Tema: Dabartinė padėtis, susijusi su siūlomu daugiamečiu Vakarų Atlanto paprastųjų stauridžių išteklių naudojimo ir žvejybos planu
2010 m. lapkričio 23 d. Europos Parlamentas priėmė teisėkūros rezoliuciją dėl pasiūlymo dėl Europos Parlamento ir Tarybos reglamento, kuriuo nustatomas daugiametis Vakarų Atlanto paprastųjų stauridžių išteklių naudojimo ir žvejybos planas (COM(2009) 0189). Plano tikslas – išlaikyti tausų Vakarų Atlanto paprastųjų stauridžių naudojimą užtikrinantį jų biomasės kiekį ir numatyti geriausią ilgalaikį išteklių naudojimą. Tuo tikslu žvejybos kontrolės taisyklė turi būti vienodai grindžiama tiek prevencinio pobūdžio rekomendacijomis, kurios teikiamos esant vidutiniam išteklių pasipildymui, tiek naujausiu nustatytu bendru leidžiamu sugauti kiekiu, tikslinamu atsižvelgiant į vėliausius išteklių gausumo, nustatomo pagal išneršiamų ikrų kiekį, pokyčius.
Komisija ir Parlamentas mano, kad norint užtikrinti išsaugojimą labai svarbu parengti ilgalaikius valdymo planus. Be to, Komisijos pasiūlymo dėl bendros žuvininkystės politikos reformos tikslas, jei įmanoma, pereiti prie žvejyba grindžiamų planų, kurie apimtų daugiau išteklių, bet pačių planų būtų mažiau.
Nuo savo pirmojo svarstymo Parlamentas laukia Tarybos pozicijos. Komisija neketina siūlyti naujo teisėkūros dokumento šiuo klausimu, nes ji sutinka su Parlamento pozicija dėl to, koks yra teisingas šio reglamento teisinis pagrindas.
Atsižvelgdamas į tai, kad institucijos akivaizdžiai priėjo aklavietę, Žuvininkystės komitetas norėtų užduoti Tarybai šiuos klausimus:
Kokia dabartinė su šiuo planu susijusi padėtis Tarybos darbo grupės diskusijose?
Kokių Taryba ketina imtis veiksmų, susijusių su šiuo dokumentu ir su kitais dokumentais šiuo klausimu, kaip antai siūlomas ilgalaikis Biskajos įlankos europinių ančiuvių išteklių ir jų žvejybos būdų valdymo planas?
Ar Taryba sutinka, kad dabartinė aklavietė, į kurią pateko šis planas, turi platesnį poveikį visiems kitiems ilgalaikiams valdymo planams, kaip antai Baltijos lašišų valdymo planas, atsižvelgiant dar ir į tai, kad žvejybos valdymas pagal ilgalaikius planus yra vienas iš pagrindinių siūlomos BŽP reformos aspektų?
Kaip Taryba gali paaiškinti, kodėl ji taip ilgai nepriėmė oficialios pozicijos dėl šio plano ir taip neleido Parlamentui pradėti galimo antrojo svarstymo?
