Europos Parlamentas pritarė dujų rinkos liberalizavimui
Energetika
2008-07-09 - 16:12
Siekdamas paskatinti konkurenciją ir mažinti energijos kainas, trečiadienį Europos Parlamentas pritarė siūlymui atskirti gamtinių dujų tiekėjų bei dujotiekių valdymą. Parlamentas numatė ne tik visiško nuosavybės atsiejimo, bet ir „nepriklausomo perdavimo sistemos operatoriaus“ galimybę. Ši EP pozicija dėl dujų skiriasi nuo jo nuomonės dėl elektros – birželį EP pareikalavo visiškai atsieti elektros gamybą ir tinklus. Parlamento priimtas pataisas toliau svarstys ES Taryba.
Europos Komisija buvo pasiūliusi nereikalauti atskirti dujų importuotojų/ tiekėjų ir vamzdynų operatorių nuosavybės, jei dujotiekiai būtų perduoti „nepriklausomam sistemos operatoriui“ – atskirai valdomai bendrovei, nors ir susijusiai su dujų importuotoju ar tiekėju. EP atstovams derybose laikantis griežtesnės pozicijos, ES Taryba pasiūlė kompromisinį variantą – leisti dujotiekius kontroliuoti „nepriklausomam perdavimo sistemos operatoriui“ – atskirai valdomam dujas tiekiančios ar importuojančios bendrovės padaliniui, kuris tokiomis pačiomis sąlygomis leistų naudotis dujotiekiu ir kitoms bendrovėms. Savo ataskaitoje EP pritarė pasirinkimui tarp visiško nuosavybės atsiejimo arba „nepriklausomo perdavimo sistemos operatoriaus“ – dukterinės įmonės – galimybės. Pastarajai turi būti suteikta teisė priimti sprendimus dėl tinklo eksploatavimui, priežiūrai ar plėtojimui reikalingo turto, nepriklausomai nuo motininės įmonės. Ji taip pat turi turėti įgaliojimus užsidirbti pinigų kapitalo rinkoje. Visi motininės ir dukterinės įmonės komerciniai bei finansiniai ryšiai turi priklausyti nuo rinkos sąlygų. Už dukterinės įmonės valdymą atsakingi asmenys penkerius metus iki jų paskyrimo negalės būti ėję profesinių pareigų motininėje įmonėje arba turėję su ja profesinės atsakomybės, interesų ar verslo ryšių. Reguliavimo institucija motininės įmonės siūlymu iš jos lėšų turės paskirti nepriklausomą patikėtinį, kuris atstovaus šios įmonės turtiniams interesams kartu užtikrindamas dukterinės įmonės nepriklausomumą. Be to, dujotiekį valdanti įmonė turės įgyvendinti programą, skirtą užkirsti kelią diskriminuojamam elgesiui rinkoje, o stebėtojų taryba turės paskirti už ją atsakingą pareigūną.
Parlamentas taip pat pritarė siūlymui neleisti kontroliuoti ES teritorijoje esančių dujotiekių Sąjungai nepriklausančių šalių subjektams (asmenims ar bendrovėms), išskyrus atvejus, numatytus ES sutartyse su užsienio šalimis. Be to, ES nepriklausančių šalių bendrovės galės įsigyti dujotiekius kontroliuojančių įmonių akcijų (ne daugiau kaip pusę) tik įrodžiusios, jog jos yra atskyrusios dujotiekių operatoriaus nuosavybę tiek pat, kiek ir ES bendrovės. EP nariai taip pat norėtų į direktyvą įrašyti daugiau vartotojų apsaugos nuostatų. Jų nuomone, vartotojai turi galėti pasirinkti ar pakeisti dujų tiekėją, taip pat gauti kompensaciją už nekokybiškas paslaugas bei informaciją apie suvartotą dujų kiekį (bent kartą per ketvirtį). Per dešimt metų turėtų būti įdiegti naujos kartos dujų skaitikliai, o dujų vieneto kaina turėtų skirtis priklausomai nuo suvartojamo jų kiekio, mano europarlamentarai. Savo ruožtu jie siūlo įpareigoti valstybes mažinti energijos trūkumą ir nuo jo kenčiančių žmonių skaičių, taip pat įsteigti skundų nagrinėjimo tarnybas bei užtikrinti pažeidžiamų vartotojų teises – pavyzdžiui, neleisti žiemą išjungti dujų pensininkams bei neįgaliesiems. Be to, Parlamentas ragina parengti ir patvirtinti Europos energijos vartotojų teisių chartiją. ES Taryboje sutarta, jog direktyvos reikalavimai nebus taikomi Kiprui, Liuksemburgui ir Maltai, taip pat Estijai, Latvijai ir Suomijai, kol jų dujų tiekimo sistemos bus integruotos su kitomis ES šalimis. Direktyvos įgyvendinimą prižiūrės autonomiška ES energetikos agentūra. Europos Komisija ir ES Taryba siūlo, kad ji atliktų tik patariamąjį vaidmenį, tuo tarpu europarlamentarai siekia didesnių jos galių.
Liberalų ir demokratų aljanso vardu diskusijoje kalbėjusi Danutė Budreikaitė teigė: „ES neturi bendros dujų rinkos, ji yra fragmentuota, daugiausia regioninė. Tačiau kai kurie regionai ES neturi ir regioninės dujų rinkos. Tai Baltijos šalys – Lietuva, Latvija, Estija ir Suomija apskritai nėra integruotos tarpusavyje ir neturi jungčių su ES dujų tinklais. Priklausomybė nuo vieno tiekėjo, kuris linkęs energetiką panaudoti politiniams tikslams, yra pavojinga visos ES energetiniam bei politiniam saugumui. Energetinių salų panaikinimas kuriant jungtis tarp valstybių ir regionų turi būti svarbiausias ES prioritetas energetikos politikoje, remiamas Bendrijos finansais ir politine valia.“
Tuo tarpu Šarūnas Birutis (Liberalų ir demokratų aljansas) ragino suskaldyti esamas monopolijas dujų rinkoje ir „visais būdais“ mažinti priklausomybę nuo jų. Pasak deputato, „elektros ir dujų rinkos yra gana skirtingos, todėl negalime jų visiškai sutapatinti – taigi EP komitetas pasielgė teisingai, paremdamas skirtingus atsiejimo modelius. EP narys tęsė: „Dujų rinkos situacijoje būkime realistais, todėl ir rinkimės trečiąjį kelią. Būtina atsižvelgti į realią valstybių narių dujų rinkos būseną. Pavyzdžiui, Lietuvai, kaip ir kitoms Baltijos šalims, dujas tiekia vienintelė „Gazprom“ įmonė. Be abejo, Kremlius nori išlaikyti ir padidinti savo įtaką ES dujų sektoriuje, tam negaili ir finansinių resursų. Visi pastebėjome, kokio masto lobizmas vykdomas dėl „Nord Stream“ ir kitų projektų. Tai jau ne ekonomika, o politika – ir gana agresyvi. Atkirtis šiam diktatui – mūsų veiksmų solidarumas ir bendros Europos sistemos sukūrimas bei alternatyvios energijos – be abejo, ir branduolinės – projektų palaikymas ir vystymas.“
Atanas PAPARIZOV (PSE, BG) A6-0253/2008 Dėl teisės naudotis gamtinių dujų perdavimo tinklais sąlygų UŽ - 642, PRIEŠ - 32, SUSILAIKĖ - 31
Romano Maria LA RUSSA (UEN, IT) A6-0257/2008 Dėl gamtinių dujų vidaus rinkos bendrųjų taisyklių UŽ - 579, PRIEŠ - 80, SUSILAIKĖ - 52
Bendro sprendimo procedūra, pirmasis svarstymas.
Svarstymas: 2008-07-08.
Balsavimas: 2008-07-09 20080708IPR33699 Suinteresuotų šalių nuomonės šia tema
-//EP//TEXT IM-PRESS 20080128IPR19736 0 NOT XML V0//LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
