17.2.2010 B7-0124/2010 PASIŪLYMAS DĖL REZOLIUCIJOS siekiant užbaigti diskusijas dėl Tarybos ir Komisijos pareiškimų
pagal Darbo tvarkos taisyklių 110 straipsnio 2 dalį
dėl Jungtinių Tautų Žmogaus teisių tarybos tryliktosios sesijos
Richard Howitt
S&D frakcijos vardu
PE432.981v01-00 B7‑0124/2010 Europos Parlamento rezoliucija dėl Jungtinių Tautų Žmogaus teisių tarybos tryliktosios sesijos
Europos Parlamentas ,
– atsižvelgdamas į savo ankstesnes rezoliucijas dėl Jungtinių Tautų Žmogaus teisių tarybos, ypač į 2009 m. sausio 14 d. rezoliuciją dėl Jungtinių Tautų Žmogaus teisių tarybos raidos ir ES vaidmens Priimti tekstai, P6_TA(2009)0021 .
, 2006 m. kovo 16 d. rezoliuciją dėl derybų dėl Žmogaus teisių tarybos rezultatų ir dėl Jungtinių Tautų Žmogaus teisių komisijos 62-osios sesijos (JTŽTK) Priimti tekstai, P6_TA(2006)0097 .
, 2004 m. sausio 29 d. rezoliuciją dėl Europos Sąjungos ir Jungtinių Tautų santykių Priimti tekstai, P5_TA(2004)0037 .
, 2005 m. birželio 9 d. rezoliuciją dėl Jungtinių Tautų reformos Priimti tekstai, P6_TA(2005)0237 .
, 2005 m. rugsėjo 29 d. rezoliuciją dėl 2005 m. rugsėjo 14–16 d. Jungtinių Tautų pasaulio aukščiausiojo lygio viršūnių susitikimo rezultatų Priimti tekstai, P6_TA(2005)0362 .
ir 2009 m. gegužės 7 d. rezoliuciją dėl metinės ataskaitos dėl žmogaus teisių padėties pasaulyje 2008 m. ir Europos Sąjungos politikos šioje srityje Priimti tekstai, P6_TA(2009)0385 .
,
– atsižvelgdamas į savo skubias rezoliucijas dėl žmogaus teisių ir demokratijos,
– atsižvelgdamas į JT Generalinės Asamblėjos rezoliuciją A/RES/60/251, kuria vadovaujantis įsteigta JTŽTT,
– atsižvelgdamas į ankstesnes eilines ir neeilines JTŽTT sesijas ir į ankstesnius Visuotinio periodinio vertinimo (VPV, angl. UPR) raundus,
– atsižvelgdamas į būsimą JTŽTT tryliktąją sesiją, vyksiančią 2010 m. kovo mėn., ir į 2010 m. gegužės 3–14 d. vyksiantį aštuntąjį Visuotinio periodinio vertinimo (VPV, angl. UPR) raundą,
– atsižvelgdamas į 2011 m. vyksiančią ŽTT peržiūrą,
– atsižvelgdamas į institucinius pokyčius, įvykusius įsigaliojus Lisabonos sutarčiai,
– atsižvelgdamas į Europos Sąjungos sutarties (Lisabonos sutarties redakcija) 2 straipsnį, 3 straipsnio 5 dalį ir 18, 21, 27 ir 47 straipsnius,
– atsižvelgdamas į Darbo tvarkos taisyklių 110 straipsnio 2 dalį,
A. kadangi pagarba žmogaus teisių visuotinumui, jo skatinimas ir išsaugojimas yra Europos Sąjungos etinio ir teisinio acquis dalis ir vienas iš Europos bendrumo ir vientisumo ramsčių ES sutarties 2 straipsnis, 3 straipsnio 5 dalis ir 6 straipsnis..
,
B. kadangi JTŽTT yra unikalus, ypatingą dėmesį visuotinėms žmogaus teisėms skiriantis organas ir specialusis JT sistemos forumas, kuriame sprendžiami žmogaus teisių klausimai,
C. kadangi su JTŽTT susijusi peržiūra vyks 2 būdais: šio organo statuso aptarimas vyks Niujorke, o procedūros – Ženevoje; kadangi ateinančiais metais bus surengta keletas neoficialių posėdžių ir pateikta keletas iniciatyvų,
D. kadangi per pastaruosius dešimtmečius padidėjo Europos Sąjungos vaidmuo pasaulyje ir kadangi naujas požiūris, kurį taiko nauja Europos išorės veiklos tarnyba (EIVT), galėtų padėti Europos Sąjungai veikti veiksmingiau siekiant rasti aiškius, nuoseklius ir veiksmingus pasaulinių problemų sprendimus,
E. kadangi Europos Parlamento Žmogaus teisių pakomitečio delegacija vyks į Ženevą dalyvauti JTŽTT tryliktojoje sesijoje, kaip buvo daroma ir dvejais ankstesniaisiais metais, kai vyko JTŽTT sesijos, ir prieš tai – kai buvo rengiamos JTŽTT pirmtakės JT Žmogaus teisių komisijos sesijos,
Žmogaus teisių tarybos darbas
1. primena, kad ragino ES valstybes nares aktyviai nepritarti visoms pastangoms pakenkti žmogaus teisių visuotinumo, nedalomumo ir savitarpio priklausomybės koncepcijai ir aktyviai skatinti JTŽTT spręsti visų rūšių diskriminacijos, įskaitant diskriminaciją dėl lyties, rasės, amžiaus, seksualinės orientacijos, religijos arba įsitikinimų, klausimus,
2. įspėja, kad JTŽTT neturėtų būti itin politizuotas organas, antraip ji negalėtų visapusiškai vykdyti savo įgaliojimų; pabrėžia rezoliucijų dėl padėties tam tikroje šalyje svarbą sprendžiant sunkių žmogaus teisių pažeidimų klausimus; atsižvelgdamas į tai ryžtingai smerkia siūlymus susilaikyti nuo veiksmų ir pareiškia, jog yra nusivylęs dėl šios procedūros taikymo per Tarybos specialią vienuoliktąją sesiją, dėl ko nebuvo priimta nuosekli ir suderinta galutinė rezoliucija, kuria būtų sprendžiamas padėties Šri Lankoje klausimas;
3. džiaugiasi, kad Brazilijos iniciatyva surengta specialioji tryliktoji sesija Haičio klausimu, kurios tikslas buvo skirti dėmesį žmogaus teisių strategijos įtraukimui į veiksmus, kurių imamasi šaliai atstatyti po ją nuniokojusio žemės drebėjimo, ir džiaugiasi naujoviškais šios sesijos aspektais, pvz., specialioji sesija buvo surengta iš karto po įvykusios gaivalinės nelaimės ir Jungtinių Tautų specializuotosios agentūros pateikė ekspertų nuomonę diskusijoms; apgailestauja, kad priimtoje rezoliucijoje nepalaikomas svarbus nepriklausomų ekspertų žmogaus teisių klausimais vaidmuo Haityje teikiant gaires, kaip įtraukti žmogaus teises į platesnius JT veiksmus arba iniciatyvas, kurių ėmėsi Haičiui padedantys rėmėjai, ir ragina JT valstybes nares imtis veiksmų pasibaigus šiai sesijai ir įtraukti žmogaus teisių strategiją į platesnius JT veiksmus, kuriais siekiama paremti Haitį;
4. apgailestauja, kad JTŽTT negalėjo laiku išspręsti kitų su sunkia žmogaus teisių padėtimi susijusių klausimų; ragina ES valstybes nares pasmerkti žmogaus teisių pažeidimus ir imtis konstruktyvių veiksmų siekiant įdiegti specialius JTŽTT mechanizmus, kurie padėtų įveikti Afganistane, Konakrio Gvinėjoje, Irane ir Jemene iškilusias žmogaus teisių krizes;
5. dar kartą primena savo poziciją dėl sąvokos „religijų šmeižimas“ ir, pripažindamas, jog būtina visiškai išspręsti religinių mažumų diskriminacijos problemą, mano, kad netikslinga įtraukti šią sąvoką į Protokolą dėl papildomų standartų rasizmo, rasinės diskriminacijos, ksenofobijos ir bet kokios formos diskriminacijos klausimais; ragina JT valstybes nares visiškai įgyvendinti esamus standartus dėl saviraiškos ir religijos laisvės;
6. dar kartą ragina ES valstybes nares užtikrinti pagarbą žmogaus teisėms savo vidaus politikoje, nes priešingu atveju susilpnėtų ES padėtis JTŽTT;
7. džiaugiasi, kad Jungtinės Amerikos Valstijos vėl dalyvauja Jungtinių Tautų organų veikloje ir kad išrinktos JTŽTT nare, taip pat konstruktyviu jų darbu saviraiškos laisvės klausimu 64-ojoje JT Generalinėje Asamblėjoje ir darbu, susijusiu su Veiksmų planu dėl tolesnių veiksmų pasibaigus Durbano peržiūros konferencijai; ragina JAV ir ES valstybes nares toliau sekti pavyzdžiu ir visapusiškai bendradarbiauti ateityje vykdant panašias iniciatyvas;
8. nerimauja dėl Irano kandidatūros JTŽTT rinkimuose, kurie vyks 2010 m. gegužės mėn.; dar kartą primena, jog nepritaria, kad JTŽTT rinkimuose būtų taikoma vienodo kandidatų ir vietų skaičiaus sistema, ragina surengti visoms regionų grupėms atvirus, konkurencija pagrįstus rinkimus ir prašo ES dėti visas pastangas, kad į JTŽTT nebūtų išrinktos šalys, turinčios daugiausia problemų, susijusių su žmogaus teisėmis;
9. ragina ES ir valstybes nares toliau reikalauti, kad būtų nustatyti narių rinkimų į JTŽTT kriterijai, ypač minimalus reikalavimas dėl bendradarbiavimo specialiųjų procedūrų klausimu vadovaujantis savo pačių įgaliojimais; ragina ES imtis vadovo vaidmens ir kartu su tarpregioniniais partneriais parengti gaires, kurios būtų naudojamos rinkimuose;
10. ragina kontroliuoti, kaip iš tiesų įgyvendinamos specialiosios procedūros ir pagal sutartis įsteigtų organų rekomendacijos, atliekant kiekvienos šalies įsipareigojimų visuotinį periodinį vertinimą (VPV, angl. UPR);
11. ragina ES valstybes nares dėti visas pastangas siekiant išsaugoti ypatingus įgaliojimus vykdyti visas specialiąsias procedūras; ragina atnaujinti specialiųjų pranešėjų Mianmaro ir Korėjos Demokratinės Liaudies Respublikos klausimais įgaliojimus ir įsteigti naujus atskirus įgaliojimus dėl Kongo Demokratinės Respublikos, kadangi žmogaus teisių ir humanitarinė padėtis blogėja;
12. palankiai vertina „Bendrąjį tyrimą dėl pasaulinės praktikos, susijusios su slaptaisiais kalinimais kovojant su terorizmu“, kuris bus aptariamas tryliktosios sesijos metu; ragina ES valstybes nares paremti šį tyrimą ir imtis atitinkamų tolesnių veiksmų įgyvendinant pranešimo nuostatas, vadovaujantis Europos Parlamento pozicija šiuo klausimu, pateikta anksčiau, ypač 2009 m. vasario 19 d. Priimti tekstai, P6_TA(2009)0073 .
ir 2007 m. vasario 14 d. Priimti tekstai, P6_TA(2007)0032 .
rezoliucijose dėl tariamo CŽV pasinaudojimo Europos šalimis gabenant kalinius ir juos neteisėtai kalinant; smerkia pastangas cenzūruoti tyrimus ir neleisti, kad juos svarstytų Žmogaus teisių taryba;
13. ragina ES aktyviai dalyvauti būsimose Visuotinio periodinio vertinimo sesijose siekiant užtikrinti teisingą procedūros eigą ir rezultatą, nes taip būtų remiamos JT specialiosios procedūros ir pagal Sutartis įsteigtų organų išvados bei rekomendacijas ir pagal jas veikiama, inter alia , teikiant būtiną techninę pagalbą siekiant jų įgyvendinimo; ragina ES toliau įtraukti VPV rekomendacijas į visas ES užsienio politikos sritis;
Tiriamoji misija (R. Goldstone'o ataskaita)
14. pabrėžia, kad siekiant užtikrinti tikrą ir ilgai trunkančią taiką Artimuosiuose Rytuose svarbiausia sąlyga ir toliau yra, kad visos šalys gerbtų tarptautines žmogaus teises ir tarptautinę humanitarinę teisę; primena, kad tarptautinė bendruomenė turi užtikrinti, jog būtų atsakoma už visus tarptautinės žmogaus teisės ir tarptautinės humanitarinės teisės pažeidimus; mano, jog tam, kad taikos procesas Artimuosiuose Rytuose būtų veiksmingas, būtina užtikrinti atskaitomybę ir teisingumą;
15. ragina Sąjungos vyriausiąją įgaliotinę užsienio reikalams ir saugumo politikai ir valstybes nares parengti tvirtą bendrąją ES poziciją dėl tolesnių veiksmų po tiriamosios misijos ataskaitos konflikto Gazoje ir Pietų Izraelyje klausimais ir viešai pareikalauti, kad būtų įgyvendintos joje pateiktos rekomendacijas ir būtų atsakyta už visus tarptautinės teisės pažeidimus, įskaitant įtariamus karo nusikaltimus, taip pat paraginti, kad abi pusės vykdytų tyrimus, kuriuos atliekant būtų laikomasi tarptautinių nepriklausomumo, nešališkumo, skaidrumo, tikslumo ir veiksmingumo standartų, nurodytų JT Generalinės Asamblėjos rezoliucijoje A/64/L.11, ir reikalauti, kad visi įtariamus nusikaltimus padarę asmenys už tai atsakytų; mano, kad kol kas vykdant tyrimus negauta šiuo požiūriu patenkinamų rezultatų;
16. ragina Sąjungos vyriausiąją įgaliotinę užsienio reikalams ir saugumo politikai ir valstybes nares aktyviai stebėti kaip įgyvendinamos R. Goldstone'o ataskaitoje pateiktos rekomendacijos konsultuojantis su ES išorės misijų dalyviais ir šioje srityje dirbančiomis ir pilietinės visuomenės organizacijomis; ragina, kad šios rekomendacijos ir susijusios pastabos būtų įtrauktos į ES dialogus su abiem šalimis, taip pat į ES pozicijas daugiašaliuose forumuose;
Su Žmogaus teisių taryba susijusi peržiūra
17. pabrėžia, jog reikia vykdyti skaidrų ir visapusišką peržiūros procesą, atsižvelgiant į NVO, pilietinę visuomenę ir visus kitus atitinkamus suinteresuotus subjektus;
18. pabrėžia, kad dėl su JTŽTT susijusios peržiūros neturėtų būti trukdoma JTŽTT toliau atlikti savo esminio su žmogaus teisių pažeidimais susijusio darbo;
19. atsižvelgdamas į tai, kad greitai įvyks pirmasis su JTŽTT susijusios peržiūros darbo grupės, kuri įsteigta remiantis rezoliucija A/HRC/12/L.28, posėdis, ragina valstybes nares susitarti dėl bendros pozicijos šiuo klausimu ir veiksmingos ir iniciatyva pagrįstos derybų strategijos;
20. ragina savo Užsienio reikalų komitetą parengti rekomendaciją Tarybai siekiant laiku pateikti indėlį, kuris padės nustatyti ES poziciją būsimo vertinimo klausimu;
21. nors ir pripažindamas, kad reikia išsamesnių diskusijų, išreiškia savo tvirtą požiūrį, kad atliekant peržiūrą reikėtų išlaikyti Vyriausiojo žmogaus teisių komisaro tarnybos (VŽTKT) nepriklausomumą, išsaugoti ir, jei įmanoma, stiprinti specialiąsias procedūras bei užtikrinti JTŽTT galimybę konkrečius žmogaus teisių pažeidimus nagrinėti rezoliucijose dėl padėties tam tikroje šalyje ir naudojantis konkrečiai šaliai skirtais įgaliojimais; pripažįsta diskusijas dėl to, kaip, nesinaudojant institucijoms stiprinti skirtu paketu, būtų galima sustiprinti JTŽTT;
22. mano, kad su JTŽTT susijusi peržiūra, kuri bus atliekama 2011 m., galėtų būti galimybė padidinti Visuotinio periodinio vertinimo pridėtinę vertę; ypač pabrėžia būtinybę užtikrinti, kad per peržiūrą valstybių siūlomos galutinės rekomendacijos atitiktų tarptautinius žmogaus teisių standartus, ir pažymi į rezultatus orientuotos tolesnių veiksmų sistemos svarbą;
23. pripažįsta vykstančias diskusijas dėl JTŽTT ir Generalinės Asamblėjos Trečiojo komiteto santykių, taip pat dėl JTŽTT narystės; primena savo nuomonę, kad šios dvi institucijos viena kitą papildo ir kad, nors visuotinis dalyvavimas galėtų turėti teigiamų aspektų, ypač stiprinti žmogaus teisių visuotinumą, tačiau mažesnės sudėties Taryba taip pat galėtų turėti privalumų;
24. pripažįsta, kad ES ir jos valstybės narės aktyviai dalyvauja JTŽTT darbe ir sveikina Belgijos ambasadorių Alex'ą Van Meeuwen'ą iki šiol sėkmingai pirmininkaujant;
25. džiaugiasi pirmininkaujančios Ispanijos prioritetais žmogaus teisių srityje ir planuojamu Ispanijos užsienio reikalų ministro dalyvavimu būsimoje JTŽTT sesijoje;
26. mano, kad dėl naujos ES institucinės struktūros atsirado galimybių padidinti ES veiksmų JTŽTT nuoseklumą, matomumą ir patikimumą; ragina vyriausiąjį įgaliotinį (Komisijos pirmininko pavaduotoją) užtikrinti, kad būtų imtasi praktinių Lisabonos sutarties įgyvendinimo veiksmų siekiant išvengti pernelyg ilgo pereinamojo laikotarpio, kuris galėtų pakenkti pasitikėjimui Sąjunga ir jos veiksmingumui, taip pat ragina užtikrinti, kad naujieji susitarimai padidintų ES pajėgumus plėsti tarpregionines ribas ir bendradarbiauti su kitiems blokams priklausančiomis šalimis dėl bendrų iniciatyvų;
27. įgalioja Europos Parlamento delegaciją septintojoje JTŽTT sesijoje išreikšti susirūpinimą, reiškiamą šioje rezoliucijoje, ragina delegaciją pateikti savo vizito ataskaitą Žmogaus teisių pakomitečiui ir mano, kad reikėtų ir toliau siųsti Europos Parlamento delegacijas į atitinkamas JTŽTT sesijas;
o
o o
28. paveda Pirmininkui perduoti šią rezoliuciją Tarybai ir Komisijai, valstybių narių vyriausybėms ir parlamentams, JT Saugumo Tarybai, JT Generaliniam Sekretoriui, 61-osios JT Generalinės Asamblėjos pirmininkui, JT Žmogaus teisių tarybos pirmininkui, JT vyriausiajam žmogaus teisių komisarui ir ES ir JT darbo grupei, kurią sudarė Užsienio reikalų komitetas.
