29.9.2010 B7-0545/2010 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pateiktas pagal Darbo tvarkos taisyklių 110 straipsnio 2 dalį
Europos Parlamento rezoliucija dėl Pasaulinės kovos su mirties bausme dienos
Marie-Christine Vergiat
,
Søren Bo Søndergaard
,
Sabine Lösing
,
Rui Tavares
,
Bairbre de Brún
,
Thomas Händel
,
Ilda Figueiredo
GUE/NGL frakcijos vardu
PE450.368v01-00 B7‑0545/2010 Europos Parlamento rezoliucija dėl Pasaulinės kovos su mirties bausme dienos
Europos Parlamentas ,
– atsižvelgdamas į savo ankstesnes rezoliucijas dėl mirties bausmės panaikinimo ir būtinybės nedelsiant paskelbti mirties bausmės vykdymo moratoriumą tose šalyse, kur ji vis dar taikoma,
– atsižvelgdamas į 2007 m. gruodžio 18 d. Jungtinių Tautų Generalinės Asamblėjos rezoliuciją 62/149, kurioje raginama paskelbti mirties bausmės moratoriumą (remiantis Trečiojo komiteto pranešimu (A/62/439/Add.2)), ir į rezoliuciją 63/168, kurioje raginama įgyvendinti 2007 m. Generalinės Asamblėjos rezoliuciją 62/149, kurią 2008 m. gruodžio 18 d. priėmė JTGA,
– atsižvelgdamas į 2010 m. rugpjūčio 11 d. JT Generalinio Sekretoriaus ataskaitą moratoriumų dėl mirties bausmės taikymo klausimu,
– atsižvelgdamas į 2010 m. liepos 16 d. JT Generalinio Sekretoriaus ataskaitą mirties bausmės klausimu,
– atsižvelgdamas į vyriausiosios įgaliotinės-Komisijos pirmininko pavaduotojos per 2010 m. birželio 16 d. posėdį pasakytą kalbą apie žmogaus teisių politiką, kurioje primenama, kad mirties bausmės panaikinimas visame pasaulyje yra ES prioritetas,
– atsižvelgdamas į EP pirmininko Jerzio Buzeko 2009 m. spalio 19 d. pareiškimą, kuriame atkakliai raginama panaikinti mirties bausmę,
– atsižvelgdamas į 2010 m. vasario 24–26 d. Ženevoje vykusio 4-ojo Pasaulio kongreso prieš mirties bausmę priimtą baigiamąją deklaraciją, kurioje raginama visame pasaulyje panaikinti mirties bausmę,
– atsižvelgdamas į atnaujintą ir peržiūrėtą 2008 m. birželio 16 d. Tarybos gairių dėl mirties bausmės versiją,
– atsižvelgdamas į tai, kad nustatyta, jog kasmet spalio 10 d. būtų minima Europos kovos su mirties bausme diena,
– atsižvelgdamas į Europos Sąjungos pagrindinių teisių chartijos 2 straipsnį,
– atsižvelgdamas į Darbo tvarkos taisyklių 110 straipsnio 2 dalį,
A. kadangi mirties bausmė yra žiauriausia, nehumaniškiausia ir labiausiai žeminanti bausmė, kuria pažeidžiama teisė į gyvybę, įtvirtinta Visuotinėje žmogaus teisių deklaracijoje,
B. kadangi nėra įrodyta, jog mirties bausmė mažina nusikalstamumą veiksmingiau negu kitokio pobūdžio bausmės,
C. kadangi iš turimų duomenų matyti, kad mirties bausmė visų pirma turi poveikio nepalankioje padėtyje esantiems žmonėms,
D. kadangi Europos Sąjunga ryžtingai siekia, kad būtų panaikinta mirties bausmė,
E. kadangi remiantis Europos žmogaus teisių ir pagrindinių laisvių apsaugos konvencijos protokolo Nr. 6 nuostatomis Europos Tarybos valstybėms narėms draudžiama taikyti mirties bausmę,
F. kadangi 20 000 vyrų, moterų ir vaikų visame pasaulyje laukia, kada bus įvykdyta mirties bausmė (žmogaus teisių organizacijos „Amnesty International“ 2006 m. ataskaita),
G. kadangi ES siekia, kad būtų paskelbti mirties bausmės taikymo moratoriumai, o pati bausmė laikui bėgant panaikinta, ir kad būtų ratifikuotos atitinkamos JT ir kitos priemonės (visų pirma Tarptautinio pilietinių ir politinių teisių pakto fakultatyvinis protokolas Nr. 2, kuriame nustatoma panaikinti mirties bausmę),
H. kadangi, nors Irano aukščiausio lygio teismų atstovai tvirtina priešingai, Irane vis dar taikoma mirties bausmė užmėtant akmenimis pateikus kaltinimus dėl neištikimybės, kaip nutiko Sakineh Mohammadi Ashtiani ir Zahra Bahrami bylose, kurios buvo nušviestos 2010 m. rugpjūčio 11 d. per televiziją transliuotose „išpažintyse“; kadangi 2010 m. rugpjūčio mėn. aštuoniolikmetis Ebrahimas Hammadi nuteistas mirties bausme už tai, kad jis, būdamas tik 16 metų, tariamai atliko sodomijos veiksmus, nors nuteistasis teigia, kad jis prisipažino kankinamas,
I. kadangi Kinija vis dar dažnai taiko mirties bausmę; kadangi 2009 m. gruodžio mėn. JK piliečiui Shaikh Akmal mirties bausmė buvo įvykdyta už neteisėtą prekybą narkotikais,
J. kadangi Irako prezidentinė taryba neseniai ratifikavo mirties nuosprendžius mažiausiai 900 kalinių, tarp jų moterims ir vaikams; kadangi Irake šiandien jaučiamą teisingumo stygių reikėtų vertinti atsižvelgiant į tai, kad dėl JAV ir JK invazijos ir su ja susijusių karo nusikaltimų, žiaurumų, civilių gyventojų žudymų, prie kurių prisidėjo JAV okupacinės pajėgos ir karo samdiniai, beveik visiškai žlugo teisėsaugos ir teisėtvarkos sistemos,
K. kadangi už išžaginimą, nužudymą, apostazę (atskilimą nuo religijos), ginkluotą apiplėšimą ir neteisėtą prekybą narkotikais Saudo Arabijoje baudžiama mirties bausme; kadangi ji įvykdoma nukertant galvą, o kūnai vėliau kartais nukryžiuojami, kaip tai nutiko su Jemeno gyventoju Nachéri Shaabanu, kuris buvo nužudytas praėjusį birželį,
L. kadangi rugsėjo 23 d. Teresai Lewis JAV buvo įvykdyta mirties bausmė suleidžiant injekciją, nors būta abejonių dėl galimos psichikos negalios,
M. kadangi afroamerikietį kalinį Mumia Abu-Jamalą, taip pat vadinamą „nebyliųjų balsu“, kuris po neteisingo ir rasistinio teismo proceso nuo 1982 m. laukia, kol bus įvykdyta mirties bausmė, galima išskirti kaip tūkstančių žmonių visame pasaulyje nuteistų mirties bausme atstovą,
N. kadangi žmogaus teisių organizacijos „Amnesty International“ 2000 m. ataskaitoje dėl Mumia Abu-Jamalo prašoma nagrinėti jo bylą iš naujo, nes jis buvo nuteistas per neteisingą ir rasistinį teismo procesą, nesuteikiant jam pakankamų teisinių garantijų,
1. smerkia visas egzekucijas, kur jos bebūtų vykdomos; primygtinai ragina ES ir valstybes nares užtikrinti, kad būtų įgyvendinama JT rezoliucija dėl visuotinio mirties bausmės vykdymo moratoriumo ir siekiant po to ją visiškai panaikinti visose šalyse, kuriose mirties bausmė vis dar taikoma;
2. ragina ES Tarybai pirmininkaujančią valstybę paskatinti likusias šalis, kurios dar nepasirašė ir neratifikavo Tarptautinio pilietinių ir politinių teisių pakto antrojo fakultatyvaus protokolo, ir valstybes nares, kurios dar nepasirašė Europos žmogaus teisių konvencijos Protokolo Nr. 13 dėl mirties bausmės, tai padaryti;
3. primena, kad visiškas mirties bausmės panaikinimas tebėra vienas pagrindinių ES žmogaus teisių politikos tikslų; vien tik glaudus valstybių bendradarbiavimas, bendradarbiavimas, švietimas, sąmoningumo didinimas, našumas ir veiksmingumas gali padėti pasiekti šį tikslą;
4. ragina ES valstybes nares kartu su tarpregioniniais partneriais parengti ir paskelbti atitinkamą rezoliuciją dėl mirties bausmės JTGA 65-oje sesijoje;
5. ragina šalis dalyves, kurios tebetaiko mirties bausmę, paskatinti Demokratinių institucijų ir žmogaus teisių biurą ir ESBO misijas bendradarbiaujant su Europos Taryba vykdyti informavimo, visų pirma, žiniasklaidos, teisėsaugos pareigūnų, politikos rengėjų ir plačiosios visuomenės, kampanijas prieš tokį sprendimo būdą kaip mirties bausmė;
6. toliau ragina nevyriausybines organizacijas tęsti savo veiklą siekiant mirties bausmės panaikinimo;
7. įsipareigoja toliau stebėti mirties bausmės panaikinimo klausimą ir svarstyti galimas iniciatyvas;
8. išreiškia susirūpinimą dėl Mumia Abu-Jamalo bylos ir ragina peržiūrėti šią bylą, kad būtų užtikrintas naujas ir sąžiningas teismo procesas;
9. paveda Pirmininkui perduoti šią rezoliuciją vyriausiajai įgaliotinei, Tarybai, Komisijai, ES valstybių narių vyriausybėms ir parlamentams, JT Generaliniam Sekretoriui, JT Generalinės Asamblėjos pirmininkui ir JT valstybių narių vyriausybėms.
