A7-0037/2010
17.3.2010
PRANEŠIMAS
dėl siūlomos Ladislavo Balko kandidatūros į Audito Rūmų narius
(C7‑0023/2010 – 2010/0811(NLE))
Biudžeto kontrolės komitetas
Pranešėja:
Inés Ayala Sender
PE 430.942v03-00
TURINYS
PASIŪLYMAS DĖL EUROPOS PARLAMENTO SPRENDIMO
1 PRIEDAS: LadislavO Balko GYVENIMO APRAŠYMAS
2 PRIEDAS: LadislavO Balko ATSAKYMAI Į KLAUSIMUS
GALUTINIO BALSAVIMO KOMITETE REZULTATAI
PASIŪLYMAS DĖL EUROPOS PARLAMENTO SPRENDIMO
dėl siūlomos Ladislavo Balko kandidatūros į Audito Rūmų narius
( C7‑0023/2010 – 2010/0811(NLE) )
(Konsultavimasis)
Europos Parlamentas ,
– atsižvelgdamas į Sutarties dėl ES veikimo 286 straipsnio 2 dalį, pagal kurią Taryba kreipėsi į Parlamentą dėl konsultacijos ( C7‑0023/2010 ),
– atsižvelgdamas į tai, kad 2010 kovo 15 d., posėdyje Biudžeto kontrolės komitetas išklausė Tarybos siūlomą kandidatą į Audito Rūmų narius,
– atsižvelgdamas į Darbo tvarkos taisyklių 108 straipsnį,
– atsižvelgdamas į Biudžeto kontrolės komiteto pranešimą ( A7‑0037/2010 ),
A. kadangi Ladislavo Balko kandidatūra atitinka Sutarties dėl ES veikimo 286 straipsnio 1 dalyje nustatytas sąlygas,
1. teikia teigiamą nuomonę dėl Tarybos pasiūlymo skirti Ladislavą Balko Audito Rūmų nariu;
2. paveda pirmininkui perduoti šį sprendimą Tarybai ir susipažinti – Audito Rūmams ir kitoms Europos Sąjungos institucijoms bei valstybių narių audito institucijoms.
1 PRIEDAS: Ladislav O Balko GYVENIMO APRAŠYMAS
Ladislav Balko
Gimė 1954 m. Slepčanų miestelyje, Slovakijoje.
Baigė teisės mokslus Bratislavos J. A. Komenskio universitete. Vėliau įgijo teisės mokslų daktaro laipsnį ir tapo finansų ir komercijos teisės docentu.
Didžiąją savo profesinės karjeros dalį nagrinėjo finansinius klausimus. Nuo 1990 m. dirbo bankininku ir viešųjų finansų ekspertu (domėjosi praktika ir teorija).
1990–1991 m. dirbo Slovakijos Respublikos Muitinės departamento vyriausiuoju teisininku. 1991–1999 m. užėmė vadovo pareigas, įskaitant didžiausio Slovakijos komercinio banko „Všeobecná úverová banka“ generalinio direktoriaus pavaduotojo pareigas. 2001–2004 m. – Slovakijos Respublikos Eksporto ir importo banko valdytojo pavaduotojas ir valdybos narys. 2003 m. ėjo Užsienio investicijų ir prekybos vyriausybės agentūros (SARIO) vyriausiojo vykdomojo pareigūno pareigas. Eidamas visas šias pareigas sprendė praktinius klausimus investicijų skatinimo ir valstybės pagalbos srityse.
Aukščiausios bankininkystės sektoriaus pareigas ėjo 2004–2006 m. Tuomet vyriausybės buvo paskirtas Slovakijos nacionalinio banko (NBS) Bankininkystės valdybos (aukščiausiojo centrinio banko valdančiojo organo) nariu.
Remiantis šia profesine finansų srities eksperto veikla, 2006 m. tapo Slovakijos Respublikos Ministro Pirmininko patarėjas finansų ir tiesioginių užsienio investicijų klausimais. Eidamas šias pareigas dalyvauja viešųjų finansų, biudžeto, struktūrinių fondų valdyme ir sprendžiant susijusius klausimus. Nuo 2006 m. eina valstybinio banko „Slovenská záručna a rozvojová banka“ (SZRB) valdybos pirmininko pavaduotojo pareigas. 2008 m. vyriausybės paskirtas Vyriausybės kainų tarybos nariu. Taigi jis vienintelis bankininkas Slovakijos Respublikoje, dirbęs aukščiausiuose trijų valstybinių institucijų (EXIMBANKA, NBS, SZRB) valdymo organuose. Eidamas įvairias pareigas bankininkystės sektoriuje buvo keleto priežiūros tarybų, kuriose vykdė finansų valdymo priežiūros ir kontrolės funkcijas, narys.
Būdamas Ministro Pirmininko patarėju, aktyviai dalyvavo euro įvedimo procese Slovakijoje. Buvo Teisėkūros darbo komiteto ir Komunikacijos darbo komiteto narys. Buvo vienas iš šalies susitarimo įvesti ir naudoti eurą Slovakijoje deklaracijos autorių. Taip pat surengė keletą konferencijų euro įvedimo tema.
Be praktinės veiklos finansų srityje, dirba ir teorinėje srityje – yra Bratislavos J. A. Komenskio universiteto Teisės fakulteto Finansų teisės katedros vadovas, dėsto teisės ekspertams biudžeto, finansų kontrolės, mokesčių, muitų, valiutos ir finansų rinkų dalykus. Šiomis temomis parašė daug mokslinių ir profesinių straipsnių bei keletą finansų teisės vadovėlių.
Docentas, teisės mokslų dr. Ladislav Balko
Gimė 1954 m. gegužės 20 d. Slepčanų miestelyje Zlate Moravcės krašte.
1978 m. baigė mokslus Bratislavos J. A. Komenskio universiteto Teisės fakultete ir pradėjo dirbti teisininku bendrovės „Hydinársky priemysel“ (paukštienos pramonė) generaliniame direktorate Bratislavoje.
1. 1980 m. laikė egzaminą žodžiu ir jam buvo suteiktas teisės mokslų daktaro laipsnis.
2. 1980 m. rugsėjo mėn.–1990 m. kovo mėn. dirbo redaktoriumi Čekoslovakijos radijuje „Československý Rozhlas“ Bratislavoje.
3. 1990–1991 m. dirbo Slovakijos muitinės departamento vyriausiuoju specialistu teisininku.
4. 1994–1995 akademiniais metais pradėjo dėstytojo darbą Bratislavos J. A. Komenskio universiteto Teisės fakulteto Verslo, finansų ir ekonomikos teisės katedroje, didžiausią dėmesį skyrė finansų teisei ir finansų rinkų teisei.
5. Bratislavos J. A. Komenskio universiteto Teisės fakultete apsigynė diplominį darbą tema „Kreditas – bankų teisės institutas“. Šiuo metu dėsto finansų teisę J. A. Komenskio universiteto Teisės fakultete ir vadovauja Finansų teisės katedrai. Parašė keletą šios srities monografijų. Vadovavo finansų teisės vadovėlio autorių kolektyvui. Įvairių leidinių apie finansų teisę (2000), finansų rinkų teisę (2001), verslo ir finansų teisę autorius, skaitė paskaitas Trnavos Šventųjų Kirilo ir Metodijaus universiteto Žiniasklaidos fakultete (2001), vienas iš keleto leidinių ir vadovėlių autorių: Bills, Cheques, Letters of Credit (1993), Foundations of Banking Law (2001), Regulation of Principal Banking Activities (2001), Customs Law (2001), Foundations of Tax, Duty and Customs Law (2001), knyga " Export Insurance? Why Not! " (2002), Regulation of the Financial Market in the Slovak Legal System – Financial Market Law (2003), Basics of State Finance (2006), ir "Federal" Textbook of Financial Law (2006). Beveik 170 leidinių, monografijų, akademinių ir mokslinių studijų ir straipsnių autorius. Keleto redakcinių tarybų narys, dalyvavo įvairiose nacionalinės ir tarptautinėse konferencijose, simpoziumuose ir seminaruose. Profesinėje srityje daugiausia dėmesio skiria finansų teisei ir viešiesiems finansams.
6. 2002 m. – Bratislavos J. A. Komenskio universiteto Teisės fakulteto lektorius .
7. Bankininkystės sektoriuje 1991 m. liepos 1 d. pradėjo eiti VÚB banko Paskolų ir indėlių skyriaus vadovo pareigas. 1991 m. liepos mėn.–gruodžio mėn. dirbo VÚB banko Bratislavos skyriaus paskolų specialistu, atsakingu už paskolų sutartis su mažomis ir vidutinėmis įmonėmis.
a. 1992 m. birželio mėn.–liepos mėn. buvo išvykęs į JAV su mokslo vizitu, dirbo Vašingtono JAV žemės ūkio departamento studijų programoje ir žemės ūkio finansavimo programoje Kolumbe, Ohajo valstijoje.
b. 1992 m. spalio 1 d. tapo VÚB banko centrinės būstinės Bendrovių departamento sistemų analizės skyriaus direktoriumi, atsakingas už rengimąsi paskolų ir indėlių procedūroms, ypač už VÚB banko klientes – dideles bendroves.
c. 1993 m. gegužės mėn.–birželio mėn. buvo išvykęs į Čikagą, JAV, su mokslo vizitu, dirbo Čikagos pirmajame banke ir Ilinojaus universitete Urbanoje-Šampeinėje, didžiausią dėmesį skyrė vertybinių popierių portfelio pertvarkymo ir bankininkystės, skolų išieškojimo ir banko paskolos atgavimo įvykus bankrotui klausimams.
d. 1993 m. jam buvo pavesta įsteigti skyrių, kuris būtų atsakingas už didelės rizikos paskolas, nuo 1994 m. balandžio 1 d. – VÚB banko rizikingų paskolų skyriaus direktorius, dirbo su didelės rizikos paskolomis, kurių vertė – apie 25 mlrd. Slovakijos kronų. Eidamas šias pareigas vadovavo 34 centrinės banko būstinės darbuotojams ir apie 80 banko skyrių darbuotojų. Dirbdamas su didelės rizikos paskolomis su šiais kolegomis sprendė VÚB banko paskolų pertvarkymo klausimus, pvz., šių bendrovių: ZTS Martin, ZTS Dubnica nad Váhom, Calex Zlaté Moravce, Smrečina Banská Bystrica, VSS Košice, Magnetech Hačava, Tatra Bánovce nad Bebravou, ZDA Partizánske, SVL Žilina, ZVL - Kysucké Nové Mesto, Novofruct Nové Zámky, Vihorlat Snina, Tokay Slovenské Nové Mesto ir kt. Buvo atsakingas už konkrečių pertvarkymo priemonių pasiūlymą didelėms bendrovėms. Buvo šių priežiūros tarybų narys : CEB Holding Partizánske, a.s., Nový Calex, a.s., ZTS Hriňová a.s., VÚB Factoring, a.s. ir Transpetrol, a.s.
e. 1993 m. dalyvavo steigiant pavaldžiąją įmonę VÚB — Factoring, a.s. ir tapo vienu pirmųjų direktorių tarybos pirmininkų .
f. 1997 m. tapo VÚB generalinio direktoriaus pavaduotoju banko logistikos skyriuje ir praktiškai vadovavo keturiems jo skyriams, įskaitant teisės skyrių, ir 104 darbuotojams. Eidamas šias pareigas tapo paskolų komiteto nariu, patvirtino paskolų už daugiau nei 100 mln. Slovakijos kronų, daugiausia didelėms bendrovėms.
g. Po 1999 m. organizacinių pokyčių ir generalinio direktoriaus pavaduotojo darbo vietos panaikinimo tapo teisės skyriaus direktoriumi.
8. 1991 m. rugpjūčio mėn. gavo licenciją versti komercinės teisės specialisto veikla.
9. Nuo 2000 m. vasario 1 d. registruotas Slovakijos advokatų asociacijoje.
10. 1997 m. išrinktas Slovakijos bankroto teisės instituto pirmininko pavaduotoju.
11. 2001 m. Slovakijos vyriausybė paskyrė jį banko Eximbanka valdytojo pavaduotoju , atsakingu už draudimo klausimus. 2001–2004 m. buvo banko Eximbanka valdybos narys.
12. 2003 m. Slovakijos Vyriausybė jį paskyrė banko Eximbanka direktorių valdybos nariu.
13. 2003 m. ėjo Slovakijos investicijų ir prekybos vystymo agentūros (SARIO) generalinio direktoriaus pareigas .
14. 2004 m. rugsėjo 29 d. Slovakijos Vyriausybė paskyrė jį Slovakijos nacionalinio banko direktorių valdybos nariu .
2 PRIEDAS: LadislavO Balko ATSAKYMAI Į KLAUSIMUS
Ladislav BALKO/SLOVAKIJOS RESPUBLIKA
Atsakymai į klausimus
Darbo patirtis
1. Nurodykite svarbiausius savo darbo patirties aspektus viešųjų finansų, valdymo ar valdymo audito srityse.
Toliau pateikiu savo profesinės veiklos viešųjų finansų rinkimo ir valdymo procese, taip pat savo akademinės veiklos, susijusios su finansų teisės docento pareigomis, kurias vykdydamas prisidedu prie biudžeto, mokesčių, muitų, finansų kontrolės ir finansų rinkų specialistų rengimo, apžvalgą.
a) Dirbdamas Slovakijos Respublikos Muitinės departamento vyriausiuoju teisininku pačioje dešimtojo dešimtmečio pradžioje įgijau patirties muitų srityje. Vėliau užėmiau įvairius aukščiausiųjų vadovų postus ir tai man suteikė galimybių dalyvauti valstybės biudžeto išteklių rinkimo ir valdymo procese. Taip pat esu dirbęs didžiausiame Slovakijos banke – VÚB. Iki jo privatizavimo valstybinio VÚB pelnas buvo susijęs su valstybės biudžetu ir šis bankas sudarė valstybės finansinio turto dalį. Taip pat pagal JAV programą USAID ir bendradarbiaudamas su įmonių KPMG ir „McKinsey & Company“ auditoriais vadovavau grupei, kuri atliko VÚB paskolų portfelio pertvarkymą. Toliau plėtojant šį darbą buvo įsteigtas Skolų išieškojimo skyrius, kuris buvo atsakingas už beveik trečdalio banko paskolų portfelio valdymą.
b) Kiti mano užimami aukščiausiųjų vadovų postai, eilės tvarka nuo 2001 m. iki dabar, buvo šie: Slovakijos Respublikos Eksporto ir importo banko valdytojo pavaduotojas ir valdybos narys, Slovakijos investicijų ir prekybos vystymo agentūros (SARIO) vadovaujantis pareigūnas ir Slovakijos nacionalinio banko direktorių valdybos narys. Šiuo metu esu Slovakijos garantijų ir vystymosi banko(sl. Slovenská záručna a rozvojová banka ) direktorių valdybos pirmininko pavaduotojas. Visuose minėtuose postuose aktyviai vadovavau vidaus kontrolės ir audito procesams, sprendžiau kontrolės ir audito planų rengimo ir tvirtinimo klausimus ir susipažindavau su preliminariomis, vykdomomis ir tolesnėmis kontrolės procedūromis. Taip pat buvau kelių institucijų priežiūros tarybų narys ir be kitų pareigų prižiūrėdavau šių institucijų finansines operacijas bei vertindavau jų auditą.
c) Slovakijos Respublikos Ministras Pirmininkas 2006 m. nusprendė, atsižvelgdamas į mano ilgalaikę patirtį finansų srityje, paskirti mane į savo patarėjų kolegiją ir savo patarėju finansų ir užsienio investicijų klausimais. Vykdydamas šias pareigas dalyvavau viešųjų finansų valdyme. Mano darbas buvo rengti Ministro Pirmininko nuomones dėl medžiagos, apie kurią buvo diskutuojama vyriausybėje, dėl įstatymų projektų, kuriuos teikė kompetentingos ministerijos, susijusių su biudžeto, mokesčių, investicijų skatinimo, finansų rinkų, užsienio investicijų ir kt. sritimis. Siekdamas vykdyti su mano postu susijusias pareigas aš bendradarbiavau su atitinkamų ministerijų atsakingomis institucijomis ir tai suteikė man galimybę daryti įtakos šių institucijų politikai ir sprendimams, susijusiems su viešųjų finansų sritimi.
d) Taip pat manau, kad svarbi mano akademinė veikla, susijusi su Seniausio Slovakijos universiteto – J. A. Komenskio universiteto, finansinės teisės docento pareigomis. Tai suteikia man išskirtinių galimybių sieti teoriją ir mokslą su konkrečia veikla viešųjų finansų srityje. Dėstau viešųjų finansų, biudžeto įstatymų, finansų kontrolės, mokesčių ir muitų įstatymų, valiutos keitimo ir užsienio mainų bei finansų rinkų teisės kursus penkiolika metų. Šios mano veiklos rezultatas – daug mano buvusių studentų užima vadovų postus centriniame banke, postus finansų kontrolės sektoriuje ir viešojoje administracijoje, bankuose ir kitur.
2. Kokie trys svarbiausi per Jūsų karjerą sprendimai, kuriuos priimant dalyvavote?
Manau, kad toliau išvardyti sprendimai yra svarbiausi iš tų, kuriuos priėmiau viešųjų finansų srityje.
a) XX a. dešimtojo dešimtmečio viduryje, sunkaus pereinamojo laikotarpio metu dalyvavau valdant labai rizikingas paskolas didžiausiame Slovakijos komerciniame banke – VÚB. Po keleto metų bendradarbiavimo su šio banko tarptautinio audito specialistais įsteigiau VÚB didelės rizikos paskolų skyrių – paskolų išieškojimo skyrių, ir tapau jo pirmuoju direktorium. Vykdydamas šias pareigas valdžiau gautinas sumas, kurios siekė daugiau nei 30 mlrd. Slovakijos kronų (beveik 1 mlrd. eurų). Taigi atidėjau fondą šios rūšies veiklai siekdamas užtikrinti paskolų sugrąžinimą bankui.
b) 2003 m. įsteigiau Kontrolės ir audito skyrių Slovakijos investicijų ir prekybos vystymo agentūroje (SARIO), kuri iki tada neturėjo kontrolės mechanizmų nepaisant to, kad gaudavo lėšų iš valstybės biudžeto. Mano sprendimo motyvas taip pat buvo tai, kad SARIO naudojo ES skirtas pasiruošimo stojimui lėšas ir turėjo tapti struktūrinių fondų įgyvendinimo agentūra, susijusia su pramoninių parkų kūrimo sritimi.
c) Trečioji sprendimų kategorija susijusi su mano dalyvavimu palyginti mažoje komandoje, kuri parengė galutinę Slovakijos Respublikos vyriausybės manifesto formuluotę 2006 m. Prisidėjau kuriant jos makroekonominę programą, viešųjų finansų ir jų tvarumo politiką ir mokesčių bei ekonomikos politiką. Tarp šios kategorijos sprendimų norėčiau paminėti mano indėlį įvedant eurą Slovakijoje. Kartu su kitais parengiau Socialinio susitarimo įvesti ir naudoti eurą Slovakijoje deklaraciją , kurią ministras pirmininkas pasirašė vyriausybės vardu su visais socialiniais partneriais ir savivaldybėmis. Minėtuoju dokumentu numatoma, kad vyriausybė įsipareigoja visapusiškai įgyvendinti politiką, pateiktą 2007–2010 m. konvergencijos programoje. Be to, į jį įtrauktas vyriausybės įsipareigojimas vykdyti savo įsipareigojimus, privalomus pagal peržiūrėtą Stabilumo ir augimo paktą, ir ypač įsipareigojimą ir toliau konsoliduoti viešuosius finansus. Ši deklaracija taip pat buvo paminėta 2008 m. Komisijos konvergencijos ataskaitoje.
Nepriklausomumas
3. Sutartyje nustatyta, kad Audito Rūmų nariai eidami savo pareigas turi būti „visiškai nepriklausomi“. Kaip Jūs laikytumėtės šio reikalavimo atlikdamas savo pareigas?
Kaip Audito Rūmų narys aš griežtai laikysiuos minėtųjų įsipareigojimų, kaip reikalaujama pagal atitinkamas Sutarties dėl Europos Sąjungos veikimo (SESV) nuostatas. Visiško nepriklausomumo reikalavimas įtvirtintas SESV 285 straipsnio antrojoje pastraipoje ir toliau plėtojamas SESV 286 straipsnio 1, 3 ir 4 dalyse. Esu įsitikinęs, kad mano profesinė patirtis ir charakteris bei asmeninės savybės, taip pat faktas, kad nesu jokios politinės partijos narys, užtikrins mano visišką nepriklausomumą vykdant savo pareigas „ be abejonių “, kaip reikalaujama pagal SESV 286 straipsnio 1 dalį. Taip pat galiu užtikrinti, kad griežtai vykdysiu įsipareigojimus, nurodytus SESV 286 straipsnio 3 dalyje, nesiekti gauti ir nepriimti jokios vyriausybės ar kurios kitos organizacijos nurodymų, taip pat susilaikyti nuo bet kokios su mano būsimomis pareigomis nesuderinamos veiklos. Kaip reikalaujama pagal SESV 286 straipsnio 4 dalį, savo kadencijos metu nesiimsiu jokio kito darbo (žr. taip pat mano atsakymą į 6 klausimą). Pasibaigus kadencijai, įsipareigoju veikti sąžiningai ir diskretiškai dėl tarnybos ir privilegijų pripažinimo. Kai dėl draudimo siekti gauti ir priimti nurodymus, SESV 286 straipsnio 6 dalyje numatytas papildomas saugiklis, pagal kurį atleisti narį iš pareigų arba atimti tam tikras jo privilegijas gali tik Teisingumo Teismas Audito Rūmų prašymu.
Taip pat dirbsiu laikydamasis Audito Rūmų narių etikos kodekso, kuris pateikiamas Rūmų sprendimo 92-2004, kuriuo nustatomos jo darbo tvarkos taisyklių įgyvendinimo taisyklės, priede.
Be to, vadovausiuos idėjomis, paskelbtomis Limos Audito principų gairių deklaracijoje , patvirtintoje 1977 m. globojant Tarptautinei aukščiausiųjų audito institucijų organizacijai (INTOSAI) ir dažnai vadinamomis vyriausybės išorės audito „Magna Carta“. Pagal šią deklaraciją aukščiausios audito institucijos gali vykdyti savo užduotis objektyviai tik jei jos yra nepriklausomos nuo audituojamų subjektų ir apsaugotos nuo išorinio poveikio. Jos naudojasi būtina funkcine ir organizacine nepriklausomybe, kuri turi būti užtikrinama pagal Konstituciją.
Pagal anksčiau minėtą sistemą teikiamos tinkamos nepriklausomumo garantijos, ir mano kuklia nuomone, tokias garantijas teikiu ir aš, kaip kandidatas į Audito Rūmų narius.
4. Ar jums buvo suteiktas įsipareigojimų įvykdymo patvirtinimas, kai ėjote vadovaujamas pareigas, jei tokia procedūra numatyta?
Anksčiau aprašytoms mano pareigoms nebuvo taikoma įsipareigojimų įvykdymo patvirtinimo procedūra. Tačiau mano kaip vadovo įsipareigojimų įvykdymas buvo visada atlyginamas teigiamu komandų, už kurias buvau atsakingas, atliekamo darbo vertinimu. Be to, man nuolat buvo patikima naujų funkcijų ir daugiau įpareigojimų. Pavyzdžiui, dirbdamas VÚB skyriaus direktoriumi buvau paskirtas generalinio direktoriaus pavaduotoju. Padirbęs Eksporto ir importo banko valdytojo pavaduotoju buvau paskirtas SARIO vadovaujančiu pareigūnu ir vėliau Slovakijos nacionalinio banko direktorių valdybos nariu. Kaip finansų teisės docentas buvau paskirtas J. A. Komenskio universiteto Teisės fakulteto finansų teisės katedros vedėju.
5. Ar turite įmonę, akcijų ar kitokių įsipareigojimų, kurie galėtų būti nesuderinami su Jūsų pareigomis ateityje? Ar sutinkate Audito Rūmų pirmininkui deklaruoti visus savo finansinius interesus ir kitus įsipareigojimus bei juos viešinti? Jei esate susijęs su kokiu nors teismo procesu, papasakokite apie tai plačiau.
Neturiu jokios įmonės, akcijų ar kitokių įsipareigojimų, kurie galėtų būti nesuderinami su mano pareigomis ateityje. Žinoma, esu pasirengęs Audito Rūmų pirmininkui deklaruoti visus savo finansinius interesus ir kitus įsipareigojimus bei juos viešinti.
Atsižvelgdamas į tai norėčiau atkreipti dėmesį, kad pagal Slovakijos įstatymus
Konstitucinio akto Nr. 357/2004 rink. 7 skirsnis dėl viešųjų interesų gynimo patvirtinant valstybės pareigūnų įsipareigojimų įvykdymą su pakeitimais. . kasmet pateikiu informaciją apie tai, kaip atitinku reikalavimus, susijusius su funkcijų nesuderinamumu, Parlamento funkcijų nesuderinamumo komitetui, taip pat informaciją apie savo pajamas ir turtą. Ši informacija paskelbta viešai Komiteto tinklavietėje
http://www.nrsr.sk/default.aspx?sid=oznamenia_funkcionarov .
Nesu susijęs su jokiu teismo procesu.
6. Ar esate pasiruošęs atsisakyti visų pareigų, į kurias esate išrinktas, ir atsakingų pareigų politinėje partijoje, jei būsite paskirtas Audito Rūmų nariu?
Visiškai pritariu reikalavimui dėl Audito Rūkų narių visiško nepriklausomumo. Todėl kai būsiu paskirtas Audito Rūmų nariu, žinoma, atsisakysiu visų pareigų ir postų, kuriuose šiuo metu esu.
Nesu jokios konkrečios politinės partijos narys ir neatlieku jose jokių pareigų.
7. Kaip spręstumėte šiurkščių pažeidimų, sukčiavimo ir (ar) korupcijos atvejus, su kuriais susiję asmenys iš valstybės narės, iš kurios esate kilęs?
Spręsčiau šiuos atvejus nepriklausomai, nešališkai ir profesionaliai, kaip reikalaujama pagal bendruosius Sąjungos interesus. Jokiais atvejais, susijusiais su asmenimis iš mano kilmės valstybės narės, tai neturėtų įtakos mano veiksmams. Griežtai laikyčiausi taikomo teisinio pagrindo, siekdamas ginti Sąjungos finansinius interesus, kad nebūtų pažeidimų, sukčiavimo ir korupcijos, įskaitant Audito Rūmų vidaus taisykles, pvz., Sprendimą Nr. 97-2004, pagal kurį nustatoma Audito Rūmų bendradarbiavimo su Europos kovos su sukčiavimu tarnyba (OLAF) tvarka, susijusi su OLAF galimybe naudotis audito informacija.
Pareigų vykdymas
8. Kokie turėtų būti pagrindiniai patikimo finansų valdymo bruožai viešojoje įstaigoje?
Remdamasis profesine patirtimi ir savo akademine veikla viešųjų finansų srityje manau, kad toliau nurodyti pagrindiniai principai atspindėtų svarbiausius patikimo finansų valdymo bet kurioje viešojoje įstaigoje bruožus.
a) Viešųjų interesų viršenybės principas , kuris įtrauktas į teisinius reglamentus, pagal kuriuos reglamentuojama valstybės ir savivaldos organų finansinė veikla.
b) Teisėtumo principas , pagal kurį reikalaujama, kad visi finansiniai subjektai laikytųsi visų galiojančių finansinės teisės nuostatų. Pagal jį taip pat reikalaujama, kad biudžetas būtų priimtas kaip teisė aktas ir mokesčiai, rinkliavos bei kiti mokėjimai būtų renkami remiantis teisės aktais.
c) Funkcijų finansinės veiklos srityje padalijimas tarp teisėkūros ir vykdomąją galią turinčių institucijų iš esmės įtvirtintas konstitucinėje teisėje.
d) Valstybės ir savivaldos organų finansinės veiklos viešumas ir skaidrumas pagrįsti tuo, kad ši veikla susijusi su iš piliečių ir įmonių surinktomis lėšomis. Šių lėšų naudojimo poreikius turėtų kontroliuoti visuomenė. Atsižvelgdamas į tai džiaugiuosi Europos skaidrumo iniciatyva, kuri yra reikiamas žingsnis, daugiausia susijęs su valstybių narių įsipareigojimu viešai skelbti lėšų, skirtų iš ES biudžeto, gavėjus, šiuo metu įtvirtintu Finansinio reglamento 53b straipsnio 2 dalies d punkte.
e) Piliečių dalyvavimas valstybės ir savivaldos organų finansinėje veikloje , pvz., naudojantis teise teikti viešojo administravimo institucijoms pasiūlymus, prašymus ir skundus.
f) Finansinis planavimas kaip principas reiškia, kad valstybės ir savivaldos organų veikla, susijusi su viešųjų lėšų rinkimu, skirstymu ir naudojimu, vykdoma laikantis šių organų atitinkamų finansinių planų.
Anksčiau minėti principai turi būti įgyvendinami kasdieną valdant viešuosius finansus siekiant užtikrinti, kad viešosios lėšos būtų naudojamos taupiai, veiksmingai ir efektyviai. Apibrėžiant tiksliau, tinkamas finansų valdymas apima:
- aiškiai nustatytus tikslus,
- finansinės rizikos nustatymą ir analizę, taip pat priemonių, kuriomis siekiama panaikinti šią riziką, priėmimą,
- tų, kurie turi finansinę atsakomybę, atsakomybės paskirstymą,
- aukštos kokybės IT, aiškias vidaus ir išorės komunikacijos taisykles,
- nuolatinį vadybinio darbo kokybės gerinimą,
- nuolatines investicijas į darbuotojų profesinį mokymą,
- nedviprasmiškas, paprastas ir šiuolaikines teisines normas, atspindinčias pažangiausią tarptautinę patirtį,
- aukštos kokybės ataskaitų teikimą,
- veiksmingą vidaus kontrolės ir audito mechanizmą, kurio veikla būtų prevencinė, ir
- naudojimąsi išorės audito išvadomis ir rekomendacijomis.
9. Pagal Sutartį Audito Rūmai padeda Parlamentui įgyvendinti biudžeto vykdymo priežiūros įgaliojimus. Kaip apibūdintumėte savo pareigas, susijusias su ataskaitų Europos Parlamentui, ypač Biudžeto kontrolės komitetui rengimu?
Turiu mintyje tai, kad didžiausia politinė atsakomybė ES viešųjų finansų srityje tenka Komisijai, Tarybai ir Parlamentui. Šią atsakomybę išreiškia visa biudžeto sudarymo ir vykdymo procedūra, ne tik biudžeto projekto rengimas ir jo patvirtinimas, bet ir jo įgyvendinimas, tolesni veiksmai ir kontrolė. Man būtų didelė garbė turėti galimybių dalyvauti šiame procese būnant Audito Rūmų nariu.
Akivaizdu, kad Audito Rūmai privalo vykdyti savo užduotis tinkamai ir veiksmingai, jie turi likti visiškai nepriklausomi nuo kitų institucijų ir tuo pat metu palaikyti nuolatinį ryšį su jomis. Tikiu, kad mano nepriklausomos profesinės pažiūros būtų naudingos ir Audito Rūmams, ir Parlamentui.
Priskirčiau savo pareigas, susijusias su ataskaitų teikimu, dviems kategorijoms:
a) Pagal teisės aktus numatyti įsipareigojimai Parlamentui, t. y. įpareigojimai, numatyti Sutartyje, reglamentuose, darbo tvarkos taisyklėse ir kt. Mano misija būtų aktyviai dalyvauti priemonėse, pagal kuria Parlamentui suteikiama galimybė patvirtinti Komisijai, kad biudžetas įvykdytas, turint mintyje biudžeto įgyvendinimą. Pagal SESV 319 straipsnio 1 dalį Taryba ir Parlamentas nagrinėja, be kitų dokumentų, Audito Rūmų metinę ataskaitą ir specialiąsias ataskaitas, prie kurių rengimo ir aš prisidėsiu. Finansinio reglamento 143 ir 144 straipsniuose pateiktos nuostatos, susijusios su ataskaitų teikimu Parlamentui. Aš taip pat dalyvausiu atitinkamuose Biudžeto kontrolės komiteto posėdžiuose, kuriuose minėtosios ataskaitos bus pristatytos.
b) Iniciatyva ir neoficiali veikla . Patikėsiu vienam iš savo kabineto narių reguliariai stebėti Biudžeto kontrolės komiteto darbotvarkę ir dokumentus ir rengti tinkamus protokolus, informacinius pranešimus ir pasiūlymus dėl mano asmeninio darbo, taip pat dėl Audito Rūmų darbo.
Apskritai, aš vykdysiu aukščiau minėtą veiklą taip, kad pasiekčiau du pagrindinius Audito Rūmų 2009–2012 m. strategijos tikslus:
a) maksimaliai padidinti bendrą auditų poveikį ir
b) padidinti efektyvumą kuo geriau panaudojant išteklius.
Taip pat būdamas finansų teisės docentu labai susidomėjęs dalyvaučiau formuojant Audito Rūmų nuomonę dėl ES finansinių taisyklių projekto, pvz., atsižvelgdamas į vykstantį antrąją kas treji metai atliekamą Finansinio reglamento ir jo įgyvendinimo taisyklių peržiūrą. Komisijos pasiūlymas, kurį ji turėtų pateikti 2010 m. viduryje, taip pat turėtų atsispindėti Audito Rūmų metinės 2008 m. ataskaitos, susijusios su dideliu skaičiumi klaidų beveik visose ES išlaidų srityse, išvadose. Taip pat norėčiau dalyvauti diskusijose dėl toleruotinos klaidos rizikos sampratos, tuo pat metu pabrėždamas, kad būtina laikytis visiško sukčiavimo netoleravimo politikos.
Pavyzdžiui, Europos ombudsmeno atsakymo į konsultacijas dėl Finansinio reglamento peržiūros 1 skirsnis
(http://ec.europa.eu/budget/library/consultations/FRconsult2009/contributions/P018_2009-12-17_Eur_ Ombudsman_Belgium_en.pdf).
10. Kokia, Jūsų nuomone, yra veiklos audito nauda ir kaip reikėtų atsižvelgti į jo išvadas valdymo klausimais?
Manau, kad pridėtinė veiklos audito vertė gaunama dėl šios rūšies audito būdingų savybių ir apimties, palyginti su finansų auditu. Finansų audito sritis – tikrinti sąskaitas, taip pat viešųjų lėšų naudojimo teisėtumą ir teisingumą. Pagal Limos deklaraciją, kurią minėjau savo atsakyme į 3 klausimą, veiklos auditu tikrinama viešojo administravimo veikla, taupumas, veiksmingumas ir efektyvumas. Šis auditas apima ne tik konkrečias finansines operacijas, bet kartu visą vyriausybės veiklos, įskaitas organizacines ir administracines sistemas, spektrą. taigi, veiklos auditas padeda užtikrinti, kad viešosios lėšos būtų naudojamos taupiai, ir atlieka teigiamą vaidmenį aktyviai parodydamas, kurias viešųjų išteklių valdymo sritis galima būtų patobulinti ir kaip.
ES kontekste, SESV 287 straipsnio 2 dalyje numatytas teisinis pagrindas, pagal kurį Audito Rūmai atlieka abiejų rūšių auditą, net teigiama, kad Audito Rūmai tikrina ES pajamų ir išlaidų teisėtumą ir teisingumą, taip pat finansų valdymo patikimumą. Pagal Audito Rūmų veiklos audito vadovo 1.2.1 skirsnį veiklos auditas – tai patikimo finansų valdymo auditas, o būtent auditas to, kaip Komisija ir (arba) kiti audituojami subjektai, naudodami ES lėšas, kai vykdė savo įsipareigojimus, naudojo jas taupiai, veiksmingai ir efektyviai.
Kai dėl išvadų įtraukimo į valdymą, kaip gaire remčiausi Finansinio reglamento 27 straipsnio 3 dalimi. Pagal šią dalį visiems biudžete numatytiems veiklos sektoriams nustatomi konkretūs, išmatuojami, pasiekiami, svarbūs ir datuoti tikslai. Jų pasiekimas stebimas kiekvienai veiklos rūšiai taikant veiklos rodiklius. Manau, kad pastabos ir rekomendacijos, pateikiamos Audito Rūmų metinėse ir specialiosiose ataskaitose, tai vertingas šaltinis vadovams nustatant anksčiau minėtus tikslus. Taigi, veiklos audito išvados padės gerinti ES lėšų valdymo kokybę ir patikimumą.
Kaip matyti pagal Tarptautinės aukščiausiųjų audito institucijų organizacijos (INTOSAI) veiklos audito įgyvendinimo gaires, tai gali labai sustiprinti teisėtumą, atskaitomybę ir piliečių pasitikėjimą ES ir jos institucijomis.
11. Kaip būtų galima pagerinti Audito Rūmų, nacionalinių audito institucijų ir Europos Parlamento (Biudžeto kontrolės komiteto) bendradarbiavimą atliekant ES biudžeto auditą?
Kiekvienos iš aukščiau minėtų institucijų įgaliojimai ir kompetencija aiškiai apibrėžti atitinkamuose teisės aktuose. Kai dėl jų bendradarbiavimo, norėčiau priminti, visų pirma, bendrąsias nuostatas, nustatytas pagal Europos Sąjungos sutarties 4 straipsnio 3 dalį ir 13 straipsnio 2 dalį, pagal kurias ES ir valstybių narių, taip pat ES institucijų tarpusavio bendradarbiavimas turi būti „ sąžiningas “.
O konkrečiai dėl Audito Rūmų ir nacionalinių audito institucijų bendradarbiavimo, SESV 287 straipsnio 3 dalyje teigiama, kad jei auditas turi būti atliekamas valstybėje narėje, Audito rūmai ir nacionalinės audito institucijos bendradarbiauja pasitikėjimo dvasia ir toliau likdamos nepriklausomos . Nacionalinės audito institucijos, arba, jei joms nesuteikti būtini įgaliojimai, kompetentingi nacionaliniai departamentai, Audito Rūmų prašymu pateikia jiems visus dokumentus arba informaciją, kurių reikia Audito Rūmų užduotims atlikti.
Be to, Audito Rūmų ir Parlamento bendradarbiavimo klausimu, SESV 287 straipsnio 4 dalies ketvirtojoje pastraipoje, su kuria 9 klausimas taip pat susijęs, teigiama, kad Audito Rūmai padeda Parlamentui (ir Tarybai) įgyvendinti biudžeto vykdymo priežiūros įgaliojimus.
Pagaliau nacionalinių audito institucijų ir Audito Rūmų bei Parlamento bendradarbiavimo klausimu pagal SESV 310 straipsnio 5 dalį reikalaujama, kad valstybės narės bendradarbiautų su ES siekiant užtikrinti, kad asignavimai, įtraukti į biudžetą, būtų naudojami laikantis patikimo finansų valdymo principo.
Aukščiau minėtą teisinį pagrindą papildo nacionaliniai įstatymai, paprastai įrašyti atitinkamose konstitucijose, ir specializuoti įstatymai, pagal kuriuos reglamentuojamos aukščiausiosios audito institucijos.
Atsižvelgiant į tai, kad iki šiol neturėjau galimybių įgyti vidinės patirties, susijusios su Audito Rūmų esamu bendradarbiavimu su minėtomis suinteresuotosiomis šalimis, manau, kad man per anksti teikti pasiūlymus dėl šio bendradarbiavimo tobulinimo.
Tačiau manau, kad nuoširdus bendradarbiavimas laikantis abipusio pasitikėjimo principo teikia tvirtą pagrindą nuolatiniam tobulinimui.
Taip pat tikiu, kad jau pirmasis mano, kaip kandidato į Audito Rūmų narius, klausymas galėtų prisidėti prie mano, Parlamento ir jo narių gerų profesinių santykių, pagrįstų abipusiu pasitikėjimu ir atviru dialogu, nustatymo. Parlamentas, ypač jo Biudžeto kontrolės komitetas, visada galės kreiptis į mane kaip į Audito Rūmų narį siekiant keistis nuomonėmis dėl bet kurio pasiūlymo ar iniciatyvos, kurie galėtų prisidėti prie mūsų bendrų tikslų pasiekimo.
Pagaliau tikiu, kad darbas ir keitimasis naudojantis ES aukščiausiųjų audito institucijų ryšių komiteto struktūra siūlo puikią terpę nuolat plėtoti esamą bendradarbiavimą ir skirti didžiausią dėmesį viešojo intereso aktualiems klausimams. Pavyzdžiai – tai Ryšių komiteto dabartinės diskusijos dėl aukščiausiųjų audito institucijų vaidmens padedant taikyti vyriausybių priemones, kuriomis reaguojama į ekonomikos ir finansų krizę, taip pat dėl Lisabonos sutarties poveikio ES fondų valdymui ir galimos įtakos nacionalinių aukščiausiųjų audito institucijų ir Audito Rūmų darbui.
http://eca.europa.eu/portal/page/portal/cooperation
Kiti klausimai
12. Ar atsiimtumėte savo kandidatūrą, jei Parlamentas pateiktų neigiamą nuomonę dėl Jūsų paskyrimo Audito Rūmų nariu?
Etikos požiūriu būtų tinkama taip pasielgti. Pagal SESV 287 straipsnio 4 dalį Audito Rūmai padeda Parlamentui ir Tarybai įgyvendinti biudžeto vykdymo priežiūros įgaliojimus, taigi Parlamentas turi pasitikėti Audito Rūmų nariais. Savaime suprantama, kad kiekvienas kandidatas būtų labai laimingas, jei Parlamentas pateiktų teigiamą nuomonę apie jo arba jos kandidatūrą. Jei Parlamento nuomonė apie mano kandidatūrą būtų neigiama, derindamas savo veiksmus su Slovakijos Respublikos vyriausybe kruopščiai apsvarstyčiau, kokie turėtų būti mano tolesni žingsniai atsižvelgiant į priežastis, dėl kurių Parlamento nuomonė buvo tokia.
GALUTINIO BALSAVIMO KOMITETE REZULTATAI
Priėmimo data
16.3.2010
Galutinio balsavimo rezultatai
+:
–:
0:
22
0
2
Posėdyje per galutinį balsavimą dalyvavę nariai
Marta Andreasen, Jean-Pierre Audy, Inés Ayala Sender, Zigmantas Balčytis, Jorgo Chatzimarkakis, Andrea Cozzolino, Luigi de Magistris, Tamás Deutsch, Martin Ehrenhauser, Jens Geier, Ingeborg Gräßle, Ville Itälä, Cătălin Sorin Ivan, Elisabeth Köstinger, Bogusław Liberadzki, Monica Luisa Macovei, Jan Olbrycht, Georgios Stavrakakis, Søren Bo Søndergaard
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Christofer Fjellner, Edit Herczog, Monika Hohlmeier, Sidonia Elżbieta Jędrzejewska, Markus Pieper
