Europos Parlamentas siūlo kovoti su piktnaudžiavimu maisto produktų rinkoje
Žemės ūkis
Plenarinė sesija
2010-09-07 - 14:04
Pernelyg didelės maisto produktų kainos ne visuomet yra komerciškai pagrįstos, sakoma antradienį Europos Parlamento priimtoje rezoliucijoje. Europarlamentarai ragina ES ir jos šalis nustatyti deramą bendrovių ir asmenų teisinę atsakomybę už piktnaudžiavimą maisto produktų rinkoje, kuris kenkia ir ūkininkams, ir vartotojams.
Nors maisto produktų kainos nuo 1996 m. kilo 3,3 proc. per metus, ūkininkams mokamos kainos didėjo tik 2,1 proc., tuo tarpu eksploatacijos išlaidos padidėjo 3,6 proc. Parlamentas „mano, kad prekių ir maisto produktų vartotojų kainų raida, neatitinkanti prekių kainų svyravimo, galėtų būti ženklas, kad maisto produktų tiekimo grandinėje nėra pusiausvyros“.
EP rezoliucijoje Europos Komisija raginama pasiūlyti teisės aktus, kurie užkirstų kelią piktnaudžiavimui dominuojančia padėtimi rinkoje visais maisto grandinės etapais, įskaitant jo perdirbimą, tiekimą bei prekybą juo, taip pat įpareigotų ES maisto perdirbėjus, didmenininkus bei mažmenininkus kasmet teikti ataskaitą apie jų užimamą rinkos dalį.
Savo ruožtu europarlamentarai ragina valstybių ir ES konkurencijos tarnybas imtis veiksmų prieš visų maisto grandinės dalyvių piktnaudžiavimą dominuojančia rinkos padėtimi. Parlamentas siūlo priimti geros komercinės praktikos kodeksus, taip pat numatyti skundų teikimo tvarką bei nuobaudas už pažeidimus. Įmonės, užsiimančios neteisėta komercine veikla, turėtų būti viešai įvardijamos, priduria europarlamentarai.
„Didesnis visos [maisto] grandinės skaidrumas – esminis veiksnys siekiant pagerinti konkurenciją ir atsparumą kainų svyravimams“, – pažymi Parlamentas. Kad būtų išvengta nesąžiningų kontraktinių įsipareigojimų, europarlamentarai siūlo nustatyti standartines sutartis tarp ūkininkų, maisto perdirbėjų, tiekėjų ir prekybininkų. Taip pat siūloma iki 30 dienų sumažinti didžiausią leistiną laikotarpį, per kurį prekybininkai privalo atsiskaityti su maisto gamintojais.
Parlamentas ragina reformuojant ES bendrąją žemės ūkio politiką atsižvelgti į ūkininkų pajamas. Rezoliucijoje taip pat kviečiama „sudaryti palankesnes sąlygas mažosioms ir vidutinėms įmonėms patekti į rinką visoje tiekimo grandinėje“.
Iniciatyva. Svarstymas: 2010-09-06. Balsavimas: 2010-09-07 20100907IPR81454
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
