12.9.2011 B7-0485/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl Sirijos
Daniel Cohn-Bendit
,
Hélène Flautre
,
Franziska Katharina Brantner
,
Raül Romeva i Rueda
,
Barbara Lochbihler
,
Jean-Paul Besset
,
Malika Benarab-Attou
,
Ulrike Lunacek
,
Nicole Kiil-Nielsen
,
Catherine Grèze
,
Helga Trüpel
Verts/ALE frakcijos vardu
PE472.666v01-00 B7‑0485/2011 Europos Parlamento rezoliucija dėl Sirijos
Europos Parlamentas ,
– atsižvelgdamas į savo ankstesnes rezoliucijas, ypač į 2011 m. liepos 7 d. rezoliuciją dėl padėties Sirijoje, Jemene ir Bahreine, atsižvelgiant į padėtį arabų šalyse ir Šiaurės Afrikoje,
– atsižvelgdamas į 1948 m. priimtą Visuotinę žmogaus teisių deklaraciją,
– atsižvelgdamas į 1966 m. Tarptautinį pilietinių ir politinių teisių paktą, kurį Sirija ratifikavo,
– atsižvelgdamas į 1975 m. JT konvenciją prieš kankinimą ir kitokį žiaurų, nežmonišką ar žeminantį elgesį ar baudimą, kurią Sirija ratifikavo,
– atsižvelgdamas į bendrą 2011 m. gegužės 25 d. Komisijos ir vyriausiosios įgaliotinės komunikatą „Naujas požiūris į kintančią kaimynystę“, kuris papildo 2011 m. kovo 8 d. bendrą komunikatą „ES ir pietinių Viduržemio jūros regiono šalių partnerystė siekiant demokratijos ir bendros gerovės“,
– atsižvelgdamas į savo 2011 m. balandžio 7 d. rezoliuciją dėl Europos kaimynystės politikos peržiūros pietų aspekto,
– atsižvelgdamas į 2011 m. liepos 18 d. Tarybos išvadas dėl Sirijos,
– atsižvelgdamas į 2011 m. rugpjūčio 3 d. JT Saugumo Tarybos pareiškimą dėl Sirijos,
– atsižvelgdamas į 2011 m. rugpjūčio 19 d. Europos Parlamento pirmininko Jerzy Buzeko pareiškimą dėl Sirijos ir tarptautinės bendruomenės reakcijos,
– atsižvelgdamas į Tarybos sprendimą 2011/522/BUSP, kuriuo iš dalies keičiamas sprendimas 2011/273/BUSP dėl ribojamųjų priemonių Sirijai, Tarybos sprendimą 2011/523/ES, kuriuo iš dalies sustabdomas Europos ekonominės bendrijos ir Sirijos Arabų Respublikos bendradarbiavimo susitarimo taikymas, ir 2011 m. rugsėjo 2 d. Tarybos reglamentą Nr. 878/2011, kuriuo iš dalies keičiamas Reglamentas (ES) Nr. 442/2011 dėl ribojamųjų priemonių, atsižvelgiant į padėtį Sirijoje,
– atsižvelgdamas į 2011 m. rugpjūčio 23 d. JT Žmogaus teisių tarybos rezoliuciją, priimtą per jos 17-ąją ypatingąją sesiją, dėl žmogaus teisių padėties Sirijos Arabų Respublikoje,
– atsižvelgdamas į 2011 m. rugpjūčio 28 d. Arabų Lygos tarybos pareiškimą,
– atsižvelgdamas į Darbo tvarkos taisyklių 110 straipsnio 2 dalį,
A. kadangi, JT skaičiavimais, nuo kovo mėn., kai prasidėjo protestai prieš režimą, Sirijoje žuvo daugiau kaip 2 200 žmonių; kadangi žmogaus teisių organizacijos nurodo, kad 26 000 žmonių buvo suimta, beveik 11 000 vis dar laikomi kalėjime ir maždaug 3 000 yra dingę;
B. kadangi JT vyriausiojo komisaro rugpjūčio 19 d. tiriamojoje misijoje rasta įrodymų apie šimtus įvykdytų mirties nuosprendžių, kovinių šaudmenų naudojimą prieš demonstrantus, į protestus gausiai siunčiamus snaiperius, sulaikomus ir kankinamus visų amžiaus grupių žmones, saugumo pajėgų vykdomą miestų blokadą ir nutrauktą vandens tiekimą;
C. kadangi JT Žmogaus teisių taryba, sušaukusi savo antrąją ypatingąją sesiją praėjus keletui dienų po to, kai buvo paskelbta misijos ataskaita, rugpjūčio 23 d. priėmė rezoliuciją, kurioje raginama išsiųsti nepriklausomą tarptautinę tyrimų komisiją ištirti Sirijoje žmogaus teisių pažeidimų, kurie gali prilygti nusikaltimams žmoniškumui;
D. kadangi nepaisant to, kad gausi tarptautinė bendruomenė pasmerkė pasikartojančias Sirijos režimo represijas prieš taikius protestuotojus ir ES bei JAV patvirtino tikslines sankcijas tiems, kuriems palankus šis režimas ir kurie jį remia, įskaitant ginklų embargą ir neseniai pradėtą taikyti naftos importo draudimą; kadangi smurtas toliau stiprėja, o saugumo pajėgos į tebesitęsiančius protestus atsakė panaudodamos dar didesnę jėgą ir sustiprino savo represinius veiksmus prieš kovos už demokratiją aktyvistus ir jų šeimos narius;
E. kadangi, nepaisant pakartotinų įsipareigojimų įgyvendinti politines reformas ir siekti pokyčių Sirijoje, šalies valdžios institucijos nesugebėjo imtis jokių veiksmų jiems įvykdyti;
F. kadangi manoma, kad apie 17 000 sirų iš Džisr al Šuguro ir visai neseniai iš Latakijos ir Hamos kirto Sirijos ir Turkijos sieną bijodami saugumo pajėgų represijų; kadangi Turkijoje šešiose stovyklose, įsikūrusiose pasienyje esančioje Hatajaus provincijoje, prieglobstį rado maždaug 7 000 Sirijos pabėgėlių;
G. kadangi Europos Parlamento nariai pastaraisiais mėnesiais keletą kartų susitiko ir pasikeitė nuomonėmis su tremtyje gyvenančiais Sirijos opozicijos atstovais;
H. kadangi Sirijoje besitęsiančios žiaurios represijos kelia rimtą grėsmę regiono stabilumui ir kadangi dėl tokios padėties kenčia kaimyninės šalys;
1. reiškia solidarumą ir tvirtai remia Sirijos žmonių kovą už laisvę, demokratinius pokyčius ir autoritarinio režimo pabaigą;
2. griežtai smerkia prievartos prieš taikius protestuotojus eskalavimą ir žiaurų bei sistemingą kovos už demokratiją aktyvistų, žmogaus teisių gynėjų ir žurnalistų persekiojimą; reiškia itin didelį susirūpinimą dėl Sirijos valdžios institucijų padarytų sunkių žmogaus teisių pažeidimų, įskaitant masinius suėmimus, be teismo vykdomus žudymus, nesankcionuotus sulaikymus, grobimus ir kankinimus;
3. mano, kad šie gausūs ir sistemingi Sirijos įsipareigojimų pagal tarptautines žmogaus teisių normas pažeidimai gali būti prilyginami nusikaltimams žmoniškumui; atsižvelgdamas į tai, tvirtai remia JT Žmogaus teisių tarybos priimtą sprendimą kuo skubiau išsiųsti į Siriją nepriklausomą tarptautinę tyrimų komisiją ištirti žmogaus teisių pažeidimų, kuriuos įvykdė Sirijos saugumo pajėgos, kad už šį smurtą atsakingi asmenys būtų patraukti atsakomybėn; primygtinai ragina Sirijos valdžios institucijas sutikti visapusiškai bendradarbiauti su Vyriausiojo komisaro biuro ir kitų JT organų atstovais ir leisti jiems nekliudomai patekti į šalį; mano, kad Jungtinių Tautų Saugumo Taryba dėl Sirijos turėtų kreiptis į Tarptautinį baudžiamąjį teismą, siekiant užtikrinti teisingumą Sirijos gyventojams ir išvengti dar didesnio aukų skaičiaus;
4. pritaria naujausiam sprendimui dar labiau išplėsti ES sankcijų taikymo sritį ir uždrausti Sirijos naftos ir kitų naftos produktų importą į ES, siekiant reaguoti į vis didesnes smurtines represijas; vis dėlto ragina Tarybą ir ES valstybes nares toliau griežtinti sankcijas Sirijai ir uždrausti Europos įmonėms investuoti į Sirijos energetikos sektorių, nes maždaug 95 proc. Sirijos naftos eksporto tenka ES valstybėms narėms; taip pat dar kartą pakartoja, kad tvirtai remia ES valstybių narių diplomatines pastangas JT Saugumo Taryboje siekiant susitarti dėl tinkamų tarptautinės bendruomenės veiksmų reaguojant į augantį smurtą Sirijoje; atkreipia dėmesį į Sirijos opozicijos atstovų išsakytą raginimą atsiųsti tarptautinius stebėtojus, siekiant sustabdyti išpuolius prieš civilius gyventojus;
5. dar kartą ragina nedelsiant nutraukti smurtinius veiksmus prieš taikius demonstrantus, išlaisvinti visus sulaikytus protestų dalyvius, politinius kalinius, žmogaus teisių gynėjus ir žurnalistus, suteikti galimybę tarptautinėms humanitarinėms ir žmogaus teisių organizacijoms bei tarptautinei žiniasklaidai nekliudomai patekti į šalį, taip pat galimybę piliečiams naudotis Sirijos ryšių ir informacijos tinklais;
6. mano, kad Sirijos režimas nesugebėjo įvykdyti savo įsipareigojimo pagal tarptautinę teisę – apsaugoti savo gyventojus ir neatsiliepė į raginimus nedelsiant nutraukti prievartą ir pradėti vykdyti reikšmingas reformas;
7. ragina prezidentą Basharą al-Assadą ir jo režimą nedelsiant atsisakyti valdžios; mano, kad šis veiksmas atvertų kelią ir sudarytų palankesnes sąlygas pereinamajam procesui, kuris turėtų būti grindžiamas patikimu ir visapusišku dialogu, kuriame dalyvautų visos demokratinės jėgos ir pilietinės visuomenės veikėjai, siekiant pradėti vykdyti plataus masto demokratines reformas, taip pat atšaukti nepaprastosios padėties įstatymo taikymą, panaikinti BAAS (Arabų atgimimo partijos) monopolinę valdžią Sirijos visuomenei ir surengti laisvus ir sąžiningus rinkimus;
8. ragina Komisijos pirmininko pavaduotoją-vyriausiąją įgaliotinę, Tarybą ir Komisiją toliau teikti politinę ir techninę pagalbą, siekiant sukurti organizuotas Sirijos demokratinės opozicijos pajėgas tiek Sirijoje, tiek už jos ribų;
9. ragina Turkijos vyriausybę leisti JTŽTT nevaržomai patekti į Sirijos pabėgėlių stovyklas ir leisti vykdyti pabėgėlių, kurie to pageidauja, registraciją laikantis tarptautinių konvencijų nuostatų, taip pat sudaryti palankias sąlygas patekti žiniasklaidos atstovams ir tarptautinių bei vietos žmogaus teisių organizacijų vykdomai priežiūrai, ir ragina ES prireikus skirti Turkijos valdžios institucijoms reikiamą paramą ir pagalbą priimant Sirijos pabėgėlius;
10. ragina ES ir valstybes nares toliau glaudžiai bendradarbiauti su Turkija ir Sirijos kaimyninėmis šalimis, Arabų Lyga ir kitais tarptautiniais veikėjais, siekiant išvengti galimo dabartinės krizės Sirijoje, įskaitant humanitarinę krizę, plitimo į kitas šio regiono sritis;
11. paveda Pirmininkui perduoti šią rezoliuciją Komisijos pirmininko pavaduotojai-Sąjungos vyriausiajai įgaliotinei užsienio reikalams ir saugumo politikai, valstybių narių vyriausybėms ir parlamentams, Komisijai, Sirijos Arabų Respublikos vyriausybei ir parlamentui ir JT Žmogaus teisių tarybai.
