21.4.2008
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Willy Meyer Pleite
GUE/NGL frakcijos vardu
dėl sudužusio laivo „New Flame“ ir šio įvykio padarinių Alchesiraso įlankoje
Europos Parlamento rezoliucija dėl sudužusio laivo „New Flame“ ir šio įvykio padarinių Alchesiraso įlankoje
Europos Parlamentas ,
–
atsižvelgdamas į EB sutarties 71, 80 ir 251 straipsnius,
–
atsižvelgdamas į savo ankstesnes rezoliucijas dėl saugios laivybos priemonių paketo ir į savo rezoliucijas dėl laivybos saugumo,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi jūrų transporto požiūriu Gibraltaro sąsiauris, kurį sudaro ir Alchesiraso įlanka, yra antra labiausiai naudojama Europos Sąjungos jūrų transporto zona, per kurią kasmet perplaukia 100 000 laivų,
B.
kadangi jūrų transportas ir degalų papildymo veikla kelia didelį pavojų ir vietos gyventojų saugumui ir sveikatai, ir vietovės aplinkai, taigi svarbu griežtai laikytis atitinkamų Bendrijos taisyklių;
C.
kadangi 2007 m. Alchesiraso įlankoje būta keleto įvykių, įskaitant tai, kad „Sierra Nava“ ir „Samothraki“ užplaukė ant seklumos,
D.
kadangi 2007 m. rugpjūčio 12 d. netoli Gibraltaro uolos priekiais susidūrė krovininis laivas „New Flame“ ir naftos tanklaivis „Torm Gertrud“, laivas „New Flame“ nuskendo kelių metrų gylyje taip, kad matyti tik laivo korpuso viršus, ir dėl to kyla pavojus laivybai šioje vietovėje,
E.
kadangi nuo nelaimingo atsitikimo praėjo 9 mėnesiai, bet problema iki šiol neišspręsta, o tai rodo, kad su šiuo įvykiu susijusios valstybės narės nepakankamai greitai reagavo,
F.
kadangi tarp Alchesiraso įlankos ir Gibraltaro uostų, kuriuose kiekvienais metais apie 30 000 laivų išmeta inkarus ar įplaukia į doką, atstovai nebendrauja ir nebendradarbiauja tikslu keistis informacija apie į šiuos uostus atplaukiančius ir iš jų išplaukiančius laivus,
G.
kadangi užregistruota palei Alchesiraso įlankos pakrantę įvykusių svarbių įvykių, kurių metu išsiliejo nafta, būtent 2007 m. gruodžio 21 d. Rinconcillo, Getares ir Chinarral paplūdimiuose aptikta tūkstančio metrų ilgio naftos dėmė,
H.
kadangi pagal Utrechto sutartį Ispanija turi suverenias teises į Gibraltaro pakrantės vandenis ir šie vandenys priklauso jos jurisdikcijai,
I.
kadangi Ispanija nusprendė, kad Gibraltaras turi prisiimti atsakomybę už laivą „New Flame“ atsižvelgiant į dabartinį judviejų bendradarbiavimą, nes su nelaimingu atsitikimu susiję įvykiai prasidėjo Gibraltaro uoste, o „New Flame“ paliko uostą be leidimo,
J.
kadangi Ispanijos valdžios institucijos paprašė Europos jūrų saugumo agentūros pagalbos ir kadangi Europos jūrų saugumo agentūra išsiuntė laivą, galintį jūroje surinkti naftos produktus,
K.
kadangi nors ir žinoma, kad „New Flame“ gabeno 700 tonų kuro „IFO 380“, nebuvo sulaukta jokio atsakymo į prašymus pateikti informaciją apie laivo, kuris skirtas gabenti biriuosius krovinius, buvusio krovinio tipą ir kiekį, taigi Gibraltaro vyriausybė ir toliau slepia šią informaciją,
1.
ragina susijusias šalis įsteigti komunikacijos ir koordinavimo agentūrą siekiant kontroliuoti ir stebėti jūrų eismą Alchesiraso įlankoje;
2.
mano, kad sprendimas atiduoti atsakomybę Gibraltarui – klaidingas;
3.
ragina Ispanijos vyriausybę bendradarbiaujant su Jungtine Karalyste spręsti šią problemą ir susitarti dėl žalos aplinkai išvengimo;
4.
apgailestauja, kad Europos jūrų saugumo agentūros suteiktos pagalbos neužteko, nes keletas šios vietovės paplūdimių buvo užteršta;
5.
ragina valstybes nares, kurios susijusios su šiuo nelaimingu atsitikimu, pateikti skaidrią ir išsamią informaciją apie laivo „New Flame“ krovinį ir galimą taršą;
6.
ragina valstybes nares ateityje teikti skaidrią ir išsamią informaciją nuo pat pirmosios akimirkos, kai tik įvyksta tokių nelaimingų atsitikimų;
7.
ragina atsakingas valstybes nares įvertinti jūrų aplinkai padarytą žalą, įskaitant žalą žvejybos plotų ekosistemai;
8.
paveda Pirmininkui perduoti šią rezoliuciją Tarybai, Komisijai ir valstybių narių vyriausybėms.
