P6_TA(2007)0352
Buvusiosios Jugoslavijos Respublikos Makedonijos pažangos 2006 m. ataskaita
A6-0214/2007
2007 m. liepos 12 d. Europos Parlamento rezoliucija dėl Buvusiosios Jugoslavijos Respublikos Makedonijos pažangos 2006 m. ataskaitos ( 2006/2289(INI) )
Europos Parlamentas
, –
atsižvelgdamas į 2003 m. birželio 19–20 d. Salonikų Vadovų Tarybos, kurios metu visoms Vakarų Balkanų valstybėms buvo pažadėta, kad jos ilgainiui taps Europos Sąjungos narėmis, pirmininkavimo išvadas,
–
atsižvelgdamas į Europos Vadovų Tarybos 2005 m. gruodžio 16 d. sprendimą suteikti Buvusiajai Jugoslavijos Respublikai Makedonijai ES narystės siekiančios šalies kandidatės statusą ir Europos Vadovų Tarybos 2006 m. birželio 15–16 d. ir 2006 m. gruodžio 14–15 d. susitikimų pirmininkavusios valstybės išvadas,
–
atsižvelgdamas į ES ir Buvusiosios Jugoslavijos Respublikos Makedonijos Stabilizacijos ir asociacijos tarybos antrojo susitikimo 2005 m. liepos 18 d. išvadas ir ES ir Buvusiosios Jugoslavijos Respublikos Makedonijos trečiojo susitikimo 2006 m. gruodžio 11 d. išvadas,
–
atsižvelgdamas į 2006 m. sausio 30 d. Tarybos sprendimą 2006/57/EB dėl principų, prioritetų ir sąlygų, nurodytų Europos partnerystėje su Buvusiąja Jugoslavijos Respublika Makedonija ir panaikinantį Sprendimą 2004/518/EB OL L 35, 2006 2 7, p. 57.
,
–
atsižvelgdamas į 2006 m. Komisijos ataskaitą apie Buvusiosios Jugoslavijos Respublikos Makedonijos pažangą ( SEC(2006)1387 ),
–
atsižvelgdamas į savo 2006 m. gruodžio 13 d. rezoliuciją dėl Komisijos komunikato dėl plėtros strategijos ir pagrindinių iššūkių 2006–2007 m. Priimti tekstai, P6_TA(2006)0568 .
,
–
atsižvelgdamas į ES ir Buvusiosios Jugoslavijos Respublikos Makedonijos jungtinio parlamentinio komiteto 2007 m. sausio 29–30 d. rekomendacijas,
–
atsižvelgdamas į Darbo tvarkos taisyklių 45 straipsnį,
–
atsižvelgdamas į Užsienio reikalų komiteto pranešimą ( A6-0214/2007 ),
A.
kadangi tolesnė Europos Sąjungos plėtra nėra savaime suprantamas tikslas, nes iš valstybių narių reikalaujama, kad jos griežtai atitiktų Kopenhagos kriterijus, ir kadangi kiekviena šalis kandidatė bus vertinama pagal savo nuopelnus,
B.
kadangi Buvusioji Jugoslavijos Respublika Makedonija sėkmingai dalyvavo derybose dėl
inter alia
santykių su Europos Sąjunga, pvz., Stabilizavimo ir asociacijos sutarties (SAS), Vidurio Europos laisvosios prekybos susivienijimo (angl. CEFTA), Europos Sąjungos veiksmų siekiant 2001 m. taikiai išspręsti vidaus nuomonių skirtumų ir rengimosi priimti ES
acquis
iki 2011 m. klausimus,
C.
kadangi nuo to laiko, kai 2005 m. gruodžio 16 d. Buvusiajai Jugoslavijos Respublikai Makedonijai ES suteikė šalies kandidatės statusą, su ja dar nepradėtos stojimo derybos,
D.
kadangi 2001 m. rugpjūčio 13 d. Ochrido pagrindų sutarties principai dabar įtvirtinti konstitucinėje ir teisinėje šalies sistemoje, reikia nuolat stengtis iki galo įgyvendinti jo nuostatas, ypač dėl tolesnio decentralizacijos proceso vykdymo ir teisingo atstovavimo daugumai nepriklausančioms bendruomenėms valstybės ir vietos lygmenimis,
E.
kadangi 2003 m. birželio 19–20 d. Salonikų Europos Vadovų Taryba pirmininkavimo išvadose dar kartą pareiškė ryžtą išsamiai ir veiksmingai remti Vakarų Balkanų šalių, kurios įvykdžiusios nustatytus kriterijus taps sudedamąja ES dalimi, Europos perspektyvą,
F.
kadangi galutinė ekonominių reformų sėkmė bus užtikrinta tik pirmiau pasiekus politinį sutarimą ir tarpetninį pasitikėjimą,
G.
kadangi 2006 m. gruodžio 14-15 d. Briuselio Europos Vadovų Taryba pirmininkavimo išvadose pareiškė, kad ES laikosi plėtros procese dalyvaujančioms šalims duotų įsipareigojimų, ir pakartojo, kad kiekvienos šalies pažanga siekiant narystės Europos Sąjungoje priklauso nuo individualių pastangų atitikti Kopenhagos kriterijus bei Stabilizavimo ir asociacijos proceso sąlygas,
H.
kadangi visų Europos Sąjungos užsienio reikalų ministrų ir Vakarų Balkanų šalių užsienio reikalų ministrų vieningai priimtoje 2006 m. kovo 11 d. ES ir Vakarų Balkanų Zalcburgo deklaracijoje dar kartą patvirtinama, kokie svarbūs geri kaimynų santykiai ir kad reikia rasti abiem pusėms priimtinus sprendimus dėl neišspręstų klausimų su kaimyninėmis šalimis,
1.
džiaugiasi Buvusiosios Jugoslavijos Respublikos Makedonijos nuo tada, kai ji pateikė paraišką tapti Europos Sąjungos nare, padaryta pažanga siekiant atitikti Kopenhagos politinius kriterijus ir įgyvendinant 2004 m. Europos partnerystės rekomendacijas, SAS bei Stabilizavimo ir asociacijos proceso reikalavimus; pažymi, kad reikia palaikyti reformų spartą ir kad priimtus teisės aktus dabar reikia tinkamai ir greitai įgyvendinti, ypač policijos, teismų, viešojo administravimo ir kovos su korupcija srityse, siekiant sukurti tikrą rinkos ekonomiką, skatinti ekonomikos ir užimtumo augimą ir gerinti verslo sąlygas;
2.
pabrėžia, kad stojimo derybų pradžios data priklausys nuo pažangos, pasiektos šiais aspektais; skatina visas suinteresuotas šalis palaikyti spartą ir pabrėžia, kad vyriausybės ir opozicijos politinės jėgos privalo toliau įgyvendinti reformas, būtinas šalies integracijai į ES;
3.
vertina Buvusiosios Jugoslavijos Respublikos Makedonijos vyriausybės bendradarbiavimą Bendros užsienio ir saugumo politikos (BUSP) ir Europos saugumo ir gynybos politikos (ESGP) srityse, ypač dalyvavimą ES misijoje ALTHEA ir norą prisidėti prie ESGP pajėgumų didinimo ir būsimų ES vadovaujamų civilinių ir karinių krizių valdymo misijų;
4.
su pasitenkinimu pažymi, kad po 2001 m. įvykusio vidaus konflikto, glaudžiai bendradarbiaujant su ES, sudarius Ochrido pagrindų sutartį, rastas sprendimas, įgalinantis visus piliečius, neatsižvelgiant į jų etninę kilmę, gyventi kartu lygiateisiškumo ir taikos sąlygomis, didinant mažumų kalbų vartojimą valstybės valdymo ir švietimo srityje, reorganizuojant savivaldą ir taikant dvigubos daugumos principą (Badinterio principas), pagal kurį daugumai nepriklausančių bendruomenių pozicijos saugomos priimant parlamento sprendimus; pažymi, kad 2007 m. pasiektas susitarimas dėl įvairių etninių ir religinių grupių valstybinių švenčių;
5.
pabrėžia, kad Ochrido pagrindų sutartis, kurioje išsamiai atsižvelgiama į daugiatautį ir daugiakultūrį pobūdį, pakeitė šią šalį ir yra Kopenhagos politinių ES narystės kriterijų pagrindas; pažymi, kad šaliai siekiant narystės Europos Sąjungoje būtinai reikės laikytis susitarimo teksto ir esmės; dar kartą pabrėžia, kad turi būti be išlygų laikomasi Badinterio principo ir kad visos suinteresuotos šalys turi gerbti šalies įsteigtas demokratines institucijas ir jose dirbti;
6.
pažymi, kad Konstitucijoje įtvirtintas Badinterio mechanizmas turi būti daugiatautės valstybės dialogo ir santarvės priemonė; apgailestauja, kad 2007 m. pradžioje dėl nepasitenkinimo Badinterio principo taikymu didžiausia albanų opozicijos partija nutraukė savo veiklą parlamente; džiaugiasi tuo, kad vyriausybės ir opozicijos derybos baigėsi tuo, kad buvo priimtas susitarimas dėl įstatymų, kuriuos reikėtų priimti taikant Badinterio principą, sąrašo, albanų kalbos vartojimo valstybinėse institucijose, buvusių albanų partizanų socialinio draudimo ir Tarpetninių santykių komiteto sudėties, ir dėl to visi išrinktieji nariai galėjo vėl pradėti eiti savo pareigas parlamente ir parodyti savo politinį atsakingumą; turėdamas tai mintyje, ragina įgyvendinus šį susitarimą kuo greičiau iš tikrųjų pradėti derybas dėl prisijungimo su šia šalimi, kuriai šalies kandidatės statusas buvo suteiktas 2005 m.; be to, ragina visas šalis palaikyti ir stiprinti šią dialogo dvasią sprendžiant savo nesutarimus ir kartu vykdyti numatytas reformas, kurios turi lemiamą reikšmę šalies perspektyvoms Europoje;
7.
apgailestauja dėl parlamento veiklos boikotavimo ir pažymi, kad ši praktika nesuderinama su principu, kuriuo remiantis visos šalys kandidatės ir kitos įstoti į ES siekiančios šalys privalo turėti veikiančią parlamento instituciją;
8.
primena, kad nuosekliai taikant Badinterio principą užtikrinamas nuolatinis etninių grupių bendradarbiavimas ir pasitikėjimu grindžiami visų suinteresuotų šalių santykiai; šiuo atžvilgiu apgailestauja dėl paskutinio atvejo, kai buvo balsuojama dėl Transliavimo įstatymo ir, nors pats įstatymas buvo priimtas remiantis Badinterio principu, daliniai pakeitimai priimti tik paprastąja balsų dauguma; skubiai ragina išsaugoti ir nuosekliai užtikrinti visuomeninio transliuotojo nepriklausomumą, nustatytą 2005 m. lapkričio mėn. minėtuoju įstatymu, kuris – skirtingai nuo ankstesnio politinio kišimosi – atitinka Europos žiniasklaidos standartus;
9.
rekomenduoja, kad šalis pasimokytų iš pažangiosios Europos patirties kuriant valdymo ir švietimo sistemą, pagal kurią tinkamai įvertinami tautiniai ir kalbiniai skirtumai; ragina siekti, kad dvi didžiausios etninės bendruomenės ir skirtingos tautinės mažumos galėtų kartu gyventi lygiateisiškumo ir darnos sąlygomis; šiuo aspektu ragina veiksmingai įgyvendinti Konstitucijos nuostatas, skirtas lygiateisiškam daugumai nepriklausančių bendruomenių atstovavimui viešojo administravimo institucijose užtikrinti;
10.
atkreipia dėmesį į tai, kad reikia imtis konkrečių skubių priemonių romų padėčiai gerinti pasinaudojant Nacionaline romų strategija, kaip pagrindinį partnerį įtraukiant gerai išvystytą romų pilietinę visuomenę; mano, kad suderintas vyriausybės ir Pasirengimo narystei pagalbos priemonės 2006 m. liepos 17 d. Tarybos reglamentas (EB) Nr. 1085/2006, nustatantis Pasirengimo narystei pagalbos priemonę (IPA) (OL L 210, 2006 7 31, p. 82).
ir institucinis Romų patariamosios grupės pripažinimas – vienas iš būdų pagerinti socialinę romų integraciją Buvusiojoje Jugoslavijos Respublikoje Makedonijoje;
11.
nurodo, kad Europoje yra ir kitų valstybių, kurių pavadinimai sutampa su kaimyninės šalies teritorijų pavadinimais, ir kad kiekviena valstybė turi teisę laisvai pasirinkti pavadinimą; džiaugiasi tuo, kad Buvusioji Jugoslavijos Respublika Makedonija pakeitė savo nacionalinę vėliavą ir iš dalies pakeitė Konstituciją siekdama patvirtinti, kad kaimyninių šalių atžvilgiu neturi teritorinių pretenzijų; apgailestauja, kad neseniai nacionalinis oro uostas buvo pervadintas Aleksandro Didžiojo vardu;
12.
apgailestauja, kad nuo Buvusiosios Jugoslavijos Respublikos Makedonijos priėmimo į JT 1993 m., kai buvo nurodyta siekiant tarptautinio pripažinimo vartoti laikiną pavadinimą "Buvusioji Jugoslavijos Respublika Makedonija", ir nuo 1995 m. rugsėjo 13 d. laikinojo susitarimo pasirašymo su kaimynine Graikija nebuvo pasiektas susitarimas; primygtinai ragina Buvusiąją Jugoslavijos Respubliką Makedoniją ir Graikiją kuo greičiau sėkmingai baigti derybas šiuo klausimu; ragina Tarybą palengvinti šias derybas;
13.
pažymi, kad kai kurios šalys, pvz., Jungtinės Valstijos, Rusijos Federacija, Kinija ir kai kurios ES valstybės narės jau pripažino Buvusiosios Jugoslavijos Respublikos Makedonijos Konstitucijoje įtvirtintą pavadinimą; pažymi, kad kai kurios iš šių šalių ne kartą pabrėžė, kad pripažins galimus Jungtinių Tautų globojamų derybų dėl pavadinimo rezultatus; laikosi nuomonės, kad pagal 1995 m. laikinojo susitarimo nuostatas pavadinimo klausimas nėra kliūtis pradėti derybas dėl stojimo į ES ir kad, kaip ir kitų šalių kandidačių atveju, jos stojimas į ES priklausys tik nuo Kopenhagos kriterijų laikymosi, stabilizacijos ir asociacijos sistemos sąlygų ir nuo ES pajėgumo priimti naujas valstybes nares;
14.
pažymi, kad Jungtinių Tautų ypatingasis pasiuntinys Matthew Nimitz atvirai paskelbė, jog netrukus vėl imsis pastangų siekdamas kuo greitesnio abiem šalims priimtino klausimo sprendimo, ir paragino aiškiai paremti jo pastangas;
15.
pažymi, kad dėl 1995 m. laikinojo susitarimo labai pagerėjo dvišaliai Buvusiosios Jugoslavijos Respublikos Makedonijos ir Graikijos santykiai ir kad šiame susitarime esama abiejų šalių teisių pareigų ir teisių, įskaitant nuostatas dėl Buvusiosios Jugoslavijos Respublikos Makedonijos narystės tarptautinėse, daugiašalėse ir regioninėse organizacijose ir institucijose;
16.
be to, pažymi, kad nuo Laikinojo susitarimo sudarymo 1995 m. labai padidėjo abiejų šalių ekonominių santykių mastas, nes Graikija Buvusiojoje Jugoslavijos Respublikoje Makedonijoje yra didžiausia užsienio investuotoja, o jų prekybos santykiai taip pat labai suintensyvėjo;
17.
džiaugiasi dėl konstruktyvios vakstybės pozicijos būsimo Kosovo statuso klausimu; apgailestauja, kad numatant būsimą Kosovo statusą nebuvo galima atlikti jokio sienos žymėjimo; tiki, kad šiuo techniniu klausimu bus greitai pasiektas susitarimas, ir pritaria tam, kad ūkininkai galėtų ir toliau naudoti savo žemę, kuri yra kitapus sienos;
18.
atkreipia dėmesį į tai, kad būtų pageidautina patvirtinti priemones, kurias taikant būtų galima lengviau pereiti sieną su Kosovu, ir taip plėsti bendradarbiavimą švietimo, kultūros, užimtumo srityje ir išsaugoti šeimos ryšius;
19.
ragina Buvusiosios Jugoslavijos Respublikos Makedonijos valdžios institucijas skatinti regioninį bendradarbiavimą ir gerų kaimyninių santykių kūrimą;
20.
šiuo aspektu teigiamai vertina Buvusiosios Jugoslavijos Respublikos Makedonijos vaidmenį regioninio bendradarbiavimo srityje, įsipareigojimą plėtoti dvišalius santykius ir aktyvų vaidmenį regioninio bendradarbiavimo procesuose, pvz., kuriant Regioninio bendradarbiavimo tarybą, 2006 m. Vidurio Europos laisvosios prekybos susitarimą (CEFTA), Energijos bendrijos steigimo sutartį ir Europos bendrąją aviacinę erdvę;
21.
nurodo, kad reikia apsaugoti Vardaro upės, kurios baseinas apima visą šalį ir kuri toliau teka per Graikiją, kaip upė Axiós, vandenis nuo pramonės ir miesto gyvenamųjų rajonų taršos;
22.
skubiai reikalauja tobulinti pasienio ežerų: Ochrido (Ohridsko Ezero), Prespos (Prespansko Ezero) ir Doirano (Dojransko Ezero) vandens kokybę ir priežiūrą ir vandens lygį ir siekti veiksmingų susitarimų šiuo klausimu su kaimynėmis Albanija ir Graikija;
23.
atkreipia dėmesį į poreikį gerinti bendrą požiūrį į aplinką,
inter alia
, šalinant nelegalius atliekų sąvartynus palei kelius, upių krantus ir miško pakraščius, ir sukurti surinkimo sistemą, pagal kurią atliekos būtų kuo labiau rūšiuojamos;
24.
ragina Buvusiosios Jugoslavijos Respublikos Makedonijos valdžios institucijas toliau derinti savo teisę su ES aplinkosaugos teisės aktais ir normomis, o priimtus teisės aktus įgyvendinti ir užtikrinti, kad jų būtų laikomasi;
25.
primena, kad visose ES valstybėse narėse užtikrinama religijos laisvė ir būrimosi į religines bendruomenes laisvė;
26.
pabrėžia, kad reikia atkreipti ypatingą dėmesį į prekybą žmonėmis ir kad kovojant su tarptautiniais organizuoto nusikalstamumo tinklais tampa būtina stiprinti regioninį bendradarbiavimą,
inter alia
, pasinaudojant Pietryčių Europos bendradarbiavimo iniciatyva;
27.
reiškia didelį susirūpinimą, kad nedarbas ir toliau lieka didžiulis, ir ragina vyriausybę atsižvelgiant į milžiniškus šios srities sunkumus sukurti veiksmingas politikos priemones, skirtas kovoti su skurdu ir socialine nelygybe; pabrėžia įvairių profesinių sąjungų susivienijimų poreikį egzistuoti kartu lygiateisiu pagrindu ir nurodo, jog dabartinis reikalavimas profesinėms sąjungoms apimti 33 proc. atitinkamos darbo jėgos, kad taptų sutartiniais partneriais, reiškia, kad suinteresuotosios šalys nuolat reiškia abejones dėl jų narių skaičiaus;
28.
rekomenduoja skirstant valstybės išteklius ir ES lėšas atsižvelgti į esamus regioninius ir etninius skirtumus; mano, kad reikėtų mažinti esamus regioninius ir etninius skirtumus ir taikyti solidarumo ir sanglaudos principus, siekiant spartesnio mažiau išsivysčiusių regionų vystymosi;
29.
mano, kad yra savaime suprantama, jog leidimai veikti užsienio bankams turėtų būti pagrįsti visiems vienodais kriterijais, pvz., dėl teisinių reikalavimų užsienio valiutos operacijoms, mokesčių ir vartotojų apsaugos srityje, ir nepritaria tam, kad būtų teikiamos privilegijos tam tikroms įmonėms arba šalims, kuriose jos registravo savo veiklą;
30.
primena, kad pagrindinė viso Pietryčių Europos regiono stabilumo ir klestėjimo skatinimo priemonė ir garantija – modernios tarptautinės infrastruktūros kūrimas, todėl atkreipia dėmesį į geležinkelio tinklo išsaugojimo ir tobulinimo, vietos geležinkelio ir tranzito tarp Graikijos ir daugelio kitų ES valstybių narių svarbą; džiaugiasi, kad buvo atstatytas geležinkelis į Kosovą, ir apgailestauja, kad vis dar nepavyksta sėkmingai atstatyti planuojamo tiesioginio geležinkelio į Bulgariją, bei tikisi tolesnės pažangos kuriant VIII ir X Europos transporto koridorius;
31.
mano, kad nepageidautina, jog valstybės tarnautojai prarastų darbą arba būtų skatinami iš jo išeiti keičiantis vyriausybėms, ir mano, kad valstybės tarnautojai, ypač tie, kurie kėlė kvalifikaciją tam, kad tenkintų su ES
acquis
susijusius poreikius, turi tęsti savo darbą;
32.
dar kartą pažymi, kad iš institucijų tikimasi, jog jos išnagrinės aplinkybes, kuriomis 2003 m. Afganistane buvo pagrobtas Vokietijos pilietis Khaledas El-Masri, ir viešai paskelbs tyrimo rezultatus; ragina Buvusiosios Jugoslavijos Respublikos Makedonijos nacionalinį parlamentą kuo greičiau įsteigti tyrimo komitetą, kuris ištirtų šį atvejį ir siekdamas nustatyti tiesą glaudžiai bendradarbiautų su šiuo metu Vokietijos parlamento atliekamo tyrimo vykdytojais;
33.
džiaugiasi, kad parafuoti supaprastinto vizų režimo ir readmisijos susitarimai su ES, kurie yra pereinamasis etapas siekiant abišalio bevizio režimo, ir todėl ragina Komisiją išdėstyti mobilumo padidinimo gaires, įskaitant aktyvesnį dalyvavimą visą gyvenimą trunkančio mokymosi ir kultūros mainų projektuose, o Buvusiosios Jugoslavijos Respublikos Makedonijos vyriausybę – toliau laikytis įsipareigojimo siekti atitikti būtinus Europos standartus teisingumo, laisvės ir saugumo srityse; džiaugiasi tuo, kad Buvusiojoje Jugoslavijos Respublikoje Makedonijoje pradėti išduoti naujo pavyzdžio pasai su biometrinėmis saugumo savybėmis; atkreipia dėmesį į sunkumus, su kuriais susiduria Buvusiosios Jugoslavijos Respublikos Makedonijos piliečiai dėl to, kad viena ES valstybė narė nepripažįsta jų pasų; primena, kad pasų pripažinimo klausimas buvo iškeltas ir išsamiai išnagrinėtas per derybas dėl supaprastinto vizų režimo susitarimo; pažymi, kad bendra deklaracija patvirtinta ir pridėta prie parafuoto teksto; ragina visas susijusias šalis nedelsiant imtis veiksmų pagal minėtąją deklaraciją, kai tik bus įvykdytos jos įgyvendinimo sąlygos;
34.
atkreipia dėmesį į ankstesniųjų derybų su Slovėnija ir Kroatija, kurios paveldėjo tuos pačius bendrus teisės aktus ir praktinę buvusios Jugoslavijos patirtį; pabrėžia, kad Buvusioji Jugoslavijos Respublika Makedonija turi aiškias perspektyvas tapti ES nare, ir ragina kuo greičiau pradėti derybas;
35.
ragina naująsias valstybes nares atlikti aktyvų vaidmenį Buvusiajai Jugoslavijos Respublikai Makedonijai rengiantis narystei Europos Sąjungoje ir sudaryti jai galimybes pasinaudoti jose vykdytų reformų patirtimi;
36.
apgailestauja, kad Buvusioji Jugoslavijos Respublika Makedonija su JAV pasirašė dvišalį susitarimą dėl neliečiamybės, kuriame atsisakoma JAV piliečiams ir kariniam personalui taikyti Tarptautinio baudžiamojo teismo (TBT) jurisdikciją; pažymi, kad TBT yra tarptautinės teisės pagrindas ir kad ES tvirtai remia Romos statutą; ragina Buvusiosios Jugoslavijos Respublikos Makedonijos vyriausybę rasti būdų nutraukti šį dvišalį susitarimą, kuris kenkia TBT veiksmingumui;
37.
primena aiškų Buvusiosios Jugoslavijos Respublikos Makedonijos ir visų Vakarų Balkanų šalių tikslą laikantis Salonikų darbotvarkės įstoti į ES; yra įsitikinęs, kad siekiant regione įtvirtinti stabilumą ir taiką turi būti laikomasi narystės Europos Sąjungoje perspektyvos;
38.
mano, kad siekiant tenkinti visuomenės poreikius turi būti tobulinama švietimo ir mokymo sistema, daugiau investuojama į žmogiškuosius išteklius ir gerinamas interneto prieinamumas gyventojams;
39.
paveda Pirmininkui perduoti šią rezoliuciją Tarybai ir Komisijai, valstybių narių vyriausybėms ir parlamentams, Buvusiosios Jugoslavijos Respublikos Makedonijos vyriausybei ir parlamentui bei JT Generaliniam sekretoriui.
