7.7.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Gabriele Zimmer ir Feleknas Uca
GUE/NGL frakcijos vardu
dėl padėties Zimbabvėje
Europos Parlamento rezoliucija dėl padėties Zimbabvėje
Europos Parlamentas ,
–
atsižvelgdamas į Afrikos žmogaus ir tautų teisių komisijos (Afrikos komisijos) posėdyje, vykusiame per jos 2008 m. gegužės 7–22 d. Ezulwini, Svazilando karalystėje, surengtą 43-ąją eilinę sesiją, priimtą rezoliuciją dėl artėjančio papildomo rinkimų turo Zimbabvėje;
–
atsižvelgdamas į Visos Afrikos parlamento rinkimų stebėjimo misijos 2008 m. kovo 29 d. pranešimą dėl suderintų rinkimų Zimbabvės Respublikoje;
–
atsižvelgdamas į neseniai paskelbtą Nelsono Mandelos pareiškimą, kuriame jis apgailestavo dėl to, kad Zimbabvėje žūtbūtinai trūksta lyderių,
–
atsižvelgdamas į preliminarų Pietų Afrikos vystymosi bendrijos rinkimų stebėjimo misijos birželio 29 d. pareiškimą dėl papildomo Zimbabvės prezidento rinkimų turo ir kartu vykusių Zimbabvės nacionalinės asamblėjos rinkimų,
–
atsižvelgdamas į Visos Afrikos Parlamento rinkimų stebėjimo misijos, siųstos stebėti papildomo Zimbabvės prezidento rinkimų turo ir kartu vykusių parlamento rinkimų, 2008 m. birželio 30 d. tarpinį pareiškimą,
–
atsižvelgdamas į Afrikos Sąjungos rinkimų Zimbabvėje stebėjimo misijos 2008 m. birželio 29 d. preliminarų pareiškimą,
–
atsižvelgdamas į 2008 m. birželio 30 d. – liepos 1 d. Šarm al Šeiche vykusiame Afrikos Sąjungos 11-ajame aukščiausio lygio susitikime priimtą galutinį komunikatą,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi 2008 m. kovo 29 d. vyko Zimbabvės asamblėjos, Zimbabvės senato, prezidento ir vietos savivaldos institucijų rinkimai,
B.
kadangi kelias savaites buvo delsiama paskelbti prezidento rinkimų rezultatus ir tai dar daugiau pakenkė rinkimų proceso patikimumui ir skaidrumui,
C . kadangi nepaisant to, kad dėl didėjančio smurto ir opozicinei partijai bei jos rėmėjams taikomų apribojimų kandidatas į prezidentus Morgan Tsvangirai atsisakė dalyvauti rinkimuose, 2008 m. birželio 27 d. vyko papildomas prezidento rinkimo turas,
D . kadangi rengiantis antrajam prezidento rinkimų turui opozicijos aktyvistai ir rėmėjai patyrė valstybės remiamą smurtą, buvo kankinami, bauginami ir savavališkai areštuojami ir kadangi, Judėjimo už demokratinę pertvarką (angl. MDC) duomenimis, mažiausiai 86 rėmėjai buvo nužudyti, o 200 000 buvo priversta palikti savo namus, kadangi Pietų Afrikos vystymosi bendrijos, Visos Afrikos Parlamento ir Afrikos Sąjungos stebėtojai padarė išvadą, kad papildomo rinkimų turo metu buvo smurtaujama ir jie neatspindi žmonių valios, ir tokie rinkimai neatitinka Afrikos Sąjungos ir Pietų Afrikos vystymosi bendrijos standartų,
E.
kadangi Visos Afrikos Parlamento rinkimų stebėjimo misija padarė išvadą, kad dėl šalyje vyraujančios atmosferos negalėjo vykti laisvi, sąžiningi ir patikimi rinkimai, kad turi būti sudarytos sąlygos kuo greičiau surengti laisvus, sąžiningus ir patikimus rinkimus ir kad Pietų Afrikos vystymosi bendrijos lyderiai turi dirbti kartu su Afrikos Sąjunga, siekdami įtraukti daugiau Zimbabvės politinių vadovų derybų keliu ieškant laikino susidariusios krizės sprendimo,
F.
kadangi Pietų Afrikos vystymosi bendrijos rinkimų stebėjimo misijos preliminariame pareiškime daroma išvada, kad procesas iki 2008 m. birželio 27 d. įvykusio papildomo prezidento rinkimų turo neatitiko Pietų Afrikos vystymosi bendrijos Principų ir gairių, taikomų demokratiniams rinkimams, ir kad rinkimai neatspindėjo Zimbabvės žmonių valios,
G.
kadangi Afrikos Sąjungos rinkimų stebėtojai pažymėjo, kad papildomas prezidento rinkimų turas neatitiko Afrikos sąjungos nustatytų standartų,
H.
kadangi 2008 m. birželio 30 d. – liepos 1 d. vykusio Afrikos Sąjungos aukščiausio lygio susitikimo metu Zimbabvės Afrikos nacionalinė sąjunga (Patriotinis frontas) (angl. ZANU-PF) ir Judėjimas už demokratinę pertvarką buvo raginami pradėti derybas siekiant sukurti nacionalinės vienybės vyriausybę,
1.
griežtai smerkia vyriausybės remiamą prieš antrąjį prezidento rinkimų turą surengtą prieš opozicines politines partijas nukreiptą smurto kampaniją, per kurią žuvo opozicijos aktyvistų ir šalininkų, taip pat žmogaus teisių gynėjų;
2.
mano, kad dėl prieš opoziciją surengtos smurto, grasinimų ir bauginimo kampanijos papildomas prezidento rinkimų turas, vykstantis pagal laisvų ir teisingų rinkimų principus, Zimbabvėje buvo neįmanomas, todėl tarptautinė bendrija neturėtų pripažinti birželio 27 d. vykusių rinkimų rezultatų;
3.
džiaugiasi Afrikos Sąjungos aukščiausio lygio susitikimo metu parengta rezoliucija ir jai pritaria bei ragina šią organizaciją ir jos valstybes nares toliau tarpininkauti siekiant rasti politinį krizės Zimbabvėje sprendimą;
4.
ragina valstybes nares, Tarybą ir Komisiją aktyviai palaikyti šias pastangas ir derinti savo diplomatinę bei kitą politinę veiklą su Afrikos Sąjunga ir Pietų Afrikos vystymosi bendrija bei kitais svarbiais veikėjais, pvz., Pietų Afrikos ir Kinijos vyriausybėmis;
5.
pritaria raginimui sukurti nacionalinės vienybės vyriausybę;
6.
primygtinai reikalauja, kad Robert Mugabe ir Judėjimo už demokratinę pertvarką partijos lyderis Morgan Tsvangirai laikytųsi savo įsipareigojimų pradėti dialogą siekiant skatinti taiką, stabilumą, demokratiją ir Zimbabvės žmonių susitaikymą;
7.
griežtai reikalauja, kad vidaus dialogas nebūtų apribotas dviem politinėmis partijomis, o kad į jį būtų įtraukta ir kitų pilietinės visuomenės veikėjų;
8.
reikalauja, kad Roberto Mugabės vyriausybė tučtuojau nutrauktų bet kokį smurtą, nuginkluotų ir demobilizuotų nereguliariąsias karines pajėgas ir nedelsiant paleistų visus tik dėl politinių priežasčių suimtus asmenis; pabrėžia, kad reikia panaikinti žmogaus teisių pažeidėjų nebaudžiamumą, ragina reabilituoti nukentėjusiuosius per šią krizę ir palaiko pasiūlymą įsteigti Tiesos ir taikinimo komisiją;
9.
ragina Tarybą sugriežtinti tikslines R. Mugabės režimo atstovams ir kitiems asmenims, kurie šiurkščiai pažeidė žmogaus teises, taikomas sankcijas, taip pat ragina taikyti jų dar daugiau, jei bus atsisakyta tarpininkavimo ir jei nebus sustabdytas valstybės remiamas smurtas;
10.
ragina visas suinteresuotas valstybes ir visus suinteresuotus subjektus susilaikyti nuo bet kokių veiksmų, kurie galėtų neigiamai paveikti dialogo atmosferą;
11.
atkreipia dėmesį į labai sunkius politinės krizės padarinius Zimbabvės žmonėms; pabrėžia tolesnės tarptautinės bendruomenės humanitarinės pagalbos poreikį ir ragina R. Mugabės vyriausybę panaikinti visus humanitarinės pagalbos agentūroms taikomus apribojimus bei užtikrinti, kad humanitarinė pagalba būtų skirstoma laikantis žmoniškumo, neutralumo, nešališkumo ir nepriklausomumo principų;
12.
reiškia gilų susirūpinimą Zimbabvės pabėgėlių padėtimi regione; pažymi, kad manoma, jog Zimbabvės gyventojų, kurie per artimiausias kelias savaites kirs sieną, skaičius padidės nuo10 proc. iki 40 proc.; ragina kaimynines šalis suteikti pabėgėliams iš Zimbabvės laikinąjį prieglobstį, kol jie galės saugiai grįžti į namus; ragina Europos Komisiją remti kaimynines šalis finansinėmis ir materialinėmis pabėgėliams skirtomis programomis;
13.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, Didžiojo aštuoneto šalių vyriausybėms, Zimbabvės ir Pietų Afrikos Respublikos vyriausybėms ir parlamentams, Britanijos tautų sandraugos generaliniam sekretoriui, Jungtinių Tautų Generaliniam Sekretoriui, Afrikos Sąjungos Komisijos ir Vykdomosios tarybos pirmininkams, Visos Afrikos Parlamentui, Pietų Afrikos vystymosi bendrijos generaliniam sekretoriui, jos šalių vyriausybėms ir jos parlamentiniam forumui.
