Klausimas, į kurį atsakoma raštu, Nr. E-007001/2011
Komisijai
Darbo tvarkos taisyklių 117 straipsnis
Vilija Blinkevičiūtė (S&D)
(2011 m. liepos 15 d.)
Tema: Kodėl ES ilgalaikiame biudžete (2014-2020 m.) neliko vietos jaunimo programai "Veiklus jaunimas"?
2011 m. birželio 29 d. Europos Komisija pateikė pasiūlymą dėl Europos Sąjungos ilgalaikio biudžeto (2014-2020 m.), kuriame nebeliko atskiros programos jaunimui. Tuo pačiu metu Europos Komisijos išplatintame pranešime teigiama, kad pasiūlyme dėl ilgalaikio biudžeto atsižvelgiama į šiandienos rūpesčius ir rytdienos poreikius, tačiau pasiūlyme dėl ilgalaikio biudžeto nebeliko 2009-aisiais metais Europos Sąjungos priimtos Jaunimo strategijos pagrindinės įgyvendinimo priemonės – programos „Veiklus jaunimas“.
Remiantis programos „Veiklus jaunimas” vidurio laikotarpio įvertinimo rezultatais, per trejus programos gyvavimo metus (2007–2009 m.) joje dalyvavo daugiau kaip 380 000 asmenų, buvo finansuota 21 800 projektų, kasmet į veiklą įtraukiama daugiau kaip 20 000 įvairių institucijų, jaunimo organizacijų ar neformalių grupių. Programa iš visų kitų Europos Sąjungos programų išsiskiria tuo, kad ją įgyvendinant užtikrinamas aktyvus mažiau galimybių turinčio jaunimo dalyvavimas.
Ar, atsižvelgiant į tai, kad iki šiol programa „Veiklus jaunimas“ buvo unikali Europos Sąjungoje, nes ją įgyvendinant buvo skatinamas aktyvus jaunimo dalyvavimas visuomeniniame gyvenime ir didinamas jo supratimas apie demokratiją ir Europos Sąjungą, Europos Komisija galėtų paaiškinti, kodėl Komisijos pasiūlyme neliko vietos jaunimo programai? Ar Komisija galėtų nurodyti konkrečias priežastis ir paaiškinti, kodėl tokia svarbi programa nebuvo įtraukta į pasiūlymą dėl ES ilgalaikio biudžeto (2014-2020 m.)?