14.1.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Jan Mulder, Johan Van Hecke, Marco Cappato, Fiona Hall, Marielle De Sarnez, Annemie Neyts-Uyttebroeck ir Marios Matsakis
ALDE frakcijos vardu
dėl visuotinių rinkimų Kenijoje
Europos Parlamento rezoliucija dėl visuotinių rinkimų Kenijoje
Europos Parlamentas ,
-
atsižvelgdamas į 2000 m. birželio 23 d. Kotonu pasirašytą Afrikos, Karibų jūros ir Ramiojo vandenyno grupės valstybių ir Europos bendrijos bei jos valstybių narių partnerystės susitarimą (Kotonu susitarimą), pakeistą 2005 m. birželio 25 d. Liuksemburge, ypač į jo 8 ir 9 straipsnius,
-
atsižvelgdamas į Afrikos žmogaus ir tautų teisių chartijoje pateiktas demokratinių rinkimų eigos gaires,
-
atsižvelgdamas į 2002 m. Afrikos Sąjungos paskelbtą pareiškimą dėl principų, kuriais vadovaujantis rengiami demokratiniai pareiškimai,
-
atsižvelgdamas į pareiškimą, kuriame išdėstyti tarptautinių rinkimų stebėjimo principai, ir į Tarptautinių rinkimų stebėtojų elgesio kodeksą, kuriuos 2005 m. spalio 27 d. paskelbė Jungtinės Tautos,
-
atsižvelgdamas į 2008 m. sausio 1 d. paskelbtą preliminarų Europos Sąjungos stebėjimo misijos (angl. EUEOM) Kenijoje atstovų pranešimą,
–
atsižvelgdamas į pareiškimą dėl prezidento rinkimų Kenijoje, kurį ES vardu 2008 m. sausio 8 d. paskelbė Europos Sąjungai pirmininkaujanti valstybė,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi, remiantis AKR ir ES partnerystės susitarimo 9 straipsnio nuostatomis, pagarba visoms žmogaus teisėms ir pagrindinėms laisvėms, įskaitant pagrindines pilietines teises, teisės normomis grindžiamą demokratiją ir skaidrų bei atskaitingą valdymą, neatskiriama nuo tvaraus vystymosi,
B.
kadangi per 2007 m. prezidento rinkimus Kenijoje nebuvo laikomasi svarbiausių demokratiniams rinkimams taikomų tarptautinių ir regioninių standartų; kadangi pasibaigus rinkimams kilo riaušės ir atsirado įtampa tarp etninių grupių ir todėl žuvo maždaug 1000 žmonių,
C.
kadangi, remiantis JT Humanitarinių santykių koordinavimo biuro (angl. OCHA) informacija, dėl politinio ir etninio smurto 250 000 asmenų turėjo palikti savo gyvenamąsias vietas ir nukentėjo 400 000–500 000 Kenijos žmonių, ypač Eldoreto, Kericho ir Kisumu miestų gyventojų,
D . kadangi šie rinkimai nepateisino Kenijos žmonių, kurie noriai įsitraukė į rinkimų procesą ir aktyviai, taikiai bei kantriai dalyvavo balsuojant, vilčių ir lūkesčių,
E.
kadangi apskritai rinkimų kampanijos metu buvo gerbiamos susivienijimų, žodžio ir susirinkimų laisvės; kadangi, nežiūrint į tai, kampanijai būdingas ir etninis bei politinis susiskaldymas, lėmęs nestabilumą rinkimų metu,
F.
kadangi tarptautinė bendruomenė skyrė nepakankamai dėmesio šiai itin svarbiai įtampos tarp etninių grupių problemai spręsti ir todėl ateityje tarpininkaudama sprendžiant dabartinės krizės Kenijoje klausimą turėtų į šią problemą atsižvelgti,
G.
kadangi Kenijos rinkimų komisija (KRK) atsakinga už logistinius ir techninius rinkimų aspektus, už prieigos prie balsuotojų registracijos centrų gerinimą ir už balsavimo vietose dirbusių asmenų mokymus,
H.
kadangi, nežiūrint į tai, KRK nepademonstravo nešališkumo, skaidrumo ir konfidencialumo, be kurių neįsivaizduojami demokratiniai rinkimai, ir tai atspindi ydinga Kenijos rinkimų komisijos narių skyrimo procedūra,
I.
kadangi atitinkamų valdžios institucijų atstovai draugiškai sutiko EUEOM stebėtojus balsavietėse, kuriose balsuota sklandžiai,
J.
kadangi, nepaisant to, EUEOM stebėtojams nebuvo suteikta panaši galimybė stebėti balsų skaičiavimo patalpas, ir jie padarė išvadą, kad dėl nepakankamo skaidrumo ir tinkamų saugumo procedūrų stygiaus jie priversti stipriai abejoti prezidento rinkimų rezultatų patikimumu,
K.
kadangi kai kuriose balsavimo vietose užregistruotas didesnis negu 90 proc. rinkėjų aktyvumas; kadangi KRK nariai pareiškė abejojantys tokiu netikroviškai dideliu aktyvumo rodikliu,
L.
kadangi 2007 m. gruodžio 30 d. prezidento rinkimų rezultatų paskelbimo ceremonijoje dalyvavę žurnalistai vėliau buvo išvaryti iš posėdžių salės ir iš karto nutraukta tiesioginė transliacija,
M.
kadangi EUEOM padarė išvadą, kad apskritai rinkimai iki rezultatų skaičiavimo vyko sklandžiai ir kad parlamento rinkimus galima laikyti labai sėkmingais,
N.
kadangi, nepaisant to, EUEOM stebėtojai nusprendė, kad prezidento rinkimų balsai buvo skaičiuojami ne visiškai patikimai ir todėl pareiškė abejojantys rezultatų tikslumu,
O.
kadangi finansų ministro Amos Kimunyu apskaičiavimais dėl politinio sąmyšio Kenijos ekonomika patirs 1 mlrd. JAV dolerių nuostolį,
P.
kadangi 2008 m. sausio 8 d. dabartinis Prezidentas Mwai Kibaki paskyrė 17 savo kabineto narių ir taip iš esmės užkirto kelią trišalėms deryboms,
Q.
kadangi dabartinis Prezidentas Mwai Kibaki pasiūlė dvišales derybas su opozicija, tačiau Raila Odinga šį pasiūlymą atmetė,
R.
kadangi į Keniją atvyko keturi buvę Afrikos šalių Botsvanos, Mozambiko, Tanzanijos ir Zambijos prezidentai, kurie kreipėsi į Kenijos žmones ragindami juos nutraukti kovą, vienytis ir apsaugoti savo šalį nuo susiskaldymo,
S.
kadangi Kotonu partnerystės susitarime numatyta, kad Kenija įsipareigojusi užtikrinti gerą valdymą, žmogaus teises ir laikytis teisės normų,
T.
kadangi nepakankamai atsižvelgta į rekomendacijas, kurias EUEOM pateikė iki 2002 m., įskaitant rekomendacijas dėl parlamento rinkimų apygardų dydžio ir ribų, taip pat dėl to, kad, siekiant skatinti rinkimų institucijos nepriklausomybę ir profesionalumą, KRK komisijos narių įgaliojimai turėtų galioti daugiausia 6 mėnesius po rinkimų,
1.
smerkia tragišką žmonių žūtį ir tai, kad susidarė kritinė humanitarinė padėtis, todėl primygtinai ragina susijusias valdžios institucijas ir interesų grupes daryti viską, kad Kenijos Respublikoje įsivyrautų taika ir būtų užtikrinta pagarba žmogaus teisėms ir teisinei valstybei; ragina politinių partijų vadovybę prisiimti atsakomybę ir užkirsti kelią šalyje užsitęsusiam smurtui;
2.
sutinka su EUEOM preliminariame pranešime pateiktomis išvadomis;
3.
apgailestauja, kad, nors parlamentai rinkimai buvo ypač sėkmingi, prezidento rinkimų rezultatai negali būti laikomi patikimais atsižvelgiant į daugybę pranešimų apie rinkimų pažeidimus;
4.
apgailestauja, kad, nepaisydamas šių rezultatų, dabartinis Prezidentas Mwai Kibaki atmetė Prezidento Johno Kufuoro siūlymą tarpininkauti ir paskyrė savo kabinetą;
5.
todėl ragina dabartinį prezidentą Mwai Kibaki gerbti savo šalies demokratinius įsipareigojimus, numatytus Kenijos konstitucijoje ir Afrikos žmogaus ir tautų teisių chartijos gairėse, susijusiose su laisvais ir sąžiningais rinkimais;
6.
teigiamai vertina Prezidento Kibaki ir R. Odingos susitarimą sutikti su buvusio JT Generalinio Sekretoriaus Kofio Annano vadovaujamos Afrikos grupės tarpininkavimu;
7.
todėl palankiai vertina dvišales Prezidento Johno Kufuoro ir abiejų politinių lyderių diskusijas, vykusias 2008 m. sausio 9 d., tačiau pabrėžia, kad to nepakanka ir kad bet kuriai konflikto šaliai pareikalavus abi šalys turi skubiai pradėti konstruktyvų dialogą, kuris vyktų padedant tarptautinei bendruomenei;
8.
be to, ragina Kenijos valdžios institucijas skubiai, išsamiai ir skaidriai ištirti rinkimų pažeidimus ir nedelsiant imtis veiksmų siekiant ištaisyti padėtį ir užtikrinti, kad už šiuos pažeidimus atsakingi asmenys prisiimtų atsakomybę už savo veiksmus;
9.
ragina imtis konkrečių priemonių ir sudaryti išties nešališką rinkimų komisiją, kuri ateityje pajėgtų geriau vadovauti laisviems ir sąžiningiems rinkimams;
10.
atkreipia dėmesį į Kenijos rinkimų komisijos vadovo Samuelio Kivuitu pranešimą, kuriame jis nesutinka su žiniasklaidoje paskelbtais prezidento rinkimų rezultatais ir ragina atlikti nepriklausomą korupcijos atvejų tyrimą;
11.
ragina paleisti rinkimų komisiją ir paskirti išties nešališką naują rinkimų komisiją, kurios narius skirtų naujai išrinktas Kenijos parlamentas ir kuri, stebint tarptautinei bendruomenei, ištirtų galimybę iš naujo patikimai ir sąžiningai suskaičiuoti prezidento rinkimų balsus atsižvelgiant į balsavietėse užfiksuotus rezultatus;
12.
tikisi, kad Kenijos valdžios institucijos visapusiškai ir besąlygiškai bendradarbiaus su naująja rinkimų komisija;
13.
apgailestauja, kad 2007 m. visuotinių rinkimų metu nepasinaudota galimybe vienyti ir toliau plėtoti rinkimų bei didesnio masto demokratinį procesą;
14.
ragina rengti naujus prezidento rinkimus, jei būtų įrodyta, kad patikimas ir sąžiningas pakartotinis prezidento rinkimų balsų skaičiavimas, kurį atliktų nepriklausoma įstaiga, neįmanomas;
15.
ragina politinių partijų vadovybę prisiimti atsakomybę ir užkirsti tolesnį kelią smurtui šalyje, pademonstruoti įsipareigojimą teisinei valstybei ir užtikrinti pagarbą žmogaus teisėms;
16.
reiškia itin didelį susirūpinimą dėl socialinių dabartinės ekonominės krizės padarinių ir jos žalingo poveikio šalies socialinei ir ekonominei plėtrai bei ekonominių pasekmių kaimyninėms šalims, kurių gerovė labiausiai priklauso nuo Kenijos infrastruktūros ir kurių humanitarinė padėties dėl šios krizės tampa neapibrėžta;
17.
ragina susijusias valdžios institucijas užtikrinti laisvą ir nepriklausomą informacijos pateikimą spaudoje ir nedelsiant atnaujinti tiesiogines transliacijas;
18.
ragina Kenijos vyriausybę iš esmės spręsti korupcijos problemą, kadangi dėl jos kyla grėsmė didžiosios šalies dalies valdymui, ypač valstybės ir vietos lygmenimis;
19.
ragina Komisiją informuoti Parlamentą apie biudžetui toliau teikiamos pagalbos ir kitos Kenijos vyriausybei dabartinėmis sąlygomis teikiamos pagalbos pranašumus ir trūkumus;
20.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms, Kenijos Vyriausybei, AKR ir ES jungtinės parlamentinės asamblėjos pirmininkams, Komisijos primininkui ir Afrikos Sąjungos vykdomajai tarybai.
