3.11.2010 B7-0607/2010 PASIŪLYMAS DĖL REZOLIUCIJOS pateiktas uždavus klausimą, į kurį atsakoma žodžiu B7‑0559/2010
pagal Darbo tvarkos taisyklių 115 straipsnio 5 dalį
dėl krizės ES gyvulininkystės sektoriuje
Nikolaos Chountis
,
Bairbre de Brún
,
Kyriacos Triantaphyllides
,
Patrick Le Hyaric
,
João Ferreira
,
Alfreds Rubiks
GUE/NGL frakcijos vardu
PE450.425v01-00 B7‑0607/2010 Europos Parlamento rezoliucija dėl krizės ES gyvulininkystės sektoriuje
Europos Parlamentas ,
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi per pastarąsias kelias savaites pasaulinėje grūdų rinkoje staiga smarkiai pakilo tarptautinės kviečių kainos ir dėl šios priežasties kyla svarbių klausimų dėl rinkų stabilumo, gamybos prognozių tikslumo ir, galiausiai, bendros pasiūlos ir paklausos perspektyvos,
B. kadangi kviečių kainos yra 60-80 proc. didesnės nei sezono pradžioje liepos mėnesį, kadangi vis dėlto kainos tebėra vienu trečdaliu mažesnės nei jų piko metu 2008 m. ir kadangi per tą patį laikotarpį kukurūzų kainos išaugo maždaug 40 proc.,
C. kadangi finansų rinkos numatė ir spekuliaciniais tikslais išnaudojo grūdų produkcijos sumažėjimą Rusijos Federacijoje, kur sausra pakenkė pasėliams ir šalies vyriausybė priėmė sprendimą uždrausti kviečių eksportą iki ateinančių metų derliaus,
D. kadangi daugeliui gyvulininkystės ūkių, ypač mažiems ir vidutiniams ūkiams, kyla didelė grėsmė dėl grūdų kainų padidėjimo Europos Sąjungoje,
E. kadangi kylant kombinuotųjų pašarų kainoms didėja gamybos sąnaudos gyvulininkystės sektoriuje,
F. kadangi Rusijos Federacijos taikomas kviečių eksporto draudimas gali būti nepakankama priemonė siekiant užtikrinti pakankamą pašarų tiekimą gyvūninei produkcijai antrąjį pusmetį, kadangi šiuo atveju, sumažėjus pasaulinei eksporto pasiūlai, dėl mėsos gamybos sumažėjimo Rusijos Federacijoje tikėtina, kad ateinančiais mėnesiais galėtų dar padidėti tarptautinės mėsos kainos,
G. kadangi visame pasaulyje maisto paklausa sparčiai viršija pasiūlą, kadangi didėjant sparčiai besivystančios ekonomikos šalių, pvz., Indijos ir Kinijos, gyventojų pajamoms ir gyventojų skaičiui didėja mėsos ir pieno produktų, taip pat ir pašarų, paklausa,
H. kadangi pirmąjį 2010 m. pusmetį kilo mėsos, ypač mėsos, kuri gaunama ilgo gamybos ciklo metu, pvz., jautiena ir aviena, tarptautinės kainos ir kadangi, atsižvelgiant į 2008 m. pasiektą maisto kainų kilimo piką, jos augs toliau, taip pat augs paukštienos ir kiaulienos kainos, nes šiuo metu didėja pašarų kainos,
I. kadangi Maisto ir žemės ūkio organizacijos (FAO) naujausios prognozės rodo, jog 2010 m. kviečių derlius sudarys maždaug 650 milijonų tonų, t. y. 5 proc. mažiau nei praėjusiais metais, tačiau vis tiek tai bus trečias pagal dydį registruotas derlius, ir kadangi sumažėjusi produkcija Rusijoje, Kazachstane ir Ukrainoje bus iš dalies kompensuota pakankamu derliumi kitose šalyse ir dėl šios priežasties panaudojus atsargas jos šiek tiek sumažės, tačiau vis tiek liks gerokai didesnės nei 2007-2008 m. maisto krizės laikotarpiu, kai jų lygis buvo žemas,
1. mano, kad būtina imtis veiksmų ir naujų priemonių siekiant padidinti grūdų gamybą ir sumažinti kainų nestabilumą, nes ES grūdų gamyba sumažės 2010-2011 m. ir, kadangi grūdų atsargos jau yra mažos, 2011 m. grūdų ir pašarų kainos gali vėl augti, o tai turės triuškinantį poveikį ES gyvulių augintojams ir maistui;
2. ragina Komisiją kuo skubiau pasiūlyti priemones pašarų kainų augimui stabdyti ir pašarų kainoms vidaus rinkoje stabilizuoti;
3. ragina Komisiją leisti mokėti išankstines tiesiogines išmokas gyvulių augintojams, nes jie gali susidurti su didelėmis grynųjų pinigų srauto problemomis, kurios atsiras padidėjus pašarų kainoms ir sumažėjus lėšoms;
4. pažymi, kad dėl grūdų kainų augimo atsiranda sutrikimų visuose gyvulininkystės sektoriuose, ypač kiaulienos sektoriuje, ir tai vyksta tuo metu, kai visi šie sektoriai turi susidoroti su pasaulinės ekonomikos krizės sunkumais, spręsti ribotos prieigos prie finansavimo problemą ir laikytis vis griežtesnių maisto saugos, aplinkos apsaugos ir gyvūnų gerovės standartų;
5. pažymi, kad BŽŪP reforma negali sumažinti kainų nestabilumo poveikio žemės ūkiui ir užtikrinti teisingas gamintojų pajamas; pažymi, kad ES grūdų kainos per pastaruosius dvejus metus sumažėjo 45 proc., o gamybos sąnaudos per 2004-2009 m. laikotarpį staigiai išaugo 63 proc., ir kad tai turėjo triuškinamą poveikį ES grūdų ir gyvulių augintojams;
6. tvirtai įsitikinęs, kad maisto produktai nėra paprasta prekė; išankstiniai sandoriai tapo sudėtine maisto produktų rinkų dalimi ir jie yra labai svarbūs daugeliui rinkos dalyvių; mano, kad žemės ūkio produkcija turėtų pirmiausiai būti orientuota į maistą ir ja neturėtų būti naudojamasi finansinėms spekuliacijoms ir pelnui;
7. reiškia susirūpinimą dėl to, kad finansų rinkose pastebima vis didesnė spekuliacija maisto produktais; ragina pradėti taikyti kovos su spekuliacija žemės ūkio produktais finansų rinkose priemones ir su šiais produktais susijusias finansines priemones;
8. pabrėžia, kad didelės naftos kainos, didelė grūdų paklausa biodegalų sektoriuje, mažėjančios maisto produktų atsargos ir sumažėjusi grūdų gamyba yra taip pat veiksniai, prisidedantys prie maisto produktų kainų didėjimo; ragina Komisiją išnagrinėti konkrečias kainų kitimo žemės ūkio prekių rinkose sumažinimo priemones įgyvendinant BŽŪP reformą po 2013 m.;
9. paveda Pirmininkui perduoti šią rezoliuciją Tarybai, Komisijai ir valstybių narių vyriausybėms ir parlamentams.
