Europos Parlamentas ragina Izraelį nekliudyti humanitarinei pagalbai
Užsienio ryšiai
2009-02-18 - 17:54
Užsienio politikos įgaliotinis J. Solana EP plenarinėje sesijoje Trečiadienį priimtoje rezoliucijoje (488 balsai už, 5 prieš, 19 susilaikė) europarlamentarai atkreipia dėmesį į sunkią palestiniečių padėtį Gazos ruože ir ragina Izraelio valdžią užtikrinti, kad jiems „netrukdomai būtų teikiama didesnė humanitarinė pagalba“.
EP „pakartotinai ragina nutraukti Gazos ruožo blokadą, nedelsiant atidaryti sienos kirtimo punktus ir užtikrinti, kad nuolat vyktų prekių ir asmenų judėjimas, taip pat užkirsti kelią kontrabandai ir neteisėtai ginklų prekybai“.
Europarlamentarai pažymi poreikį atkurti Gazos ruožo finansinę, ekonominę ir socialinę sistemą. Jie tikisi, kad kovo 2 d. Šarm El Šeiche (Egiptas) prasidėsianti tarptautinė donorų konferencija prisidės prie šio tikslo. Deputatų nuomone, ES ir tarptautinės bendruomenės teikiama pagalba „turėtų apimti ir mokėjimus grynaisiais pinigais, skirtus atlyginimams, pensijoms bei išmokoms labiausiai pažeidžiamiems asmenis ir šeimoms“.
„Būtina, kad būtų užtikrintos ilgalaikės paliaubos, atnaujintos rimtos Izraelio ir palestiniečių derybos dėl taikos ir kad būtų pradėtas Palestinos nacionalinio susitaikymo procesas“, – pažymi Europos Parlamentas.
Debatai Europos Parlamente
Vyriausiasis bendrosios užsienio ir saugumo politikos įgaliotinis Javier Solana atkreipė dėmesį į sudėtingą humanitarinę padėtį Gazos ruože ir ragino „nedelsiant rasti sprendimą, kuris leistų pristatyti pagalbą“. Savo ruožtu kalbėtojas kvietė „padaryti viską, kad būtų užbaigtas Izraelio ir Palestinos konfliktas“, o paliaubos taptų ilgalaike taika. Pasak J. Solanos, ES siekia gyvybingos ir nepriklausomos Palestinos valstybės, kuri sugyventų su Izraeliu. „Galimybė taikai dabar geresnė negu bet kada“, – teigė J. Solana, paminėjęs vaisingus savo pokalbius su naująja JAV administracija. Jis pridūrė tikįs, kad po rinkimų naujai sudaryta Izraelio vyriausybė „bus rimta derybininkė“. Savo ruožtu prelegentas pagyrė arabų šalių iniciatyvą siekiant išspręsti konfliktą.
ES užsienio ryšių komisarė Benita Ferrero-Waldner pridūrė, jog „vienintelė taikos galimybė yra paskatinti abi konflikto šalis susėsti prie derybų stalo“. Kalbėtoja pasidžiaugė, jog naujoji JAV administracija tai supranta, taip pat išreiškė paramą arabų lygos taikos iniciatyvai. Pasak komisarės, ES šiuo metu rengia taikos užtikrinimo Artimuosiuose Rytuose veiksmų planą, taip pat yra pasiryžusi toliau teikti humanitarinę pagalbą.
Europos liaudies partijos lyderis Joseph Daul (Prancūzija) ragino užtikrinti, kad paliaubos regione būtų ilgalaikės. EP nario nuomone, pirmąjį žingsnį šia linkme turėtų žengti „Hamas“ – nepriimtina, kad ši organizacija konfiskuoja humanitarinę pagalbą.
„Nėra sprendimo smurtu, nėra karinio sprendimo“, – pabrėžė Socialistų frakcijos vadovas Martin Schulz (Vokietija). Jis pasidžiaugė, jog naujoji JAV administracija yra „orientuota į dialogą“. EP narys ragino Izraelį nutraukti naujų žydų gyvenviečių statybą ir atsisakyti smurto. Savo ruožtu jis ragino kalbėtis su „Hamas“, taip pat paremti arabų šalių parengtą taikos iniciatyvą, pagal kurią jos pripažintų Izraelio teisę egzistuoti.
Liberalų ir demokratų aljanso pirmininkas Graham Watson (Jungtinė Karalystė) teigė, jog padėti atstatyti Gazos ruožą yra ES „moralinė pareiga“, tačiau Izraelis turi patikinti, jog nesugriaus to, kas pastatoma Sąjungos lėšomis. Vis dėlto, pasak kalbėtojo, dabartinė padėtis teikia mažai vilčių – „Hamas“ sustiprėjo, o naujoji Izraelio vyriausybė, tikėtina, bus dar radikalesnė. EP narys ragino ištirti įtarimus dėl karo nusikaltimų ir pareikalauti Izraelio atsakomybės, jei jie pasitvirtintų.
Sąjungos už tautų Europą atstovas Brian Crowley (Airija) teigė, jog Izraelio ir Palestinos derybos „nebūtų derybos tarp lygių: vienoje pusėje – jėga, kitoje – silpnybė ir pasidalijimas; viena pusė nušviečiama teigiamai, o kita – vadinama teroristais“. EP narys priminė, jog Izraelis nužudė daug daugiau žmonių, įskaitant vaikus, negu „Hamas“. Jis ragino ištirti, ar tai buvo daroma tyčia. „Net karo sąlygomis turi būti laikomasi tam tikrų taisyklių“, – pridūrė europarlamentaras. Žaliųjų atstovė Jill Evans (Jungtinė Karalystė) ragino skubiai sutarti, kad būtų leista tiekti humanitarinę pagalbą Gazai, taip pat siekti, kad per dvi savaites būtų sudaryta Palestinos nacionalinės vienybės vyriausybė.
"Kokio ekstremalumo pasieks Izraelio valdžios nehumaniškas elgesys su Palestina? Kada Europa pasakys – gana?“ – klausė Europos vieningųjų kairiųjų frakcijos lyderis Francis Wurtz (Prancūzija). Jis ragino ES „netoleruoti karo nusikaltimų“ ir daryti politinį spaudimą Izraeliui, kad jis pasirašytų taikos sutartį su Palestina.
Nepriklausomybės ir demokratijos frakcijos atstovė Kathy Sinnott (Airija) teigė, jog jos frakcija nėra patvirtinusi savo pozicijos šiuo klausimu. Ji ragino „užtikrinti, kad neteisybė Gazoje baigtųsi“, o jei to nebus – apsvarstyti galimybę pritaikyti ekonomines sankcijas Izraeliui. Tuo tarpu frakcijoms nepriklausantis deputatas Jean-Marie Le Pen (Prancūzija) teigė, jog ES nuolat finansuoja tai, kas Izraelio subombarduojama – „tarsi sąjungininkai būtų pasiskirstę vaidmenimis“.
20090218IPR49756 audio, 12:16 audio, 09:36 audio, 33:19
LT
1
PHOTO
20090217PHT49714.jpg
LT
2
MULTIMEDIA
20090218MLT49915.asf
LT
3
MULTIMEDIA
20090218MLT49911.asf
LT
4
MULTIMEDIA
20090218MLT49917.asf
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
