J. Potočniko atsakymas Komisijos vardu
(2012 m. vasario 23 d.)
Tik kelios ES valstybės narės yra ratifikavusios Tarptautinę konvenciją dėl laivų balastinio vandens ir nuosėdų kontrolės ir tvarkymo (įskaitant vieną Baltijos jūros šalį – Švediją). Likusios Baltijos jūros regiono ES valstybės ratifikuoti konvenciją ketina ne vėliau kaip iki 2013 m. Iki konvencijos įsigaliojimo ir įgyvendinimo taikomas tarpinis sprendimas – reikalaujama, kad laivai, plaukiantys į Baltijos jūrą vedančiais konkrečiais maršrutais, balastinį vandenį pakeistų atvirame vandenyne, nes taip sumažinama svetimų rūšių organizmų pervežimo tikimybė.
Priimti balastinį vandenį uosto objektuose šiuo metu nei techniškai, nei valdymo atžvilgiu neįmanoma. Apskritai iš visų galimų sprendimų vandens valymas uosto objektuose – sudėtingiausias sprendimas, atsižvelgiant į tai, kad tektų pristatyti didelį kiekį balastinio vandens, kuris turėtų būti valomas siekiant pašalinti svetimų rūšių organizmus. Vietoj to vandenį būtų galima valyti laivuose – esama pakankamai Tarptautinės jūrų organizacijos patvirtintų metodų.
Valymo įrengimų montavimas viename laive kainuoja apytiksliai nuo 300 000 iki daugiau kaip 660 000 EUR.
Kaip nurodyta Komunikate dėl ES biologinės įvairovės strategijos iki 2020 m. COM(2011) 244 galutinis. , Komisija rengia specialią teisinę invazinėms svetimoms rūšims skirtą priemonę. Pasiūlymą ketinama paskelbti 2012 m. antrąjį ketvirtį.
Kaip nurodyta ES Baltijos jūros regiono strategijoje, HELCOM yra atsakinga už projektą „Naujų svetimų rūšių įvežimo laivais apribojimas“, kurį vykdant tiriamas svetimos kilmės medūzų poveikis. Toliau rengiamas pirminis rodiklių ir tikslų (įskaitant susijusius su svetimomis rūšimis) rinkinys, siekiant užtikrinti gerą aplinkos būklę ir parengti stebėsenos programas, kaip reikalaujama HELCOM Baltijos jūros veiksmų plane ir ES jūrų strategijos pagrindų direktyvoje Direktyva 2008/56/EB, OL L 164, 2008 6 25. .
Visos ES valstybės narės, vadovaudamosi regioninėmis jūrų konvencijomis, siekia apriboti svetimų rūšių organizmų įvežimą laivais.
