14.2.2011 B7-0130/2011 PASIŪLYMAS DĖL REZOLIUCIJOS pateiktas uždavus klausimus, į kuriuos atsakoma žodžiu B7‑0011/2011 ir B7‑0013/2011
pagal Darbo tvarkos taisyklių 115 straipsnio 5 dalį
dėl Europos Sąjungos Dunojaus regiono strategijos įgyvendinimo
Constanze Angela Krehl
,
Silvia-Adriana Ţicău
,
Evgeni Kirilov
,
Vasilica Viorica Dăncilă
,
Victor Boştinaru
,
Hannes Swoboda
,
Edit Herczog
,
Csaba Sándor Tabajdi
,
Rovana Plumb
,
Ivailo Kalfin
,
Olga Sehnalová
,
Claudiu Ciprian Tănăsescu
,
Ioan Mircea Paşcu
,
George Sabin Cutaş
,
Zita Gurmai
,
Evelyn Regner
,
Ioan Enciu
,
Catherine Stihler
,
Cătălin Sorin Ivan
,
Adrian Severin
,
Corina Creţu
,
Daciana Octavia Sârbu
S&D frakcijos vardu
PE459.662v01-00 B7‑0130/2011 Europos Parlamento rezoliucija dėl Europos Sąjungos Dunojaus regiono strategijos įgyvendinimo
Europos Parlamentas ,
– atsižvelgdamas į Sutarties dėl Europos Sąjungos veikimo 192 straipsnį ir 265 straipsnio 5 dalį,
– atsižvelgdamas į žodinius klausimus dėl Europos Dunojaus regiono strategijos (O 0150/2009, O 00014/2011 ir O 000029/2011),
– atsižvelgdamas į 2010 m. sausio 21 d. Europos Parlamento rezoliuciją dėl Europos Dunojaus regiono strategijos (P7-TA (2010)0008),
– atsižvelgdamas į ES Baltijos jūros regiono strategiją,
– atsižvelgdamas į 2009 m. birželio 18 ir 19 d. Europos Vadovų Tarybos išvadas, kuriose Komisija buvo paraginta iki 2010 m. parengti Europos Dunojaus regiono strategiją,
– atsižvelgdamas į savo 2009 m. kovo 24 d. rezoliuciją dėl Žaliosios knygos apie teritorinę sanglaudą ir diskusijų dėl būsimos sanglaudos politikos reformos eigos,
– atsižvelgdamas į Regionų komiteto 2009 m. spalio mėn. nuomonę pavadinimu „ES strategija Dunojaus regionui“,
– atsižvelgdamas į Regionų komiteto savo iniciatyva pateiktą nuomonę „Regionų komiteto baltoji knyga dėl daugiapakopio valdymo“, (CdR 89/2009 fin),
– atsižvelgdamas į Europos ekonomikos ir socialinių reikalų komiteto nuomonę dėl Komisijos komunikato „Makroregioninis bendradarbiavimas. Baltijos jūros regiono strategijos taikymas kitiems Europos makroregionams“ (ECO/251),
– atsižvelgdamas į Tarybos 18 mėnesių darbo programą, kurią parengė Tarybai pirmininkaujančios Ispanija, Belgija ir Vengrija,
– atsižvelgdamas į Komisijos komunikatą Europos Parlamentui, Tarybai, Europos ekonomikos ir socialinių reikalų komitetui bei Regionų komitetui dėl Europos Sąjungos Dunojaus regiono strategijos (COM(2010)715/4) ir jos veiksmų planą ( SEC(2010)1489 /3), priimtą 2010 m. gruodžio 8 d.,
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi Lisabonos sutartyje teritorinė sanglauda pripažįstama kaip Europos Sąjungos tikslas (ES sutarties 3 straipsnis),
B. kadangi makroregionų strategijų tikslas – geriau panaudoti esamus išteklius siekiant spręsti teritorinio vystymo problemas ir drauge rasti bendrų užduočių sprendimus,
C. kadangi siekiant padidinti regioninės politikos veiksmingumą, reikėtų remti ir plėtoti integruoto požiūrio idėją, kartu kuriant makroregionų strategijas, kurios yra visos Europos Sąjungos strategijos,
D. kadangi Baltijos jūros strategijoje jau pateiktas ES politikos sričių koordinavimo ir geopolitinių teritorinių vienetų, t. y. makroregionų finansavimo modelis, apibrėžtas remiantis specifiniais kriterijais,
E. kadangi Dunojaus regionas apima 115 milijonų gyventojų ir 14 Europos šalių, tiek priklausančių Europos Sąjungai, tiek jai nepriklausančių, – Vokietiją, Austriją, Slovakiją, Čekijos Respubliką, Slovėniją, Vengriją, Rumuniją, Bulgariją, Kroatiją, Serbiją, Bosniją ir Hercegoviną, Juodkalniją, Moldovą ir Ukrainą – jis sudaro sritį, kurioje gali būti skatinama glaudesnė įvairių ES politikos sričių (sanglaudos, transporto, ekonomikos, aplinkos politikos, plėtros ir kaimynystės politikos) sąveika,
F. kadangi atsižvelgiant į tai ES Dunojaus regiono strategija turėtų apimti ekonominius, aplinkos, socialinius ir kultūrinius aspektus,
G. kadangi Dunojaus regionas yra jungiamasis makroregionas, turintis įvairiopą ekonominį potencialą,
H. kadangi ekonominis Dunojaus regiono vystymasis labai padidins šio makroregiono ekonominę gerovę ir paskatins užimtumą,
1. palankiai vertina Europos Komisijos priimtą Dunojaus regiono strategiją ir pritaria jos veiksmų planui, kuriame daugiausia dėmesio skiriama keturioms sritims (Dunojaus regiono sujungimas, aplinkos apsauga, gerovės užtikrinimas ir Dunojaus regiono stiprinimas) ir atsižvelgiama į poreikį gerinti Dunojaus regione judumą, energetinį saugumą, aplinkos apsaugą, socialinį ir ekonominį vystymąsi, saugumą ir civilinę saugą;
2. primena, kad Europos Parlamentas nuo 2008 m. ragino parengti tokią strategiją, ir ragina Europos Sąjungos Tarybai pirmininkaujančią Vengriją ir Europos Vadovų Tarybą patvirtinti ES Dunojaus regiono strategiją iki birželio mėn. Europos Vadovų Tarybos susitikimo ir kuo greičiau pradėti ją įgyvendinti;
3. ypač palankiai vertina tai, kad ši strategija parengta po išsamių konsultacijų su suinteresuotosiomis šalimis, įskaitant ne tik nacionalines, regionų ir vietos valdžios institucijas, bet ir akademinės ir verslo aplinkos atstovus ir nevyriausybines organizacijas, nes tai svarbus, jos sėkmę užtikrinantis veiksnys; atsižvelgdamas į tai, ragina įsteigti pilietinės visuomenės forumą šiame regione, panašų į aukščiausiojo lygio susitikimą dėl veiksmų Baltijos jūros regione, numatytą pagal ES Baltijos jūros regiono strategiją, kuris suburia kartu viešojo ir privačiojo sektorių veikėjus ir suteikia jiems galimybę dalyvauti rengiant makroregiono strategijas;
4. mano, kad teritorinė šios strategijos dimensija prisidės prie to, kad taptų konkretesnė teritorinės sanglaudos, kuri pagal Lisabonos sutartį yra tokia pat svarbi kaip ir ekonominė ir socialinė sanglauda, idėja, ir, atsižvelgdamas į tai, ragina Komisiją dalyvauti vykstančiame dialoge dėl ES makroregioninės politikos po 2013 m. vaidmens ir poveikio;
5. mano, kad Europos Sąjungos plėtra ir pagrindiniai tarptautiniai iššūkiai, pvz., ekonomikos krizė, su aplinkos apsauga susiję pavojai, tvarus transportas, energijos jungtys, išteklių tvarumas, ekologinis vandens išteklių naudojimas, rodo, kad atskirų valstybių tarpusavio priklausomumas auga, sektoriais grindžiamas mąstymas nebėra tinkamas ir, atsižvelgiant į tai, naujų makroregionų kūrimas teikia naujų, veiksmingesnių bendradarbiavimo perspektyvų, tvariam vystymuisi taikant integruotą, koordinuotą metodą platesniu regioniniu ir teritoriniu lygmeniu bei veiksmingiau naudojant Dunojaus regiono milžinišką vystymosi potencialą;
6. pabrėžia, kad jos derėjimas su strategijos „ES 2020“ tikslais užtikrina, kad strategija atitinka Europos vystymosi tendencijas ir ES įsipareigojimus dėl pažangaus, tvaraus ir integracinio augimo ir padės didinti gerovę, saugumą ir taiką, suteikdama naujus, papildomus privalumus politikos, ekonomikos ir kultūros srityse;
7. reiškia savo įsitikinimą, kad Dunojaus strategija, jei valstybės narės ją palaikys tvirtu politiniu įsipareigojimu, galėtų reikšmingai prisidėti prie Europos ekonomikos atkūrimo strategijos bendros sėkmės ir efektyvumo po pastarųjų metų ekonomikos ir finansų krizės, suteikiant naują postūmį tvariam augimui regioniniu, nacionaliniu ir Europos lygmeniu, ne tik Vidurio ir Pietryčių Europoje, bet ir daug platesniame geografiniame kontekste;
8. atkreipia dėmesį į didelį visuotinės finansų ir ekonomikos krizės poveikį visoms regiono šalims, ypač Dunojaus pakrantės šalims; ragina visas suinteresuotąsias šalis dėl krizės nesumažinti savo įsipareigojimo įgyvendinti ES Dunojaus regiono strategiją;
9. pabrėžia, kad Dunojaus strategija kartu su įvairių formų tarpvalstybiniu bendradarbiavimu, kuris joje numatytas, galėtų lengvai tapti svarbiu ekonominės ir aplinkosaugos plėtros veiksniu, sutelkiančiu vietos ir regionų pastangas ir vystymosi poreikius, padedančiu kurti tvirtus tarpvalstybinius tarpusavio ryšius įvairių rūšių pramonės tiekimo grandinėse, savivaldybių ir regioninio bendradarbiavimo projektuose ir tarptautinių transporto modernizavimo iniciatyvose;
10. mano, kad plataus masto, kaip antai makroregionų, strategijų vystymas turėtų padėti skatinti vietos ir regiono lygmens vaidmenį įgyvendinant Europos politikos kryptis visapusišku požiūriu;
11. pabrėžia tai, kad naujojoje „makroregioninėje“ bendradarbiavimo programoje plačiai taikomas vadinamasis iš apačios į viršų metodas, ir kad taikant tokio bendradarbiavimo modelį reikia užtikrinti, kad natūralias atokių regionų kliūtis būtų galima laikyti vertybėmis ir galimybėmis, ir kad būtų skatinama šių regionų plėtra;
12. šiomis aplinkybėmis rekomenduoja numatyti platesnio masto ir tikslingesnes komunikacijos ir konsultacijų priemones, įskaitant vietos žiniasklaidos priemones (vietos televizija, radijas, spausdinti ir internetiniai laikraščiai), ir šitaip padidinti vietos bendruomenių dalyvavimą; rekomenduoja įsteigti specialų interneto portalą, skirtą ES Dunojaus regiono strategijai, kuris būtų keitimosi patirtimi apie įgyvendinamus ir būsimus projektus, kurių imasi centrinės ir vietos vyriausybės, NVO ir kiti subjektai, veikiantys Dunojaus regione, forumas;
13. pabrėžia, kad sėkmingas ES Dunojaus regiono strategijos įgyvendinimas priklauso nuo savivaldybių subjektų sugebėjimų, pajėgumų ir pasirengimo su projekto iniciatyvomis įsiterpti į regionines darbo rinkas, suaktyvinant vietinę darbo jėgos paklausą, sukuriant pagrindą pažangiam ir aplinką tausojančios ekonomikos augimui, gerinant bendradarbiavimą tarp pasienio regionų skirtingose valstybėse narėse ir užtikrinant ilgalaikį Europos vandens transporto tinklų vystymą; žvelgiant iš šios perspektyvos labai svarbu integruoti Dunojaus strategiją į ilgalaikę viziją dėl Europos aplinkos, socialinio ir pramonės vystymo strategijos ir užtikrinti, kad jai būtų suteikta tvirta ir ryžtinga politinė parama visose valstybėse narėse;
14. atkreipia dėmesį į Dunojaus regione esančią disproporciją ekonomikos vystymosi ir naujovių diegimo aspektu ir į būtinybę didinti visų sričių, įskaitant labai išvystytas, potencialą, nes jos gali padėti padaryti pažangą nepalankiausioje padėtyje esantiems regionams; pažymi, kad reikia remti naujas sritis, kuriose esama vystymosi ir naujovių diegimo galimybių, ir nepraleisti galimybės pasinaudoti papildoma Baltijos jūros regiono strategijos ir ES Dunojaus regiono strategijos bei kitų būsimų makroregionų strategijų teikiama nauda tam, kad būtų galima pasiekti kitą sinergijos lygį, kuris galėtų padėti mažinti esamus skirtumus, siekiant sukurti stabilią bendros gerovės erdvę;
15. ragina vystyti energetikos infrastruktūrą, didinti energijos vartojimo efektyvumą ir skatinti atsinaujinančių energijos išteklių naudojimą, siekiant sukurti integruotą ir gerai veikiančią energetikos rinką;
16. pabrėžia, jog svarbu skatinti regione tvarų turizmą ir paversti Dunojaus regioną turistams patraukliu Europos regionu bei sukurti Dunojaus regionui Europos ženklą;
17. atsižvelgia į vidutinio laikotarpio ir ilgalaikes prognozes, pagal kurias Europos Pietų regionams ypač poveikį darys klimato kaitos pasekmės; yra įsitikinęs, kad Dunojaus strategija šiuo požiūriu turi atlikti svarbų vaidmenį ir turėtų būti parengta siekiant sušvelninti neigiamą poveikį, susijusį su klimato kaita Dunojaus regionuose, atsižvelgiant į upių tinklo sudėtingą vaidmenį ir pobūdį (vandens tiekimas, ekologiniai aspektai, transporto infrastruktūra, drėkinimas ir žemės ūkio aspektas, saugomos rūšys bei flora ir t. t.);
18. pabrėžia, kad Vidurio ir Pietryčių Europa ekologiniu aspektu yra viena iš turtingiausių, bet ir viena iš pažeidžiamiausių Europos vietų, kuriai būdinga ekologiniu požiūriu itin sudėtinga ir didelės vertės ekosistema, kuriai reikalinga aukšto lygio apsauga; Europos Dunojaus regiono strategijos tikslas – sukurti tinkamą gyventi, tvarų ir išvystytą, klestintį Dunojaus regioną valdant su aplinkos apsauga susijusius pavojus, pvz., potvynius ir pramoninę taršą, apsaugant kontroliuojamų vandens atsargų kokybę ir kiekybę ir užtikrinant tvarų jų naudojimą, apsaugant biologinę įvairovę, kraštovaizdžius ir oro bei dirvos kokybę;
19. pabrėžia, kad pažangus ekonominis vystymasis ir investicijos yra labai perspektyvios ekonomikos augimo sritys; ekologiškos technologijos ir ekologinis modernizavimas, pvz., geresnis energijos vartojimo efektyvumas ir geresnis atliekų valdymas gali prisidėti prie tvaraus regiono vystymosi ir prie neigiamo ekonominės veiklos poveikio aplinkai mažinimo;
20. pabrėžia, kad Dunojaus regionas yra Europos vartai į Vakarų Balkanus, taigi Europos Dunojaus regiono strategija ne tik padeda gerinti kaimyninius santykius Vidurio ir Pietryčių Europoje, bet ir teikia svarbią papildomą naudą ES Rytų Europos politikos srityje – tai puiki galimybė visai Sąjungai stiprinti jos politinį ir ekonominį bendradarbiavimą su Balkanų regionu ir prisidėti prie Europos integracijos plėtros ir stiprinimo šiame regione;
21. pripažįsta, kad Dunojaus regiono strategija svarbi skatinant ekologišką ekonomiką, ekologiškas naujoves ir, platesniame kontekste, mokslinius tyrimus ir naujoves, kuriomis siekiama sukurti naują, konkurencingą, mažo anglies dioksido kiekio technologijų ekonomiką ir daugiau naudoti aplinkai palankius metodus plėtojant tarpvalstybinius pramoninio bendradarbiavimo projektus;
22. pabrėžia, kad aplinkai palankioms transporto priemonėms, pvz., geležinkelio ar vidaus vandens kelių transportui turėtų būti skiriama pirmenybė planuojant regiono transporto sistemą, visapusiškai atsižvelgiant į visus susijusius taikomo ES teisyno elementus;
23. ragina Komisiją ir valstybes nares gerinti Dunojaus regiono infrastruktūrą ir ekonominės veiklos rezultatus ir baigti įgyvendinti su Dunojaus regionu susijusius TEN-T prioritetinius projektus laiku ir ekologiškai tvariu būdu;
24. pabrėžia, kad Tarptautinė Dunojaus upės apsaugos komisija, Dunojaus komisija ir Tarptautinė Savos upės baseino komisija parengė bendrą pareiškimą dėl Dunojaus upės baseino vidaus laivybos vystymo ir aplinkos apsaugos, kuriame pateikiamos bendros rekomendacijos dėl vandens kelių infrastruktūros projektų, siekiant atkreipti techninių projektuotojų ir kitų suinteresuotųjų pusių, norinčių dalyvauti vandens kelių plėtros planavimo procese, dėmesį; šiose gairėse raginama sukurti integruotą projektuotojų komandą, įvertinti poreikius ir numatyti kuo daugiau priemonių, naudingų tiek laivybos, tiek ekologinės būklės gerinimui;
25. ragina puoselėti Dunojaus kultūrinę aplinką skatinant kultūrinį dialogą, remiant universitetų mainų programas ir jaunimo projektus, paremtus tarptautiniu bendradarbiavimu, tvaraus turizmo stiprinimu ir istorinio bei architektūros paveldo išsaugojimu;
26. pabrėžia, kad norint veiksmingiau naudoti visas turimas ES lėšas Dunojaus regiono šalyse, kad būtų galima kuo geriau pasiekti strategijos tikslus, reikalingas koordinuotas metodas;
27. pabrėžia, kad iš 2007–2013 m. struktūrinių fondų Dunojaus regionui numatyta skirti maždaug 100 mlrd. EUR (24,8 mlrd. EUR transportui, 3 mlrd. EUR energetikai, 6,7 mlrd. EUR turizmui, 19,5 mlrd. EUR aplinkai, 13,9 mlrd. EUR moksliniams tyrimams, inovacijoms, verslumui, 3,6 mlrd. EUR informacinei visuomenei, 13 mlrd. EUR žmogiškajam kapitalui, 7,6 mlrd. EUR integracijai, 3,4 mlrd. EUR techninei pagalbai), be to nemažai lėšų numatyta pagal Pasirengimo narystei pagalbos priemonę (PNPP) ir Europos kaimynystės ir partnerystės priemonę (EKPP);
28. pabrėžia, kad nepanaudoti finansiniai ištekliai taip pat gali būti skirti makroregionų projektams finansuoti; ragina valstybes nares ir regionus naudotis struktūriniais fondais, numatytais 2007–2013 m. laikotarpiu, siekiant užtikrinti kuo didesnę paramą šios strategijos įgyvendinimui, ypač skatinti kurti naujas darbo vietas ir ekonomikos augimą labiausiai nuo ekonomikos krizės nukentėjusiose srityse, ir kartu rekomenduoja – jeigu to reikia – numatyti dabartinio programavimo laikotarpio veiklos programų pakeitimus; pabrėžia, kad atsižvelgiant į tam tikrus regionų ypatumus būtų galima kur kas veiksmingiau panaudoti struktūrinių fondų lėšas ir regiono lygmeniu turėti papildomos naudos;
29. skatina rengiant būsimą bendrąjį struktūrinių fondų reglamentą, remiantis teritorinio bendradarbiavimo nuostatomis, numatyti specialias nuostatas, kurios būtų aiškios, pagal kurias būtų atsižvelgiama į skirtingą administravimo kultūrą ir nebūtų užkraunama papildomos administracinės naštos paramos gavėjams, siekiant sustiprinti valstybių ir regionų bendradarbiavimą, ir skatina rengti kitas bendros veiklos strategijas, kurios gali padėti didinti regiono patrauklumą Europos ir tarptautiniu lygmeniu, o vėliau tapti tarpvalstybinio bendradarbiavimo Europoje pavyzdžiu;
30. atkreipia dėmesį į esamą parengiamąją priemonę – „ES Dunojaus regiono valdymo modelio nustatymas – geresnis ir veiksmingas koordinavimas“, ir ragina Komisiją ir valstybes nares tinkamai naudoti šį biudžetą finansuojant veiklą, susijusią su valdymo modelio, kurio reikia ES Dunojaus regiono strategijai vystyti ir įgyvendinti, nustatymu;
31. pabrėžia, kad svarbu teikti veiksmų ir projektų vykdymui pagal ES Dunojaus regiono strategiją reikalingą techninę pagalbą; techninės pagalbos sąnaudos turi būti geriau pripažįstamos ir į jas turi būti atsižvelgiama planuojant strategijos finansinę programą; lėšos, skiriamos pagalbai, turi būti prieinamos partneriams, jei jos naudojamos makroregioniniu lygmeniu koordinuojamiems tikslams ir veiksmams įgyvendinti;
32. mano, jog norint užtikrinti šios strategijos sėkmę ir įgyvendinti ambicingus jos tikslus, labai svarbūs visi veiksmai, susiję su sektorių politika, turinčia teritorinį aspektą;
33. džiaugiasi, kad Europos Komisija 2011 m. vasario 3 d. paskelbė ES Dunojaus regiono strategijos prioritetinių sričių koordinatorius; mano, kad nuo šiol šalys ir regionai, vadovaujantys prioritetinėms darbo sritims, turėtų aktyviai įgyvendinti strategiją, t. y. susitarti dėl darbo programos, finansavimo šaltinių, stiprinti šiai teritorijai priklausančių šalių ir regionų bendradarbiavimą ir imtis kuo skubesnių veiksmų siekiant padėti Dunojaus regionui pilnai išnaudoti savo ekonominius pajėgumus ir ypač laikytis termino, nustatyto pagrindiniams projektams šioje srityje įgyvendinti;
34. atsižvelgdamas į poreikį atlikti tarpinę ES Dunojaus regiono strategijos įgyvendinimo analizę, ragina Europos Komisiją parengti konkrečias projektų vertinimo priemones ir kriterijus, taikant rodiklius, užtikrinančius palyginamumą;
35. atkreipia dėmesį į tai, kad ES Dunojaus regiono strategiją reikėtų laikyti procesu, kuriame veiklos ir bendradarbiavimo principai nuolat kinta ir todėl būtina šią strategiją atnaujinti, ir į tai, kad svarbiausias tikslas – surasti optimalius mechanizmus, kuriuos ateityje būtų galima taikyti ir kitoms makroregionų strategijoms; pritaria Komisijos planui įsteigti pažangiosios patirties duomenų bazę tam, kad būtų galima panaudoti šią patirtį rengiant būsimas makroregionų strategijas;
36. ragina Europos Komisiją analizuoti pirmuosius rezultatus ir patirtį, įgytą įgyvendinant ES Dunojaus regiono strategiją, kuri kartu su ES Baltijos jūros regiono strategija padės planuojant reikiamus išteklius ir makroregionų strategijų finansavimo metodus ir padės šios strategijos pavyzdį naudoti kaip bandomąjį projektą kitoms makroregionų strategijoms siekiant įrodyti jų funkcionalumą; vis dėlto pabrėžia, kad makroregionų plėtra – iš esmės papildoma priemonė, koordinuojanti esamus prioritetus ir finansavimo išteklius;
37. pabrėžia, kad Reinas ir Dunojus, kuriuos jungia Maino–Dunojaus kanalas, 3500 km atstumu nuo Šiaurės jūros iki Juodosios jūros tiesiogiai sujungia vienuolika šalių, ir pabrėžia, jog reikia išplėsti ES Dunojaus regiono strategiją, įtraukiant Juodosios jūros regioną; atkreipia dėmesį į tai, kad tvarus Dunojaus regiono vystymasis dar labiau padidins geografinę ir strateginę Juodosios jūros regiono svarbą;
38. turint mintyje naudą makroregioninėms strategijoms, kurios galbūt bus rengiamos ateityje, atkreipia dėmesį į tai, kad Europos Komisija turi sugebėti numatyti tokias strategijas, pagrįstas atitinkamų regionų teritoriniais ypatumais, ir pasiūlyti dalyvaujančioms valstybėms narėms naujų idėjų, susijusių su visai Europai svarbiais klausimais, bei remti jas rengiant strategiją;
39. ragina Komisiją reguliariai informuoti Europos Parlamentą ir su juo konsultuotis dėl ES Dunojaus regiono strategijos įgyvendinimo ir jos atnaujinimo;
40. paveda Pirmininkui perduoti šią rezoliuciją Tarybai, Komisijai, Regionų komitetui, Ekonomikos ir socialinių reikalų komitetui ir kitoms susijusioms institucijoms.
