SAVAITĖ: spalio 12-13 d. plenarinė sesija
Institucijos
2005-10-17 - 11:15
Sesijos nutarimų santrauka
Ketvirtadienį, spalio 13d., Parlamentas patvirtino kelias svarbias ataskaitas švietimo tema. Deputatai pritarė rekomendacijai sukurti ES aukštojo mokslo ir studijų kokybės vertinimo agentūrų registrą, o šių agentūrų įvertinimus pripažinti visoje ES. Jie taip pat pasiūlė geriau integruoti imigrantų vaikus skatinant keliakalbį mokymą.
Parlamentas taip pat patvirtino ataskaitą moterų ir skurdo tema. Deputatai pripažino, jog moterų skurdas ir socialinė atskirtis - tai ne tik ekonominė ar socialinė, bet ir žmogaus teisių problema. Kitoje rezoliucijoje jie paragino Iraną nutraukti urano perdirbimą bei gerbti žmogaus (ypač vaikų, moterų ir mažumų) teises.
Deputatai pritarė euro apsaugos nuo padirbinėjimo („Pericles") programos pratęsimui, tačiau pasiūlė jai skirti daugiau lėšų. Parlamentas taip pat pritarė tam, kad žemės ūkio ligų padarinių rinkai likvidavimo kaštus iš dalies apmokėtų ES šalys iš savo biudžeto.
Trečiadienį Parlamentas taip pat pareikalavo ES Vidaus rinkos komisaro Charlie McCREEVY (Čarlio Makrivio) bei Komisijos pirmininko José Manuel BARROSO (Žozė Barozo) atvykti pasiaiškinti dėl Ch. McCreevy pasisakymo Stokholme, kuriame, pasak pranešimų, jis sukritikavo skandinaviškąjį socialinį modelį. Šių pareigūnų paaiškinimą tikimasi išklausyti spalio mėn. Strasbūro sesijoje.
20051013BKG01429
Pareikštas solidarumas su nukentėjusiais gamtos stichijose
Trečiadienio plenarinio posėdžio pradžioje deputatai tylos minute pagerbė neseniai įvykusių gamtos stichijų - žemės drebėjimo Pietų Azijoje ir uragano Centrinėje Amerikoje - aukų atminimą. Parlamentas išreiškė solidarumą su nukentėjusiaisiais ir žuvusiųjų artimaisiais.
Pagerbtas mirusio deputato Jürgen Zimmerling atminimas
Pradėdami trečiadienio plenarinį posėdį deputatai tylos minute pagerbė mirusio EP nario vokiečio Jürgen ZIMMERLING atminimą.
Vidaus rinkos komisaras kviečiamas pasiaiškinti
Trečiadienį Socialistų frakcijos prašymu Parlamentas nutarė pakviesti Vidaus rinkos ir paslaugų komisarą Charlie McCREEVY (Čarlį Makrivį) ir Komisijos pirmininką José Manuel BARROSO (Žozė Barozą) pasiaiškinti dėl Ch. McCreevy pasisakymo Stokholme, kuriame, pasak pranešimų, jis išreiškė nepritarimą skandinaviškajam socialiniam modeliui.
Pasiūlymui pritarė 189 deputatai, nepritarė 157, o susilaikė 10. Žaliųjų bei GUE/NGL frakcijos pritarė Socialistų siūlymui. EPP-ED frakcija siūlė pakviesti tik komisarą Ch. McCreevy, bet ne Komisijos pirmininką J.M. Barroso. Liberalai bei Sąjunga už tautų Europą Socialistų siūlymui nepritarė.
Pritarta bendram Europos universitetų kokybės vertinimui
Europos Parlamentas pritarė rekomendacijai dėl ES šalių bendradarbiavimo užtikrinant aukštojo mokslo kokybę. Rekomendacijoje raginama sukurti Europos mokslo ir studijų kokybės vertinimo agentūrų registrą.
Universitetai galėtų pasirinkti vieną iš šių agentūrų (jei tai leidžia šalies teisė), o jų įvertinimas būtų pripažįstamas visoje ES. Pažymėtina, jog toks įvertinimas nepakeistų aukštojo mokslo diplomų teikimo licencijų, kurių išdavimas ir toliau liks ES šalių kompetencija.
Parlamentas iš esmės pritarė Komisijos pasiūlymui. Deputatai siūlo numatyti, jog mokslo ir studijų kokybė būtų vertinama remiantis kriterijais, patvirtintais 2005 m. gegužės 20 d. 45 šalių švietimo ministrų susitikime Bergene. Jie taip pat siūlo, kuriant mokslo ir studijų kokybės vertinimo sistemas, atsižvelgti į aukštųjų mokyklų nuomonę.
Parlamentas yra sutaręs su Taryba dėl priimtų pataisų, todėl rekomendacijai patvirtinti turėtų pakakti vieno svarstymo.
Trečiadienio debatuose kalbėjęs Lietuvos deputatas Rolandas PAVILIONIS (UEN) siūlė neišbraukti siūlymo laikyti mokslo ir studijų kokybės įvertinimą pagrindu suteikti aukštosioms mokykloms licenciją ar finansavimą. „Atsisakę šio Komisijos siūlymo, parastume itin svarbų europinį instrumentą, padedantį užtikrinti aukštojo mokslo kokybę ... ir [leidžiantį] veltui nešvaistyti lėšų", - teigė deputatas.
Ljudmila Novak (SI) - EPP-ED A6-0261/2005
Dėl Tarybos ir EP rekomendacijos dėl tolesnio Europos bendradarbiavimo užtikrinant aukštojo mokslo kokybę
Bendro sprendimo procedūra, pirmasis svarstymas
Svarstymas: 2005-10-12. Balsavimas: 2005-10-13
Keliakalbis švietimas padės imigrantams pritapti
Europos Parlamentas pateikė pasiūlymus pagerinti imigrantų integravimąsi ES šalyse per švietimą. „Įvairiomis epochomis Europoje buvo tautinių mažumų persekiojimo laikotarpių", - teigiama ketvirtadienį Parlamento patvirtintoje ataskaitoje. - Ši mūsų istorijos dalis, kurią norėtume negrįžtamai palikti praeityje, pabrėžia kovos su diskriminacija Europos Sąjungoje politikos svarbą“.
Deputatai „mano, kad, nepriklausomai nuo jų šeimos teisinio statuso, imigrantų mokyklinio amžiaus vaikai turi teisę į valstybinį mokymą“. Tačiau „ši teisė turi apimti priimančios šalies kalbos mokymąsi nepažeidžiant vaiko teisės į gimtosios kalbos mokymą“.
Parlamentarai „mano, kad net jei vaikai ar imigrantų palikuoniai ... kalba priimančios šalies kalba, jiems reikia suteikti galimybę mokytis gimtosios kalbos bei susipažinti su jų gimtosios šalies kultūra, nepanaikinant valstybės finansavimo šiam tikslui“.
Deputatai ragina pradinėse ir vidurinėse mokyklose imigrantų vaikams taikyti ypatingas pedagoginės pagalbos priemones, ypač jei jie nemoka priimančios šalies kalbos. Parlamentas prašo Komisijos padidinti finansinę paramą mokytojams rengti, ypač atvykusiems iš imigrantų kilmės šalių ir norintiems padėti jiems pritapti. Siūloma plačiau taikyti integruotą dalyko ir kalbos mokymą bei keliakalbį mokymą, taip pat sukurti ES remiamą keliakalbių mokyklų tinklą. Deputatai taip pat pritaria ankstyvam dviejų užsienio kalbų mokymui kartu su gimtąja kalba. Tačiau tuo pat metu raginama stengtis, „kad imigrantų vaikų pamokų tvarkaraštis, palyginti su kitų mokinių užimtumu, nebūtų pernelyg perkrautas“.
Deputatai ragina remti projektus, pagal kuriuos vyresni imigrantai, nebelankantys mokyklos, mokytųsi priimančios šalies kalbos ir kultūros, taip pat projektus, kurie skatintų priimančios šalies ir imigrantų bendruomenių kultūrinį dialogą. Parlamentas prašo Komisijos, kad 2007-2013 m. šioms iniciatyvoms būtų numatytos „Ilgalaikio mokymosi“ („Life-long Learning“) programos lėšos.
Miguel Portas (PT) - GUE/NGL A6-0243/2005
Dėl imigrantų integravimosi Europoje per mokyklas ir daugiakalbį švietimą
Iniciatyvos procedūra
Svarstymas: 2005-10-12. Balsavimas: 2005-10-13
Švietimas turėtų būti geriau susietas su darbo rinka
Europos Parlamentas patvirtino ataskaitą apie švietimo svarbą Lisabonos strategijos kontekste. Lisabonos tiksluose numatyta patobulinti gyventojų švietimą, labiau susiejant mokymąsi ir darbo rinką. Šiuo tikslu pradėta įgyvendinti ES programa „Švietimas ir mokymas - 2010“, kuria siekiama pagerinti Europos švietimo ir profesinio mokymo kokybę.
Ataskaitoje siūloma „padidinti studentų, stažuotojų, darbuotojų ir jų šeimų bei tyrėjų mobilumą ir kvalifikacijų tarpusavio pripažinimą“. Deputatai kviečia plačiau taikyti Erasmus Mundus programą bei sukurti panašią programą, skirtą amatų besimokantiems asmenims. ES valstybės raginamos siekti, jog kiekvienas žmogus mokėtų bent dvi užsienio (ypač kaimyninių šalių) kalbas.
Deputatai siūlo „užtikrinti, kad švietimas ir kokybiškas profesinis mokymas būtų visuotinai pasiekiamas ir nediskriminuojantis“, bei suteikti jaunimui galimybę „įgyti įgūdžių ir dalyvauti darbo rinkoje“. Parlamentarai ragina sustiprinti universitetų vaidmenį susiejant aukštąjį mokslą su tyrimais, ilgalaikiu mokymusi bei gamyba.
Pasak deputatų, ES valstybės turėtų skatinti kurti naujus darbo vietų šaltinius bei siekti, jog „ilgalaikis mokymasis taptų visiems be diskriminavimo prieinama realybe“. Deputatai prašo Tarybą ir Komisiją kitoje finansinėje perspektyvoje skirti pakankamai lėšų ilgalaikiam mokymuisi plėtoti.
Parlamentas ragina Komisiją ir ES valstybes „orientuoti jaunuolius rinktis ir studijuoti techninius dalykus“ bei „pradėti informacijos kampaniją meistriškumo reikalaujančioms techninėms profesijoms populiarinti“. Siūloma iki 2010 m. pasiekti, kad gamtos mokslus baigtų 15 proc. daugiau studentų ir „kartu būtų grąžinta vyrų ir moterų pusiausvyra“.
Ataskaitoje valstybės raginamos imtis deramų priemonių sumažinti mokyklą metančių jaunuolių skaičių, taip pat padidinti mokytojų skaičių ir patobulinti jų rengimą.
Trečiadienio debatuose kalbėjusi Lietuvos deputatė Laima ANDRIKIENĖ (EPP-ED) ragino „ne tik kelti studijų kokybės reikalavimus kolegijoms ir universitetams, plėtoti mokslinius tyrimus", bet ir šviesti visuomenę, „kad ji būtų pasirengusi priimti šiandienos iššūkius". Deputatė toliau teigė: „Mąstymas, jog universiteto diplomas yra pakankamas visam gyvenimui, yra praėjusio amžiaus suvokimas. Mokymasis visą gyvenimą turi tapti svarbiausiu principu". Parlamentarė paragino šiam tikslui „pritaikyti švietimo ir mokymo būdus" bei skirti jam pakankamai lėšų naujojoje finansinėje perspektyvoje.
Guy Bono (FR) - PSE A6-0245/2005
Dėl švietimo - Lisabonos proceso kertinio akmens
Iniciatyvos procedūra
Svarstymas: 2005-10-12. Balsavimas: 2005-10-13
Moterų skurdas ES - socialinė ir žmogaus teisių problema
Europos Parlamentas patvirtino ataskaitą apie moterų teisių padėtį ir priemones įveikti moterų skurdą. Nepaisant jau dešimtmečius galiojančių teisės aktų, vyrų ir moterų darbo užmokestis ES šalyse vidutiniškai skiriasi nuo 16 iki 33 proc. Palyginti su 6 proc. vyrų, net 30 proc. dirbančių moterų dirba dalį laiko - dažniausiai dėl to, kad trūksta nebrangių vaikų priežiūros paslaugų. Septyniolikoje ES valstybių didelis skurdas labiau gresia moterims negu vyrams.
Ataskaitoje teigiama, jog, siekiant įgyvendinti Lisabonos tikslus, iki šiol „labiau stengtasi palaikyti kainų stabilumą, mažinti sąnaudas ir riboti biudžeto deficitą negu šalinti skurdą“. Deputatų nuomone, yra „tiesioginis ryšys tarp ekonominės nelygybės ir moterų priklausomybės“ bei jų diskriminavimo švietimo ir sveikatos priežiūros srityse, darbe ir šeimoje.
Pasak deputatų, „kovojant su itin dideliu skurdu neužtenka kurti darbo vietas“. Dažniausiai dėl darbo sričių pasiskirstymo moterys dirba mažiau apmokamą darbą. Parlamentas ragina Tarybą ir Komisiją imtis veiksmų šiai nelygybei įveikti. Deputatai taip pat ragina geriau ištirti moterų socialinę padėtį ir surinkti patikimą statistiką, įskaitant duomenis apie nemokamą moterų darbą bei neformalios ekonomikos sektorių.
Ataskaitoje pažymima, jog „skurdas ir socialinė atskirtis neturėtų būti suvokiami vien tik skaičiais ar ekonomikos terminais – tai turi būti apibrėžiama ir žmogaus teisių terminais“. „Ten, kur žmonės pasmerkti gyventi skurde, žmogaus teisės yra pažeidžiamos“, - teigia deputatai. Jie ragina ES valstybes užtikrinti skurstančių moterų teises gauti viešąsias sveikatos priežiūros paslaugas, įskaitant motinos ir kūdikio apsaugą bei akušerinę-ginekologinę priežiūrą, taip pat tinkamą būstą, teisingumą, švietimą, profesinį bei ilgalaikį mokymąsi, sportą ir kultūrą. Parlamentas ragina Komisiją bei ES šalis pagerinti vyresnių bei mažumoms priklausančių moterų padėtį, taip pat skirti daugiau lėšų kokybiškoms ir nebrangioms vaikų priežiūros paslaugoms sukurti.
Parlamento priimtoje ataskaitoje taip pat raginama numatyti galimybę teikti mikrokreditus neturtingoms moterims. Praėjusį antradienį, spalio 11 d., Parlamentas surengė viešus debatus apie mikrokreditų veiksmingumą siekiant įveikti moterų skurdą.
Anna Záborská (SK) - EPP-ED A6-0273/2005
Dėl moterų ir skurdo ES
Iniciatyvos procedūra Svarstymas: 2005-10-12. Balsavimas: 2005-10-13
Parlamentas ragina skirti daugiau lėšų euro apsaugai nuo klastojimo
Europos Parlamentas pritarė Komisijos pasiūlymui pratęsti euro apsaugos nuo klastojimo („Pericles“) programos vykdymą. Dabartinis programos etapas baigsis šių metų gruodžio 31 d.
Deputatai siūlo pratęsti naujojo programos etapo terminą nuo 6 iki 8 metų (atsižvelgiant į ES finansinės perspektyvos laikotarpį) bei įtraukti į ją daugiau šalių. Pasak parlamentarų, „kadangi svarbu veiksmingai ir vieningai apsaugoti eurą nuo klastojimo už Europos bendrijos sienų, reikia, kad programa būtų pasiekiama ir valstybėms kandidatėms. Taip pat galima svarstyti galimybę leisti įtraukti į programą kitas ES nepriklausančias šalis“.
Atsižvelgiant į termino pratęsimą bei didesnį šalių skaičių, deputatai siūlo padidinti programos lėšas nuo 6 iki 8,8 mln. eurų. Nors Komisija pasiūlė nuo 70 iki 80 proc. padidinti iš ES biudžeto finansuojamą šios programos dalį, Parlamentas siūlo ES lėšomis ir toliau finansuoti 70 proc. „Pericles“ programos, tačiau numatyti galimybę reikalui esant padidinti šią dalį iki 90 proc.
Siekiant geriau koordinuoti ES šalių veiksmus bei sustiprinti politinę programos vykdymo kontrolę, deputatai siūlo įkurti patariamąjį „Pericles“ programos komitetą iš ES šalių bei Komisijos atstovų.
Agustín Díaz de Mera García Consuegra (ES) - EPP-ED A6-0275/2006
Dėl Tarybos nutarimo dėl euro apsaugos nuo klastojimo („Pericles“) programos
Konsultacijų procedūra
Balsavimas (be debatų): 2005-10-13
ES šalys iš dalies finansuos žemės ūkio ligų padarinių rinkai likvidavimą
Šiuo metu ES visiškai finansuoja snukio ir nagų ligų, klasikinio kiaulių maro ir panašių ligų epidemijų padarinių rinkai likvidavimą. Komisija pasiūlė iš dalies jį finansuoti ES šalių lėšomis. Tačiau š ių metų gegužės 10 d. Strasbūro sesijoje Parlamentas atmetė šį pasiūlymą, nes jo įteisinimas atvertų kelią bendrosios žemės ūkio politikos renacionalizavimui bei sukurtų skirtingas žemės ūkio produkcijos rinkos sąlygas ES šalyse.
Komisija pateikė šiek tiek pataisytą savo siūlymą iš naujo. Atsižvelgdamas į klausimo svarbą, ketvirtadienį Parlamentas pritarė Komisijos siūlymui su pataisomis, sumažinančiomis rinkos iškreipimo riziką.
Be to, deputatai siūlo padidinti žemės ūkio epidemijų padarinių rinkai likvidavimo išlaidų dalį, finansuojamą iš ES biudžeto: jautienos ir veršienos sektoriuje - nuo 50 iki 60 proc., o kituose sektoriuose - nuo 50 iki 75 proc.
Tuo tarpu EP Žemės ūkio ir kaimo plėtros komiteto pranešėjas Niels BUSK norėtų, kad siūloma finansavimo tvarka būtų „laikina, kol nebus sukurtas alternatyvus modelis, besiremiantis draudimu, naujo fondo įkūrimu ar panašiomis priemonėmis“.
Niels Busk (DK) - ALDE A6-0266/2005
Dėl Tarybos reglamento dėl ypatingų paramos rinkai priemonių
Konsultacijų procedūra
Balsavimas (be debatų): 2005-10-13
Deputatai ragina geriau apsaugoti ES rinką nuo Kinijos prekių
Europos Parlamentas patvirtino ataskaitą apie ES ir Kinijos prekybinių santykių perspektyvą. Deputatai jau apsvarstė šį klausimą rugsėjo mėn. sesijoje Strasbūre.
Parlamentas „pripažįsta, kad sparti Kinijos Liaudies Respublikos plėtra per pastaruosius 20 metų turėjo ženklios įtakos ES ir Kinijos prekybiniams ir ekonominiams santykiams“. Kinija šiuo metu yra antras pagal apimtį ES prekybos partneris po JAV.
Tačiau šiuo metu Kinija dar neatitinka rinkos ekonomikos statuso suteikimo sąlygų bei kol kas negali suteikti galimybės visiems jos gyventojams iki galo naudotis demokratinėmis ir žmogaus teisėmis. Parlamentas „apgailestauja, kad sparti Kinijos ekonomikos plėtra nevyko drauge su gyventojų politinių ir pilietinių teisių pažanga ir kad oficialus dialogas apie žmogaus teises, kurį ES ir Kinija plėtoja nuo 1997 m., nebuvo toks sėkmingas, kokie sėkmingi yra augantys prekybiniai ir ekonominiai ryšiai“. Pasak ataskaitos, „ES yra politiškai ir ekonomiškai suinteresuota palaikyti Kinijos plėtrą iki tol, kol ji taps laisva ir atvira valstybe, kurioje įgyvendinama teisės viršenybė ir visiškai laikomasi demokratijos bei rinkos ekonomikos principų“.
2004 m. ES prekybos su Kinija deficitas sudarė 78,5 mlrd. eurų. Tai didžiausias prekybos deficitas ES istorijoje. Deputatų nuomone, iš dalies jį nulėmė kliūtys ES prekėms patekti į Kinijos rinką, kurios išlieka ir po Kinijos įstojimo į Pasaulio prekybos organizaciją (PPO) 2001 m. Parlamento nuomone, „Kinija netinkamai taiko PPO taisykles, nepaiso draudimo teikti valstybės pagalbą eksportui, pažeidžia intelektinės nuosavybės apsaugos įstatymus, atsisako užtikrinti abišalį prekių ir paslaugų patekimą į rinką [...] ir tyčia siekia nuvertinti savo valiutą“. Deputatai taip pat ragina Komisiją išnagrinėti, ar esamos PPO taisyklės pakankamai apsaugo Europos rinką.
Deputatai „ragina Kiniją atverti savo rinkas užsienio šalių prekėms ir paslaugoms bei įgyvendinti būtinas rinkos ir ekonominės sistemos reformas“. Jie „pažymi, jog Kinijos tekstilės gaminių eksporto į ES apimtis padidėjo, o jų kainos sumažėjo net iki 60 proc. jų perkamosios vertės; Europos vartotojai iš to gavo mažai naudos“. Parlamentarai ragina Komisiją numatyti, kurios ES ūkio šakos ateityje galėtų gauti naudos iš Kinijos ekonominio augimo.
Parlamentas ragina Kiniją liberalizuoti finansų rinkas, naikinti valiutos keitimo kurso suvaržymus ir „kuo greičiau pakeisti fiksuotą pririšimą prie dolerio pririšimu prie valiutų krepšelio, į kurį būtų įtrauktas ir euras“. Be to, deputatai reiškia susirūpinimą darbuotojų teisėmis Kinijoje - labai mažu jų darbo užmokesčiu bei profsąjungų steigimo apribojimu, o taip pat aplinkos tarša šioje šalyje, ypač šiltnamio efektą sukeliančių dujų išskyrimu. Siūloma apsvarstyti galimybę žymėti į ES įvežtas prekes specialiomis etiketėmis, parodančiomis, ar prekė pagaminta laikantis darbo ir aplinkosaugos standartų.
Caroline Lucas (GB) - Verts/ALE
A6-0262/2005
Dėl ES ir Kinijos prekybinių santykių perspektyvos
Iniciatyvos procedūra
Svarstyta: 2005-09-29. Balsavimas : 2005-10-13
Parlamentas reiškia susirūpinimą padėtimi Irane
Europos Parlamentas priėmė rezoliuciją dėl padėties Irane. Joje reiškiamas susirūpinimas rugpjūčio 1 d. Irano sprendimu atnaujinti urano perdirbimą, kuris pažeidžia Paryžiaus susitarimą, o taip pat negerėjančia žmogaus teisių padėtimi šalyje.
Iranas raginamas nutraukti atnaujintą urano perdirbimą, ratifikuoti ir įgyvendinti Branduolinio ginklo neplatinimo sutarties Papildomą protokolą, taip pat iki galo bendradarbiauti su Tarptautine atominės energijos agentūra (TATENA) bei užtikrinti savo branduolinės programos skaidrumą. Parlamentas ragina Iraną atnaujinti derybas su Prancūzija, Vokietija ir Jungtine Karalyste dėl savo branduolinės programos, o JAV - palaikyti šias derybas suteikiant Iranui saugumo garantijas.
Be to, Iranas raginamas gerbti žmogaus, ypač vaikų ir moterų, teises. Deputatai piktinasi, jog nepilnamečiai bei mažumų atstovai toliau baudžiami mirties bausme, o žurnalistai, ypač rašantys internete, toliau suiminėjami vien už išreikštą nuomonę. Rezoliucijoje reikalaujama sustabdyti paskelbtų mirties nuosprendžių nepilnamečiams vykdymą, tučtuojau paleisti suimtus žurnalistus, taip pat nutraukti tautinių ir religinių mažumų (ypač kurdų) bei moterų diskriminavimą. Siūloma sustiprinti ES ir Irano dialogą žmogaus teisių srityje.
Rezoliucija dėl Irano
Svarstymas: 2005-10-12. Balsavimas: 2005-10-13
Rezoliucija dėl Irano
-//EP//TEXT REPORT A6-2005-0261 0 NOT XML V0//LT
-//EP//TEXT REPORT A6-2005-0243 0 NOT XML V0//LT
-//EP//TEXT REPORT A6-2005-0245 0 NOT XML V0//LT
-//EP//TEXT REPORT A6-2005-0262 0 NOT XML V0//LT
-//EP//TEXT REPORT A6-2005-0262 0 NOT XML V0//LT
-//EP//TEXT REPORT A6-2005-0262 0 NOT XML V0//LT
-//EP//TEXT REPORT A6-2005-0261 0 NOT XML V0//LT
-//EP//TEXT TA P6-TA-2005-0382 0 NOT XML V0//LT
-//EP//DTD IM-PRESS 20050901 BKG DOC XML V0//EN
-//EP//STYLESHEET IM-PRESS 20050901 BKG DOC XML V0//EN
