2.4.2009
PASIŪLYMAS DĖL REZOLIUCIJOS
pagal Darbo tvarkos taisyklių 113 straipsnį
pateikė Sebastian Valentin Bodu
dėl trumpalaikio vertybinių popierių skolinimo uždraudimo vieneriems metams
Pasiūlymas dėl Europos Parlamento rezoliucijos dėl trumpalaikio vertybinių popierių skolinimo uždraudimo vieneriems metams
Europos Parlamentas ,
–
atsižvelgdamas į gausų trumpalaikio vertybinių popierių skolinimą, kuris valiutų ir kapitalo rinkose šiuo metu yra iš esmės vienintelė vykdoma sandorių rūšis,
–
atsižvelgdamas į Darbo tvarkos taisyklių 113 straipsnį,
A.
kadangi vykdant trumpalaikį vertybinių popierių skolinimą remiamasi spekuliacijomis, kad sumažės finansinio turto (akcijų, valiutos) kaina,
B.
kadangi daugelio įmonių vertė pagrįsta jų vertybinių popierių rinkos kapitalizavimu ir kadangi atsižvelgiant į tendencijas, formuojamas vykdant trumpalaikį vertybinių popierių skolinimą, dėl kurio kapitalo rinkose didėja investuotojų nesaugumo jausmas, akcijų kainos taip pat kasdien krenta,
C.
kadangi euro zonai nepriklausančios valstybės narės susiduria su spekuliatyviais bankų, kurie bando kompensuoti patirtus didžiulius, sunkia našta jų balansines ataskaitas slegiančius nuostolius, išpuoliais ir kadangi dėl to kyla pavojus atitinkamų valiutų stabilumui,
1.
ragina Komisiją ištirti susidariusią padėtį, kuri turi didelio neigiamo poveikio valiutų ir kapitalo rinkoms ir nacionalinei tam tikrų šalių ekonomikai bei šių šalių piliečiams;
2.
ragina Komisiją nedelsiant imtis priemonių siekiant užtikrinti trumpalaikio vertybinių popierių skolinimo reguliavimą Bendrijos lygmeniu ir uždrausti šį skolinimą bent vienerių metų laikotarpiui (arba iki tol, kol nusistovės stabili padėtis rinkose);
3.
prašo Europos centrinį banką atlikti išlaidų, susidariusių dėl staigaus euro zonai nepriklausančių valstybių narių valiutų nuvertėjimo, analizę.
