Klausimas, į kurį atsakoma raštu, Nr. E-001374/2012
Komisijai
Darbo tvarkos taisyklių 117 straipsnis
Zigmantas Balčytis (S&D)
(2012 m. vasario 13 d.)
Tema: ES ir Maroko Karalystės žvejybos partnerystės susitarimas
2011 m. gruodžio 14 d. Europos Parlamentas nepritarė, kad būtų pratęstas ES ir Maroko protokolo, kuriuo nustatomos Europos Bendrijos ir Maroko žuvininkystės sektoriaus partnerystės susitarime numatytos žvejybos galimybės ir finansinis įnašas, galiojimo terminas. Europos Parlamentas taip pat ragino Komisiją persvarstyti minimą protokolą ir užtikrinti jo nuostatų tvarumą ekonominiu, ekologiniu ir socialiniu požiūriu.
Nepatvirtinus protokolo galiojimo termino pratęsimo, ES laivai turėjo palikti Maroko zoną ir negali vykdyti žvejybos pagal komercines licencijas, ir tai gali sužlugdyti žvejybinę veiklą tam tikrose valstybėse narėse ir užkirsti kelią tų šalių ekonominiam atsigavimui.
—
Norėčiau paklausti, kokia Komisijos padaryta pažanga derybose dėl naujo protokolo sudarymo su Maroko Karalyste? —
Ar Komisija yra numačiusi kompensacinį mechanizmą žvejams už jų patirtus nuostolius? —
Ar Komisija planuoja pateikti sprendimą dėl leidimo ES šalims vykdyti žvejybą Maroko zonoje pagal komercines licencijas, kol bus susitarta dėl naujojo protokolo?