P7_TA-PROV(2011)0278
Prašymas atšaukti Europos Parlamento nario Adriano Severino imunitetą
A7-0242/2011
2011 m. birželio 23 d. Europos Parlamento sprendimas dėl prašymo atšaukti Adriano Severino imunitetą ( 2011/2070(IMM) )
Europos Parlamentas
, –
atsižvelgdamas į prašymą atšaukti Adriano Severino imunitetą, kurį 2011 m. balandžio 5 d. pateikė Nacionalinis kovos su korupcija departamentas (Prokuratūra prie Rumunijos Aukščiausiojo kasacinio ir teisingumo teismo) ir apie kurį paskelbta 2011 m. balandžio 6 d. plenarinio posėdžio metu,
–
2011 m gegužės 23 d. susipažinęs su Adriano Severino paaiškinimais, pateiktais pagal Darbo tvarkos taisyklių 7 straipsnio 3 dalį,
–
atsižvelgdamas į 1965 m. balandžio 8 d. Protokolo dėl Europos Sąjungos privilegijų ir imunitetų 9 straipsnį bei 1976 m. rugsėjo 20 d. Akto dėl atstovų į Europos Parlamentą rinkimų remiantis tiesiogine visuotine rinkimų teise 6 straipsnio 2 dalį,
–
atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d. ir 2010 m. kovo 19 d. sprendimus Byla 101/63,
Wagner v Fohrmann ir Krier
, 1964 [1964], 195; byla 149/85,
Wybot/Faure ir kiti
, [1986], Rink. 2391; byla T-345/05, Mote prieš Parlamentą, [2008], Rink. II-2849; sujungtos bylos C-200/07 ir C-201/07,
Marra v De Gregorio ir Clemente
, [2008], Rink. I-7929 ir byla T-42/06, Gollnisch prieš Parlamentą (OL C 134 2010 5 22, p. 29).
,
–
atsižvelgdamas į Rumunijos Konstitucijos 72 straipsnio 2 dalį,
–
atsižvelgdamas į Rumunijos baudžiamojo kodekso 4 straipsnio nuostatas, pagal kurias Rumunijos baudžiamoji teisė taikoma nusikaltimams, padarytiems už Rumunijos teritorijos ribų, jeigu nusikaltimą padaręs asmuo yra Rumunijos pilietis arba jei šis asmuo neturi Rumunijos pilietybės, tačiau gyvena Rumunijoje,
–
atsižvelgdamas į Darbo tvarkos taisyklių 6 straipsnio 2 dalį ir 7 straipsnį,
–
atsižvelgdamas į Teisės reikalų komiteto pranešimą ( A7-0242/2011 ),
A.
kadangi Rumunijos kovos su korupcija departamentas paprašė panaikinti Europos Parlamento nario Adriano Severino imunitetą, kad Rumunijos prokuratūra galėtų atlikti reikalingą tyrimą ir imtis teisinių veiksmų prieš Adrianą Severiną, apieškoti jo namus ar biurą bei patikrinti kompiuterį ar atlikti kitų elektroninių priemonių patikrą, jei to prireiktų, pradėti baudžiamąjį procesą prieš Adrianą Severiną dėl pasyvios korupcijos ir (arba) neteisėto pasinaudojimo įtaka arba atlikti kitą teisinį įvertinimą, kuris gali būti pateiktas numanomo (-ų) nusikaltimo (-ų) atžvilgiu jurisdikciją turinčiuose baudžiamuosiuose teismuose,
B.
kadangi Adriano Severino imuniteto panaikinimas susijęs su numanomais korupcijos nusikaltimais, numatytais Rumunijos įstatymo Nr. 78/2000 6 straipsnyje, kuris taikomas kartu su Baudžiamojo kodekso 254 straipsniu (korupcija) ir 257 straipsniu (neteisėtas pasinaudojimas įtaka) ir su Įstatymo Nr. 78/2000 81 straipsnio b dalimi,
C.
kadangi Europos Parlamentas neturi pareigos reikšti nuomonės dėl nario kaltės ar nekaltumo ar dėl to, ar dėl jo veiksmų turi būti vykdomas baudžiamasis procesas,
D.
kadangi dėl to patartina rekomenduoti, kad minimu atveju parlamento nario imunitetas būtų panaikintas,
1.
nusprendžia panaikinti Adriano Severino imunitetą, netaikant jo asmeninės laisvės apribojimų;
2.
paveda Pirmininkui nedelsiant perduoti šį sprendimą ir atsakingo komiteto pranešimą atitinkamoms Rumunijos valdžios institucijoms ir Adrianui Severinui.
