Klausimas, į kurį atsakoma žodžiu, Nr. O-000309/2011
Komisijai
Darbo tvarkos taisyklių 115 straipsnis
Carmen Fraga Estévez
,
Pat the Cope Gallagher
Žuvininkystės komiteto vadu Tema: Dabartinė padėtis, susijusi su siūlomu daugiamečiu Vakarų Atlanto paprastųjų stauridžių išteklių naudojimo ir žvejybos planu
2010 m. lapkričio 23 d. Europos Parlamentas priėmė teisėkūros rezoliuciją dėl pasiūlymo dėl Europos Parlamento ir Tarybos reglamento, kuriuo nustatomas daugiametis Vakarų Atlanto paprastųjų stauridžių išteklių naudojimo ir žvejybos planas (COM(2009)0189). Plano tikslas – išlaikyti tausų Vakarų Atlanto paprastųjų stauridžių naudojimą užtikrinantį jų biomasės kiekį ir numatyti geriausią ilgalaikį išteklių naudojimą. Tuo tikslu žvejybos kontrolės taisyklė turi būti vienodai grindžiama tiek prevencinio pobūdžio rekomendacijomis, kurios teikiamos esant vidutiniam išteklių pasipildymui, tiek naujausiu nustatytu bendru leidžiamu sugauti kiekiu, tikslinamu atsižvelgiant į vėliausius išteklių gausumo, nustatomo pagal išneršiamų ikrų kiekį, pokyčius.
Europos Parlamentas palaiko Komisijos nuomonę, kad norint užtikrinti išsaugojimą labai svarbu parengti ilgalaikius valdymo planus ir kad, jei įmanoma, turime pereiti prie žvejyba grindžiamų planų, kurie apimtų daugiau išteklių.
Žuvininkystės komitetas norėtų užduoti Komisijai šiuos klausimus:
Ką Komisija ketina daryti, kad būtų išeita iš akivaizdžios aklavietės, į kurią pateko institucijos? Kodėl ankstesni jos bandymai rasti kompromisą, kuris tenkintų abi teisėkūros institucijas, buvo nesėkmingi?
Ar Komisija sutinka, kad dabartinė aklavietė, į kurią pateko šis planas, turi platesnį poveikį visiems kitiems ilgalaikiams valdymo planams, kaip antai Baltijos lašišų valdymo planas, atsižvelgiant dar ir į tai, kad žvejybos valdymas pagal ilgalaikius planus yra vienas iš pagrindinių siūlomos BŽP reformos aspektų?
Kodėl, be seminaro organizavimo 2011 m. balandžio mėn., Komisija nesiėmė tolesnių veiksmų, susijusių su pirminiu jos ketinimu pradėti bendras diskusijas su Europos Parlamentu ir valstybėmis narėmis dėl būsimų ilgalaikių planų struktūros, kurį rodė jos reakcija į 2010 m. lapkričio mėn. priimtą Parlamento pranešimą dėl paprastųjų stauridžių.
