14.9.2009 BENDRAS PASIŪLYMAS DĖL REZOLIUCIJOS pateiktas pagal Darbo tvarkos taisyklių 115 straipsnio 5 dalį
keičiantis šių frakcijų pasiūlymus dėl rezoliucijų:
ALDE ( B7‑0026/2009 )
PPE ( B7‑0027/2009 )
S&D ( B7‑0029/2009 )
Verts/ALE ( B7‑0030/2009 )
GUE/NGL ( B7‑0031/2009 )
dėl Lietuvos Respublikos nepilnamečių apsaugos nuo neigiamo viešosios informacijos poveikio įstatymo
Manfred Weber
,
Simon Busuttil
,
Véronique Mathieu
,
Vytautas Landsbergis
,
Csaba Sógor
,
Michèle Striffler
,
Bogusław Sonik
PPE frakcijos vardu
Claude Moraes
,
Michael Cashman
,
Monika Flašíková Beňová
S&D frakcijos vardu
Sophia in 't Veld
,
Jeanine Hennis-Plasschaert
,
Leonidas Donskis
,
Gianni Vattimo
,
Sarah Ludford
ALDE frakcijos vardu
Ulrike Lunacek
,
Raül Romeva i Rueda
,
Jean Lambert
,
Judith Sargentini
Verts/ALE frakcijos vardu
Rui Tavares
,
Cornelia Ernst
,
Kyriacos Triantaphyllides
,
Marie-Christine Vergiat
,
Cornelis de Jong
,
Thomas Händel
,
Sabine Lösing
GUE/NGL frakcijos vardu
PE423.210v01-00 } PE428.631v01-00 } PE428.633v01-00 } PE428.634v01-00 } PE428.635v01-00 } RC1 Europos Parlamento rezoliucija dėl Lietuvos Respublikos nepilnamečių apsaugos nuo neigiamo viešosios informacijos poveikio įstatymo
Europos Parlamentas ,
– atsižvelgdamas į tarptautinius ir Europos Sąjungos įsipareigojimus žmogaus teisių srityje, įskaitant ir tuos, kurie įtraukti į JT žmogaus teisių konvencijas, Europos žmogaus teisių ir pagrindinių laisvių konvenciją ir JT Vaiko teisių konvenciją,
– atsižvelgdamas į Europos Sąjungos nuostatas dėl žmogaus teisių, ypač į ES sutarties 6 straipsnį, EB sutarties 13 straipsnį ir Europos Sąjungos pagrindinių teisių chartiją,
– atsižvelgdamas į EB sutarties 13 straipsnį, kuriame teigiama: „nepažeisdama kitų šios Sutarties nuostatų ir neviršydama Bendrijai jos suteiktų įgaliojimų, Taryba, remdamasi Komisijos pasiūlymu ir pasikonsultavusi su Europos Parlamentu, gali vieningai imtis atitinkamų veiksmų, siekdama kovoti su diskriminacija dėl lyties, rasinės arba etninės kilmės, religijos ar tikėjimo, negalios, amžiaus arba seksualinės orientacijos“,
– atsižvelgdamas į Darbo tvarkos taisyklių 115 straipsnio 5 dalį,
A. kadangi ES yra bendrija, kuri laikosi žmogaus teisėmis, pagrindinėmis laisvėmis, demokratija ir teisinės valstybės principais, lygybe ir nediskriminavimu grindžiamų vertybių, ir kadangi esama direktyvų, kurios pateiktos ir patvirtintos siekiant įgyvendinti šiuos tikslus, įskaitant kovą su diskriminacija dėl seksualinės orientacijos,
B. kadangi seksualinė orientacija yra klausimas, priskiriamas asmens teisei į privatumą, kurią užtikrina tarptautiniai, Europos ir nacionaliniai žmogaus teisių įstatymai; valdžios institucijos turėtų skatinti lygybę ir nediskriminavimą, o spaudai, nevyriausybinėms organizacijoms (NVO) ir asmenims turėtų būti užtikrinama žodžio laisvė,
C. kadangi 2009 m. liepos 14 d. Lietuvos Seimas priėmė 2010 m. kovo 1 d. įsigaliosiantį nepilnamečių apsaugos nuo neigiamo viešosios informacijos poveikio įstatymo pakeitimo įstatymą, pagal kurį bus uždrausta „tiesiogiai skleisti nepilnamečiams […] viešąją informaciją, kuria propaguojami homoseksualūs, biseksualūs ar poligaminiai santykiai“, nes ji daro „neigiamą poveikį nepilnamečių vystymuisi“,
D. kadangi šio įstatymo, ypač jo 4 straipsnio, formuluotės yra miglotos ir teisiniu požiūriu neaiškios ir gali būti prieštaringai interpretuojamos,
E. kadangi atmetus Lietuvos Prezidento veto, įstatymo projektą šiuo metu persvarsto Lietuvos nacionalinės valdžios institucijos,
F. kadangi neaišku, kokioms informacijos priemonėms šis įstatymas būtų taikomas ir ar jo taikymo sritis apimtų knygas, meno kūrinius, spaudą, reklamą, muziką ir viešus renginius, pvz., teatro spektaklius, parodas arba demonstracijas,
G. kadangi ES pirmininkaujanti Švedija aptarė šį įstatymą su Lietuvos valdžios institucijomis, o naujoji Lietuvos Prezidentė pareiškė, kad ji imsis veiksmų siekdama užtikrinti, jog įstatymas atitiktų ES ir tarptautinius reikalavimus,
1. ragina Pagrindinių teisių agentūrą pateikti savo nuomonę apie šį įstatymą bei jo pakeitimus atsižvelgiant į ES sutartis ir ES teisės aktus;
2. dar kartą patvirtina, jog svarbu, kad ES kovotų su visų formų diskriminacija ir ypač diskriminacija dėl seksualinės orientacijos;
3. dar kartą patvirtina Vaiko teisių deklaracijoje nurodytą principą, kad „vaikui, atsižvelgiant į jo fizinį ir psichinį nebrandumą, reikia ypatingos apsaugos ir priežiūros, taip pat atitinkamos teisinės apsaugos“;
4. teigiamai vertina naujosios Lietuvos Respublikos Prezidentės pareiškimus ir naujai Lietuvoje įsteigtą darbo grupę, kuriai patikėta įvertinti galimus įstatymo pakeitimus, ir ragina Lietuvos Prezidentę ir valdžios institucijas užtikrinti, kad nacionaliniai įstatymai būtų suderinami su žmogaus teisėmis ir pagrindinėmis laisvėmis, įtvirtintomis tarptautinėje ir Europos teisėje;
5. pažymi, kad 2009 m. liepos 14 d. Lietuvos Seimo priimtas nepilnamečių apsaugos nuo neigiamo viešosios informacijos poveikio įstatymo pakeitimo įstatymas dar neįsigaliojo ir turi būti persvarstytas dar prieš įsigaliojimą;
6. paveda atsakingajam komitetui toliau domėtis šiuo klausimu;
7. paveda Pirmininkui perduoti šią rezoliuciją Komisijai, Tarybai, valstybių narių ir šalių kandidačių vyriausybėms ir parlamentams, Lietuvos Respublikos Prezidentei ir Seimui, Pagrindinių teisių agentūrai ir Europos Tarybai.
