Klausimas, į kurį atsakoma žodžiu, Nr. O-000046/2012
Komisijai
Darbo tvarkos taisyklių 115 straipsnis
Anna Maria Corazza Bildt
PPE frakcijos vardu
Evelyne Gebhardt
S&D frakcijos vardu Tema: Kas yra vietoje pagaminti maisto produktai?
Šiandien vartotojai vis labiau domisi galimybe pirkti ženklais „pagaminta vietoje“, „pagaminta netoliese“, „nulis kilometrų“ ir panašiai pažymėtus produktus. Tačiau, nesant apibrėžimo arba bendro supratimo, ką reiškia sąvoka „vietoje“, šis plačiai maisto sektoriuje naudojamas žymėjimas kelia painiavą visoje ES ir gali klaidinti vartotojus.
Reikia kuo greičiau išaiškinti sąvoką „pagaminta vietoje“ ir pateikti deramą jos interpretaciją, siekiant užtikrinti skaidrumą ir išvengti vartotojų apgaudinėjimo. Todėl klausiame Komisijos: ar ši sąvoka reiškia kilometrų skaičių tarp gamybos vietos ir pardavimo taško? Ar tai reiškia, kad gamybos įmonė yra įsikūrusi toje pačioje savivaldybėje, tame pačiame regione, toje pačioje šalyje, kaip ir pardavėjas? Ar „pagaminta vietoje“ kai kuriais atvejais gali reikšti pasienio prekybą ES viduje? Tiesą sakant, kartais gali būti arčiau ir palankiau aplinkai pirkti abipus sienos, nei toje pačioje šalyje. Ar tai tik atstumo, ar taip pat gamybos metodų klausimas, pavyzdžiui, ar yra skirtumas, ar tai amatininkų ar pramoniniai, smulkių ar didesnių bendrovių gaminiai? Ar visi ingredientai turi būti vietiniai, ar tik pagrindinis?
Ar Komisija, atsižvelgdama į šias aplinkybes, ketina atlikti padėties įvairiose valstybėse narėse analizę? Ar Komisija gali pateikti vietoje pagamintų maisto produktų apibrėžimo gaires ir ženklinimo kriterijus, kaip būdą užtikrinti vartotojams galimybę priimti laisvus ir informacija paremtus sprendimus, remiantis aiškia ir teisinga informacija? Kaip Komisija ketina užtikrinti, kad sąvoka „pagaminta vietoje“ nepaskatins nacionalizmo maisto produktų srityje ir nebus nukreipta prieš vidaus rinkos dvasią?
